
Într-un raport către regele său Ludovic al XIV-lea, marchizul 
D'Usson de Bonac îl portretiza pe sultanul Akmed al III-lea 
aşa: „... este atât de zgârcit şi de crud încât a adunat în 
haznaua sa aproape toţi banii imperiului, folosind în acest scop 
tot ce pot născoci mai fioros lăcomia și barbaria.” 

(Documente Hurmuzaki 1/1 p. 434) 


Acesta-i ceasul cel mare al fericirii 
şi al jurămintelor 


„... au intrat cu fericire în scaunul Bucureştilor” (Cronicarul 
RADU GRECEANU) 

ra aceea o minunată zi de primăvară, ziua de marți 4 aprilie 


1714. Reavăn amirosea pământul tot. Sprinten cântau 
privighetorile în sălciile și arinii de pe malul Dâmboviţei. 

Radu, coconul domnesc, beizadea Răducanu, cum îi ziceau 
prietenii, sta în cerdacul curții domneşti și căta la cerul înalt, 
împodobit cu smocuri de nouri albi şi înalți, pe sub care, 
tocmai atunci, treceau trei cârduri de cocoare, aducând 
primăvara pe aripi şi în glasuri. Privea, asculta, sorbea cu 
lăcomie din tot ce-l înconjura şi era fericit. 

Aşezat între coloanele de marmură, mângâia înfloriturile 
măiestrit cioplite: ici o frunză de acant, colo o floare de ochiul 
boului, dincolo un strugure. Frumusețea lor îi amintea de 
meşterul Andrei, iscusit cioplitor în piatră, dibaci povestitor, 
cântăreț şi urzitor de şotii. Ușor și înfiorat, le netezea cu 
stânga, pe care străluceau două inele: unul cu piatră scumpă, 
altul cu pecete gravată de jupân Irimia, pecetar din Brașov, cu 
doi lei ridicaţi pe picioarele din spate, ca să ţină între labele din 
faţă o cruce mare, cu brațul orizontal deasupra capetelor, ca un 
coperiș, totul înconjurat de floricele încrustate cu mare 
gingășie. Se minuna Radu beizadea de iscusința ciopliturii în 
piatră, dar îşi amintea de ciondănelile dintre meșterul Andrei 
și Radu Dudescu, căruia el îi zicea „Dudu nebunu”, iar lumea 
„beleaua beizadelei”, prieten de călărie şi de vânătoare, de 
pescuit și de joacă flăcăiască, șoltică şi hazlie, cu unele fete de 
boieri ori neguţători, dornice foarte de hârjoană cu un cocon 
domnesc isteţ, bărbătos și frumos nevoie mare, așa cum arăta 
beizadea Răducanu, feciorul doamnei Maria şi al lui 
Constantin vodă Basarab Brâncoveanu. Gândea la meșterul 
Andrei pe care, ceasuri întregi, îl urmărea cum, cu tăiș și vârf 
de daltă, cu migală și răbdare multă, lovind ușurel cu ciocanul, 


scotea, din trupul cel tare şi inform al pietrei, vrej sau frunză și 
bob de poamă mustind parcă de suc dulce; gândea la Dudu şi 
la năzdrăvăniile lui, adesea boacăne ori prostești, dar 
totdeauna izvoditoare de haz pentru o beizadea răsfăţată, cum 
era el, beizadea Radu. Mângâia stâlpii netezi, încet, ușor, 
înfiorat, şi se lăsa ademenit de-un alt gând, numai al lui. Gând 
c-o fată bălaie. Îi măsura în taină cozile lungi şi groase, de 
culoarea paiului copt, anume împletite întru împodobirea 
chipului alb-roz ca marmura de Corint. ÎI mângâiau ochii 
albaștri luminoși, îl înveselea năsucul cârn şi „oleacă 
obrăznicuț”, cum ziceau prietenele ei moldovence. Se mira şi 
se mânia cum a putut jupâneasa Păuna, soața vărului de-al 
doilea, Ștefan Cantacuzino, să-i spună „hâda” și să stăruie: 
„Dintr-un părinte gras, burduhos, cu nasul borcănos, cu gura 
mare, cu ochii boldiţi, fălcos și pedagros, nu putea ieși o 
giuvaerica de frumuseţe.” Mirarea a fost întâi a doamnei 
Maria, care adăugă însă: „Cantemireștii sunt, totuși, oameni cu 
multe însușiri bune şi chiar frumoși. Mai ales Dimitrie, 
surghiunitul la Mosc. Cât priveşte pe socrul tău Antioh, domn 
fiind, iar noi neprimindu-l ginere, c-o ceruse pe sora ta Maria, 
el și-a ales cea mai frumoasă fată din Moldova, pe Catrina, 
odrasla logofătului Dumitrașcu Ceaurul”... „Dar de ce nu i-aţi 
dat-o pe Maria?” „Măria sa a făcut, totdeauna, căsătorii 
politicești. După războiul de la Zărnești a împrumutat politica 
împăraţilor din casa Habsburg: «Războaie poarte alţii; tu, 
Brâncovene, căsătoreşte, ca să-ți sporești puterea și să-ți 
îmbogăţeşti, să-ţi întregești ţara»...” „Da, mi-a povestit; dar, 
dacă se întâmpla aşa, eu nu mai aveam azi această minune de 
mireasă”... „Minune? Cum adică? De unde știi?” „Măria ta, 


ieşii în calea Ancuţei, la casa noastră din Arbănași, acolo sub 
Balcani. Şi, întorcând-o pe Bălașa înapoi la Istambul, însumi o 
adusei până aici”... „Cum se poate să calci...” „Vrui să aflu, cu 
un ceas mai devreme, cu cine-s sortit a mă însoți pe viață.” lar 
când l-a văzut pe voievod furios și supărat, Radu a spus: 
„Măria ta ai ales-o pe mama numai după ce te-ai plimbat pe la 
moșii, pe la mănăstiri, pe la sindrofii; eu primeam logodnica 
hotărâtă de tine, tocmai eu care n-am întrebat pe nimeni când 
mi-a plăcut o femeie: am luat-o. lar acum mi-am zis: de-mi 
place mireasa, o călăuzesc în ţară și-i trimit pe cumnatul 
Manoil Lambrino și pe Bălașa, sora mea, înapoi la Istambul, să 
tocmească mai bine lucrurile, să aibă grijă de patriarhii care vin 
să ne cânte «Isaiia dănţuiește» şi de alți musafiri dintre marii 
dregători musulmani; de o fi o slută apuc calea Raguzei, trec la 
Veneţia, mă... însoțesc cu o italiancă focoasă, străbat drumul 
până la Viena, strâng cei treizeci de ofițeri chemați de măria ta, 
învăţ cu ei meşteşugul oștilor și vin în ţară. De nu mă primeşti, 
mă întorc în Apus și... O iscălitură pentru ceva aur de la banca 
Zecca din Veneţia îmi dădea măria ta; după doi-trei ani de 
pribegie ți se făcea milă de fiul rătăcitor...” Vodă Brâncoveanu 
tăcu, posomorât; ar fi vrut să-și dojenească aspru coconul 
pentru atare necugetată faptă și vorbire, dar, în cugetul lui, 
bucuros era de asemenea vrednic şi zvăpăiat cocon. Grăi cu 
oarecare îngăimare, cum făcea ori de câte ori se afla în fața 
faptului împlinit:... „Ci teamă mi-i încă a nu fi supărat pe 
marele vizir Gin Ali paşa. Că logodnica-i nepoată lui 
Dumitrașcu vodă Cantemir, cel adăpostit la ţarul Petru, după 
înfrângerea de la Prut.” „Mamă și înaltă doamnă, măria ta şi 
prea înțeleptul meu părinte, bine aţi chibzuit rânduind astă 


nuntă a împăcării între neamul Cantemir și Brâncovean. Știu 
că marele vizir s-a învoit.” „Cu multe pungi, fiule.” „Otomanii 
un deget nu mișcă făr' de-aur... Când am văzut-o însoţită de- 
un alai așa de mare”... „Te-ai topitu-te-ai de dragoste! râse 
beizadea Ștefăniță. Tocmai tu cel atât de cusurgiu la muieri.” 
„Dreptu-i, frate: topit! Că Ancuţa-i fără cusur!” 

Depăna, în gând, firul întâmplărilor de un an încoace, de 
când știa că părintescu-i voievod i-a menit ca soață pe fiica lui 
Antioh Cantemir. La început mult a fost întristat și nefericit. 
Dar, lumeţ din fire fiind, şi-a făcut de cap în petreceri cu 
ibovnicele și mai ales cu una... Ci acum foarte-i nerăbdător ca 
aleasa părinţilor să-i fie soţie. Toate pregătirile de nuntă erau 
gata. Toți oaspeţii, poftiți. Unii vor fi chiar de Paști la 
Târgovişte. ...,„ Ah, ce de clopote, ce de muzici, ce de danțuri, ce 
de veselie pe toată obştea românească... Vor mârâii bârfitorii: 
«Se însoară Radu beizadea c-o belea de moldoveancă, doar o 
scăpa de Dudu belea»... Ci înţelepţii se vor bucura: «Cea mai 
izbutită nuntă dintre toate nunțile împăcării»... Ieri, împreună 
cu secretarul domnesc, italianul Antonio Maria del Chiaro 
Fiorentino, s-au desfătat povestind despre zorul pregătirilor 
pentru nuntă... „Va să zică, prinţe, ai încălcat obiceiul țării: ți- 
ai văzut mireasa înainte de nuntă.” „Ci nu-i singurul obicei 
prost pe care l-am călcat. Şi-apoi, la drept vorbind, vederea-i 
oprită numai înainte ca părinţii să se fi înțeles asupra zestrei. 
După aceea, slobod!” „Oricum, mă bucur că mi-ai dat prilejul 
să văd cum boieroaicele pregătesc berbecii, mieii, găinile, 
gâștele, curcanii, balercile cu vin ales, coşurile cu cozonaci, 
carâtele, rădvanele, armăsarii și straiele cele bogate și 
giuvaierurile cele scumpe... Aud că la cuhniile din Târgovişte 


se pregătesc șaptezeci de feluri de bucate”... „O sută! Din cele 
mai alese: felurite ciorbe, sarmale, plachii de peşte, borşuri 
moldoveneşti, fripturi, pastrămuri, cârnaţi transilvani, dulciuri 
ţarigrădene şi venețiene, vinuri româneşti, grecești şi 
frânceşti... Nu va lipsi nici braga cea plăcută părintelui 
meu...” 

Toate acestea le gândea beizadea Radu și se simțea vesel, 
vesel și fericit. Mulțumea, în gând, părintelui său. Întâi că i-a 
ales asemenea mireasă: „Puteam eu alege mireasă urâtă pentru 
cel mai mândru al meu cocon?” a zis măria sa. „Atunci când 
secretarul italian Antonio Maria del Chiaro Fiorentino a 
asemăluit «grațiile principesei Ana cu ale Venerei zugrăvită de 
Sandro Botticelli, născând din spuma mării», i-am zis: «Ci tu 
mă minciunești, taliene». «Per Dio, c'e vero». Dacă-i așa, mi- 
am zis, atunci din cele șapte căsătorii ale împăcării, aceasta fi- 
va cea mai rodnică şi mai fericită; fericită cu adevărat. Dacă era 
slută, atunci și împăcarea şubredă era ori chiar izvodea alte 
vrajbe, cum s-a mai întâmplat...” 

Îşi mută ochii spre foișorul din grădina curții domneşti, cu 
zvelte coloane minunat sculptate, tivit cu balustradă din piatră 
cioplită ca horbota, şi-l socoti a fi o frumusețe rară; trecu 
privirea spre arbori şi flori şi-l bucurau nespus de mult sfintele 
semne ale primăverii; nesătul de frăgezime şi de mireasmă, 
urcă ochii spre Dealul Mitropoliei, împodobit cu pălăriuțe 
galbene de păpădie și bumbişori albi, cu steluțe de viorele 
liliachii şi de floarea paștelui ca neaua. Privea, mângâia, 
gândea, trăia întâmplări dragi, de neuitat și foarte fericit era; 
pe-acolo, în ziua de Florii, s-a plimbat cu domnița Ancuta, 
numai amândoi, cu caii de frâu; el, beizadea Radu Basarab 


Brâncoveanu, ca un Făt Frumos; ea, Ana Antioh Cantemir, 
Cosânzeana lui. Apoi au săltat în şa şi, în trap uşurel, au mers 
până la Mogoşoaia. Chiar dacă nu știa să călărească prea bine, 
Ancuţa arăta curajoasă și dornică să înveţe. Drumul până acolo 
l-au împodobit cu zâmbete către privitorii şi drumeții care le 
făceau, prietenește, cu mâna. Pentru că l-a întrebat, Radu i-a 
spus că Mogoșoaia era casa fratelui mai mare decât el, 
beizadea Ștefăniță, „II genito”, cum îi spunea del Chiaro; dar, 
în fapt, mult îi plăcea și măriei sale să stea aici, întru odihnă şi 
cugetare. „... Fratele meu Ștefăniță e cam întunecat la fire și 
cam prăpăstios; foarte deştept, dar veşnic speriat c-o să se 
întâmple ceva rău. Poate de aceea tata i-a zidit o casă 
luminoasă, bine și gândit împărţită, foarte plăcută, ca omul să 
se simtă fericit în ea; un palat senin și voios, pe malul unui lac 
mare și frumos, semn de belșug și izvoditor de încredere. În 
casa asta, minunat împodobită, se întâlnește răsăritul cu 
apusul, meşteşugul persian cu cel românesc și cu cel italian. 
Când tata supraveghea lucrul la Mogoşoaia, spunea 
meşterilor: «Voi ziceţi loggia, ca talienii, dar eu știu că-i cerdac, 
numai că stâlpii sunt de piatră, nu din lemn. l-aş vrea din 
marmură și din argint, cum au palatele din poveşti, dară nu se 
poate. Nu se poate încă»...” 

Afla că, la nuntă, Ancuţa va fi singură: părinţii ei nu au voie 
a părăsi Ţarigradul, aşa că doamna Maria îi va fi şi soacră și 
mumă. Pe Antioh Cantemir l-a înspăimântat o singura vorbă: 
„mazâl”. Și-a avut parte, până acum, de trei maziliri. Şi-a 
găzduit mireasa în iatacul cu mozaic de aur, cu fereastra spre 
lac şi spre grădina cu cireși înfloriți, în sama Smarandei, sluga 
venită din Istambul, și a două călugărițe harnice ca niște 


albine. Ştia că domnescul părinte își avea socotelile lui: 
căsătorindu-l cu Ana lui Antioh Cantemir se împăca, temeinic, 
cu Cantemireștii. Tinea sama că unchiul Ancuţei, Dimitrie, 
cărturar vestit și în toate treburile, cele filozoficeşti, poeticeşti 
și politicești, iscusit, era acum prinţ, mădular al senatului din 
Moscova şi prieten cu ţarul Petru. Şi de prieteșugul cu acest 
împărat Brâncovenii mare nevoie aveau. Apoi, împăcarea și 
înrudirea cu Cantemireștii însemna și un pas hotărât în 
înțelegerea tuturor românilor, primejduiți mereu, tot mai grav, 
de o subjugare străină. Că nimic nu era mai primejdios 
slobozeniei țărilor ca dezbinările. Și necontenitele dihonii 
dintre fraţii care români se ştiu și se numesc din veac. Își 
amintea că, după moartea surorii sale Maria, care a fost 
doamnă la Moldova, măria sa Constantin vodă Brâncoveanu a 
căutat, pe orice cale, să nu piardă înrâurirea asupra țării de 
dincolo de apa Milcovului. Prin beizadea Radu și prin domnița 
Ana se făcea o legătură mai largă şi mai bună cu multe case 
moldovene. Ales că tot mai numeroși dintre români au ajuns la 
adevărul a două zicale: „schimbarea domnilor bucuria 
nebunilor” și „unirea face puterea”. 

Poate mai bine ar fi fost să fi nuntit în august, la Sântămărie, 
când voievodul împlinea șaizeci de ani și când sfatul domnesc 
a hotărât să-l sărbătorească pentru cei douăzeci și cinci de ani 
de domnie împliniţi. În furtuna nestatorniciei ce se-abate de 
trei veacuri peste aceste trei țări române, un sfert de secol de 
domnie e o virtute, dacă nu chiar o minune. 

Şi, cu tâmpla răzimată de stâlpul înflorat, beizadea Radu își 
depăna în gând drumul până la aurfăurarii din Veneţia, care, 
cu mare iscusință au izvodit două minunate coroane, să le 


poarte domnul şi doamna în această măreață şi prea rară 
sărbătoare. Una a costat 300 000 de scuzi, alta 250 000; aur, 
rubine, smaralde, perle, diamante. Tot întru acest scop, 
meşterii din Transilvania au bătut 2 000 de medalii din aur, cu 
chipul măriei sale, fiecare preţuind 10 ducați... Da, dacă s-ar fi 
nuntit odată cu acea obștească și voievodală sărbătoare, ar fi 
avut parte de un fast mult mai strălucitor. Ci acum, după ce şi- 
a văzut comoara de mireasă, i se părea prea departe şi până în 
săptămâna luminată, dar-mi-te până la 15 august. 

Gândind că peste șapte zile Ancuţa-i va fi soție, se socotea 
fericit. 

Singura care arătase mâhnire la vestea că beizadea Radu se 
însoară era jupâneasa Păuna, soața lui Ștefan, feciorul lui 
Constantin stolnicul Cantacuzino. Dar despre pricina acestei 
mâhniri doar Radu putea ști ceva. A, nu, o mai ştia și acel cam 
zurliu prieten al măriei sale, Radu Dudescu. Nu se potriveau la 
fire: beizadeaua era vesel, deschis, sincer, năstrușnic uneori, 
dar totdeauna darnic, drept, mărinimos, curtenitor cu femeile; 
Dudescu era închis la fire, bănuitor, foarte ambițios, deşi nu 
arăta, totuși dibaci în a câştiga repede încrederea oricui. lubea 
chefurile, iar vinul îl făcea glumeț și vesel; cânta şi mai ales 
izvodea fel de fel de năzbâtii foarte plăcute coconului 
domnesc. Lumea le spunea: „cei doi năstrușnici”; cei apropiaţi 
ziceau: „beizadeaua cu beleaua sa” sau „Radu şi Dudu de 
pozne-făcătorii”. 

Dar cum vrerea voievodului trebuia împlinită, și dumneaei 
jupâneasa Păuna s-a gândit să-l mângâie cu sfat viclean: 
„Primește, Răducane: te cununi și-apoi o închizi pe dumneaei 
în conacul de la Obileşti ori în casa de la Brâncoveni, iar noi ne 


petrecem, ca și până acum”... La început Radu a înclinat a 
crede că-i da sfat bun. Nu erau rude de sânge; Păuna venea din 
neamul Greceanu, boieri mari, de ţară, bogaţi, strângători, 
ambiţioşi, deștepți și frumoşi. Stolnicul Cantacuzino o alesese 
soție lui Ștefan, feciorul cel mijlociu. O alesese pentru 
frumusețe, pentru avere și pentru că voia să împrospăteze 
sângele cantacuzin cu sânge mai viguros. El se căsătorise cu 
moldoveanca Safta Buhuș, care i-a născut doar trei copii, deși 
ar fi vrut măcar unsprezece, câți născuse mumă-sa, Ilinca. 
Spera că Păuna, trupeşă şi lăudat de frumoasă, să-i umple 
ograda de cantacuzini. Ştefan, soţul, era însă cam prea dedat 
treburilor gospodărești, petrecerilor, vânătorilor şi chiar 
băuturii; şi, mai ales, prea molâu ca să poată împlini toate voile 
și poftele Păunei. Lumea spunea că, deşi era cam buiacă, totuși 
soțul o iubea şi se uita la dânsa ca la o icoană. E-adevărat că 
avea la ce se uita. În sfada dintre Brâncoveni şi Cantacuzini 
Păuna rămăsese singura care-i primea în casă pe Radu şi pe 
Ștefăniță beizadea și singura dintre Cantacuzini care împreună 
cu soțul ei Ştefan mai erau primiţi, din când în când la curtea 
domnească. Arăta ca o femeie potrivită la înălțime, cu boi 
vânjos, vioaie, plină de duh, cu ager meșteșug în ispitirea 
bărbaţilor. Nu cucerea numai cu frumusețea, ci prin vraja 
răspândită de toată ființa-i. Avea gură mică și buze rumene, 
frunte naltă, obraz oval şi mereu îmbujorat, ochi mari şi 
pofticioși, nasul drept, despre care bârfitorii spuneau că-l „vâră 
în toate, dar amiroase numai ce-i place”. În primii trei ani de 
căsnicie îi făcuse soțului doi copii, iar acum se desfăta: vizite, 
mese, bencheturi, baluri și vânători, peregrinări prin ţară, la 
conace și mănăstiri, la moșiile Cantacuzinilor ori ale rudelor ei, 


Grecenii. Mergea oriunde bucuroasă și pretutindeni strălucea, 
întunecând orice jupâniţă ori jupâneasă. Dar mai mult şi mai 
mult îi plăcea dumneaei a fi poftită la curtea domnească, 
musafiră a doamnei Maria ori a beizadelei Radu. Așa, în acești 
ani, în zâzania și ciondăneala tot mai ascuţită dintre rude, 
adică dintre vodă Brâncoveanu și unchii săi, Constantin și 
Mihai Cantacuzino, jupâneasa Păuna a ajuns cea care făcea 
legătura dintre cele două case. Așa aflase dumneaei ce proști 
pot fi, uneori, boierii cei foarte înţelepţi şi cărturarii cei mari, ca 
de pildă socrul său Constantin stolnicul Cantacuzino, cât de 
nefericită putea fi, uneori, bogata și buna doamnă Maria, cât de 
ambițios era beizadea Constantin, cel tăcut şi supus voii 
părintești, ce trist în proorocirile lui negre se înfățișa beizadea 
Ștefăniță, cel tot așa de gras şi de domol ca şi soțul dumneaei, 
ce luminată la minte şi dreaptă în judecata ei se vădea domnița 
Bălaşa, cât de înfricoşat și de nehotărât era, câteodată, 
atotputernicul Constantin vodă Basarab Brâncoveanu, cel 
neclintit din scaunul domnesc de peste douăzeci și cinci de ani. 
Dar, mai ales, cu dibăcia ei în iscodirea bărbaţilor şi în 
momirea lor, jupâneasa Păuna izbutise să-l subjuge pe 
beizadea Radu. Era numai cu o jumătate de an mai mică decât 
dânsul și mult îi părea rău că nu-l avea soţ legiuit și nevoită a 
fost să și-l facă ibovnic de mare taină. Dar și aşa foarte se 
mândrea în sinea-i că se da îmbrăţișării celui mai bărbat dintre 
toți tinerii vremii. Nu se putea spune că soţul, Ştefan 
Cantacuzino, era om urât; avea însă o fire domoală, ticăită, 
cum rar se întâmplă în neamul Cantacuzin; se îngrijea numai 
de sine, se îngrășa văzând cu ochii, devenea osânzos, parcă n- 
ar fi fost nepotul lui Șerban vodă Cantacuzino, cel care putea 


mulțumi un harem întreg de muieri, oricât de focoase; ştia 
multe din citanii; învârtea filosofii pe degete; grăia, ca și Radu 
Brâncoveanu, patru limbi: românește, grecește, italienește și 
turceşte. Dar atât. Încolo, fără vlagă. Iar pentru Păuna asemena 
fire era o adevărată nenorocire. De aceea, în sinea-i socotea 
îndreptăţită fuga furișă din patul neîmplinit al soțului în 
brațele vânjoase ale ibovnicului, care, din afara legii, știa şi 
izbutea să fie bărbat în lege. Şi aşa după cum Şerban 
Cantacuzino a purtat acea pătimaşă dragoste pentru Nastasia, 
doamna lui Gheorghe Duca vodă, şi a străbătut, călare, drumul 
în lungul munţilor, de la Târgovişte la Hangu, numai de dorul 
îmbrăţișărilor, tot așa şi beizadea Radu își ucidea armăsarii, în 
galop nebun, numai să ajungă, fără întârziere, la locul cel tainic 
al întâlnirii întru furtișag de dragoste. 

Doamna Maria n-o iubea; îi spunea „Păuniţa, iscoada 
unchiului Constantin.” Beizadea Constantin îi zicea şi mai rău: 
„Şireata tântului Ștefan”. Beizadea Ștefăniță o vedea ca pe 
„ambiţioasa cea mare, cununată cu un nevolnic”, iar domniţa 
Bălașa, zâmbind, îşi întreba fratele: „Ce amiroși tu pe lângă 
muieruşca asta?” Adevărul era că fiecare avea câte un pic de 
dreptate. „Iscoada”, „şireata”, „ambiţioasa cea mare” şi 
„Muierușca” venea totuşi în curtea domnească însoţită de 
anume veselie, de o plăcută mireasmă de trandafir, ameţitoare 
pentru orice bărbat. 

Toate acestea se petreceau în acele vremi grele și frământate, 
când împărăţiile cele mari și hrăpitoare se înfruntau între ele 
tocmai aici, peste pământul românesc. Beizadea Radu știa să-şi 
ajute părintele în solii, în rânduiri de steaguri ostășești, în 
călătorii la Constantinopol pentru schimbarea vreunei 


capuchehăi pentru domolirea mâniei dregătorilor otomani ori 
pentru ruperea urzelilor împotriva ţării şi a voievodului ei. 
Căci așa obişnuia vodă Brâncoveanu de un sfert de veac: țara și 
domnia să fie ţinute cât mai slobode, cât mai ferite de 
primejdii, în belșug şi lumină. Pentru asta strânsese averile cele 
multe, de-l porecliseră otomanii Altîn bei, prinţul aurului. 
Pentru asta trăia. Dar mai erau încă boieri care-l pârau că va să 
unească românii și să-i răzvrătească împotriva sultanului, așa 
cum a cercat acel Dimitrie voievod Cantemir. Printre aceștia — 
Cantacuzinii se țineau, de-o vreme, numai de pârâturi, de 
blăstămățţii; nimic nu le mai plăcea din domnia lui 
Brâncoveanu. Spuneau pe faţă că nu-l mai vor domn și-l urau 
cu ură vânătă, vicleană. 

Dar oricât ar fi bârfit, ar fi cârtit unii și alţii, oricât l-ar fi 
blăstămat nemulțumiţii, vodă îşi vedea de ale sale; era aspru 
cu împotrivitorii şi strângea averi ca să fie puternic. Chiar dacă 
unii îl numeau tiran, zicea: „Niciun câine nu ascultă de un 
stăpân sărac. lar dintr-o domnie atâta rămâne: cât a zidit, 
temeinic să înfrunte veacurile şi frumos să uimească privirile, 
și cât a păstrat din slobozenia, puterea şi demnitatea norodului 
și a ţării. Încolo... praf, pulbere și veșnică uitare”... 

Se gândea beizadea Radu la toate astea și, în ciuda multor 
supărări şi necazuri, înfrângeri şi spaime, credea în biruința 
binelui. Şi, drept aceea, fericit se numea. 

De altfel socotea că avea înaltă menire în lumea asta. lar 
norocul îl răsfăța: era iubit de toți, aici, în Ţara Românească; 
devenea ginere de fost și poate viitor domn în Moldova; 
prieten cu nobili transilvăneni de seamă; îndrăgit de meşterii 
cei vestiți și bogaţi din Brașov şi Sibiu, pentru cultura și 


priceperea lui în artă; cunoscut la Istambul, la Alep, la 
Alexandria, la Veneţia și la Viena. Mai mult decât ceilalți doi fii 
ai lui vodă Brâncoveanu, vorbea bine turcește, grecește şi 
italienește, știa logică, teologie, geografie, istorie, retorică. 
Totodată avea bună îndemânare la treburile ostășești: călărea 
mai abitir ca un haiduc, învățase lupta cu spada și cu sulița, 
trăgea bine la ţintă cu pistolul și flinta. Era înalt, spătos, 
subțire-n boi, sprinten, cu păr castaniu, ondulat, cu ochi 
căprui, vulturești, foarte plăcut la vorbă și la înfăţişare. Îi 
întrecea pe mulți în îndrăzneală, vioiciune, istețime, veselie, 
cumsecădenie, dar şi în mândrie, în râvna de a fi sus și a 
străluci. lar cât privește vânătorile și petrecerile, nunțile și 
sindrofiile, ale lui erau. Se adunau în juru-i jupânițele ca 
vrăbiile la mei, iar el, cu meşteșug, și drăgălășenie, pe toate le 
vrăjea, fără a se lăsa vrăjit. Ci pe femei tocmai asta le ațâța. De 
aceea a şi stat neînsurat până la acești douăzeci și patru de ani. 
Şi ar mai fi stat holtei dacă măria sa n-ar fi fost zorit să mai 
încheie o căsătorie politicească. 

Doamna Maria mult îl iubea şi-l răsfăța, acoperindu-i 
ștrengăriile mai deochiate, să nu le afle măria sa. Nu se bucura 
că semăna la încumetările de dragoste cu Şerban Cantacuzino, 
dar îi părea nespus de bine că nu-i sfios ori adormit, ori 
stângaci ori greoi în fața muierilor ca Ştefan Cantacuzino, care, 
după ce că-i un fel de clapon, s-a mai și însoțit cu o zvăpăiată 
ca Păuna. „... Asta bună ar fi fost pentru Răducanu al nostru, 
gândea doamna Maria în sine, privindu-și odrasla. Păcat că-i 
cam o... spurcăciune de muiere.” 

În acel moment și vodă Brâncoveanu gândea tot la beizadea 
Radu: „,...Vrednic, cel mai vrednic dintre coconi; dar avea-va 


noroc? S-a născut în acea zi de 21 august 1690, la zece ceasuri, 
când mă aflam în bătălia de la Zărneşti, cu ghenăralul Donat 
Heissler. Trecui munții, pe cărări grele, şi-l biruii pre neamţ, în 
mai puţin de-o oră, pricinuindu-i mare pagubă-n oştire. Ca 
verzele căzură morții pe câmpul de bătaie. Pieriră şi contele 
Teleki și Constantin aga Bălăceanu, cel care mă trădase. Le-am 
smuls 22 de steaguri. L-am avut atunci prizonier și pe Heissler 
ghenărar. Când l-au adus în fața cortului meu l-am spus: 
«Servus es domine Heissler». Ci el mi-a răspuns cu mânie: 
«Servus factus sum hodie, sed tu, servus es ortu»... Trufașul!... 
M-a răpus cu o vorbă ca o suliță otrăvită. Şi n-am mai putut să- 
i arăt prietenia dorită... Am poruncit să se desprindă de trup 
capul Bălăceanului, acel vânzător de ţară, și l-am trimes la 
București, ca să-i împlinesc lauda. Că zicea: «În ziua de sfânta 
Maria Mare voi fi în Bucureşti, cu Gheorghe sân Şerban 
Cantacuzino domnitor.» A fost; dar în prepeleac, în ograda sa, 
cu casele în risipă. Așa am curmat acele rele vânturi bălăceşti... 
Ci i-a șezut multă vreme căpățâna în prepeleac, până când, 
trecând pe acolo, Răducanu a întrebat: «De ce stă oala aceeain 
prepeleac, dacă-i spartă?» Năstrușnică întrebare... Şi era un 
copil nici nu-l putea rosti încă pe r...” 

De fapt, în curtea domnească din București totul era pregătit 
pentru plecarea la Târgoviște, ca familia domnitorulul să fie 
faţă la prohod în biserica din cetate, să petreacă Paștile și să 
nuntească trei săptămâni, în această primăvară lină şi dulce, 
acolo, în oraşul de sub dealuri. De toate avusese grijă doamna 
Maria. Nunteau la Târgovişte şi pentru că erau mai departe de 
primejdiile de la miazăzi și mai aproape de adăposturile din 
munţi și din Transilvania. Măria sa se afla în cele mai bune 


relații cu otomanii. Dar parcă poţi şti? Odată se zburlește un 
paşă și... ce-i de la Giurgiu la București? Câteva azvârlituri de 
buzdugan! 

Așezându-și dresurile pentru obraz într-o cutie de abanos 
încrustată cu sidef după model arăbesc, doamna Maria trase cu 
coada ochiului spre beizade Radu, îl văzu și, mai ales, îl simţi 
fericit; apoi își întrebă soțul: 

— Ce zici, Constantine, făcui bine că-i adunai pe toți ai 
noștri, aici, în curtea domnească, să plecăm, cu alai, să ne vadă 
ţara, falnici, uniți, puternici? 

— Bine-ai făcut, Maria. Stau și-i număr; coconii: Constantin, 
Ștefăniță, Radu, Matei; fetele: Ilinca, Safta, Ancuţa, 
Smaranda... Lipsește Bălașa şi nu știu ziua când va sosi de la 
Țarigrad. Îi va aduce oare şi pe patriarhul Hrisant Nottara şi pe 
bailul Veneţiei? Îmi pare rău că nu poate veni cuscrul Antioh 
vodă Cantemir și cuscra Catrina... 

— Mie și mai rău îmi pare că Maria şi Stanca plecară din 
lumea asta... Îiubeau, și ele, mult pe Răducanu al nostru. Și ce 
ambițioasă era Maria... Ce-şi mai strunea bărbatul, pe 
Constantin vodă Duca. Nu suferea ca boieroaicele moldovence 
să se îmbrace la fel cu doamna; odată, furioasă, le-a aruncat 
ișlicele pe foc, lăsându-le cu capul gol. Când au pierdut 
domnia la Moldova, bocea şi striga cu amenințare: „Aoleo, 
aoleo, că va pune taica pungă de pungă din București pân-în 
Țarigrad şi, zău, nu ne va lăsa şi iar ne vom întoarce cu domnia 
îndărăpt...” 

— Așa aș fi vrut și eu. Dar... ciuma a fost mai tare decât 
toată voinţa şi toate pungile mele. 

— Şi cum a mai fost și cu mazilirea lui Constantin Duca, îţi 


aminteşti? ÎI prinsese pe acel Ilie căpitanul Turculeţ, care avea 
necontenită bătaie cu tătarii, sus, la Cameniţă; arăta mare 
bucurie că a scăpat de-o pacoste ca aceea şi mult nădăjduia că-l 
va lăuda marele vizir şi-i va ocroti domnia. La curte începură 
chiar a zice surlele şi a da cu sacaluşele de bucurie. Dar, în loc 
de răsplată, capegibaşa închise porţile curții domnești, 
pătrunse în iatacul voievodului și-i și puse cârpa neagră a 
maziliei pe umăr. 

— Au urcat în scaun pe Antioh Cantemir. Așa, în clipă, se 
schimbă bucuria în scârbă şi durere. 

— lar unchiul nostru Constantin stolnicul, neobrăzatul, ne-a 
zis, râzând, după scriptură: „Cine sapă groapa altuia dă într- 
însa”. 

— Ori ne pofti c-o zicală românească: „Pasărea vicleană dă 
singură în laţ”. 

— Acea pasăre prepuindu-te pe măria ta. 

Doamna și voievodul își aminteau aceste întâmplări, 
sufereau, dar se și mângâiau că acum, după unsprezece ani, își 
însurau coconul cu fiica lui Antioh Cantemir, cel care-l zvârlise 
din scaun pe Constantin Duca şi Maria. 

— Cât se schimbară vremurile... 

— Noi le-am schimbat ori ele pre noi? 

— Şi noi pre ele și ele pre noi. Că omenirea se pritocește 
mereu și noi odată cu dânsa. Ci dacă nu ne schimbăm, pierim, 
surâse măria sa, împăcat, dar și oleacă trist. lar acum 
înțelepciunea poruncește să punem semnele păcii între noi, 
neamurile întru românie. 

— Ei, dacă Ancuţa nu avea atâta vrajă în ochi și atâta 
frumusețe în trup, iar mintea nu-i strălucea ca soarele, dacă n-o 


vedea Răducanu, înfocatul și zburdalnicul nostru cocon, atunci 
poate îl însuram cu o Bălăceancă şi curmam de istov sfada și 
ura cu acești boieri făr-de-astâmpăr. 

— Nu, Maria! Bălăcenii n-au uitat că am urcat în prepeleac 
tidva agăi Constantin. 

— Trebuia! Venea cu oaste nemţească să ne calce țara. 

— Și acum, după atâţia ani, văd mai limpede că făcui cum 
era mai bine. Dară înțelepția mă îndeamnă a zice că şi el, acel 
zurbagiu care crezuse nebuneşte doar în cai, în arme, în vitejii 
și în nemti, iubea ţara asta şi voia, în felul lui, s-o mântuie de 
jug otoman. Numai cât nu pricepea că schimba doar un jug 
vechi cu altul nou. Că, iată: dacă nemţii se aşezară în 
Transilvania, șterseră de istov şi urma de slobozenie de care se 
mai bucurase această ţară română, ocârmuită de boierimea cea 
ungurească ori ungurită. Şi nu cred că aveau să facă altfel în 
Ţara Românească. Aflai asta de la Donat Heissler și de la 
Frederigo Veterani, ghenărarii nemților. Dac-au văzut că luară 
nemţii și credința românilor din Transilvania, Bălăcenii se mai 
potoliră. S-a adeveritu-s-a dreptatea noastră: păstrat-am aici 
ocârmuire română, chiar dacă plătesc bir greu. Iaca, pe nemeşii 
unguri îi conduc nemții, cu împăratul Carol. Pe Ferenţ 
Rakoczy, acel viteaz mare, îl biruiră. Şi-acum le cere să treacă 
la legea şi la limba nemţțească. Ajunseră la vorba mea: o 
stăpânire veche şi obosită e mai ușor de alungat decât una 
nouă, cu armată puternică şi cu ghenărari mari, cum este acest 
Eugeniu de la Savoia. 

— ȘI tu eşti principe al împărăției nemţeşti, măria ta..., zise 
beizadea Constantin, care, intrând în iatacul domnului, se 
aşezase cuminte și cuviincios în jilțul în care sta de obicei, când 


îşi vizita părintele, şi asculta, cu luare-aminte, vorbirea. 

— Da! Umblai mult după acest tituluș. Dar numai cu gândul 
să-l ţin pe Carol împărat cât mai departe de hotarul țării. 

În clipa aceea, din iatacurile dinspre miazănoapte, se arătară 
beizadea Ștefăniță cu soția sa Bălaşa din neam cantacuzin, 
domnița Ancuţa cu soțul ei Nicolae Ruset, Safta cu Iordache 
Creţulescu și Aniţa soţia lui Constantin cu fecioraşul Radu, 
scumpă odraslă și mângâiere pentru bătrânul voievod. Li se 
umplură inimile de bucurie şi de mândrie. 

Cei patru Brâncoveni tineri nu se asemănau nici la chip, nici 
la fire. Constantin era tăcut, ursuz şi uneori trist fără pricină, 
deşi de obicei avea multă încredere în sine. Se vedea că 
începeau să-l preocupe grijile domniei. Zise, surâzând blajin și 
supus: 

— Rogu-te, tată, a mă ajuta în vară cu ceva bani și meșteri să 
dreg zidurile la casa din Potlogi și s-o împodobesc ca lucruri 
noi: sobe de la Veneţia, grilaje de fier, vase de aramă şi 
argint... Că atunci când mă vor lua boierii să le fiu domn, să 
nu mă scoată dintr-o ruină. 

— Da? Te cam pripeşti! zbârci vodă într-un anume fel 
mustaţa și clipi a nemulțumire din pleoapele-i cu gene lungi, 
de sub sprâncene sure și bine arcuite, dar se îmbună şi surâse. 
Adevăru-i că sunt cam obosit, deşi mai am încă patru luni 
până împlinesc șaizeci de ani. Deh, ocârmuiesc de mai bine de 
un sfert de veac, cu patru ani mai mult decât strămoșul Matei 
Basarab. Ci voi să-l ajung și să-l și întrec, cu voia Domnului din 
ceruri, pre Mircea Bătrânul, care ocârmui ani treizeci și opt. 

— Rog, iertare, dar nu asta vrui a zice. Ci doar caut a 
deprinde de la tine, cât mai bine, meșteșugul şi tainele 


ocârmuirii înțelepte. 

— Deci primeşti povaţa?... Întâi, să cunoşti tot, tot ce se 
întâmplă în ţară și în afară; al doilea, să cerni bine toate 
lucrurile, alegând fără greş grâul de neghină; al treilea, să te 
cunoști pre tine şi să pătrunzi cât mai adânc în cugetul 
oamenilor de care te ajuţi; al patrulea, să te ferești de dușmănia 
celor puternici: când cearcă unul a se răpezi asupră-ţi, să ai 
totdeauna un altul în spate, întru sprijin și proptire; al cincilea, 
să-ți faci țara bogată şi vistieria totdeauna ticsită, dară nici 
prietenii cei mai buni, necum dușmanii, să nu cunoască prețul 
aurului şi numărul pungilor tale; al şaselea, să-ți faci oştire 
bună și căpitani vrednici să-i pui, dacă tu însuţi n-ai însușiri de 
ghenărar mare; al șaptelea, oastea s-o ţii numai întru apărare, 
să nu te grozăvești cu ea către nimenea, vrând să faci cuceriri și 
robiri, că tot ce-i luat cu sila stârneşte mânie şi repede se 
pierde, cu pagubă mare și cu nume rău pentru norod şi țară; al 
optulea, prieten să te arăţi tuturor, dară să nu te sprijini numai 
pe prietenie, că multe din ele calpe, nestătătoare și înșelătoare 
sunt, ci mai ales tu să fii tare și chibzuit şi dibaci în treburile 
cele politiceşti; al nouălea, să te slujeşti de oamenii cei mai 
înţelepţi și, mai ales, de cei credincioşi, dar cel mai înţelept 
dintre toți tu să fii și mai iscusit; al zecelea, în toate să te arăţi 
mai mlădios ca nuiaua de lozie și mai tare ca oţelul care se 
îndoaie făra se frânge, în urmărirea țelului tău şi a dreptăţii 
ţării tale și a neamului tău. 

Cu toate că nu iubea nici narghileaua, nici cafeaua totuși, 
voievodul nu oprea feciorii şi ginerii de a se desfăta cu 
asemene îndeletniciri. În locul fumului urât mirositor al al unei 
zeme amare prefera vinul de Drăgășani ori Dealul Mare. Și, 


măcar că la curte se slujea de bucătari nemți, cu mâncăruri 
foarte alese și felurite, când se afla numai cu ai lui bea bragă, 
zăcută şi pritocită în putini de brad anume pregătită pentru 
dânsul de un bragagiu adus din Salonic, unde avusese vestită 
bragagerie cercetată de toate neamurile câte coboară în acel 
port: otomani, eghipţieni, arabi, frânci, briţi, venețieni, ovrei, 
greci. Dar nu bea măria sa bragă față de lume străină de teamă 
ca nu cumva să se işte vreun răuvoitor să-l poreclească „Bragă 
vodă”, cum s-a mai întâmplat și altora. Mai ales că poreclele 
„Bragă vodă” şi „Altinbei” ar sta şi mai nepotrivit într-același 
om. 

Cum, în a doua zi a săptămânii mari, tot creştinul se roagă și 
gâdeşte numai la mântuirea sufletului de păcate, vodă ştia că 
nu-i acum ceasul cel mai potrivit pentru asemenea lumești 
poveţe. Şi-apoi, chiar dacă nu le era de rugă, de bună samă că 
ai lui gândeau acum, îndeosebi, la nunta lui Radu. Și câte griji 
și vorbe și prilejuri de bârfire și de fală nu se nasc în asemena 
împrejurare! Totuşi nu ştia de ce nu-şi putuse frâna dorința, 
nevoia de povaţă sau poate de mărturisire. Toţi ascultaseră cu 
bunăvoință, în tăcere, ca pe-o frântură de evanghelie; și păreau 
a cugeta la cele spuse. 

Numai beizadea Radu, în picioare, răzimat de uşorul de 
marmoră al ușii deschise spre foişor, își învălui frații, surorile, 
cumnatele și cumnaţii cu privirea, ci, văzându-i cufundați în 
tăcere și presupunând că meditează la înţelepția părintelui, 
zise: 

— Eu, măria ta și iubit părinte, aş mai adăuga două poveţe, 
ca douăsprezece să fie, precum tablele legii: să ridice multe, 
multe case, palate domneşti și mănăstiri, să facă drumuri şi 


poduri bune, ateliere și prăvălii, pivnițe şi pieţe, să sporească 
ogoarele și turmele, să ajute comerțul. Şi a douăsprezecea, să 
se grijească de frumusețea şi curăţia graiului român, cărți 
tipărind și răspândind peste tot pământul românesc, ca să nu 
uite niciunul că suntem una şi frați. Şi zic asta pentru că măria 
ta aşa ai făcut. Și, făcând, ai dat pildă întru împodobirea ţării, 
iar boierii, în cap cu Cantacuzinii, cu Grecenii, cu Văcăreștii, cu 
Bălenii și cu neguțătorii cei bogaţi, se întrec în asemenea înaltă 
îndeletnicire. Eu, care colind ţara-n lung și-n lat, ştiu că şi 
ţăranii, trăind vreme mai tihnită ca altădată, mai ferită de 
prădăciuni, au prins a ieşi din bordeie și a-și tocmi gospodării 
și case bune și arătoase. 

— Multă dreptate ai, Radule. Acuma, în frământata noastră 
epohă, când marile imperii din jur împing să facă Dunărea 
hotar, deși în fiecare ceas m-am temut de vorba cea cumplită 
„mazâl”, izbutii totuși să ridic Hurezul și Curte asta, Govora şi 
Doiceștii, Sf. Gheorghe și Mogoşoaia... 

— Știm, măria ta, îl întrerupse beizadea Constantin cu o 
uşoară undă de linguşire în glas. Ştim bine câte ai făptuit 
pentru ctitoriile țării și ale creştinătăţii, până la Athos și la 
Sinai, întru luminarea și înțelepţirea multor noroade: greci, 
bulgari, sârbi, armeni, sirieni, circazieni... 

— Că nu în darn primiși nume de făclia ortodoxiei, întregi 
Radu, văzând că fratele mai mare s-a oprit și temându-se ca nu 
cumva să-l pizmuiască. 

— Toate bune, dar ce te faci cu supunerea fată de sultan? 
întrebă beizadea Ștefăniță, răsucindu-și mustaţa din stânga și 
surâzând amar. 

— De obicei se spune: la sultan cu credinţă și la creștini cu 


laudă, răspunse tot Radu, înțelegând că, în fapt, lui i se țintise 
întrebarea. Ci eu zic: la sultan cu închinare cuviincioasă, la 
creștini cu demn prieteşug, iar țării și norodului român cu 
credință, cu desăvârșită credinţă şi dragoste. 

Constantin vodă clipi des, semn că încuviințează spusele 
coconilor și surâse mai deplin către Radu, feciorul mire, 
dovadă că mai mult vorba lui îi plăcuse. ÎL iubise foarte când 
era mic; după ce s-a flăcăit, fost-a nevoit prea adesea să-l 
dojenească și chiar să-l închidă vreme de două luni la Govora, 
în mănăstire, pentru năstrușniciile săvârșite, împreună cu acel 
besmetic Radu Dudescu. După ce a venit pe lume Matei, care 
acum are unsprezece ani, zămislit fiind în bucuria biruinţei din 
1703, când mulți împrieteni îl crezuseră intrat sub satârul 
călăului, dragostea pentru Radu s-a ofilit. Ci acum, văzându-l 
aprins în dragoste pentru Ana Cantemir, pe neașteptate 
cumințit, auzindu-i vorbele înțelepte, în adâncul cel mai tainic 
al cugetului său licări un gând:... „Dacă mai domnesc încă 
șase-șapte ani, până când acest cocon al meu împlinește 
treizeci, îl las urmaș. În el aflu fericită îmbinare de sânge 
basarab, brâncovean și cantacuzin. Are voinicia şi frumuseţea 
trupească a lui Şerban Cantacuzino, iscusința bunicului Papa 
Brâncoveanu, plăcerea pentru cetitul cărților ca stolnicul 
Constantin, dârzenia și bine socotita îndrăzneală a lui Matei 
Basarab şi răbdarea mlădioasă cu care mă înzestră ziditorul 
pre mine, părintele lui mult încercat... O, nu, nu acesta-i 
Răducanu, ci aşa aş vrea eu să fie. Celui din față-mi îi umblă 
mintea după păreri nebune, cam strică muieretul cel tânăr și 
frumos, se înhamă la șotii și pozne cu acel smintit Dudescu, 
crede în cai, în arme și-n vitejii, ca un Bălăcean şi chiar mai rău. 


S-a dovedit totuși îndemânatec la solii: a ştiut vorbi drept și 
frumos cu principii germani și cu țarul Petru... Uitai: ieri, 
văzându-l cum se purta cu Ancuţa, logodnica, am înţeles că 
seamănă la duioşii şi chiar gingășii cu maică-sa, Maria 
doamna. Frații mai mari și cumnaţii se fălesc cu el; dar, uneori 
măcar, se tem de el și-l pizmuiesc; mai cu samă beizade 
Constantin se teme, că prea-i fălos și se strecoară repede în 
cugetul oricui. Zic că-i prea zburdalnic, nărăvindu-se spre 
destrăbălări cu boieroaicele cele tinere și pofticioase de bărbați. 
Pentru asta Constantin mult îl osândește că pătează cinstea 
casei Brâncoveanu; eu îl mustru; doamna însă îl laudă: 
«Bărbat!»... Trebuie să-l fac domn la Moldova. După cununie, 
Ceaureștii și Buhușenii, Ruseteștii, Cupăreştii şi Ilie 
Cantacuzino, socrul feciorului nostru Ștefăniță, adică toți 
Cantacuzinii din Moldova, precum şi Costineştii îl vor sprijini. 
De-i înduplec pe ei să-l ceară domn, pe marele vizir şi pe 
sultan îi cumpăr cu pungi de aur. Mă ajută și Mustafa aga, 
prieten vechi şi adeverit: o prietenie scump plătită, e-adevărat. 
Dar ce nu se vinde și nu se cumpără la musulmani? Orice... lar 
aga Mustafa de mulți ani mă fereşte de ucigașa vorbă 
«mazâl»...” 

Maria doamna, naltă, dreaptă, subţirică și mlădie, cu părul 
sur, acoperit cu o tichie bătută-n fir, beteală şi fluturași mărunți 
de aur, cu dulamă de frenghie blănită cu pântece de râs, cu 
nasturi de diamante, cu şapte șiruri de mărgăritare la gât, cu 
patru inele scumpe la ambele mâini, grăi din spatele beizadelei 
Constantin: 

— Bune toate astea ci trebuie să ne gătim de cale; să pornim 
la un ceas după prânz. Ascultăm denia în bisericuța de la 


Mogoşoaia și odihnim o noapte în casa de acolo. Mai vorbim 
cu logodnica lui Radu... 

— Așa gândii și eu, se ridică vodă din jilț și vădindu-se 
măreț în sânul numeroasei lui familii, cu toată ştirbătura 
pricinuită de moartea Mariei și, acum în februarie, de 
pierderea Stancăi. 

Îmbrăcase un contăș de canavăţ verde, cu nasturi și găitane 
de fir, fără alte podoabe afară de inelul cu pecetea cea mică. 
Vârsta și grijile cele mari și haine ale domniei îl împovăraseră 
și-l îndoiseră oleacă de spate. Arăta totuşi încă bărbat chipeș și 
frumos, care a avut parte de multe înfrângeri și dureri în viaţă, 
dar și de biruinţe și bucurii în aceeaşi măsură. Feciorii însă îl 
întreceau: Constantin în înălțime, în fineţea chipului, prelung 
și spiritual; Radu în bărbăţie şi frumuseţe; Ștefăniță, mare, 
gras, rotund Ia față, tăcut și filosof. În vorbire venea totdeauna 
cu ceva potrivnic. „Vede lucrurile pe fața nevăzută de alții”, 
zicea Radu. De aceea părea că prooroceşte numai nenorociri. 
Tot Radu îl poreclea „Cobea”. Doamna îl numea „Proorocul”, 
dar era supărată pe el pentru că arăta prieteşug lui Ştefan 
Cantacuzino, și el bărbat gras şi domol, totdeauna gata de 
chefuri cu băuturi alese. Beizadea Ștefăniță nu bea, dar îi 
plăcea să-și vadă vărul și prietenul clătinându-se ca un 
nevolnic. ÎI ducea până la pat, îl culca și-o chema pe jupâneasa 
Păuna, soața prietenului, să-i înfășure capul în cârpe ude şi 
reci. Dacă Păuna nu era acasă, împlinea însuşi această slujbă, 
ajutat de slujnice. Dacă-l oblojea soţia, Ștefan Cantacuzino 
arăta mare bucurie, cânta şi, chiar dacă i se împleticea limba-n 
gură, totuși spunea povești vesele, citite în Decameronul lui 
Boccacio, cu femei rele de muscă şi bărbaţi încornoraţi; dacă 


soţia lipsea de-acasă, făcea ca piatra, lăsându-l pe Ștefăniță să 
povestească despre câte neajunsuri sunt în viața de la curtea 
domnească. Prietenia  „Ștefanilor”  convenea mai ales 
beizadelei Radu, din pricini nedezvăluite până acum. Beizadea 
Ștefăniță părea cel mai apropiat și de Constantin stolnicul 
Cantacuzino, unchiul Brâncovenilor. Îi cerceta biblioteca din 
casa de la Afumaţi, vorbea cu dânsul despre filosofi şi despre 
cărți, despre unele treburi politiceşti; dar, mai ales, îl asculta, 
cu un fel de bolnăvicioasă plăcere, cum îl batjocorea pe vodă 
Brâncoveanu. Cantacuzinul ştia astfel tot ce săvârşeşte rău sau 
tot ce nu convenea Cantacuzinilor. O vreme vodă s-a veselit de 
cârtirile aduse de Ștefăniță din casa Cantacuzinilor. Iscoadele 
voievodului la Constantinopol sau în ţară spuneau că bătrânul 
stolnic unelteşte ceva pe lângă marele vizir, Gin Ali pașa. 
Beizadea Constantin însă îl încuraja: „N-ai dus, măria ta, 
nicicând lipsă de pârâtori. lar cât priveşte pe Ștefăniță al 
nostru, cred că sângele apă nu se face.” 

La asta beizadea Ştefăniţă a dat răspuns cu care și-a încurcat 
și fratele și părintele, tocmai întru adeverirea zicalei: „Ci eu, 
după câte știu, am și sânge cantacuzin.” 

Despre Matei, mezinul, ivit și el dinspre cuhnii, la cei 
doisprezece ani pe care avea să-i numere pe la Rusalii, părea 
mai degrabă o fetiță, firavă și slăbuţă, parcă părinții, 
zămislitori a unsprezece prunci, şi-ar fi stors cea de pe urmă 
picătură de vlagă. Secretarul domnesc Antonio Maria del 
Chiaro, care se străduia să-l învețe pe Matei italiana, știa însă 
că mezinul cocon domnesc e zburdalnic, dar ciudat de 
răutăcios şi uneori se izmenește ca un îndrăcit. „Parcă-i din 
altă sămânță”, râdea domniţa Bălașa. 


Dintre fete, cea mai în vârstă, Ilinca, avea treizeci și doi de 
ani și-i purta cu semețţie; era măritată, a doua oară, cu Șerban 
Greceanu, bun cărturar şi alcătuitor de cronică. Întâiul soţ, 
Scarlat, fiul lui Alexandru Mavrocordat Exaporitul, era un 
tânăr foarte deștept, dar plăpând, neajutorat la trup; s-ar zice 
că a fost cea mai „politică”, dar și cea mai neizbutită căsnicie 
brâncoveană. Mult a dorit măria sa şi mare nevoie a avut să-și 
facă rudă, prieten și sprijinitor pe cel mai influent om din 
Fanar și din Serai. Când l-a văzut, Ilinca a plâns amar și-a 
amenințat că se azvârle din turnul cu ceas, dacă o silesc a se 
mărita cu un slăbănog ca acela: „Sunt fată sănătoasă; n-am 
beteșuguri în mădularele mele... De ce vreți să mă nenorociți 
și să mă dați unui neîntreg?”... Dar măria sa neîndurător a 
fost. Când patriarhul Hrisant Nottara a pus cununiile pe capul 
celor doi tineri şi-a pornit „Isaiia dănțuieşte”, Constantin vodă 
Brâncoveanu s-a prins în horă, foarte bucuros întru sine: „De- 
acuma, dacă-l am pe Exaporit cuscru, nu mă mai sperie vorba 
«mazâl».” 

Ci jertfirea domniţei şi liniştea voievodului au durat scurtă 
vreme. Scarlat a murit după un an de căsătorie, istovit de 
dragoste brâncovenească: își iubea soția ca un smintit. A doua 
căsătorie a făcut-o pe Ilinca o răsfăţată, fără griji, veselă: „Mi- 
am plătit tributul politicesc, zicea râzând. Acuma pot trăi în 
voie cu bărbatul ales”... După moartea plăpândului ginere, 
legăturile cu Exaporitul, acel mare învăţat şi dibaci om politic, 
dragoman al Împărăției otomane, negociatorul păcii de la 
Karlowitz din 1699, sa-u subțiat și repede s-au rupt. A uitat de 
istov că, îndelungată vreme, a primit stipendii grase de la 
Brâncoveanu ca, la vremea potrivită, să şoptească marelui vizir 


ori padişhului câte un cuvinţel bun despre dânsul. A uitat și-a 
trecut de partea dușmanilor măriei sale: voia domnia ţărilor 
române pentru fiii săi; pe Nicolae l-a şi făcut domn în 
Moldova, în 1711, după plecarea lui Dimitrie Cantemir. Aşa, 
Fanarul a pus un picior peste Dunăre. Dar Alexandru 
Mavrocordat Exaporitul mai avea un fecior, lon, iar vodă 
Brâncoveanu, cu simțul lui ascuţit pentru tot ce-i uneltire şi 
răutate omenească, viclenie şi hainie, ghicea că, la acest ceas, se 
afla în sfadă surdă și perfidă pâră cu Niculae și Ion 
Mavrocordat. Şi răul cel mai rău era că, în sfada asta, s-au 
amestecat şi Cantacuzinii, iar acum se înfruntă şi se pârăsc, pe 
la spate; se ţin de blăstămățţii și de rele, de urzeli și minciuni, 
vădind o dușmănie cum nu se află mai înverșunată. În frunte 
s-au așezat frații Constantin stolnicul și Mihai spătarul 
Cantacuzino. 

De mai multe ori Radu a cutezat a-l ruga pe măria sa să nu 
mai adâncească cearta cu Cantacuzinii: „Iată, unchii noștri 
sunt oameni semeți și ambiţioși. Mihai spătarul a ctitorit 
bisericuţa de la Fundenii Doamnei și nu te-ai dus s-o vezi”... 
„Am văzut ce-a făcut la Colțea, îmi ajunge. La Fundeni... te 
duci tu și-ți pui șorț de pietrar, ca să-mi arăţi că nu te sfădeşti 
cu rudele...” „Bisericuța de la Fundeni e ca un giuvaer lucrat 
de Sebastian Hann. Nici spitalul de la Colțea nu l-ai văzut. 
Tată, trebuie să te împaci cu Mavrocordaţii şi cu Cantacuzinii. 
Să pui în leafă pe feciorii Exaporitului, ca pe părintele lor. 
Adică să le astupi gura cu aur, cum ai făcut-o de atâtea ori. Del 
Chiaro a auzit, de la un prieten al lui, că vizirul te-ar fi declarat 
răzvrătit şi hain”... 

Câteva clipe vodă rămăsese atunci pe gânduri; spaima îi 


răcise inima. În urechi îi sunase vorba păgână: „mazâl”. Dar se 
stăpânise; nu-şi dojenise feciorul, cum îl împingea firea-i 
poruncitoare, ci zisese: „Dacă-i ceva cu primejdie mă vestesc 
capuchehaia ori aga Mustafa și alții pe care-i plătesc să-mi fie 
iscoade. Nu în darn ţin atâția olăcari la Adrianopol, Gabrovo, 
Arbănaşi și Rusciuc”... 

Dar, în ziua când domniţa Stanca se afla pe catafalc, se 
înfățișă un grec cu o scrisoare de la doctorul Anton Corais; 
destăinuia același lucru despre porunca marelui vizir, 
adăugând: „să i se smulgă averile și să fie adus la Istambul”. 

Citind scrisoarea în sfat, boierii și mai ales Constantin 
stolnicul îl liniştiră cu poveţe: „Te cearcă pe măria ta dureri 
mult mai mari... O fi având nevoie grecoteiul de niscare 
galbeni pentru sărbătorile Paştelilor şi-a luat-o din vreme, din 
câșlegi”... 

Beizadea Constantin, aflat faţă în sfat, s-a mirat că măria sa, 
altădată aşa de grijuliu cu orice zvon rău, acum sfâșie 
scrisoarea lui Corais în bucăţi și sudui: „Să te ia dracul, cobe!” 
Deși nici el și niciunul din boieri n-au îndrăznit să-l îndemne a 
cerceta mai abitir, totuşi, fără ştirea nimănui, vodă a trimis trei 
oameni de taină la Adrianopol și Istambul, la aga Mustafa şi la 
alții să afle adevărul. Răspunsul a venit repede: nicio 
primejdie; marele vizir a lăsat să se înțeleagă că, dacă treburile- 
i vor îngădui, ar dori să-l cunune pe beizadea Radu. 

Ceilalţi ai casei, îndureraţi de moartea Stancăi, au uitat 
prevestirea lui del Chiaro şi scrisoarea lui Corais. De altfel, 
aveau cea mai deplină încredere în puterea, iscusinţa și dibăcia 
măriei sale de a afla adevărul și a-l cerne de minciună. 

Ci tot gândind şi sporovăind despre nuntă şi nuntași, unde 


să găzduiască oaspeţii, încontrându-se asupra felului cum e 
mai bine să se poarte, în asemenea împrejurare, cu unchiul 
Constantin stolnicul căruia, de mai multă vreme, nu-i place 
ocârmuirea brâncoveană, stă de-o parte și murmură împotriva 
domniei, au uitat, cu totul, de orice primejdie. Beizadea 
Constantin își amintea că unchiul Constantin s-a supărat încă 
de atunci de când vodă nu l-a luat prizonier pe generalul 
austriac, Heissler, la Drăgășani; a scuipat și a zis către olăcar: 
„Vezi ce prost e vodă când nu sunt eu acolo?” 

De vreo trei ani, în casa Brâncovenilor, când se spuneau 
lucruri bune li se ziceau „Cantacuzinii”; când li se pomeneau 
răutățile, pizmele, certurile și uciderile li se spuneau 
„Şeităneştii”, de la străbunul lor Mihail Cantacuzino, pe care 
otomanii îl porecliseră „Șeitanoglu”, adică „omul dracului”. 
Dar mai ales beizadea Constantin nu-și mai putea suferi 
unchiul și nașul; era așa de învăţat și avea o minte atât de 
pătrunzătoare, atât de întortocheată, încât îl speria. Nici nu-l 
socotea om, ci un sipet cu minuni și minciuni. S-a înfuriat pe el 
și nu-l iartă din ziua când, venind cumva vorba, beizadea a 
spus că i-ar plăcea să ajungă domnitor, iar stolnicul a râs: „Tu 
nu ştii nici ce-i lae, nici ce-i bălae și vrei să moară... moșneagul 
ca să-i apuci toiagul?”... Nu pricepea când spunea adevărul şi 
când şuguia, când lăuda și când batjocorea, când îi plăcea ori 
când îl scârbea ceva. Vodă însuși cunoștea că-i mare, foarte 
mare cărturar, dar are gânduri sucite și răsucite, iar sufletu-i 
cam ciutat și horţiș. Îi spunea când „nepreţuitul meu unchi şi 
povăţțuitor”, când „hoţul cel bătrân care mă va vinde pe un 
blid de linte”. 

Beizadea Constantin nu înţelegea de ce măria sa îl lăsa în 


boii lui:... „l-aş întărâta mânia spre Cantacuzini, dacă Ștefăniță 
n-ar fi prieten bun cu Ştefan, feciorul stolnicului. Şi-apoi Radu, 
care dă târcoale Păunei! Acesteia îi place să calărească galop, să 
meargă la vânătoare, să tragă cu flinta în fiare, dar, mai ales, să 
se furişeze prin colibe sau să se tăvălească pe fân, pe după 
căpiţe, ca orice țărancă apucată de inc. Noroc că Radu-i atât de 
dibaci, încât toți cred că-i, așa, o joacă nevinovată... De mine 
Radu nu se prea fereşte, deși mă știe habotnic în păstrarea 
nepătată a legiuitei căsnicii şi de mai multe ori l-am ocărit 
pentru dezmăț. Dar, la drept vorbind, îl și pizmuiesc că, deşi 
eu nu-s voinicos ca el, totuși când o văd pe Anița mea molâie şi 
rece, parc-ar avea sânge de broască, îmi fuge şi mie gândul la 
Păuna. Când i-am zis: «Cuminţește-te, zburdalnice!» Radu mi- 
a zâmbit: «Până mi-oi pune pirostrii, gust din dulce dragostea 
furişă» sai 

Cam așa se măcinau gândurile Brâncovenilor în acea zi de 
marți 4 aprilie 1714, când se adunaseră toţi în iatacul măriei 
sale și când căpitanul Drăgan, din straja domnească, vesti 
intrarea lui Constantin stolnicul Cantacuzino. 

Pe chipul tuturor, afară de al voievodului, se zugrăvi 
mirarea amestecată cu o ciudată bucurie și chiar cu o undă de 
mânie la beizadea Constantin. 

Toţi îl primiră ridicându-se în picioare; chiar femeile. 

— Trăiesc la Afumaţi, ca un ţăran curat și ca un mojic prost, 
dornic de liniște, de tihnă, zise el aşezându-se în jilțul arătat de 
voievod, cu o temenea respectuoasă. Fug de toţi şi nu voi să 
mai aud de nimeni. Ci, deci, nu știu cu ce ţi-aș mai fi de folos, 
nepoate. 

— De mult folos, cinstite al meu unchi, zâmbi voievodul, 


ținându-şi anume feciorii faţă la această întâlnire neașteptată 
pentru ei, dar anume pregătită ca să înțeleagă şi ei ce fel de om 
este acest mare cărturar. Te-am poftit, unchiule, în zi ca asta, 
pentru sfat. 

— Tu de mult respingi poveţele mele, zise, cu dojană, 
musafirul. 

— Eu, unchiule, n-am uitat că domnia ta şi Şerban 
Cantacuzino m-aţi ajutat şi sfătuit când eram orfan, lângă 
mumă-mea, Safta Cantacuzino, ocoli vodă dojana. Că eu 
părinte n-am pomenit de vreme ce am rămas de mic fără tată, 
că l-au ucis seimenii, precum știi. N-am vrut să primesc 
domnia după stingerea lui Șerban vodă; nu mă lăsa cugetul să 
mă amestec în treburile curate ori necurate ale neamului 
cantacuzin... 

— Dacă mă-nțepi cu vorba, plec. Și nu uita că şi tu ești din 
Cantacuzini. 

— Eu mai uit că după mamă mă trag din lon Cantacuzino, 
împărat la Bizanţ. Și cred că sunt mai cuminte uitând. Nu mă 
duc puterile până la... împărăție, deși am ajutat și ajut, cu 
daruri, tot răsăritul ortodox, cum n-a ajutat niciun domn afară 
de Mihai și de Ştefan al Moldovei. Ci voi vrurăți să fiu domn. 
Şi dacă primii, vrui să țin sama şi de îndemnurile unchiului 
Şerban. Şi-atunci a trebuit să-mi amintesc că am și sânge 
basarab și să-mi zic: Constantin Basarab Brâncoveanu. 

— Spui lucruri de mult știute și care mie nu-mi convin. 
Spune răspicat: ce sfat îmi ceri? 

— Mda... Rogu-te nu arăta grabă şi mânie; că eu te aştept de 
cinci săptămâni, de când te-am poftit aici... 

— Cum îl vizitezi pe lanache Văcărescu la Dobrești, mă 


puteai vizita și pe mine la Afumați! 

— Altădată ştiai să mângâi, unchiule; acum doar loveşti... 

— Ei, altădată se măcina altă făină la moara brâncoveană! 

— Eşti cărturar mare; cunoşti multe din cărți și din viaţă. 
Ajută-mă să dau răspunsul cel mai potrivit la întrebarea 
marelui vizir, zise vodă, de-a dreptul, văzându-l neprietenos. 

— Ce soi de întrebare? 

— Dacă e bine și cum să facă padișahul spre a se numi 
urmaş nemijlocit al împăraţilor romani de la Contantinopol? 

— Şi tocmai pe tine s-a găsit Gin Ali să te întrebe? 

— Mă socoate prieten!... Zice că-i drept să fie aşa pentru că 
împărăţia otomană se află pe locul împărăției bizantine, iar 
Constantinopolul este, de la Mahomed sultan, cetatea de scaun 
a acestei împărății. 

— Bănui unde ținteşte vizirul cu asemenea năstruşnice 
gânduri? 

— Nu; rogu-te, ajută-mă să văd și să înțeleg. 

— Biruie creștinii şi-l scot pe sultan din Evropa; ci s-a gândit 
să-și afle un temei străvechi. Dacă acum opt-nouă sute de ani, 
acolo, în asfinţit, lumea a primit ca împăratul frâncilor ori al 
nemților să-și zică urmașul împăraţilor romani, mi se pare o 
mare neghiobie ca, acum, la 1714, Ahmed padişah să-și zică... 
împărat roman. E-adevărat că puterea lui s-a ridicat pe locul 
împărăției bizantine, ci lumea n-a uitat că este urmașul lui 
Mahomed sultan, care, după ce a cucerit Ţarigradul, a făcut ca 
în Sfânta Sofia să băltească sânge creştin până la genunchii 
calului. Auzi, poznă! Împărat roman, unul care de patru ori a 
fugit de pe câmpul de bătaie, unul deprins să trăiască doar în 
huzur, unul al cărui singur ţel sunt strângerea aurului şi 


sugrumarea creştinilor... 

— Dar ce urmărește oare cu întrebarea asta? 

— Am spus: să-i înșele pe supuşii creștini, între care te 
prenumeri, ca să-l ajute în războiul cu celălalt împărat roman, 
cu stolița la Viena, care și acesta-i roman cum sunt eu popă! 

— Adică să-l povăţuiesc să se lepede de asemenea... 
gânduri? 

— Fireşte! Ahmed sultan împărat roman? Poate, dacă se 
botează, dărâmă toate moscheile și minaretele şi urcă din nou 
crucea pe cupola Sfintei Sofia! 

— Așa chibzuiam și eu. Dar am aici două scrisori: una din 
septembrie trecut, în care patriarhul Hrisant Nottara îl 
numește pe Gin Ali „prea creștinul vizir”, iar a doua de la 
Şerban Greceanu, din luna octombrie, în care zice că padişahul 
mă laudă mult pentru știrile adevărate trimise şi că aliotmanul 
nu are altă mai dreaptă şi mai credincioasă slugă decât pe 
mine. 

— Şi voi, tu şi un popă bezmetic, vreți să creștinați 
musulmănia? Fantasmagorie! 

— Ai dreptate, unchiule. Eu de-aș putea să-i ajut pe creștinii 
din Împărăţia otomană! mută vodă vorbirea. Rău îmi pare că, 
de-o vreme, noi, Brâncovenii, şi voi, Cantacuzinii, ne-am răcit 
și ne-am depărtat mult unii de alții. Ci pentru că doresc 
apropierea şi prietenia cea veche, rogu-te, din inimă, să 
primești a-l cununa pe Radu cu... 

— Pot să-ți mai cunun, după toate câte mi-ai făcut? Ne-ai 
luat moșiile Breaza și Mărgineni! Ai confiscat întreaga avere a 
lui Toma spătarul și a lui Gheorghe Cantacuzino! 

— Ştii prea bine că s-au făcut haini și hicleni către 


împărăție... 

— Au tu nu te-ai fi hainit, dacă... 

— Dacă biruia ţarul Petru, da! Nu înainte. Pe când ei... Şi- 
apoi numai din porunca sultanului luai zisele sate și moșii pe 
sama domniei. Cunosc că Toma, în felul lui, avea dreptate. Dar 
era o dreptate mai tare ca toate: dreptul ţării la slobozenie. 

— Ba ai făcut-o ca să-ți mântui tu viaţa şi domnia! 

— Şi asta, scumpul meu unchi, căci eu întruchipam țara.. Și 
trebuia să strig tare să se audă la Istambul, iar padișahul să mă 
creadă nevinovat și prieten. Ci aș fi vrut să te văd pe domnia ta 
în acea împrejurare, când ţarul mă numea „luda de 
Brâncoveanu”, iar armia marelui vizir Baltagi paşa se afla aici 
pe pământ românesc și nu voia să mai plece, iar oştile nemţești 
benchetuiau la Braşov ori la Timişoara, așteptând ceas prielnic 
să treacă iar hotarul. 

— Şi n-ai fost ludă? 

— Nu; mi-am apărat ţara, că în slujba ei m-aţi pus, nu a 
altcuiva! 

Vorba asta n-avu răspuns; stolnicul Cantacuzino socoti că 
vodă era mai înțelept de cum îl credea. Se întoarse tot la 
mustrări: 

— Ai luat trei sate de la Constantin aga Bălăceanu! 

— Ei, dacă un Cantacuzin ia apărarea Bălăcenilor, e bine... 
Dar ai uitat că amândoi l-am socotit, atunci, vânzător de țară? 
Domnia ta mi-ai spus că, îndemnat de Bălăceanu, Heissler 
ghenărar l-a arestuit pe arhimandritul Isaiia la Braşov şi l-a 
prădat de 800 de galbeni, de toate icoanele și darurile pe care 
le închinasem mănăstirii Sf. Pavel de la Athos. 

— 'Te-acoperi cu danii către mănăstiri ca să... 


— Nu, stolnice, că erai în sfat, când am hotărât să 
despăgubim pe Isaiia cu satele, moşiile și sălaşele de ţigani, 
care prețuiau, mi se pare, cam 4 000 de taleri... 

— Le ţii prea bine minte! 

— Le însemn pe toate în catastife, gospodărește. 

— Da, până şi „Foletul novel” l-ai umplut cu socoteli. 

— Nimic rău în asta. Ne trebuie chibzuială, mare chibzuială 
ca să înfruntăm nevoile. Că eu aici mă spetesc plătind 
sultanului angarale şi zaherea şi lucrători la cetăți și mii de 
care cu proviant, iar Carol împăratul creştin cată să-mi aline 
usturimea poverilor cu un... dar grozav: portretul său! Mare 
cinste, dar preț mic, prea mic... El, un portret şi eu, cai, cornute 
mari, cu miile! Numai câte mii de boi a trebuit să dau lui 
Heissler ghenărar!... Şi-apoi, că-mi adusei aminte: divanul a 
hotărât că dacă dintr-ai lui Bălăceanu se întorc în țară şi plătesc 
cei 4 000 de taleri, despăgubind, primesc înapoi moșiile, satele 
și robii... 

— Da? Şi când, acum doi ani, fratele meu Mihai spătarul te-a 
rugat pentru averile lui Toma, te-ai grozăvit cu amenințările: 
„Voi arăta lumii întregi cine este Brâncoveanu și neamul lui şi 
cine sunt Cantacuzineștii şi neamul lor... Voi face ca în casele 
și curțile lor să curgă, până la genunchi, sângele cantacuzin”... 

— Îmi cunosc greșeala. Dar oare, domnia ta, la mânie și la o 
primejdie ca aceea, n-ai fi rostit tot cam asemenea grozăvii? Mă 
știi doar că am multe păcate, dar sângeros, de pomană, nu 
sunt. Trebuia, da, trebuia să strig tare, ca să-l liniștesc pe 
Baltagi pașa, să nu mă spânzure și să nu preschimbe domnia în 
paşalăc. Ci, iată, trecură trei ani și nimica n-aţi păţit. 
Dimpotrivă: vă cer întoarcere la prieteşugul cel vechi. 


— Ştiu că ai cerut voie curţii vieneze să te tragi în 
Transilvania, dacă-ți va fi primejduită viața. 

— Asta au făcut-o toți domnii români, de la Mircea Bătrânul 
încoace. Toţi voim a fi, cu românii noștri, pe locurile de unde 
porniră Basarabii, de la descălecatul lui Negru vodă. 

— Te duceai în Transilvania ca prinţ austriac. 

— Da, gândesc la orice cale care ar putea duce la unirea 
ţărilor române, despre care domnia ta adevereşti și în scris că 
una sunt! 

— Şi cum ai izbutit să cumperi moșii pe lângă Sighișoara? 

— Ca principe împărătesc și ca unul care l-am împrumutat 
pe Carol împărat cu 50 000 de florini. Şi-apoi, știi bine, 
unchiule, am familie mare şi n-aş vrea să sufere, Doamne 
fereşte, din pricina nepriceperii mele. De vreo trei sute de ani, 
aflarăm pe a noastră piele, cum se zice, că oricât de priceput ori 
de viclean ai fi, în faţa sultanului tot poți greşi. Şi oricât de 
credincios i-ai fi, tot în robie la Edicule pieri. lar eu asta nu 
vreau; pentru nimic în lume nu vreau! 

— Aici te înțeleg! 

— Judecă-mă fără părtinire şi înțelege-mă întru totul ce-am 
săvârşit rău sau bun, ocârmuind ţara atâţia ani. Mă aflu în 
starea când am mare trebuință de înțelegerea domniei tale și 
de împăcare cu Cantacuzinii. Nu pot sărbători douăzeci și cinci 
de ani de domnie fără această pace. Că eu de la domnia ta am 
cules sfat înțelept și cuvântul dreptății și al dragostei de 
această moşie și de acest norod român, pe a cărui istorie te 
ostenești a o scrie, însumi de la domnia ta le-am învăţat. 

— Mă ostenesc să scot iar la iveală adevărul despre obârşia 
noastră, adevăr surpat în prăpastia uitării, păru că se 


îmbunează stolnicul. Da, voiesc să arăt lumii că și moldovenii 
și transilvănenii tot români sunt, ca unii ce dintr-o fântână au 
izvorât şi cură. 

— Ai dreptate, unchiule și stolnice; de aceea te rog să scrii 
istoria, să nu cădem în întunericul cel orb al neștiinței și al 
uitării de noi înşine! 

— Am scris că noi, românii, aleşi și adevăraţi romani, ca un 
zid bun și tare înaintea turcilor am stat aici, la Dunăre, și stăm. 

— lar eu alta n-am făcut fără numai să caut a fi asemeni lui 
Matei vodă Basarab, de care otomanii s-au temut ca şi de 
Mihai vodă. Întru asta m-ai ajutat tălmăcind multe cărți. 

— Împreună cu Antim mitropolitul. 

— Mda... se oțări vodă la auzul numelui acestui înalt 
chiriarh, pe care de curând îl scosese din scaunul mitropolitan. 
Îndulci totuşi glasul: Unchiule şi stolnice, fostu-mi-ai 
îndreptătoriu ca un epistămon și ştiutoriu; întru sfaturile 
domniei tale mult m-am răzimat; te-am avut lumină și 
dezlegare a toate, domnia ta carele ai învăţat la Padova, la 
Veneţia şi la Istambul, ai călătorit pe la mulți crai și împărați, 
domnia ta carele nu te arăţi iubitor de ranguri și dregătorii, ci 
vremea ţi-o petreci cu bărbaţii cei procopsiţi, cu dascălii și cu 
spudeii, de ce pe mine cu ură mă priveşti? De ce amândoi 
lunecăm spre duşmănia cea varvară? 

— Întreabă-te pe tine însuţi! Că de-o vreme, cum zice Antim 
Mitropolitul: „Ce folos este a nu bea vin şi a fi beat de vinul 
mâniei? Ce folosește a nu mânca de carne și cu hulă a rupe 
carnea fraţilor noştri?” 

— Întâi, se poticni vodă în noua pilduire de la Antim citire, 
domniile voastre, Cantacuzinii, prea setoși de averi vă arătaţi 


și mai bogați și mai puternici decât domnul vreţi a fire. Lucraţi 
numai pentru voi, nimic pentru obşte. 

— Poftitu-m-ai ca să mă dojenești? Nu ascult! 

— Nu dojană, unchiule și tată al meu, ci vorbire dreaptă, 
făţişă, ca între români şi rude. Ştiu că domniile voastre, 
Cantacuzinii, visați şi râvniţi coroana cea de mult sfărâmată a 
Bizanțului. Şi mult vă străduiţi întru atingerea acestui scopos. 
Ba nădăjduiţi tare ca Ţara Românească să vă stea drept temei. 
Frumos! Și, o vreme, după ce m-am încoronat și sub povaţa 
domniei tale fiind, socotii și eu că-i cu putință plinirea istui 
măreț gând. Ci acuma, ajuns-am la vorba înţeleptului care zice 
că unde este nădejde multă, acolo este şi multă deșertăciune. 
Marii împărați şi regi nu vor alta decât tot puterea și bogăţia 
împărăției Bizanțului. Şi nu-l văd pre niciunul atât de 
mărinimos, încât să vă cheme și să zică: „Poftiţi, iubiți 
Cantacuzini, împărăția, moşia voastră legiuită”... 

Câteva clipe stolnicul rămase îngheţat. Voievodul l-a simțit 
slab și-a lovit şi mai tare. 

— Sfetnic te-am vrut totdeauna. Epitrop, nu. Vrui ca domnul 
să fie de sine stătător, iar nu slugă la Cantacuzini. Ci dacă mă 
micșoraţi voi și mă pârâţi, mai vreți ca otomanii cei mari să mă 
mai ţină la vreo samă? Ce-aţi făcut din Antonie vodă din 
Popeşti? Un nimic. Şi la mâncare i-ați pus tain. Și-apoi, voi 
Cantacuzinii, nu sunteți odihniţi și sătui să slujiți numai unui 
stăpân, de la carele să avem milă și cinste, nu aveţi ochii 
deschişi spre primejdii, ci umblaţi să amestecați lucrurile cu 
nemții și cu moscalii și cu alte neamuri. Unchiule, făcui poate 
multe greșeli, ci ține seama că una vrui: să chibzuiesc, cu grijă 
și cumințenie, toate împrejurările, să mă feresc de orice 


primejdie, să păstrez cât mai slobodă această ţară şi să sporesc 
înțelepția acestui norod român, hărtănit în trei țări. 

— Ai împovărat țara cu dări! 

— Adevărat. Dar cu ce puteam să acopăr cererile otomane, 
tot mai nesăbuite? Și-apoi, voi, boierii, nu v-aţi înfruptat chiar 
cu nimic din acele dări? Am scris în condici tot ce a trebuit să 
dau sultanului: sute de mii de chile de zaherea, de grâu, orz, 
ovăz, unt, sare, cânepă, miere, ceară... Ne costă înspăimântător 
de mult această împărăție în destrămare. 

— Te-ai îmbogăţit... 

— Daaa! Ci eu sunt cel care a făcut ca acest pământ să dea 
roadă mai bogată și această roadă să fie întâi spre folosul 
oamenilor de aici. Și-apoi mi-am făcut temelie pentru o oaste 
mare, corăbii şeici pe Argeş şi pe Dunăre, cu zaherea, gata ca, 
ajutându-mă de războaiele nemților ori ale moscalilor cu 
otomanii, să scot ţara de sub ascultarea faţă de sultan. Voi fi 
ajutat şi de beizadelele mele. Că eu mă tem mai ales de 
stăpânire nouă. Unchiule și părinte al meu, şi cărțile domniei 
tale spun că stăpânii noi mai puternici și mai cu primejdie 
sunt. Stăpânirea veche slăbește şi de pieire se apropie mai 
repede decât cea tânără, tare și lacomă de trăire. În istoria 
domniei tale arăţi că toate lucrurile din astă lume se urzesc și 
trăiesc în trei stepene: urcarea, starea în culme și pogorârea. 
Împărăţia sultanului se află pe stepenea pogorârii, iar noi de- 
abia așteptăm a-i cânta prohodul. Pe când Austria? Rusia? 
Abia acum urcă. 

— Şi noi, Cantacuzinii, tot ţară slobodă vrem. 

— Ci mai bine-i să ne facem volnici, neatârnaţi, în zece- 
douăzeci de ani ori în două veacuri? Cât va să mai îndurăm 


păgânescul și tirănescul jug; al sultanului? Pun aceste întrebări 
cărturarului luminat care ești, înțeleptului stolnic și sfetnic şi, 
mai ales, celui căruia nepot de soră-i sunt, nădăjduind că mă 
înțelege și nu mă vinde. 

— Mult mă mir că-mi vorbeşti ca la ispovedanie, când, de-o 
vreme, te încrezi doar în Mitrofan, duhovnicul tău, boaita 
zavistnică şi rea, care te-a împins la sfadă cu mitropolitul 
Antim din Ivir și l-ai scos din scaunul de mitropolit. 

— În tabăra de la Urlaţi, Antim l-a sfătuit pe Toma spătarul 
să mă părăsească și să treacă la moscali, fără ştirea-mi. 

— Asta n-o uiţi tu. 

— N-o uită sultanul, unchiule! 

— Am zis: ne osebim în privința căii pe care va să mergem. 
Noi vrem a fi slobozi nu în două veacuri, sau în douăzeci de 
ani, ci în numai trei-patru. 

— Amânarea pentru veacuri, însamnă pieirea neamului 
românesc; cercarea de a fi zlobozi în trei-patru ani înseamnă 
pripeală şi deci primejdie mare. Cei douăzeci şi cinci de ani de 
domnie m-au învăţat să chibzuiesc. Atunci, în 1711, la Urlaţi, 
unde am așteptat cu oastea, ţi-aduci aminte? voi toți marii 
boieri fugirăți de lângă mine, lăsându-mă să mă descurc 
singur. Dimitrie vodă Cantemir de la Moldova n-a așteptat să 
vadă sfârșitul bătăliei de la Prut. Nici n-ar fi putut: ţarul Petru 
era la lași. Ci peste țara mea sta armia lui Baltagi pașa, marele 
seraskier. Mă așezasem acolo, lângă Urlaţi, ca seraskierul să 
creadă că mă alătur lui; dar totodată dacă biruia Petru, uşor să- 
i pot ieși în cale; iar dacă nici asta nu era cu putință, mă 
pregătisem să trec munții cu oștirea, în adăpost transilvan. Eu 
știam că ţarul are prea puţină oaste la Prut și cu ce-i aduceam 


eu tot nu biruia. Ci nu vrui să fiu pribeag, ca Dimitrie 
Cantemir, iar în ţară să vină un domn de la Fanar, ca în 
Moldova. Au nu vezi? Turci, tătari, leşi, nemți, moscali... Cu 
care să fim? Zic: întâi cu noi, cu românii. 

— Vei sfârşi rău, nepoate! 

— Vreau să sfârșesc după cugetul şi inima mea, după 
marea-mi râvnă spre slobozenie. Pofteşte domnia ta, unchiule 
și stolnice, să ne împăcăm și să fim ca mai înainte ocârmuitori 
dârji către vrăjmașii ţării şi cu blândeţe către supuși, să le 
câştigăm inimile și să dobândim nume bun în lume prin 
cumpătare, înțelepciune și râvnă spre neatârnare. Cerc să-l 
urmez pe Mihai Viteazul. Nădăjduiesc că măcar unul din 
feciori va fi bun ghenărar. Împăratul de la Viena îmi trimite 
treizeci de ofițeri, să mă ajute la muștrul oștirii. Prieteni și rude 
am în toată Moldova. În Transilvania am moșii, prăvălii, 
biserici, le trimit cărți românilor ca să mă cunoască; iar de la 
împăratul neamş am dobândit titulușul de principe 
împărătesc. Ti-am spus tot! 

Vorbirea voievodului era atât de apropiată, de dornică de 
împăcare, de sinceră încât bătrânul stolnic părea cuminţit, 
împrietenit. Își încreţi puţin fruntea înaltă și boltită, își scutură 
părul sur, tuns după moda țarului Petru, îşi zgârci sprâncenele 
stufoase, îl măsură pe vodă cu ochii lui mari, negri, săgetători, 
mustăci de trei-patru ori, lărgi nările şi îngurzi strâns buzele 
subţiri, de om hotărât, care știe să îmbrace frumos viclenia în 
haina înțelepciunii și a cumsecădeniei. Cu dreapta deprinsă 
întru mânuirea penei își netezi blana ișlicului. Părea că vodă 
mai avea ceva de spus și-i lăsă rând să urmeze: 

— Cunună-l pe Radu, unchiule. Asta ar dovedi tuturor 


boierilor şi dregătorilor otomani, prietenilor şi neprietenilor, că 
între noi e iară bună înțelegere. Că, pentru mine, unchiule 
Constantin, așa cum scrii și domnia ta în istorie, Moldova, 
Transilvania şi Ţara Românească sunt trei mădulare ale 
aceluiași trup străvechi, unul și întreg, numit Dachia. Nu 
doresc nimic mai mult decât să unesc sau măcar să întăresc 
temeiul politicesc, de nădejde, acestei uniri. 

— Frumos gând; ci cum îl făptuieşti? 

— Dacă noi, Basarab-Brâncovenii, ne înțelegem cu voi, 
Cantacuzinii, cu Văcăreștii, cu Grecenii, cu Bălenii, nicio 
putere din lume a ne dobori nu izbuti-va. 

Bătrânul stolnic vru să spună că tocmai asta nu plăcea 
Cantacuzinilor: că nepotul pe care-l crezuseră slujitorul lor 
credincios, omul lor la ocârmuire, dând de gustul puterii, îi dă 
de o parte, cu dispreţ, se sumețește zicându-și „Basarab” şi, 
uitând că mai sunt și ei, Cantacuzinii, pe-aici, Vrea să lase 
moștenitor tot un Brâncovean. Se pregătea să-l înlâmpine cu o 
vorbă otomană care zice că, odată, întrebat fiind catârul cine i-a 
fost tată, a răspuns repede că mumă-sa a fost iapă... Dar n-avu 
vreme să arunce asemenea pildă ofensatoare, că beizadea 
Radu, încălzit până la lacrimi de cuvântul măriei sale, puse 
genunchiul drept pe lespedea de marmură de la picioarele 
stolnicului și-l rugă fierbinte, cu clocot de dragoste şi nădejde 
în glas: 

— Primește, unchiule și părinte al nostru, primeşte să-mi fii 
naş! Fii așa cum te-am visat noi: înțeleptul cel drept și bun al 
acestor ţări româneşti şi al casei noastre care va să le unească! 

Stolnicul clipi din ochi, cu o undă de duioșie, parc-ar fi vrut 

w 


să zică: „Să trăieşti, finule!”... Dar îşi aminti ceva tainic şi se 


rosti încet, tremurat, şovăielnic: 

— Să... să mai cuget... Să-l întreb pe fratele meu, spătarul. 

Beizada Radu se ridică drept, mândru şi urmă: 

— Rog pe părintele meu să mă ierte, dar în vorbirea atât de 
zguduitoare n-a pomenit despre zidirile cele măreţe şi 
frumoase pe care le ctitorește. Nu din fală și trufie a construit 
măria sa, ci dintr-o poruncă lăuntrică, spre îmbogățirea țării și 
înălţarea norodului. Zidind, noi ne batem pentru ce-i al nostru. 
Nu te mira, unchiule, dar fiecare lovitură de daltă a meşterului 
Andrei, fiecare pensulă a lui Constantinos ori Pârvu Pârvescu, 
ca și fiecare slovă a domniei tale scrisă în hronic însamnă un 
pas spre cucerirea libertăţii. Acum când spadele stau şi 
ruginesc, în teamăc, ne batem cu mintea și talantul. Mai 
suntem încă stăpâniți de iatagan, unchiule; dar pe acei 
mânuitori ai iataganului mintea nu-i dă afară din casă... Nici 
măcar din cort! Noi, cu arma minţii şi a talantului ne facem 
cunoscuți în lume și cu asta biruim toată neprietenia din juru- 
ne. 

— Mă răpui, nepoate, cu agerimea minţii... se prefăcu 
stolnicul ori era în adevăr biruit. Ci uitai să te întreb: ai 
învoirea sultanului pentru căsătoria asta? Cred că n-aţi uitat că 
fata e nepoata lui Dimitrie Cantemir, cel declarat rebel față de 
sultan, şi deci o căsătorie cu bocluc... 

— Cinstite stolnice, zise vodă, la scrisoarea mea marele vizir 
a răspuns că pot trimite alai domnesc, oricât de măreț, să 
aducă mireasa de la Constantinopol la București, și să 
sărbătoresc nunta după cuviință și datină, căci împărăţia se 
află în pace cu toată lumea, se bucură de linişte și nu se teme 
de război. 


— Şi, spune drept, cu ce daruri ai însoţit scrisoarea? 

— Patru mii de galbeni și o frumoasă blană de samur. Şi- 
apoi ştii că Mustafa aga, acum doi ani, mi-a adus firmanul 
sultanului, întărit şi de muftiu, prin care din nou fui 
recunoscut domn pe viaţă, cu drept de a lăsa urmaşi; iar cine 
dintre musulmani mă va ocări cu vorba „ghiaur”, adică 
necredincios împărăției, acela să fie lepădat de legea 
musulmană, întrucât eu întrec pe mulți otomani în credința 
față de sultan. 

— Vremea-i așa de împoncişată, îl luă Radu pe stolnic de 
braţ, văzând că vrea să se ridice, încât, vorba călugărului Rafail 
de la Hurez: „Fericit cel ce poate trăi cu toţii în pace”... Fii 
nașul meu, unchiule, rogu-te! Fii făcător de pace şi fericire! 

— Da... Mâine avea-vei răspunsul meu. 

Vodă Brâncoveanu obosise apărându-se. Cugeta de mult la o 
întâlnire şi o înfruntare ca asta, dar mereu o ocolise şi-o 
amânase. Socotise că acest moment și acest prilej — nunta lui 
Radu, sosirea atâtor musafiri înalţi — erau cele mai nimerite. În 
sinea-i era mulțumit că a frânt cumva cerbicea trufașului și 
necruțătorului unchi. Era cu atât mai mulțumit, cu cât 
înfruntarea s-a petrecut, aşa cum dorise, în faţa întregii familii. 
Vedea că doamna Maria, Ilinca și Safta, ca şi beizadelele se 
bucurau de biruința soțului şi a părintelui lor. Păreau cu 
desăvârşire încredințate de dreptatea lui. 

Cel mai bucuros era însă Radu: sărută mâna unchiului și-i 
mulțumi cu glas tremurat de înlăcrămată fericire: 

— Alerg s-o vestesc pe Ancuţa! 

Doamna însă îi făcu semn să aştepte un pic. Şi, în clipa aceea 
mare şi mult dorită, luă din scrin o cutie de abanos, o deschise 


cu mare grijă şi solemnitate și scoase, pe rând, și așeză pe 
masă: o pereche de cercei de aur cu perle și peruzele, un inel 
cu rubin ca focul şi o pafta de aur încărcată de diamante, dintre 
care unul, mare cât un ou de porumbel, strălucea orbitor de 
puternic și de frumos. 

— Le am de la mama mea, iar ea de la Elina, doamna lui 
Matei Basarab. Doamnei Elina i le-a dăruit soțul, după ce le-a 
răscumpărat de la cei care l-au ucis pe Mihai vodă la Turda, 
zise doamna cu mândrie, dar şi cu oarecare îngrijorare şi chiar 
teamă. Ci hotărâi, împreună cu măria sa, a le dărui Ancuţei, 
noua noastră noră. Darul, poate, nu-i atât de preţios în bani, 
pre cât e de bogat în înţelesuri: cerceii înseamnă Transilvania, 
inelul Moldova, iar paftaua Ţara Românească; le încinge pe 
toate și le luminează cu diamantul basarab. Vi le dărui, Radule, 
să vă fie talisman. Ci, cu un legământ: să nu iasă niciodată din 
ţara noastră. 

— Asta-i și dorința, ruga și porunca mea, se ridică 
voievodul, cutremurat de emoția pricinuită de frumusețea 
giuvaerurilor și mai ales de solemnitatea clipei. 

Ceilalţi frați, surori, cumnați și cumnate priviră, în 
nedumerire, nu atât pentru valoarea darului, cât pentru 
simbolul lui. 

Stolnicul Cantacuzino nu știu ce să creadă; surâse nedeslușit 
și se îndreptă spre ieșire. 

Beizadea Radu îl călăuzi până la scara de afară și se întoarse, 
alergând, zburdând ca un copil fericit. Doamna așeză 
giuvaerurile la loc, în cutia de abanos, o închise şi, când Radu 
se întoarse în iatac grăi: 

— Îngenunche, Radule, şi jură aici, în faţa tuturor fraților și 


surorilor, cumnaților și cumnatelor, că nu vei înstrăina 
nicicând această comoară. 

— Jur, măria ta! Şi-o voi pune şi pe Ancuţa să jure. 

Maria doamna îl sărută pe frunte, iar vodă îl strânse la piept, 
cu toată puterea și dragostea. 

În clipa asta familia Basarab Brâncoveanu arăta mândră, 
unită, viguroasă, puternică, iubită și iubitoare, bogată cum nu 
se mai află, temută de dușmani, cu rădăcini adânc înfipte în ist 
pământ român. O familie fericită, strânsă în jurul unui părinte 
înțelept, stăpân pe sine şi pe ţară, cu bună faimă în lume. 

Așa o văzuse și stolnicul Cantacuzino şi regreta că venise şi 
că fusese înfrânt. Dar asta numai câteva clipe, căci gândi: ... 
„Nunta asta-i la Brâncoveni precum cântecul la cocoși: închid 
ochii și nu mai văd primejdia. Deci... e bine”. 

Ci pe când domniţele îl firitiseau pe Radu, beizadea 
Constantin îndrăzni să se vaiete: 

— Ce-ai făcut, tată? Te-ai vândut singur vrăjmașului... 

— Nu se poate! Eu... eu l-am înduplecat. Mă va ajuta. 

În clipa aceea căpitanul străjii intră și vesti că în București s- 
au ivit, pe neașteptate, mulți otomani; unii călări, alţii în 
căruțe. 

Vodă scrută chipul căpitanului. 

— Cine-i ocârmuieşte şi ce vor? 

— Nu ştiu... 

— Păi, eu trebuie să te înştiinţez pe tine, căpitane? 

Căpitanul se răsuci și ieşi, rușinat de dojana voievodului. 

În iatac se lăsă tăcerea izvoditoare de ciudate spaime. Maria 
doamna puse cutia în mâna lui Radu, șoptindu-i: 

— Du-te la Mogoşoaia, arată-le Ancuţei și ascunde-le unde 


crezi, dacă vine vreo primejdie. 

După câteva minute căpitanul se întoarse, cu faţa liniştită: 

— A sosit Mustafa aga, bun prieten al măriei sale: trece spre 
Hotin cu o poruncă a sultanului. N-are nimica osebit pentru 
măria ta, fără numai să-ţi ureze sănătate și fericire. Dar cere 
iertare că prea-i ostenit de drum și te roagă să-i amâni vizita 
până mâine dimineaţă. Acum a tras la han. 

— Mâine suntem la Târgoviște, suspină doamna încet. 

— Amânăm plecarea pentru mâine după masă, hotărî 
voievodul; voiesc să-mi primesc prietenul cum se cuvine. 

Ascultăm cele douăsprezece evanghelii în paraclisul de la 
Potlogi, iar prohodirea Mântuitorului, la mânăstirea Dealu. 

— Dar de ce-a venit Mustafa așa, fără olăcar vestitor? se 
miră beizadea Constantin. 

— Şi eu mă întreb, clătină din cap voievodul și rămase 
încâlcit în gânduri şi mirări. 

Tinerii ieşiră din iatacul domnesc, îndreptându-se spre 
odăile lor. Radu puse cutia într-o trăistuță de postav roșu, țâșni 
spre grajduri, încălecă un armăsar roib şi galopă spre 
Mogoşoaia. Sava Ușurelu și alți doi slujitori abia izbuteau a se 
ține după dânsul: semn că dragostea pune aripi la copitele 
armăsarului, chiar când călărețul e fecior de domn. Pe uliți și 
pe podul Mogoşoaiei i se păru că întâlneşte prea mulți otomani 
călări, cu priviri cam poncişe... „Mustafa aga trebuie să-și mai 
muștruluiască slujitorii; să ştie că aici e altă ţară, nu-i chiar 
împărăţia lor, cum or fi crezând unii”... 

Gândea și gonea calul să-i crape. O află pe Ancuţa în grădina 
casei domnești, pe malul lacului. Împreună cu două slujnice, 
răsădea flori, ca o gospodină la casa ei. Văzând-o așa, Radu își 


zise: „Se cunoaște că-i din neamul Ceaurilor, oameni harnici şi 
gospodari, altoită cu mlădiță cantemiră”... Cânta bucuria-n el 
psalmii nuntirii fericite. Se repezi și-o prinse în brațe, o strânse 
la piept s-o frângă și-o purtă pe sub arbori, până departe, pe 
malul lacului, și cu nestinsă înfocare o sărută. Ea primi sărutul 
cu ușoară şi feciorelnică împotrivire, care repede se topi între 
buzele lor moi, semn că se căutau de mult. 

Lişiţele se legănau pe lac, adunând păpuriș uscat pentru 
cuiburi. Ţipând scurt, jucăușe rândunele săgetau văzduhul. 
Ascunse în ramuri, privighetorile îngânau sfinte cântări, în 
cinstea soarelui pogorât spre zarea largă și portocalie din 
asfintit. 

Beizadea Radu Brâncoveanu făcu semn către slujitor să se 
apropie cu calul, luă cutia de abanos de la oblânc și o așeză în 
braţele Ancuţei: 

— Domniţă, aici se află trei giuvaericale dăruite de mama, 
doamna Maria. Am jurat să le păstrăm cu sfinţenie și să nu le 
înstrăinăm, să nu le scoatem nicicând din ţara asta. Ele au fost, 
cândva, ale lui Mihai vodă cel Viteaz și întruchipează unirea și 
puterea țărilor române. 

Pe chipul domniţei Ancuţa se zugrăviră repede semnele 
bucuriei, mândriei şi îngrijorării: 

— Fi-voi vrednică?! 

— Sunt încredințat! Pentru mine, tu ești minunea cea de 
mult așteptată. 

O urcă în casă și puse slujitoarele s-o gătească în rochia cea 
mai scumpă și cu cele trei feluri de giuvaeruri s-o 
împodobească. O luă de braţ și o scoase în loggie, o plimbă pe 
lângă coloanele sculptate, o privi cu nesaț ca pe-o cosânzeană 


și-o arătă soarelui: 

— Priveşte-o, soare de aur, acum, înainte de a apune și n-o 
dojeni că te întrece în frumuseţe și strălucire! 

Ancuţa îl sărută fierbinte, îndelung. Oricât umblase și 
poposise Radu beizadea prin braţe de femei și fete fecioare, nu 
întâlnise asemenea plăcere, bucurie și fericire desăvârșită. 
Totul în el se preschimbă în înalt și neprihănit cântec. O privea 
și se minuna cât de mult erau ale ei paftaua cu diamantul 
basarab, inelul cu rubin, cerceii cu perle. 

— Ancuţa, nu-ți lipsește decât coroana domnească. Ci 
râvnesc să ţi-o aşez pe frunte. Trebuie! 

— De multe ori neamurile noastre s-au sfădit și s-au urmărit 
cu ură, grăi Ancuţa cu mult tremur în glas. Dar eu nu uit 
povestirea părintelui meu despre solia strălucită la nunta lui 
Dimitrie Cantemir cu Casandra Cantacuzino. Cu mare grijă se 
păstrează în casa noastră hataialele cu flori de fir, pacelele de 
samur, postavurile de șai și feledreș, dăruite de tatăl tău, 
atunci, unchiului şi mătușii mele. 

— Noi va să curmăm vrajba dintre neamuri! Părintele meu 
stă gata, cu toată avuţia lui, pentru tocmirea oastei cu care noi, 
feciorii lui, să ne batem pentru împlinirea unirii românilor. 
Înțelegi Ancuţa? 

— Înţeleg, Radule. Și la noi în casă tot asemenea lucruri se 
pun la cale! lar mama m-a purtat pe la toate zidirile cele de 
seamă ale Moldovei şi Transilvaniei. Mi-a cumpărat rochii de 
la Braşov și Cluj. Acum un an am stat două săptămâni la 
Curtea de Argeș și la Hurez. 

— La Hurez? Părintele meu a știut de asemenea vizită? 

— A ştiut. Ci mama l-a rugat să ne lase într-ascuns. Ne 


numeam Catrina și Ana Bogdan, moldovence de la Huși. 

— Înţelept părinte am... 

— Adevărat. Am dormit într-o chilie lângă stăreţie. Era vară, 
cald şi linişte, liniște desăvârșită, în ograda mănăstirii și în jur; 
iar tu, Radule, într-o zi ai stat în foişor la taifas cu un prieten. 
Mi s-a spus că se numea tot Radu. 

— Da, dar eu îi zic Dudu, Dudu zăludu... 

— Purtai conțăş verde cu flori din fir de aur; arătai fercheş 
cum nu mai văzusem eu bărbat nici la lași, nici la 
Constantinopol și nici la Brașov ori Cluj. Călugărul gazdă zicea 
că vei ajunge ghenărar vestit. Că trebuie, spunea acel călugăr, 
să creştem iar oşteni. Altfel pierim ori sub otomani ori sub 
nemți, ori sub moscali... 

— Ăsta-i călugărul Rafail, bun meșter zugrav, dar şi oștean. 
De voi fi vreodată voievod ori ghenărar, îl fac căpitan, precum 
Mihai voievodul pe popa Farcaş. 

— Să jurăm pentru stingerea oricărei discordii, a oricărei 
vrăjmăşii pe acest pământ român. 

— Jur! se aşeză beizadea Radu în genunchi. Jur, Ancuţa! 

— Jur, Radule! şi îngenunche lângă dânsul. 

Se aflau alături, mână în mână, în mijlocul loggiei, în dreptul 
arcadei a treia, între coloanele răsucite, iar capitelurile, cu 
bogata lor podoabă de frunze răsfrânte, păreau două coroane 
împărăteşti, pregătite să li se așeze pe creștet. 

Asfinţind, soarele lumina cu cele de pe urmă raze pridvorul, 
stâlpii cu jgheaburi rotite în sensuri potrivnice şi cu frunze de 
laur, arcadele trilobate; dar, mai ales, chipurile tinerilor 
logodnici. 

Deasupra lacului se legănau, în danț ușor, mlădiu și mut, 


pescăruşi, lăstuni și rândunele. In arbori mai șopteau 
privighetorile primăverii, cântece de legănat copiii şi 
îndrăgostiţii. 


Ci, deodată, o vorbă ucigașă: „Mazâl” 


„Suntem ca roata care dă de vale şi nu se mai poate opri”. 
(ANTIM IVIREANU) 


easul din turnul curţii domneşti bătu de cinci ori. 
Voievodul tresări. Scutură capul şi alungă un gând. 
Porunci lui del Chiaro să cheme sfatul domnesc pentru 


mâine, miercuri, 5 aprilie 1714, la ceasurile nouă, să fie față la 
primirea agăi Mustafa, bunul prieten al măriei sale. Apoi s-a 
dus la denie în biserica Bunei-vestiri din Curtea domnească. 
De cum a intrat, un soi de tristețe şi de mâhnire i-a cuprins 
sufletul. Vorbirea cu stolnicul Cantacuzino l-a bucurat în 
întâile clipe. l-a măgulit înfumurarea. S-a crezut biruitor; 
biruitor în faţa întregii familii. Bătrânul a ieşit cu capul plecat, 
sprijinit de Radu. Dar, deodată, aude strigarea lui Constantin, 
rătăcită parcă într-un colț de ureche şi de cuget: „Ce-ai făcut, 
tată? Te-ai vândut singur vrăjmașului”... Și pricepu că 
bătrânul l-a tras de limbă, anume ca să afle cât mai multe, fără 
a-şi deschide inima. Luă sama că nici doamna Maria nu era în 
toate apele ei. Şi beizadea Constantin parcă se bosumflase că 
va fi ocupat cu nunta trei săptămâni, când ar fi folosit mai mult 
gospodărind la Potlogi. 

Ștefăniță, acrit de purtarea lui Radu, îl socotea un zurbagiu 
pervertit în linguşitor, anume ca să dobândească daruri cu 
multe şi adânci înțelesuri. Nu s-a dus la denie; a deschis 
cazania să citească despre trufia care calcă peste înțelepciune. 

Radu s-a despărțit de Ancuţa în amurg, dar nu s-a dus la 
București, ci a rătăcit, singur, pe malul lacului, gândind la câte 
a făcut, dar mai ales la câte voia să facă. Şi tot ce gândea se 
referea la Ancuţa. Nu-şi amintea de nicio altă femeie. Chiar 
chipul Păunei se stinsese din mintea-i; parcă nici nu l-ar fi 
văzut vreodată. Îşi zicea: „Se vede că n-am iubit nicicând până 
acum. lar afurisitul ăsta de musulman tocmai într-acest 
moment şi-a găsit să vină în musaferlâc. Ce-ar fi să-l oprim la 
nuntă?... Bea turcul nu glumă”... După miezul nopții s-a tras 
în iatacul lui, cerând lui Sava Ușurelu să-l trezească în zori, ca 


să plece la București, să fie față la primirea dregătorului 
otoman. 

Măria sa voievodul s-a culcat devreme, să fie odihnit pentru 
a doua zi și să-şi binedispună prietenul. Dar n-a putut dormi; 
l-au frământat gânduri ciudate: ...„Oare Bălașa, rămasă la 
Țarigrad pentru tocmeala poftirilor la nuntă, își poate împlini 
solia?... De ce oaspeţii cei nalți n-au răspuns încă la poftirea 
noastră? Nici patriarhul Nottara n-a zis încă nimica... Dacă 
sultanului şi marelui vizir nu le place totuși încuscrirea cu 
Cantemireștii? Dacă diavolul de Ion Mavrocordat şi-a vârât 
coada și ghearele și scormonește cine ştie ce fapte ori ticăloșii 
mai vechi, spre a mă vâri în laţ şi a dobândi el domnia? O fi 
bănuind că mi-i gândul să-l fac pe Radu domn la Iași; și-atunci 
va să vină el, cu Fanarul lui, la Bucureşti, lângă fratele său 
Nicolae, acum domn la Moldova. Dar parcă rudele 
cantacuzine nu-mi numără zilele? Şi nici pe Ruseteşti nu mă 
pot bizui, cât timp trăiește acel Ruset-Cupariul, vulpea cea 
vânătă. Toţi îmi pizmuiesc averile şi faima. Şi nu mă pot apăra 
de ei decât dacă le gâcesc gândurile și dacă pungile mele cu 
aur sosesc la vreme, să astupe orice intrigă şi să poleiască în 
prietenie orice izbucniri de ură. Altminteri... mazâl. A, dacă 
m-ar ajuta Cantacuzinii... Dacă stolnicul n-ar avea ţâfnă, n-ar 
ţine mânie și, mai ales, dacă multa lui învăţătură nu s-ar învăli 
prea dibaci în șiretenie și fățărnicie. Și-a dușmănit fratele, pe 
răposatul Şerban vodă; totuşi, în adâncul sufletului, vrea domn 
un Cantacuzin. Dacă nu cumva chiar pe fecioru-su, Ștefan, 
încăput sub epitropia lui şi a ambiţioasei Păuna, care, cum 
spune Ștefăniță, se și vede împărătiţă la Bizanţ, unde, cândva, 
stăpâniră Cantacuzinii. Și Toma spătarul Cantacuzino, acum 


ghenărar mare de cavalerie în armia moscovită, îl ispitește spre 
alianța creștină, alături de Rusia. Toți Cantacuzinii suspină 
după scaunul domnesc. Chiar Mihai spătarul, de când şi-a 
căsătorit fata cu Dumitrașcu Racoviţă, umblă să-l facă domn pe 
Mihail Racoviţă, mazâlul care acum bate ulițele Ţarigradului și 
pe care eu... Împătimit de gândul alianței cu ţarul, Toma 
Cantacuzino și-a pus fraţii de aici în legătură nemijlocită cu 
Galițin, gubernatorul Kievului, şi cu Golovkin, cancelarul 
țarului Petru... În privința-mi, atâta vreme cât am un prieten la 
Țarigrad şi mă apără, nu se vor atinge de viața-mi. Dreptu-i că 
toate astea mă silesc să-i îngraș pe otomanii cei mari cu aur, 
cum îngrași porcii cu jir și cu rodii. Scump mă costă pacea țării 
cu oblăduitor român, în locul unuia fanariot ori ismailitean...” 
x 

Întorcându-se acasă de la Curtea domnească, stolnicul 
Constantin Cantacuzino s-a sfătuit, în mare taină, cu fecioru-su 
Ştefan şi cu Mihai spătarul Cantacuzino. 

— Eu nu cred în pocăirea vulpoiului bătrân, a zis Ştefan. Ce 
i-a venit să te cheme? Spui că ţi s-a spovedit? Şi-a pus inima în 
palmă? Mi-i să nu fi simţit ceva-cumva şi... 

— M-au poftit să-l cunun pe Radu cu Cantemireasca. 

— Fereşte-te de beizadea Ștefăniță, Ştefane, ceru spătarul. 
Orice vorbă-n doi peri, bănuitor cum este... 

— Şi de Păuna să ne ferim, iar pe aga Mustafa să-l găzduim 
în casă la mine. 

x 

Vodă Brâncoveanu s-a sculat trudit de gânduri și de somn 
zbuciumat. Dar cum dimineaţa era luminoasă, îmbălsămată de 
mireasma florilor şi înveselită de cântarea păsărilor, s-a 


înviorat și s-a gătit cu strai de samur şi cu dulamă verde de 
tabin, și-a pus cușma cu surguci în trei ramuri, prins cu o 
agrafă de aur cu diamant strălucitor, să-şi primească prietenul 
cu cât mai multă cinstire. Se gândea la el cu drag, dar și cu un 
dram de îngrijorare; prea neașteptată vizita asta, care-i strica 
oarecum rosturile sărbătorilor și ale nunţii. 

— Prea cătăm în coarne istui musulman, cârtea beizadea 
Ștefăniță. Ori şi măria ta crezi, ca patriarhul Nottara, că-l poți 
creștina şi invita la înviere?... 

— Eşti cam răutăcios cu tatăl tău... Dac-ar fi după unchii 
noștri Cantacuzini, am creştina toată împărăţia otomană, iar 
Instambulul l-am preface în Bizanţ, precum a fost, vru vodă să 
arate că nu-i prea supărat. Şi totuşi, fiule, împărăţia otomană e 
ticăloşită și putredă și numai nevrednicia și dihonia dintre 
creștini o mai ține în viaţă. 

La ceasurile nouă fără cinci minute, Constantin vodă 
Basarab Brâncoveanu, în strălucit strai voievodal, cu ciubote 
roşii de marochin moale, cu schiptrul în dreapta, a intrat în 
spătăria înstelată, a zâmbit, a răspuns temenelelor. A grăit cu 
câţiva boieri despre sănătate și a urcat în scaun, să-și aștepte 
prietenul. Era gânditor şi trist. Regreta că nu s-a gândit să-şi 
primească oaspetele în pridvorul curţii domneşti, cu cafea şi 
ciubuc, cu vorbire prietenească despre treburi felurite, 
filozofești ori bisericești, așa cum vorbiră de atâtea ori. Se 
gândi totuși că, în atari împrejurări, bine-i să arate 
musulmanilor cât mai multă cinste, iar boierii să afle, încă şi 
încă o dată, că are prieteni buni, de nădejde, la Istambul. ÎL va 
primi mai intim la întoarcere. Acum, dacă se află în solie 
împărătească spre Hotin cetate, a-l primi cu ţeremonie 


înseamnă a cinsti pe sultanul însuși. Judecând așa, se bucura 
că i-a trimis alai. Dar, ciudat, chipul nu i se veselea; parcă-i 
încremenise într-un fel de tristeţe dureroasă. 

Orologiul din turnul Curţii domnești începu să bată nouă 
ceasuri. O clipă, lui vodă Brâncoveanu i se păru că fiecare 
bătaie îngâna un cuvânt hidos: „,...Mazâl... mazâl... mazâl”... 
Noroc că surlașii vestiră, cu glas înalt, intrarea lui Mustafa aga 
în Curtea domnească. Şi îndată se ivi în spătăria înstelată, 
însoţit de doisprezece ciohodari, armațţi cu iatagane și pistoale. 

Arăta ca un bărbat scund și gras, îmbrăcat în strai scump, 
viu colorat în galben şi roșu, cu turban mare alb cu verde, 
împodobit cu surguci din pene roşii de flamingo, prins în 
agrafă cu o nestemată mare, verde; se purta ras, ca să pară mai 
tânăr, și își cănea părul la tâmple, ca să nu se vadă că 
îmbătrânește. Avea ochiul stâng mai mic, ceea ce făcea pe unii 
să-l poreclească „Chiorul”, deși, în fapt, cum însuși spunea: 
„Cu ochiul cel micuț văd mai adânc: pătrunde ca un ac de 
oțel”... Avea mâini mari și pumni așa de puternici că turtea 
nuca de cocos. lataganul îi spânzura la brâu, strălucindu-și 
împodobirea din aur, argint și sidef. Portul îi era azi parcă mai 
înfumurat, mai trufaș, ca de obicei. 

Vodă Brâncoveanu observă totul dintr-o privire şi, 
fulgerător, gândi cu teamă, dar şi cu o oarecare fudulă bucurie: 
„Îmi cere iar bani să-şi plătească scumpătăţile de pe el... Dar 
de ce ciohodarii au tras pistoalele din brâu?” 

Cobori din scaun, păşi până în mijlocul spătăriei, 
întâmpinându-l. 

Se înclinară unul în faţa altuia, cu solemnitate, după obiceiul 
otoman. 


Brâncoveanu ură, în limba otomană, cu zâmbet: 

— Fii bine venit, iubite prietene. 

Şi-l pofti să şadă în jilțul cel mare, acoperit cu moale covor 
de Persida, cu înfloritură roșie, verde, albă şi neagră, ales parcă 
anume spre a fi în cea mai bună potrivire cu straiul 
musafirului. 

În acea clipă, pe ușa dinspre spătăria mică se ivi beizadea 
Radu; venind de la Mogoșoaia auzise, pe cale, zvonuri mișele. 
„Beizadea Radu și stăpâne, îi șoptise slujitorul său, Sava 
Uşurelu, viaţa măriei sale voievodul e în primejdie”... 
Galopaseră, nebuneşte, până la curte; văzuseră oarecare 
neorânduială pe uliți şi îngrijorare pe chipurile oamenilor; îşi 
lăsase slujitorul la scară, cu caii de căpăstru şi intrase, furtună, 
cu spada scoasă din teacă. 

Ci văzând spada, ciohodarii îndreptară pistoalele spre vodă. 

Boierii, întregul sfat se cutremurară de spaimă, gata să-și 
piardă calpacele. 

Nedumerit de ce vede, beizadea Radu se rușină: vodă și 
sfatul tot se afla în mare ţeremonie întru primirea unui sol 
înalt, iar el se năpustise, ca bezmeticul, colbăit și nădușit de 
galop, cu spada trasă din fărcuș, silind ciohodarii să înalțe 
pistoalele şi să cate mănunchiurile iataganelor. 

Zăngănitul armei din spate și mișcarea armelor din față, îl 
speriară foarte pe voievod. Se miră cu glas sugrumat şi 
pierdut: 

— Ce însamnă asta, Radule?... Te-ai zăluzit? 

— Îţi apăr viaţa cu viaţa-mi! rosti coconul dârz, deși încă nu 
știa limpede ce se petrecea. 

— Cuminţește-te! Mustafa aga mi-i cel mai bun prieten. 


Sub privirea severă a părintelui, Radu vâri spada în teacă. 

— Adevărat..., îngăimă ismailiteanul. Cel mai bun!... Dar 
rău îmi pare că aduc o veste rea. Ci ai răbdare și supune-te 
voinţei Celui de sus și poruncii măritului padișah! 

Glasul, căptuşit cu blândețe și compătimire, răspândea 
miasmă de viclenie. Trăgea cu coada ochiului mic spre Radu, 
băgă de samă că s-a potolit şi cu o mişcare fulgerătoare, smulse 
din chimir o năframă de mătase neagră, o puse pe umărul 
stâng al voievodului, răcnind, aspru și nalt, vorbă ucigaşă: 

— Ghiaur! Mazâl!... 

Toţi încremeniră. Nu se mai auzi nicio suflare, ci doar 
pocnetele seci ale câtorva cocoașe de pistol îndreptate asupra 
beizadelei Radu, care răpezise dreapta spre mănunchiul 
spadei. 

— Nu! strigă vodă, venindu-şi în fire, smulgând năframa 
neagră de pe umăr, făcând-o ghem și azvârlind-o. Radu o 
prinse și o sfâşie cu vârful spadei, în timp ce voievodul urcă pe 
tron, țanţoş şi dârz: 

— Mustafa! Tu mi-ai adus firman împărătesc care scoate din 
legea mahomedană pe cel ce-mi zice ghiaur... 

Mustafa aga, într-un fel de deznădejde, brânci pe voievod 
din scaunul domnesc, cu nebănuită putere. 

— Nu mai este al tău! 

Radu își sprijini părintele să-şi găsească cumpăna şi să nu 
cadă. 

Doisprezece ciohodari îi împresurară, smulseră spada din 
mâna lui Radu și-l îndepărtară de boierii din sfat. 

— Te-am crezut prieten și nu ești decât un capugiu ticălos! 
cercă Radu să-l înfrunte. 


Mustafa aga își roti privirea în jur, înțepând pe fiecare boier, 
până se încredință că niciunul nu va sări în sprijinul lui 
Brâncoveanu, fie că făceau parte din complot, fie că-i 
înmărmuriseră surpriza și frica. 

— Da, sunt capugiu, adică trimisul padișahului să schimb 
domnia la Kara Eflak. Mă ajută Abdul pașa, imbrohorul cel 
mare, care vine de la Rusciuc, în goană, cu 12 000 de ieniceri și 
spahii. 

Inimile tuturor boierilor îngheţară; nicio minte nu mai lucra: 
pe toate le striveau nedumerirea, spaima şi tăcerea grea, 
apăsătoare. Nimeni nu credea şi nu înţelegea că în clipele 
acelea se prăbușea o domnie strălucită, cum puţine a avut 
românimea de pretutindeni. 

Se prăbușea și nicio pleoapă nu clipea. 

Voievodul ar fi vrut să strige, dar constată că n-are glas, iar 
mâinile și picioarele nu i se mișcau; își simţea doar inima 
zbătându-se, clapon nevolnic cu capul retezat pe trunchiul 
mișeliei. 

Ochind, cu subțire șireclic, prin ochiul cel micuţ, pe unii 
boieri cu care se avea înţeles, Mustafa aga începu o vorbire 
perfid mieroasă şi mult batjocoritoare: 

— Rău îmi pare că tocmai eu, cel mai vechi și bun prieten al 
măriei tale, am primit împărătească şi tare poruncă întru 
mazâlirea-ți. Socotește-mă nu un rău-voitor, ci un prieten care, 
cu mare durere, împlinește o sfântă și de neclintit poruncă. 
Scrie aici, în acest împărătesc firman, să-ți iau domnia, întrucât 
nu mai ești vrednic de ea. 

— Mustafa aga, nu cumva te-ai smintit? 

— Nu! Dar ţi s-a împlinit sorocul tocmai prin mine care ți- 


am fost prieten. 

Vorbirea se purta în turcește și beizadelei Radu i se părea că 
aude doar un şir de cuvinte care-l loveau în tâmple ca nişte 
ciocane, deşi știa bine limba asta. 

Smulgând sulul de hârtie de la un ciohodar cu ilic roşu și 
șalvari negri, Mustafa aga citi cu glas duşmănos, înveninat și 
rău, ocări nedrepte: Constantin Brâncoveanu e un ghiaur, un 
hain, cu totul nevrednic a se mai numi domn la Kara Eflak. 

Radu căta să-și tălmăcească vorbele în românește, ca să le 
înțeleagă mai bine, dar tot nu le pricepea: ...,Îţi poruncesc să 
te supui capugiului care te va aduce, cu toată seminția şi 
averea, la scara înaltei Porți, pentru a da sama de multele rele 
săvârşite în douăzeci și șase de ani de domnie”... Se trezi 
totuși strigând: 

— Mișelie! Cum îngădui, măria ta? Boieri, nu spuneți nimic? 
V-a pierit glasul? Unde vi-i mândria? Unchiule Constantin, de 
ce taci? Îngădui? 

Scuturând parcă pânza unei vedenii înspăimântătoare, 
Constantin vodă se îndreptă spre boieri: 

— Stolnice Constantin, Mihai spătare, tu, Prăjescule, lanache 
vistiere, mă lăsați pradă mişeilor, uneltitorilor și păgânilor? V- 
am fost călăuz un sfert de veac şi n-am săvârșit numai rele pe 
acest pământ... Dregătorii v-am dat și moșii şi case și faimă în 
lume... 

Ci boierii zăccau nevolnici, căzuți în muţenie şi înțepenire. 

Beizadea Radu se repezi la fereastră, o sparse şi strigă din 
răsputeri: 

— Straja!... Să vină straja să apere domnia! 

Dar patru ciohodari voinici îl înșfăcară de mâini, i le răsuciră 


la spate, cu pălmile îi astupară gura şi-l puseră cu capul în 
zidul zugrăvit cu stele de aur. 

— Nu vă răzvrătiți, ghiaurilor! urlă aga. Am împresurat 
curtea cu patru sute de ieniceri, iar imbrohorul cel mare, cum 
am zis, cu 12 000, aşteaptă semn de la mine, să prade ţara și să 
secere toate capetele potrivnice, boieri sau slujitori! 

Asemenea amenințare prefăcu spaima în groază şi-n 
cutremur. Multora le clănțăneau dinţii, le tremurau bărbile și 
genunchii. Niciun glas nu ieșea din gâtlejuri, fără numai 
geamătul de sub căluş al beizadelei Radu. 

Ci tot voievodul zise, cu amar și obidă multă: 

— Mustafa aga, cu aurul ce ţi-am dat ţi-ai cumpărat piele de 
oaie și așa de bine te-ai coperit, că nu te-am gâcit ce lup turbat 
eşti. 

— Legea îmi porunceşte să n-am milă de ghiauri! 

— Ce trebuie să facem? întrebă, în sfârșit, Mihai spătarul 
Cantacuzino, înălțând fruntea către Mustafa aga, nu către 
voievod. 

— Luaţi mazâlitul în paza voastră! Cu întreaga-i casă: 
feciori, fete și gineri. Pe toţi îi încredințați imbrohorului cel 
mare, să-i ducă nevătămaţi la Istambul, cu tot avutul lor, 
precum poruncă este. Întru adeverire, iau chezaşi şase boieri și 
zece neguțători mari, între care numesc pe Constantin stolnicul 
și lanache Văcărescu vistierul. 

— Noi mergem la Înalta Poartă să mărturisim și să dovedim 
nevinovăția măriei sale, pășeşte în faţă lanache Văcărescu. 

— E domn harnic, bun şi credincios ţării și înaltului padișah 
Ahmed, adăugă Prăjescu. 

— Nu! tună Mustafa cu mare mânie. Firmanul îl pesetluiește 


ca pe-un hain; şi firmanul este sfânt! Cine încearcă împotrivire, 
sub iatagan ori în ștreang! 

Slăbit puţin din strânsoare, beizadea Radu privi pe fereastră 
și văzu că toată curtea domnească era înțesată de ieniceri: unii 
păzeau intrările, iar alţii dezarmau străjerii și-i închideau în 
turnul cu ceas ori în odăile lor... „Deci ne supun cu sila”... 
Răsucindu-se spre boieri, înțelese că mulţi, în cap cu 
Cantacuzinii, erau de fapt înţeleși cu capugiul. Îl fulgeră un 
gând: „Nu cumva şi vizita de ieri a fost încă o cale de 
înşelăciune?” 

Pe scările de marmură se mai năpustiră vreo douăzeci de 
ieniceri, iar aga Mustafa le porunci: 

— Păziți curtea din toate părţile: nu intră şi nu iese nimeni 
fără ştirea mea. Ciohodari, pecetluiți vistieria! Scotociţi 
cămările domnești! Tot ce-i de preţ, împachetaţi. Tot!... Şi să 
nu vă înfruptaţi din averi, ticăloșilor, că vă tai cu iataganul, 
cum poruncește coranul! Înţelesu-m-aţi? 

— Ascultă, aga Mustafa, grăi Constantin vodă, stăpân pe 
sine. Eu am mai trăit primejdii mari. Ţi-aduci aminte, în 1703? 
Fui chemat la Adrianopol ca să mi se taie capul; și m-am întors 
cu firman de domnie pe viaţă. Ori viaţa nu mi s-a sfârşit încă. 
Nu întrece măsura și porunca. De trebuie, mă înfățișez 
padișahului cu fruntea sus, pentru dreptul meu și ţara mea. 
Am mulți prieteni în împărăție și-n afară. De am vreo vină, ști- 
voi s-o răscumpăr, au cu dreptatea mea şi-a ţării mele, au cu 
aur. 

— Poate dacă pui pungă lângă pungă, de-aici la Istambul! 

— Pentru numele meu bun și pentru norodul meu, pun! 

— Să te vedem! Şi, cu glas mai moale, porunci către 


căpitanul de ciohodari: Scotociţi și palatele de la Mogoșoaia, de 
la Târgoviște şi de la Doicești. 

— Mustafa, te-am omenit şi te-am dăruit ca pe-un prieten, 
iar tu mă jefuieşti ca un tâlhar? 

— Brâncovene, umileşte-te dacă vrei să-ţi mântui zilele. Și 
către boieri: Închideți-i pe toţi cei din neamul lui, în cămările 
dinspre miazănoapte. Păziţi-i! Răspundeţi cu averea și viața 
voastră. Chem conducătorii breslelor de neguțători, ca ostateci, 
să nu cumva să răscoale prostimea. 

Trecu însuşi în grabă şi pecetlui vistieria, în vreme ce câțiva 
ciohodari adunau tot ce găseau mai de preț în Curtea 
domnească. Alţi ciohodari, cu brânceli şi ghionturi, adunau pe 
toți Brâncovenii în două odăi: iatacul domnului şi al doamnei. 
Pe neașteptate se treziseră toți prizonieri în propria lor casă; și 
nimeni nu le mai asculta porunca, nimeni nu le sărea în ajutor. 
Se prăbușeau unii în braţele celorlalți, în uluire şi deznădejde. 
Plânsetele în glas mic şi suspin amar zguduiau trupurile 
femeilor; bărbaţii, chiar şi Matei, după întâile momente ale 
uimirii și ale frământărilor, rămaseră încruntați şi gânditori. 
Păreau gata de harţă, în fapt, nu credeau, cu niciun chip, că 
totul s-a sfârșit așa de repede, ca sub o izbitură de trăsnet. În 
ciuda a tot ce li se întâmpla, nădăjduiau totuși în marea, 
neîntrecuta dibăcie a voievodului: nu s-a lăsat nicicând răpus. 
Nădăjduiau în puterea cea mare a dreptăţii; nu se poate să nu 
iasă la lumină. Nădăjduiau în prietenii aflați în ţară, la 
Istambul și în multe alte părți ale lumii, ca de pildă: împăratul 
de la Viena, ţarul Moscovei, dogele Veneţiei, patriarhul 
Constantinopolului, al Ierusalimului... „În București avem 
ceva oaste, gândea beizadea Radu. Boierii tineri, căpitanii de 


steaguri Cernat, Drăgan, Vintilă... Straja domnească are patru 
steaguri: n-or fi toți mișei... Breslașii, neguţătorii vor sări întru 
apărarea domniei, că nu le-a fost altă domnie mai cu priinţă... 
Nu pot câteva mii de otomani să curme o domnie atât de 
temeinică, de veche, de strălucită”... Şi, cu ajutorul unui străjer 
scăpat prin odăile curţii, trimise două slujnice la Mogoşoaia s- 
o vestească pe Ancuţa: să se ascundă în colibele de peste lac, 
pân-or trece scotocitorii ciohodari. Dar le-au prins ienicerii, la 
ieșirea din curtea domnească, și frământarea lui Radu spori. 

Voievodul sta frânt în jilț și nu găsea glas să-și povățuiască 
feciorii, să-și mângâie doamna. Când, în sfârșit, îşi mai birui 
amarul, ceru lui lanache Văcărescu să privegheze încărcarea 
averilor în harabale. Mâhnirea-i spori cu fiecare încăpere 
jefuită, cu fiecare lucru de preţ smuls de pe pereţi, din scrinuri, 
din dulapuri. Constata, cu strivitoare durere, că beizadea 
Constantin se pierduse cu firea şi coborâse în nevolnicie: 

— Vezi, tată, cât ai greșit umilindu-te în faţa stolnicului, cel 
mai șiret dintre Șeitănești? El ne ținea de vorbă, iar ai lui 
tocmeau domnia cu Mustafa aga și cumpărau straja. Cum ai 
putut fi atât de neştiutor? 

Beizadea Ștefăniță tăcea: voia să afle, cu orice preţ, ce face 
Ştefan Cantacuzino, pe care și-l socotea prieten. Se întreba: 
„Ştia?... Nu știa?... E părtaş ori nu cu părintele său la mișelia 
asta?” Se întreba şi, neprimind răspuns, orice vrere i se topea 
ca fumul. Când soţia, domniţa Bălașa, i-a cerut să se alăture lui 
lanache Văcărescu și lui Radu la însemnarea în catastif a 
lucrurilor smulse din casă, strânse din umeri, cu amărăciune. 

— Zădărnicie... Totul e zădărnicie... 

Radu simţea cuțite în inimă când vedea cum se încărca în 


harabale avuţția asta strânsă cu atâta strădanie. Umbla cu 
catastiful în mână după ciohodari şi scria ce lucruri de preț 
scoteau din vitrine: căni de argint, cărți ferecate, casete cu 
coliere şi brățări, inele şi cercei cumpărate de la Veneţia, daruri 
primite de la împărații Vienei ori de la ţarul Moscovei şi chiar 
de la sultan ori de la hanul tătar. 

Privegheaţi de ciohodari cu iataganele, zece slujitori 
strângeau covoarele cele scumpe persienești, turceşti ori 
româneşti, le făceau sul și le scoteau afară; alţii ridicau mobila 
cea din lemn chitait ori abanos. Alţii umplură lăzi multe cu 
blănuri: spinări de vulpi de Mosc, vulpi albe, pântece de râs şi 
de samur, hermine, blănuri albe înspicate cu smocuri roşii, 
vidre, dihori, adică tot ce făceau marea plăcere a doamnei 
Maria și a fiicelor sale. Mustafa aga îşi purta mâinile prin ele, 
cu lăcomie și voluptate, ochind pe cele mai de preţ. Se 
obrăznicea atât de fără măsură, încât intră și-o întreba pe 
doamna Maria: 

— Unde ai pus samurul plătit cupețului Porfir cu 4 000 de 
taleri? 

— De unde știi de asemenea blană? 

— Scrie în catastiful vostru. 

— L-am dăruit marelui vizir. 

— Păcat... Mi-ar fi trebuit. 

Alte cufere se încărcau cu postavuri şai și felendreş, canavăţ 
cu țesătură aurită, atlasuri, tafta leșească, matasă, muselină, 
hataiale străvezii cu flori de fir pentru văluri de mireasă, 
pregătite anume pentru Ancuţa. Radu nu izbutea să numere 
lăzile cu straie bărbăteşti, dar mai ales femeiești: ciohodarii le 
tot învârteau, le răsuceau ori le mutau, ca să le poată dosi. Se 


uita la rochiile țesute cu fir şi cu perle; îl orbea strălucirea și 
frumusețea; îl uimea scumpătatea şi uita să le mai scrie în 
catastif. Își vedea muma ori surorile îmbrăcate, la bairamuri ori 
la serbări, la nunţi ori la slujbe în mânăstiri, în dulame blănite 
cu pântece de râs, încheiate cu mari nasturi de diamante, ori 
purtând cu măreție gingaşe feregele, chilim, caramsin. Acolo 
pun cojocul de vulpe albă pe care el, beizadea Radu, l-a purtat 
la înmormântarea Stancăi, sau cele de samur pe care 
Constantin se lăuda că a plătit 1 400 de taleri bucata. Și iarăși 
cojoace de râs, conteşuri, cordovane, arnici turcesc. Dădu peste 
trei ciohodari care împachetau talere și căni de argint aurit, 
cafetiere, pahare, candele minunat lucrate, ferecături, anaforițe. 
Odată vistierul lanache Văcărescu i-a spus că cinci la sută din 
visterie se cheltuia pentru veșminte, iar zece la sută pentru 
giuvaere şi lucruri de argint şi aur. 1 se frângea inima, strivită 
și sângerată, văzând cum nişte tâlhari sălbateci dădeau iama 
prin atâta bogăţie. 

— Agă! strigă la Mustafa, vezi că ciohodarii tăi fură şi dosesc 
multe lucruri de preț. 

Dar Mustafa îi întoarse spatele furios, lovi cu pumnii în doi 
ciohodari luaţi la harţă pentru o salbă de galbeni. Jaful însă nu- 
l opri: era însuși un jefuitor ticălos. 

Doamna Maria ceru și fetelor, nurorilor și celor trei slujnice, 
îngăduite pe lângă familia voievodului, să cerce a priveghea 
împachetarea, trecerea în catastif şi așezarea în harabale. 

— De ce atâta zel? Au mai credeţi că sunt ale noastre? 
întrebă Ștefăniță. 

— Sunt! Ei, dacă astă-noapte nu umblam beat de dragoste, 
poate puneam straja curții domnești în stare de bătaie. Acum 


toți căpitanii mei și oștenii sunt închiși, fără arme și păziți de 
otomani. 

— Ștefăniță, întrebă beizadea Constantin, care-o fi aici... 
meritul prietenului tău Ștefan Cantacuzino. 

— Naiba ştie... Oricum meritul lui pogoară din prostia 
noastră. 

— Uşurelu spune că Mustafa aga-i găzduit în casele lui, zise 
beizadea Radu. 

— Întreabă-l pe turc: uite-l! 

— Unde-ai ascuns cerceii cu perle, inelul cu rubin și paftaua 
cu diamante? se răsti Mustafa la Radu, luându-i-o înainte. 

— N-am ascuns nimic! i se împotrivi beizadeaua. Şi să nu 
strigi la mine, că nu ţi-s slugă. 

— Măritul vizir Gin Ali pașa doreşte foarte mult să-şi 
împodobească soţia cu ele, se îndulci glasul agăi. 


— Minţi! De unde știe vizirul de asemenea podoabe? 

— Dacă nu știe va afla și le va dori. Și mă mir că ai uitat un 
lucru foarte însemnat: soția marelui vizir este fiica slăvitului 
padișah, Ahmed, cel care a adunat în haznaua lui tot aurul 
împărăției și-l păzeşte cu strășnicie și cruzime. Să nu cercați a 
ascunde ceva, că prea măritul sultan are mii de iscoade și 
adulmecă aurul precum lupul oaia şi tigrul gazela. Unde-l 
amiroase îl și înhaţă, sfâșiind, nimicind totul. Deci nu vă 
primejduiţi viața, dosind aur! 

După plecarea agăi, beizadea Constantin îndrăzni: 

— Nu crezi, tată, c-ar trebui să-l îmbunezi? 

Prin lanache Văcărescu și prin beizadea Radu s-au târguit; 
au oferit un pahar de aur: 

— Dar ne lași doamnele și ginerii să plece, înainte de a sosi 


imbrohorul cel mare. 

— Vreau cele trei giuvaeruri! 

— N-au nici pe sfert valoarea ăstui pahar. Şi-apoi nici nu 
sunt aici, zise Văcărescu. 

— Spuneţi unde-s ascunse și le găsesc eu. 

— Pentru nimic în lume! se împotrivi Radu. 

— Atunci... dă încoace paharul și... mai cugetați, acolo, 
închiși... Că eu vreau să vă ușurez osânda, iar voi vă arătaţi 
împotrivitori. 

Radu nu se lăsă biruit. 

— Agă, noi îţi îngăduim să iei aceste trei talere de argint, cu 
cănile lor, dacă ne lași pe noi, beizadelele, să ieşim în Curtea 
domnească. Sunt lucrate de marii meşteri Sebastian Hann de la 
Sibiu şi Georg May II de la Brașov. 

Mustafa a privit lucrurile, le-a prubuluit cu ochiul cel micut 
şi-a zis: 

— Bine! Am să-l conving pe marele imbrohor să vă facă 
scăpați. Deocamdată staţi aici, încrezători în cuvântul meu și în 
dreptatea padișahului... 

— V-aţi încredinţat că-i un nemernic? întrebă Radu. 

%* 

Noaptea au petrecut-o în veghe și lacrimi. Voievodul s-a 
gândit mult la vremea când l-a trimis Duca vodă la Braşov, 
împreună cu bunica Ilinca și cu vărul său Pârvu Cantacuzino, 
să cheme boierii fugiți din pricina certurilor dintre Băleni și 
Cantacuzini. A colindat mult, de la unii la alţii, a sfătuit, a 
șuguit, a dojenit, a ocărât și nu s-a lăsat până nu l-a împăcat pe 
aprigul, mâniosul şi  învrăjbitul Stroe Leudeanu cu 
Cantacuzinii. Cum era tinerel — avea doar douăzeci și unu de 


ani — şi harnic, priceput la cetirea sufletelor, dibaci la vorbă, cu 
multă putere de-nduplecare, bunica i-a zis „arhanghelul 
împăcării”. Ce vremuri... Atunci mult l-au îndrăgit cei mai 
buni dintre Cantacuzini. Împăcarea aceea a dus la căsătoria lui 
Constantin Bălăcenu cu Maria, fiica unchiului Șerban 
Cantacuzino. 

Dacă beizadea Constantin îl bănuia pe stolnicul Constantin 
de hiclenire, Ștefăniță și domnița Safta o învinuiau pe 
jupâneasa Păuna, soția lui Ştefan Cantacuzino, cea dintâi 
uneltitoare: 

— Muieruşca asta ne-a făcut pocinogul! 

Se bizuiau pe știrile aduse de slujnice că, împreună cu soțul 
ei, se preocupa foarte mult de pecetluirea şi despecet- luirea 
vistieriei, de scotocirea cămărilor domneşti, de alegerea a tot 
ce-i prețios şi încărcarea lucrurilor în harabale. Sava Uşurelu, 
slujitorul lui Radu, spunea chiar că se da bine pe lângă 
Mustafa aga spre a împărţi între dânșii comorile brâncovenești: 
o parte sultanului, o parte agăi — drept răsplată că a izbutit să-l 
surprindă pe Brâncoveanu fără nicio apărare şi să-i ia totul, ca 
din oală — și o parte Păunei, ca una care destăinuie locurile 
unde mazâlitul are ascunse comori. 

Chipul în care au fost loviți îl încredința pe beizadea 
Ștefăniță că măria sa nu-şi cunoștea îndeajuns nici prietenii, 
nici dușmanii. Şi-i număra în gând: ...„ Mihai Racoviţă şi Ion 
Mavrocordat râvnesc scaunul Ţării Româneşti; în Rusia, 
spătarul Toma Cantacuzino, la Viena Bălenii, la Istambul 
ambasadorul rigăi Ludovic XIV, contele Desalleurs, oamenii 
lui Francisc Rakoczy, contele Poniatowski, trimisul rigăi Carol 
XII al Suediei; toți ne zic îngâmfaţi, făţarnici, putrezi de bogaţi 


trădători şi ne pârăsc zilnic sultanului. Așa că Păuniţei i-i ușor 
să-și vâre pliscul și să ne ciugulească. A ajutat-o, din belşug, și 
fratele nostru Radu, cel tare-n crailăcuri și becisnic în păstrarea 
tainelor”... 

Ci, pe când se mai întrebau cum e cu putință asemenea 
mişelie, un ciohodar îl chemă pe beizadea Radu la aga 
Mustafa. 

— Să vină el aici! se supără coconul domnesc. 

Doamna Maria îl sfătui totuși să se ducă: 

— Nu-i bine să-l învrăjbim și mai tare; şi-apoi ați fost 
prieteni de vânătoare, de zburdăciune... Du-te! 

— Da, la o vânătoare în Făgăraș l-am scos din ghearele unui 
urs uriaş; iar acum trei ani, când Fuad paşa voia să-l vâre sub 
satârul gealatului, tata și-a pus obrazul şi pungile pentru 
dânsul, la împărăție! 

— Du-te, fiule, şi nu-l înfrunta! 

Dar, spre uimirea beizadelei, nu aga îl aștepta în spătăria 
mare, ci Păuna: 

— Tu? 

— Răducane, fugi! Ascunde-te la Govora ori la Polovraci, 
până trece furtuna, îl cuprinse, îngrijorată foarte, de mâini, fără 
a stinge mândria din glas. Pe urmă, fiind eu doamnă... 

— Tu, doamnă?! Ce nebunie te-a cuprins? 

— Nu te mira, nici nu te zborşi, furiosule!... Mustafa aga 
găzduieşte în casa noastră. Cum vine, imbrohorul cel mare îl 
pune pe Ștefan domn. Stau tare, pentru el, toți Cantacuzinii, în 
cap cu socru-meu, Constantin, și cu frate-su, Mihai spătarul. 

— Da? Deci toţi şeităneștii ne-au trădat. De-ăştia mi-s? 

— Domnia lui tată-tău trebuia să aibă un capăt... Dacă ai 


ţinut vreodată la mine, ascultă-mă și fugi! 

Beizadea Radu își frecă fruntea, își acoperi ochii cu palma 
stângă şi gândi; Păuna îi cuprinse mijlocul cu dreapta și-și lăsă 
tâmpla pe pieptul lui, alintându-se și risipind în juru-i 
mireasmă de trandafir şi ispită. Glasul îi cânta: 

— Ascultă-mi povaţa, Răducane: ascunde-te!... 

— Să-mi trădez mumă, tată, fraţi, surori?... Halal povaţă! 

— Ce te leagă de ei? Sunt osândiți? Gata! Colac şi 
lumânare... Dacă scapă cu zile, minune! Domn: Ştefan, sub 
epitropia stolnicului, socrul meu. Pricepi? 

— Unchiul meu a uneltit mazilirea ca să aibă pe cine 
epitropisi? 

— Nu-l ocărt prea tare! El știe că dacă noi, Cantacuzinii, nu 
suntem harnici a dobândi domnia, marele vizir face ţara 
pașalâc și trimite aici un turc s-o ocârmuiască. Înţelegi? 

— Înţeleg, se îmblânzi Radu, ferind-o, uşor, ca s-o poată 
privi drept în ochi și bucurându-se că o poate îngădui lângă 
dânsul fără a-i fierbe sângele; ci nu văd de ce vrei să mă 
mântui de primejdie tocmai pe mine, de la care vei fi aflat 
multe taine pe care le dezvălui, acum, dușmanului? 

— N-am dezvăluit nimic, jur!... De altfel nici nu mi-ai 
destăinuit tu prea multe. Ce-am putut amirosi singură! 

— lar soțul tău, aflând că m-ai ajutat să fug, mă va căuta el 
să-mi taie capul. Nu-i așa? 

— De asta nu te teme, Răducane! Desfă logodna cea 
nenuntită cu cantemireasca și fii sfetnicul meu din umbră. 

Încă mai mirat, beizadea Radu stătu câteva clipe în 
cumpănă. Simţi vorbele femeii ca nişte palme umilitoare. Se 
stăpâni totuși: 


— Vrei să fii precum Chiajna și eu unealta ta? 

— Au n-aş merita? surâse frumos Păuna, jucându-se cu un 
galben din salba-i bogată așezată peste sânii totdeauna 
aţâţători, vădind că i-a plăcut întrebarea beizadelei. Au nu-s 
mai deşteaptă şi mai frumoasă ca dânsa? Tu, Răducane, să-mi 
fii sfetnic de taină, cum îmi eşti de cinci ani! 

— Şi dacă Ştefan mă spânzură, cum am zis? 

— Fără teamă: eu, cu o zi înainte-i voi fi dat otravă. Au nu-i 
spui tu ginecolatru? 

— Dar Cantacuzii ierta-te-vor? 

— O vreme, nimic nu voi face fără a lor ştire, învoire și sfat. 
Pe urmă, după ce înșfăcăm toate frâiele ocârmuirii, ne 
scuturăm de ei, ca de căpușe. 

— Nu cumva eşti diavolul, Păuniţo? 

— Sunt îngerul tău păzitor. lar tu, spada mea. 

— Și nu ţi-i teamă să-mi destăinui asemenea cumplite 
gânduri? 

— Răducane, astea sunt gândurile noastre nemărturisite ale 
amândurora, de când ne-am prins în brațe. Cine să fie domn 
după tatăl tău? Constantin cel acru și mutălău? Ștefăniță cel 
gras, gâfâitor şi veşnic bănuitor? Ori tu, cel răsfăţat şi cu toate 
darurile cele trupeşti și sufletești înzestrat? 

Ascultând, în inima și mintea beizadelei se săvârși repede o 
schimbare. Se prefăcu a primi învoiala, îmbrăcă strai de 
slujitor, făcu semn lui Sava Ușurelu şi, pe portița de taină, ieși 
în spatele Hanului Șerban vodă, îşi așteptă slujitorul în capul 
Podului, îşi încălecă armăsarul și galopă nebunește, pe la 
marginea Străuleștilor, pe malul lacului, până la Mogoşoaia. 
Ajunse înaintea ienicerilor trimişi de Mustafa aga să 


scotocească averile din casă. 

— Ancuţa, tata-i mazâl; ai mei toți sunt popriţi, sub pază, în 
curtea domnească. Turcii vin să prade şi casa asta. Trebuie să 
te scot de-aici! Altminteri împărtășeşti soarta noastră. 

Întâi Ancuţa nu înţelese: i se părea că visează urât. Nu-i 
venea a crede că Radu Brâncoveanu era acest bărbat în strai de 
slujitor, care-i vorbea de lucruri de spaimă. 

— Nu se poate, Radule... Aseară am fost fericiți ca 
nicicând... 

— Din păcate, de ieri toate s-au răsturnat. Tu... după ce ieși 
de-aici, te duci unde vrei. Dacă te mai socotești logodnica mea, 
te ascunzi aici, în țară ori în Transilvania; dacă nu, te-ajut s- 
ajungi la Istambul, lângă părinții tăi. 

Ancuţa se lăsă jos, pe covor, la picioarele lui, îi cuprinse 
genunchii, îl strânse tare, deznădăjduit de tare, și începu să 
plângă zguduit, în hohote. 

Radu o ridică în braţe şi-o purtă spre loggie. 

Dimineaţa era senină și caldă; deasupra lacului se hârjoneau 
aceleași păsări, în scăldătoarea luminii. 

Tăcură îndelung, ascultându-și bătăile inimilor şi suspinele. 

— Trebuie să te hotărăști, Ancuţa. 

— Sunt soţia ta, Radule! îl învălui fata cu privirile strălucind 
de lacrimi și arzând de dragoste. Tu hotărăști! Ci eu nu-mi mai 
desprind soarta de a ta... 

— Atunci să te adăpostesc şi să mă aștepți. 

În grabă îi puse într-un cufăraș câteva lucruri de preţ; 
giuvaeruri și banii pe care-i găsi în casa din Mogoşoaia. O 
trecu lacul cu o barcă, însoțită de doi slujitori şi două slujitoare, 
pe lângă Smaranda, cu care venise de la Țarigrad. O urcă în 


două căruţe ţărăneşti şi-o porni spre apus. 

— Te odihneşti, la noapte, în Goleşti. Mâine seară ajungi la 
Hurezu. Acolo, călugărul Rafail, prietenul meu, te va ascunde 
unde va crede el că-i mai bine. Poate la Frăsinet ori la 
Stânișoara. Dacă avem izbândă, vin şi te iau. Dacă nu, treci în 
Transilvania şi stai în casele de la Braşov, Făgăraș, Sighişoara 
ori Sâmbăta, ori unde-o fi mai bine. Avem bani şi averi la 
Manu Apostol din Brașov; eu sunt bun prieten cu aurfăurarul 
Georg May II, din cetatea Braşovului. Toţi ajuta-te-vor. Până 
acum neamul brâncovean a fost neam cu noroc. A trecut, cu 
bine, prin multe şi mari primejdii. Va trece şi de data asta... 

— Şi tu ce vei face? 

— Ceea ce a cercat și unchiul tău, Dimitrie Cantemir: 
răzvrătirea. Gândesc să năimesc oșteni, să-mi atrag seimenii, 
cazacii, dărăbanii. Să-l las pe Ştefan Cantacuzino fără strajă şi 
să-mi scot familia din prinsoare. Și, așa cum s-a bătut 
străbunicul meu Matei Basarab la Plumbuita, fac şi eu. Ridic 
Bucureștii, Târgoviștea, chem ţara la oastea cea mare și dacă-i 
înfrunt pe otomani trei luni de zile, îmi sar în ajutor şi 
împăratul nemţesc şi țarul Moscului și dogele Veneţiei și 
noroadele din Balcani. Ai încredere în mine? 

— Da, Radule: așa cum a avut mătușa mea Casandra, o 
Cantacuzină de-a voastră, în soțul său Dimitrie, din neamul 
Cantemir. 

— Să nu pierzi și să nu înstrăinezi, Ancuţa, giuvaerurile 
dăruite de mama! 

Se despărțiră, lăcrămând amândoi, dar încredințaţi că vor 
birui. Trecând lacul înapoi, observă că ienicerii înconjuraseră 
casa de la Mogoşoaia şi începuseră scotocirea şi jaful. Privi 


câteva minute din dosul unui ulm bătrân: şi aici încărcau în 
harabale tot ce era mai de preţ. ...„Ce s-alege din prea iscusitele 
și frumoasele case brâncovene?”... Se-apropie, fără să-şi dea 
sama; îl zări un ciohodar și se repezi cu iataganul la dânsul. 
Beizadea Radu s-a apărat cu hangerul și cu pumnii, până şi-a 
prins potrivnicul de brâu și l-a prăbuşit în lac, cu o 
împunsătură de hanger sub țâța stângă. Dar cum răcnetele 
stârniseră pe ceilalți otomani, iar vreo cinci se și năpustiră 
asupră-i, încălecă şi goni spre Bucureşti, pe drum ocolit, ca să-i 
piardă urma. 

Aici află orașul înțesat de ieniceri. Nu găsi nici pe starostele 
neguţătorilor, nici pe cei al altor bresle: îi luaseră ostateci, la 
porunca agăi Mustafa. Alergă pe Lipscani, pe Covaci, pe 
Cavafii vechi, pe toate ulițele unde erau mai puțini otomani, 
strânse peste o sută de calfe, ucenici, vânzători, armați cu 
ciocane, topoare, bâte şi se pregăti să lovească otomănimea din 
Curtea domnească. Căută și câţiva căpitani de steaguri din 
straja domnească. 

Deodată însă îl împresurară vreo douăzeci de ieniceri cu 
iataganele afară din teacă. Trase spada, dar n-avu răgaz să 
lovească: vlăjgani cu turbane şi iatagane îl înșfăcară, îl 
burduşiră cu ghionturi și-l băgară, cu de-a sila, în Curtea 
domnească. 

„Cineva m-a vândut”, gândi coconul domnesc, când își 
aminti că parcă l-a zărit pe ulița Frângefier pe Radu Dudescu, 
umblând furiș: „... Beleaua beizadelei”. 

La o jumătate de ceas după prinderea lui Radu, Păuna ceru 
intrare la Maria doamna. Măcina mânie în mintea-i: „Răscoală? 
Nu-l credeam așa de nătâng. Ce pot face niște calfe nearmate 


împotriva a mii de ieniceri şi spahii? Ci dacă a cercat una ca 
asta și aga l-a prins, însamnă că nu mi-a ascultat sfatul. Adică 
l-am pierdut pentru totdeauna? Nu se poate”... 

Grăind cu doamna Maria, Păuna simţi o drăcească plăcere 
să-i spună că boierii Cantacuzini s-au înţeles cu Mustafa aga și, 
chiar acum, îl întâmpină pe imbrohorul cel mare, la Văcărești, 
cu temenele și plocoane, cu meterhanele, cu tarafuri şi cu toată 
slava. 

— V-am spus toate astea că vă sunt rudă și... oarecum om 
de casă, care crede că-i bine să ştiţi ce vă așteaptă. lar la ieșire, 
se apropie de Maria doamna şi-o căină în şoaptă: Mult mă 
întristez de soarta măriilor voastre... Dar nu deznădăjduiţi: o 
să dea măria sa vodă Constantin ceva pungi şi giuvaericale și 
vă-ntoarceţi iară. 

— Să dea Dumnezeu fiecăruia după inima lui, Păuna. 

— De bună samă; dar trebuie să dați și măriile voastre. Să nu 
vă zgârciți. 

— Cum o hotărî măria sa! 

— Mai ales, cum ştiţi, giuvaerurile fură minţile la turcii cei 
mari. Și, decât să se împopoţoneze cu ele Cantemireasca, mai 
bine să vă mântuiţi viaţa... 

— Păuna, ai uitat că ţi-am fost doamnă de când te-ai născut! 
Şi-i întoarse spatele: Nu ești vara mea, ci neruşinata sculă a lui 
Mustafa aga. 

Păuna se învineţi de furie și ieşi, țanțoşă, zăngănindu-şi 
sălbile și brăţările de aur. 

Sosirea imbrohorului cel mare a sporit îngrijorarea boierilor 
prieteni cu Brâncovenii. 

Cei mai harnici în sfatul cu înaltul dregător s-au arătat fraţii 


Constantin și Mihai Cantacuzino. 

La curtea domnească imbrohorul glăsui cu surâs ce părea 
binevoitor: 

— Alegeţi domn pe cine vreți; bineînțeles afară de cel 
mazâlit. 

— Care-i pricina mazâlirii? întrebă lanache Văcărescu. 

— Nu una, ci numeroase pricini, binevoi imbrohorul a 
răspunde: de ani de zile ține legături tainice cu împăratul din 
Viena, cu care măritul nostru padișah se află în stare de război. 
L-am dibăcit că are legături şi cu țarul Moscovei, cu regele 
polon și cu dogele Veneţiei. 

— Prin aceste legături, după câte știm noi, a ajutat Poarta 
otomană, zise lanache vistierul Văcărescu. 

— Acum n-o mai ajută... Şi-apoi tu, vistiere, știi foarte bine 
că a sărăcit ţara, punând dări grele şi ghiftuind cămara 
domnească și vistieria cu aur. 

— Niciodată ţara n-a avut mai multă bogăţie ca acum, se 
împotrivi Prăjescu. 

— Şi-a cumpărat moșii în Transilvania, să aibă unde se 
ascunde, cu tot neamul lui, dacă i se pricinuiește vreo 
primejdie. Sta mai mult la Târgovişte decât la Bucureşti. Şi 
chiar acum pleca în acea cetate, pentru că-i mai aproape de 
Braşov, unde şi-a ascuns multe averi. Ştim că se poartă ca un 
principe încoronat: foloseşte bucătari nemți şi italieni, i se 
vestește masa cu trâmbiţe de argint. Și-a bătut medalie de aur 
întru sărbătorirea a douăzeci şi cinci de ani de domnie. Şi-a 
poruncit coroană de aur și voia a se încorona cu cea mai 
strălucitoare pompă, cu trei patriarhi şi cu mare sobor de 
preoţi, ca un împărat, cu desfășurări de steaguri şi oști, cu mult 


norod și mare tevatură de bencheturi, jocuri și petreceri. Totul 
ca un împărat şi nu ca un bei supus padişahului! 

Boierii ascultară tăcând şi tăcură mai departe, nevolnici. 
Ştiau că spusele imbrohorului adevărate erau. 

Mulţi însă nu înțelegeau de ce bogăţia și fala Brâncovenilor 
puteau stârni mânia cea aprigă a sultanului, când mai firesc ar 
fi fost să se mândrească și să se bucure că are un supus și un 
prieten atât de priceput în gospodărirea ţării şi cu bun nume în 
lume. 

În mijlocul boierilor din sfat, stolnicul Cantacuzino gândea: 
„Noi am supt de la ţâța mumelor, odată cu laptele, şi ambiția, 
trufia și ura împotriva celor ce se ridică mai sus de noi. 
Brâncoveanu ajunsese prea puternic şi stânjenea planurile 
noastre; dobândise prea multă faimă în afară și supăra 
otomănimea. Deci trebuia să cadă. Mormăia printre dinţi, 
cârtind, când noi, Cantacuzinii, vorbeam de Bizanţ, cum c-ar fi 
o «sminteală șeităneaseă». Nu îngăduia ca Ţara Românească să 
fie «cuibar de împărați»; se temea să nu fie răvăşită de războaie 
și secătuită de averi... Noroc, pentru noi, că sultanul Ahmed e 
bolnav, foarte bolnav de patima aurului, iar pe Brâncoveanu îl 
știe ca Altân bei. Şi deci îl va stoarce până la cea din urmă 
firfirică”... ÎL lăsa pe imbrohor să vorbească și se ferea să-și 
dezvăluie gândurile; se împietrise în ambiţii și râvne tari, 
mute. Voia să rămână în umbră, sfetnic de taină, dar în fapt fac 
totum, la cel de-al treilea domn al Ţării Românești; adică la 
fecioru-su Ştefan. 

Cel dintâi, cu multă durere şi spaimă, lanache Văcărescu a 
intrat în odăile unde sta închis Brâncoveanu. 

— Ce s-aude? întrebă măria sa. 


— Mulţime plătită se înghesuie să linguşească, prin strigări, 
noua domnie. 

— Noua... domnie? 

— Da, măria ta; îl căftănesc pe Ștefan Cantacuzino. 

Doamnele lăcrămară, iar beizadelele suduiră. 

— Nepricopsitul!... Teleleul!... Sacul cu seu... Ginecolatrul! 


— Cât m-am temut... suspină vodă Brâncoveanu. Și totuși 
nu m-am așteptat... Nu m-am așteptat ca tocmai ei, unchii 
mei... 

După o îndelungă tăcere, ca să mai învioreze cugetele, Radu 
povesti ce-a făcut cât a lipsit dintre dânşii. 

— Izbutii s-o scot pe Ancuţa din Mogoşoaia şi s-o trimet la 
un adăpost în munți. 

— Şi giuvaerurile? 

— La dânsa, mamă: dar de nuntă. 

— Ce mai nuntă!... scânci beizadea Ștefăniță, între durere şi 
batjocoră. 

— Vai, vai!... se crămălui doamna Maria. Mă doare cumplit 
gândind la acea firavă ocrotitoare pentru lucruri făr' de preț... 
Şi nici măcar nu ni-i rudă de lege... 

— E româncă, maică, din oameni dârji. Puteam să le ascund 
eu. Ci am văzut-o atât de dornică a se topi în gândul și 
dragostea mea, încât m-a vrăjit. 

— Dar dacă Ştefan, care... râvneşte averi, o prinde? 

— ÎI cunosc bine: e unul care face numai ce-i spune soaţa. Şi, 
sub papuc fiind, greu poate gândi ceva cu capul lui. 

— Atunci și mai rău este: Păuna-i împătimită după 
giuvaeruri și găteli! 


Vreun ceas Brâncovenii discutară dacă nu cumva încercarea 
de răzmeriță va căşuna mai mult rău decât supunerea fără 
cârtire și tocmirea, cu aur, a pazei vieţii. De părerea asta era, 
mai ales, beizadea Constantin, căruia lovitura mazâlirii îi 
stârnise o nepotolită frică, pe care izbutea s-o ascundă. 

— Dacă ajung la Istambul, rânduiesc lucrurile mai bine ca 
orice capuchehaie. Răzmerița cu două-trei sute de oameni luaţi 
de pe uliți sau cu niște țărani fără arme, când o armie de 12 000 
se apropie de cetatea de scaun, e o sminteală fără rost. 

Auzeau clopotul cel mare de la Mitropolie şi-i durea că nu 
mai suna întru slava lor, că nimeni nu se mai uita la dânșii, la 
cei care un sfert de veac au ocârmuit țara și-au stat în stepena 
măririi. 

Clopotirea întru slava altora pentru ei dangăt de 
înmormântare era. 

Un slujitor aduse vestea că, neavând nici cucă, nici coroană, 
imbrohorul cel mare a pus pe umerii lui Ștefan Cantacuzino 
caftanul lui, zicându-i „domn”. 

— Şi slujba cine a slujit-o? întrebă beizadea Radu. 

— Mitropolitul Antim, zise slujitorul, cu umilință, știind 
parcă despre adaosul de supărare pe care-l pricinuia cu 
asemenea răspuns. 

În clipa aceea, în inima beizadelei Radu se sparse parcă o 
beșică de venin, stârnindu-i ura împotriva șeităneșştilor. 
Asculta la fereastră ovaţiile boierilor la ieșirea din biserică, sub 
litanii și cădelnițări, și foarte-i era ciudă pe el însuși: ...„Cum 
am putut, atâția ani, să fiu soțul din afara legii al Păunei şi să 
nu  descopăr pofta de mărire, dorul de domnie al 
ginecolatrului? Doamna Păuna”... 


Fură foarte mirați Brâncovenii că, la sfârșitul ceremoniei, 
Ştefan Cantacuzino se înfățișă în odăile lor de prizonieri. Purta 
caftanul, cam strâmt şi cam scurt pentru trupu-i gras și 
măhălos. Radu nu știa dacă-și cerea, milog, iertare ori sfida cu 
o trufie vicleană. 

— Foarte rău îmi pare că s-au petrecut astea, acum, chiar în 
săptămâna mare... 

— Şi nu poți face banchete și serbări? întrebă Radu. 

— Eu n-am poftit domnia... vă rog să mă credeţi. De altfel, 
uite, nici nu-mi stă cu caftan. Sunt prea... prea voinic. 

— E mai bine, vere, că ti-au dat ție domnia decât unui 
străin... surâse amar vodă Brâncoveanu, vorbind anume 
domol, liniștit, ca să împiedice beizadelele de o stropșire cu 
sudălmi și vorbe de ocară pe noul domn. Apoi, fără a se ridica 
din jilţ, și fără a-și scoate calpacul din cap, întoarse fața de la 
dânsul, răpindu-i vadul de-a îngăima vreun cuvânt de iertare 
ori înfruntare. 

În noaptea aceea de joia mare, în curtea domnească s-au aflat 
două tabere ale aceleiași familii, aprig înduşmănite: 
Brâncovenii şi Cantacuzinii. Cei dintâi, strânşi în iatacul 
domnului, golit de podoabe și de toate lucrurile de preţ, tăcuți, 
doborâţi de tristețe, de plânsete, jeluire şi durere, îşi astupau 
urechile să nu mai audă râsetele, bucuria, meterhaneaua, 
urările şi tot dezmățul noii domnii, nesocotind durerea 
mazâlitului şi opreliștile din această săptămână a patimilor. 

Beizadea Ștefăniță auzea, mai ales, râsul lui Ștefan 
Cantacuzino, hurducat și întrerupt, nefiresc de subțire față de 
făptura-i multă, şi gândea: „Am crescut aproape împreună; mi- 
a fost chiar prieten, într-o vreme; dar n-am băgat de samă că 


râde cu behăit de ţap”... 

Dimpotrivă, Radu auzea, din când în când, doar glasul 
Păunei și se-nciuda că suna limpede, și melodios, parc-ar fi 
avut în gât numai clopoței de cristal și de argint. 

Lui vodă Brâncoveanu îi părea rău că n-a zidit pereți mai 
subțiri, să răzbată mai bine acel glas cald, omenesc, oleacă 
ostenit de bătrânețe şi poate stricat de o bucurie cam 
nefirească, glasul și vorbirea sfătoasă a unchiului Constantin 
Cantacuzino stolnicul. Prindea doar câte o vorbă: ... „domnie 

lungă...” „înţelepciunea logodită cu tinerețea”... „avuţie”... 
„tare, trebuie să fii tare”...„au gonit după moșii”... „nu le mai 
sătura necuratul pofta de aur”... Cerca să umple golurile 
dintre asemenea cuvinte desperecheate și se indigna: 
„Neruşinaţii!... Mă învinuiesc că aş fi sărăcit-o pe văduva lui 
Şerban vodă, că i-aş fi luat 300 de pungi?... Au uitat că marele 
vizir a cerut haraciul: 130 000 de taleri, pe care vodă Şerban 
nu-l plătise, şi chiar ei, Cantacuzinii, au cerut să fie plătit din 
averea lui Șerban. Atunci voiau să-l sărăcească pe fiul lui, pe 
Gheorghe Cantacuzino, ca să nu aibă cu ce plăti peșcheşul 
pentru domnie... Zi-le șeităneşti și gata!... Pe Ştefan eu l-am 
botezat. Finul meu, domn... Însamnă că sultanul nu face din 
ţara asta pașalâc. Poate asta-i bine”... 

Femeilie însă, toate, boceau când cu vaiete și suspine, când 
mut, cu şiroaie de lacrimi prelinse pe obraji. Totodată, întreaga 
noapte, ciohodarii şi alți slujitori ai agăi cu felinarele în mână, 
au cotrobăit prin curtea domnească, adulmecând copoiește tot 
ce-i de preț și încărcând în harabale. 

După două zile de scotocire și împachetare, încărcară în 
patruzeci de căruțe cu câte patru cai, toate averile 


Brâncovenilor găsite aici. 

Privea doamna Maria pe fereastră şi amar plângea şi se 
tânguia: 

— Ne jefuiră şi ne sărăciră, mişeii! Ne prădară tocmai cei pe 
care nu i-am lăsat să piară de iatagan ori ştreang! 

Galben ca bulzul de ceară, voievodul sta mut, gânditor, trist. 

Dintre toţi feciorii, Constantin se încărca de neîmpăcată 
mânie. Nu cuteza încă să-și descarce furia asupra părintelui 
său; că s-a încrezut prosteşte într-un nemernic ca Mustafa aga 
și într-un fariseu ca stolnicul Constantin Cantacuzino. 

Spre deosebire de toți ceilalți, beizadea Ștefăniță s-a 
încredințat repede că nu mai aveau nicio scăpare și a intrat 
într-o muţenie înverșunată, țesută cu spaimă şi disperare. 

— Am pierdut cinci-șase ani, se dojenea Radu, în vânători, 
petreceri, desfătări, în loc să ascult sfat părintesc şi să mă 
îngrijesc mai mult de oştire și de portul armelor, de prietenia 
cu căpitanii seimenilor. Unde-s Drăgan, Cernat, Arbănaș, 
Mușat „cazacul”, de fapt un moldovean din Lăpuș... Dacă 
cioplitorul în piatră Andrei ar fi fost aici, cu toate calfele lui, 
izvodea o bătaie ca aceea că fugeau ișlicarii precum 
potârnichile. Dar așa... Şi tocmai acum, la 24 de ani, după atâta 
zurbalâc printre muieri, după atâția ani în dezmierd şi 
berechet, nepăsare, belşug și îmbuibare cu searbădă zamă de 
fericire; iată-ne din palatele cele aurite închiși în două odăi... 
Eram mândri și bogaţi, făloși, de nimeni temători; și, iată, ne- 
am prăbușit. Ne-au doborât viclenia și ura cea de rele 
uneltitoare. Am greșit, dar vom drege greşeala și, mai 
înțelepțiți, urca-vom iară! 

Nimeni nu-l aprobă, în zicerea asta înnegrită de dojană și 


luminată de nădejdi. 

De altfel, nici n-ar fi avut când: un ciohodar îi pofti, cu 
răstire mare-n glas, să se pregătească de drum. 

— Unde ne duceţi? întrebă Ștefăniță, cu dureroasă 
deznădejde. 

— La Istanbul; unde altundeva? 

— Ca pe vite, la tăiere? 

Această fioroasă întrebare, rămasă fără replică, lovi, ca o 
săgeată, inimile tuturor Brâncovenilor. 

Lui Radu după nimica nu-i părea aşa de rău ca după 
Ancuţa, mireasa lăsată nenuntită. A trăit în huzur, 
zburdălnicie flăcăiască, dar dragostea abia acum i-a răsărit în 
cale şi în inimă, ca o rodie minunată pe care, iată, i-o fură un 
tâlhar și el nu-l poate stropşi. 

În faţa carâtelor, cinci la număr, se opriră toţi. Doamna 
Maria şi domniţele încetaseră plânsul; ci lacrimile le mai 
șuroiau pe obrajii palizi ca turta de ceară. lar când priviră 
înapoi, scările de marmură, stâlpii măiestrit ciopliți, ușile din 
lemn încrustat, ferestrele închenarate cu pervazuri înflorate, 
când văzură chioşcul, ca o giuvaerica din marmură în cinci 
culori, când întâlniră chipul bisericii din cărămidă roşie, când 
auziră bătăile ceasului din turn, când simţiră mireasma 
gingașă a viorelelor din grădina Curţii domnești, sloboziră 
amare suspinuri și lacrimile țâșniră, noi şiroaie de sub pleoape, 
întunecându-le cu totul vederea. Clătinându-se, greu nimeriră 
uşile carâtelor. Cu copilul în braţe, domnița Safta tremura de 
ciudă şi de durere: „... De-acum în patul cu polog de mătase 
pe belciuge de aur, o să doarmă desfrânata... ibovnica fratelui 


Li 


Meu ... 


Punând piciorul pe scara carâtei, Constantin vodă 
Brâncoveanu s-a întors spre finul Ştefan, acum voievod, cu 
gând să-şi ia rămas bun; îl zărise în capul scării, petrecându-i 
ca pe niște musafiri. Ci, prinzându-i pe obraz o undă de 
bucurie neascunsă, a schimbat cuvintele de prietenie cu altele 
ce semănau a blestem: 

— Dacă nenorocirea asta vine de la Dumnezeu pentru 
păcatele mele, facă-se voia lui! Dar dacă este roada răutății 
omenește și urmărește perirea mea, rog pe Sfântul să-mi ierte 
dușmanii; ci păzească-se de cumplita şi răzbunătoarea mânie a 
judecății din urmă... 

Ştefan Cantacuzino se clătină şi-şi frecă fruntea, fără cuvânt. 

Beizadea Radu băgă de samă că proaspătul domn îi 
întovărăşea cu capul descoperit şi zise în sine: „Uite, mişelul, 
parc-ar însoți un convoi de-ngropăciune, nu de surghiun. Au 
nu știe că Brâncovenii scapă și din gaură de șarpe? Nu, nu vei 
avea tihnă să domnești nici jumătate de an”... Şi tare, printre 
dinți, îi strigă: 

— Întoarce-te, vere, măria ta, să nu-ți răpească altcineva 
scaunul domniei... 

În clipa aceea un ciohodar îl aruncă în carâtă pe nepoţelul 
Constantin, feciorul beizadelei Constantin: 

— a-l cu tine, surâse rău Ștefan vodă. În domnia mea nu 
voi... să mă împiedic de niciun ciot brâncovean... 


Pe drumul cel fără întoarcere 


al surghiunului 


eizadea Constantin se aşeză pe scaunul caritei lângă 

măria sa, avându-i în față pe Ștefăniță şi pe Matei. Cu o 

vâcnire atletică, Radu o ridică, ușurel, pe doamna 

Maria în braţe şi o așeză pe scaun, apoi îşi sprijini surorile și 

cumnatele să se urce în carâta lor. Îi era milă de Safta şi de 

copilașul ei, micuţ: peste o săptămână împlinea șapte luni. În 

cea de-a patra și a cincea carâtă cumnații, muţi și înțepeniți, 
speriați, parcă s-ar fi urcat de-a dreptul pe eşafod. 

Când îi văzu pe toţi aşezaţi, Radu săltă în carâtă, sprinten și 
mlădiu, ca la un joc, şi se așeză în fața doamnei, să-i fie sprijin 
la nevoie și alin suferințelor, cu vorbe de-mbărbătare. Socoti în 
gând: ... „Cinci Brâncoveni, cu surorile şi cumnații, cu pruncii, 
treisprezece prizonieri... Dar iată, îl urcă şi pe lanache 
Văcărescu... Greşii vorovind Păunei despre încrederea tatei în 
acest slujitor și sfetnic. Ei, de câte ori m-a scos din necazuri și 
datorii, ăst meșter izvoditor de aur: zeci de pungi împrumutate 
ori dăruite, fără ştirea tatei”... 

Sava Ușurelu, slujitorul lui Radu, sta de-o parte, între 
străjeri; aștepta, cu pumnii și fălcile încleştate, cu buzele 
îngurzite a mânie, să vadă încotro va fi dusă familia 
Brâncoveanu. Aflase că pe boierii Preda Brătăşanu și Cornea 
Brăiloiu i-au închis la Snagov şi căta prilej să-şi vestească 
stăpânul. Nu i-a poruncit să-l urmeze, ci doar i-a zis, cu 
prietenie şi durere în glas: „Uşurelule, mi-ai fi de mare 
trebuinţă, ci nu te pot sili să mă urmezi. Că nu ştiu: merg la 


viață ori la moarte?” Dar cum să părăsească un stăpân 
cumsecade, netrufaş, darnic, bun, un stăpân cu care de cinci 
ani petrece împreună? Văzuse patima măriei sale pentru 
anume muiere şi-i cunoștea, cu de-amănuntul, tot focul şi 
pârjolul. Ci mult se bucura că, de vreo trei luni, acea patimă s-a 
stins ori s-a preschimbat într-o dragoste nouă, curată, plină de 
duioșii pentru domnița Ancuţa. Încă n-a apucat să-i spună că a 
galopat, nebuneşte, a ajuns-o la Goleşti și-a adăpostit-o la 
Stânişoara, în taină; la Hurez era cu primejdie: într-acolo 
alergau și ciohodarii agăi Mustafa și oamenii noii domnii, 
trimiși după avuţii brâncovene. S-a întors într-o noapte, deși a 
ocolit prin Loviştea, ca să pară că vine dinspre Câmpulung, nu 
de la Vâlcea. 

Lumea din Bucureşti se afla în mare nedumerire. Multe din 
cele petrecute la Curtea domnească nu le știa; iar cele aflate nu 
le înțelegea. Unii ziceau: 

— Încarcă în harabale zestrea mirelui; merg la Țarigrad să-i 
cunune patriarhii cei mari. 

— Nu cumva mută cetatea de scaun la Târgoviște, cu totul? 
se întrebau alţii, cu îngrijorare. 

Doar calfele adunate de beizadea Radu au răspândit ştiri 
ceva mai adevărate: mazâlirea lui vodă şi jefuirea curții 
domneşti. Nimeni însă nu voia să creadă. Nu putea crede. Ba 
unii ziceau că tânărul cocon s-ar fi sfădit cu vodă pentru zestre, 
și-acum cată, năzbâtios cum e, să ia cu de-a sila tot ce crede căi 
se cuvine. Cele dintâi, femeile aflate în pridvodul bisericii Sf. 
Gheorghe au văzut că osmanlâii au conjorat Curtea domnească 
și-o păzesc cu flintele. Cei din catul de sus al Hanului de la Sf. 
Gheorgh au zărit cum ciohodarii agăi Mustafa au smuls armele 


străjii de seimeni și i-au închis în turn. 

Nimeni nu știa ce-i de făcut. 

Nimeni nu le spunea nimic. 

Dar când vestitorii ulițelor prinseră a bate darabanele și a 
striga că boierii au ales alt domnitor, un Cantacuzin, iar vodă 
Brâncoveanu se duce la Istambul să tocmească, împreună cu 
sultanul, noua domnie, lumea foarte s-a mirat de asemenea 
adevăr. 

Înaintea și în urma convoiului s-au rânduit, în alai, cinci 
steaguri de oșteni. Li s-au alăturat și o samă de boieri 
credincioși, din neamul Văcărescu, Golescu, Greceanu, 
Prăjescu. Strigau: 

— Mergem cu măria sa în fața sultanului să-i adeverim 
nevinovăția! 

Sava Uşurelu privea la sutele de bucureşteni grămădiți pe 
uliţi, la porţi, pe poduri, la ferestre, prin balcoane, să vadă şi să 
afle ce se întâmplă cu un voievod măreț, iscusit și bogat, care a 
păstorit țara cu mult belșug și faimă bună. Celor care-l 
întrebau, le răspundea, după capul lui: 

— Au obicei slut sultanii: cheamă domnitorii ca prieteni, dar 
nu totdeauna îi așază la masă; ci de multe ori le pun capul sub 
satâr. 

— Da. Hâd obicei... 

— Aşa că să nu-i lăsăm să-i ia pre Brâncoveni. 

— Dar cum să-i apărăm? Că n-aveam arme... 

În carâta doamnei Maria, beizadea Radu prefiră întâmplările 
din aceste zile năuce. Și iar se afla vinovat că a stat prea 
departe de treburile cele politiceşti. A mers în solii grele și 
tainice; s-a îngrijit de strângerea dărilor în judeţele Vâlcea și 


Argeş; a trecut de mai multe ori cu tamazlâcuri de vite la 
Brașov și o dată chiar până la Lipsca, ceea ce n-a făcut niciunul 
din fraţi; a lucrat, cu meșterii, la ctitorii voievodale; s-a îngrijit 
și de oastea ţării. Dar, mai ales, s-a desfătat, a săvârşit şotii, 
năzbăâtii, chefuri, destrăbălări, adesea însoţit de Dudu. Acest 
zis prieten ştia câte ceva din întâlnirile cele de taină cu 
Păuna... Se va folosi de asta ca să-i smulgă bani ori o moşie în 
Teleorman?” se întreba Radu. „Este în stare!” îşi răspundea. 

Şi, furat de gânduri, aproape n-a ştiut când au ieşit din 
București. 

Drumul era zbicit și neted. Dar, având inimile sălbatec 
rănite, Brâncovenilor li se părea că trec tot prin gropi și 
hârtoape. 

— Au nu-i mustră cugetul pe cei care ne-au vândut? întrebă 
Radu. 

— Unii n-au cuget; pe alţii îi mustră doar gândul că n-au 
făcut încă mai bine fapta lor rea, răspunde doamna Maria. 

%* 

În vremea asia, la București, în Curtea domnească noul 
domnitor Ștefan Cantacuzino, cu doamna Păuna și cu Mustafa 
aga alături, împărțea scumpătățile rămase sau dosite de la 
Brâncoveni. Acum se vedea că, în fapt, la Istambul trimiseseră, 
odată cu mazâlul, doar jumătate din averi. Se sfădeau pe 
moșiile brâncoveneşti. Și, ca lupii cei flămânzi, se repezeau 
asupra tuturor caselor de la Bucureşti, Târgoviște, Potlogi, 
Doicești, Brâncoveni. Harnică întru asemenea îndeletnicire se 
dovedea Păuna doamna: semn că, în desfătările cele pătimașe, 
deschidea și ochii și-și desfunda şi urechile spre averi și 
lucrurile de preț. De pildă, într-o seară de ianuarie, în cea din 


urmă a lor întâlnire, în casa de la Doicești, a poftit un inel: o 
amintire a ceasurilor plăcute petrecute împreună. Pofta i s-a 
împlinit repede. Și deși inelul nu era cine știe ce, acum Păuna a 
putut spune că, în acea casă domnească, în peretele unei odăi 
din fund, se află un dulap tainic. 

— Acolo am putea găsi și giuvaerurile râvnite de... marele 
Vizir. 

Nu-i păsa că domnescul soț ar putea s-o întrebe: ... De unde 
știi asemenea ascunzători de taină, doamna mea?” Ci, mult 
îndurerată, își amintea că, la acea întâlnire, venise îmbrăcată 
călugăriță. După petrecere, Dudu, ivit ca din senin, a însoțit-o 
până la Mărgineni, chipurile că veneau din conacul Grecenilor 
de la Popeni, și a depus-o la picioarele soțului legiuit, ca pe-o 
făptură pocăită întru îndestularea trupului ei frumos. De- 
atunci nu s-au mai întâlnit: auzise iar despre nunta cu Ana 
Cantemir, s-a dus s-o vadă. Şi, pentru dânsa, pentru Păuniţa, 
Răducanu dus a fost. Dar, socotind întâlnirile înapoi le-a aflat 
fără număr. Într-una din ele Răducanu i-a arătat o medalie 
mare, grea, de aur, bătută la un aurfăurar transilvan întru 
cinstirea celor douăzeci şi cinci de ani de domnie. S-a lăudat că 
însuși a comandat două mii la acel meşter transilvan, după ce 
domnescul său părinte a văzut tiparul; pe-o parte — avers — 
chipul lui Brâncoveanu în profil, cu calpacul de blană scumpă, 
împodobit cu un surguci din pene mari resfirate în evantai, cu 
chip mândru, semeţ, cu mustăți și barbă bine rotunjită, cu 
caftan prins într-o agrafă mare din pietre scumpe, cu inscripte 
în latineşte: „Constantinus Bassaraba Brancovan “, iar pe cealalată 
parte — revers — stema țării: vulturul cu crucea în plisc și 
soarele, închise într-un herb bogat, împodobit deasupra cu o 


coroană mărginită cu perle şi înălţată pe un glob, cu inscripția: 
„D.G. Voivoda et princeps Valachie Transalpinae”. Şi, parcă-l 
auzea: „Sunt cincisprezece ocale de aur, scoase din albia 
Argeşului de țiganii mei zlătari. Cu mare plăcere le-am dăruit 
părintelui meu să-şi îmbodobească sărbătoarea zilei de naştere 
și sfertul de veac de domnie”... Le ţinea minte, cu 
amănunțime, pe toate, deși le privise şi auzise printre pătimaşe 
dezmierdări; dar mai cu seamă nu uita că le-a adus însoţit doar 
de Radu Dudescu și de Sava Ușurelu, punându-le la mâna 
vistierului lanache, venit anume la Târgoviște să le primească, 
să le încuie bine în vistierie și să le scoată numai în acea zi de 
15 august, plănuită a fi mare și obștească sărbătoare, cu oaspeți 
din multe țări evropenești. L-ar întreba pe Dudescu, unde se 
află acum acele medalii, dar nu voia să-l facă părtaş. Prea-i 
obraznic; într-o zi, când Răducanu era plecat întru 
întâmpinarea logodnicei, Dudescu i-a cerut două pungi de 
galbeni: „Dacă nu-mi dai, umplu ţara că eşti ibovnica 
beizadelei”. Acum, de bună samă că-i și mai nerușinat: 
„beleaua beizadelei” preschimbată în „beleaua doamnei”. Dar, 
știind că acele medalii erau adăpostite la Târgoviște, le-a găsit 
uşor printr-un vistiernicel al ei, bine plătit. N-a mai spus 
nimănui; nici lui vodă. Îi părea însă foarte rău că nu găsea cele 
trei giuvaeruri râvnite de Mustafa și de imbrohor. 

Întâile zile de domnie i s-au părut lui Ștefan Cantacuzino 
foarte obositoare: totul era neorânduială, harababură, furtună 
încâlcită de ambiţii și patimi. Zise către părintele său, stolnicul: 

— Noi am trăit mai bine decât Brâncoveanu: câștiguri bune, 
plimbări, desfătări și tot binele, fără a avea grijile domniei. 

Stolnicul înțelese unde bătea feciorul. 


— Da, dar noi pofteam şi mai mult: adică domnia. 

— De la depărtare părea mai ușoară; acum mă tem să nu mă 
copleșească grijile, și încâlcitele treburi ale ocârmuirii, pe care 
Brâncoveanu, cu meșteșug, mare, le-a descurcat. 

— A domnit prea mult. Adică... în fapt a şovăit, n-a domnit. 

x 

În drum spre Giurgiu, în legănarea trăsurii, beizadea Radu 
îşi amintea ce spaimă au trăit Brâncovenii în 1703, când măria 
sa a fost chemat la Adrianopol, în fața sultanului. Avea doar 
treisprezece ani, dar poate tocmai de aceea nu putea uita 
spaimele de-atunci. Şi totuși, după „zilele negre de la 
Arnăutchioi”, au urmat strălucita primire din Bucureşti şi 
domnia pe viață. Își tălmăci gândul către doamna și către Safta: 

— Atunci măria sa era singur; acum suntem patru 
Brâncoveni în stare să ne apărăm. Dacă dăm jumătate din 
averile care ne urmează în aceste harabale, dobândim iară 
domnia. 

Doamnei Maria îi plăcea încrederea lui Radu; în atare 
nenorociri cineva trebuie să cerce a încălzi inimile cu lumina 
nădejdii. 

— Rău mă tem, se văieta Safta, de Șeitănești şi de Păuna, că 
mult ne-a tot iscodit și-n treburile casei și-a vârât nasul. 

— Între noi şi Cantacuzini s-au încuibat mâncătoriile și ura, 
fără să gândim că, la capătul necugetatelor pârâturi, ne poate 
aştepta, pe toţi, mormântul. Cinstesc pe Cantacuzini pentru 
înțelepția și cărturăria lor; nu-i iert că s-au purtat rău, viclean. 
Vrură să-l aibă pe Brâncoveanu slugă, nu domn, așa cum l-au 
avut pe Antonie vodă, unchiul meu, căruia i-au hotărât tain: 
câtă pâine, carne ori pastramă să mănânce și cât vin să bea la 


fiecare masă. 

În carâta lor, voievodul și fiul său Constantin vorbeau 
aproape aidoma: 

— Eu, spunea voievodul, n-am uitat nici înrudirea, nici 
prietenia, nici sfaturile bune primite de la unchiul meu 
stolnicul. De câte ori auzea despre cearta dintre mine și 
Cantacuzini, deşi ei cu osârdie o ponegreau, doamna Maria 
spunea: „Poarta otomană vă pregăteşte acelaşi călău; nu 
stârniţi dușmănia între voi: uniţi-vă!”. Am ascultat-o, și l-am 
trimis pe unchiul Constantin capuchehaie la Istambul. Nu ne-a 
ajutat; ne-am pândit doar unul pe altul, ca vulpoii cei vicleni și 
răi, şi ne-am pârât. 

— A urzit intrigi împotriva măriei tale și le-a țesut cu mâna 
altora spre folosul lui, zise beizadea Ştefăniţă. Nu-i plăcea 
defel că ocârmuiești ţara numai după capul măriei tale. 

— Ba m-am povăţțuit, dar cu alții, anume ca să scap de 
toanele și tirania cantacuzină. Am vrut să le arăt că dacă ies 
din povaţa, adică de sub epitropia lor, fac și lucruri bune, nu 
numai prostii, cum în gura mare mă ocărăsc dumnealor. 

Radu îşi ajută sora să-și alăpteze pruncul, sprijinind-o să nu 
se lovească, în hurducăturile carâtei, iar mintea îi lunecă spre 
alte vremi, când asculta povestiri despre Neculai Milescu 
spătarul, acel vestit călător care a străbătut îngheţurile Siberiei 
și uscăciunea pustiurilor până în ţara chitailor, dar mai ales 
când el însuși a călătorit la Athos, Alep, lerusalim, Sinai, 
Alexandria... „Ci, de plăcut la Veneţia, Padova, Roma şi 
Florența, mi-a plăcut. Văzui multe lucruri minunate, dar şi 
multe hâzenii. Oricum, ctitoriile tatei ne încântă pe toți, și încă 
râvnesc a ctitori zidiri care să le întreacă”... 


Ea 


Pe drumul dintre Buzău şi Gherghița, Radu Dudescu a aflat 
că Brâncoveanu a fost scos din scaun, iar Ştefan Cantacuzino a 
ajuns domn. Călătorea în trăsură cu coviltir, ca să se poată 
„drege” dormind după benchetuiala în care se bălăcise cinci 
zile, uitând că era săptămâna mare. 

„Nu se poate!..., s-a împotrivit știrii; apoi și-a turnat 
clondirul cu vin rece în cap, să se dezmeticească. Uite că, de la 
lăsata secului, beizadea Răducanu nici n-a catadicsit să mă mai 
vadă... Se însoară, deh! şi nu-i mai trebuie prieten burlac și 
bețivan ca mine... Trebuie s-o caut, grabnic, pe cumnată-mea, 
Păuna. Dacă-i doamnă... Căpușa fuge de pe berbecul mort pe 
oaia grasă”... 

A adormit repede, împăcat. În Bucureşti, înţolit ca un boier 
de rang mare, dichisit ca un crai, s-a înfățișat la curte. 

— Păuniţo și înaltă doamnă, două moșii brâncovenești. Pe 
alese! Un conțeş de vulpe argintie şi unul de samur: cel 
cumpărat de la cupeţțul Porfir. Atâta cer ca să nu mai știe 
nimeni că ai fost țiitoarea... ştii tu cui! 

Păuna se uită la dânsul ca la o lighioaie spurcată; dar repede 
gândi că ticălosului trebuie să-i dai tare peste bot: 

— Vezi că ţi s-ar putea tăia capul pentru că ai fost beleaua 
beizadelei. 

— Da? Crezi că măria sa... Ștefan vodă n-ar putea afla că o 
ibovnică e mai... lipită de ibovnicul său decât un prieten de 
prietenul său? 

— Asta ţi-a fost prietenia cu Răducanu, spurcatule? Şi el care 
voia să-i fii ajutor și aghiotant în bătăliile cu... 

— Ei, se mai înșală oamenii. Ci tu să nu mă înşeli: să dai! Să 


dai! 

— Au crezi că amenințându-mă dobândeşti câştig... Domnia 
are călău şi ștreang. 

— Ei, nu chiar așa, mărită doamnă. Glumii! Oricum pentru 
buna ta faimă şi pentru cinstea casei, care acum a devenit... 
domnească, trebuie să te grijeşti nițeluș și de suflețelul meu. Că 
dacă fusei „beleaua beizadelei”, ştiu să fiu şi pacostea prea 
frumoasei doamne Păuniţa... Pacostea! 

— Dacă-mi vorbeşti cu ameninţare, de bună samă că m-ai şi 
pârât lui vodă. 

— Ce bine mă cunoşti, iubită cumnăţică... Nu m-am dus 
totuși; dar dacă nu mă înţeleg cu tine... Te-am străjuit, de 
atâtea ori când te hârjoneai, pe sub ascuns, cu beizadeaua, să 
nu dea nevolnicul peste voi... 

— Ajunge! leși!... 

— les și intru în iatacul lui vodă ori... 

— Du-te până ţi-i frânge gâtul! Mârșave! 

leşind de la cumnată-sa, Radu Dudescu a stat, o clipă, cu 
inima îndoită: ...,„,Dacă ginecolatrul nu mă crede şi mă vâră la 
gros pentru ponegrirea doamnei? Se închină Păunei ca la un 
idol”... Când se zbătea în apele şovăielii, apăru vodă, dinspre 
spătăria mică. Se plecă, adânc, să nu se vadă cât e de stingherit. 
Ci, vodă: 

— A, tocmai voiam să trimit după tine, Dudescule... 

— După mi... Cu ce-ţi pot fi de folos, măria ta? 

— Cu ce-ai fost și lui beizadea Răducanu. 

— Cum adică? se poticni Dudescu, sughițând parc-ar fi fost 
beat, deşi azi nici nu văzuse faţa vinului. 

— Adică așa... Și apucându-l de mână îl trase în spătărie; 


Dudescu crezu că-l și vâră în temniţă și-l taie, numaidecât. 
Vodă însă îl așeză în jilț şi urmă: Eu nu am ibovnice să mă 
păzești de Păuna. Dar vreau să mi-l prinzi pe Radu 
Brâncoveanu și să mi-l aduci viu. 

— Viu sau... 

— Nu, viu, Dudescule! Că poate am să te pun chiar pe tine 
să... să-l faci eunuc. 

— De ce, măria ta? 

— Fără mofturi și fără întrebări, dacă vrei să scapi cu zile! 

— N-ar fi mai bine să... dacă tot de călău va pieri... 

— Voiesc ca înaintea călăului să se înfățişeze cu câteva 
dramuri lipsă în mădularele lui. Ai înțeles? 

— Dacă așa te simţi răzbunat, am înțeles! 

— Numai așa! Şi numai după ce-mi dă inelul, cerceii și 
paftaua cu diamantul basarab. De nu-mi împlinești porunca, te 
tai cu satârul, fără județ. ÎI scoţi din convoi la Giurgiu ori la 
Rusciuc. 

Doamna Păuna l-a zărit ieșind din spătăria mică şi s-a temut 
foarte. A pornit spre vodă să-i mărturisească tot. Dar măria sa 
i-a luat-o înainte: 

— L-am trimis pe Dudescu să adulmece giuvaerurile dăruite 
lui Răducanu. Erau prieteni şi-i ştie ascunzătorile și tainele. 

— Foarte bine... se linişti Păuna, dar numai pentru o clipă. 

— Simt că nu ţi-i prea îndemână la curtea domnească, 
doamnă, îi vorbi soțul, liniștit, zâmbitor și chiar drăgăstos, 
folosind întâia oară titlul „doamnă” . Se vede că nu-ți prieşte 
patul cu baldachin de mătase. De, verigile de aur le-a înhățat 
Mustafa aga... Zic să-ţi alegi un loc, aici, în preajmă, că voiesc 
să-ți zidesc o casă ca-n povești. O casă pentru înalta şi 


frumoasa mea doamnă Păuna... 
x 

La Giurgiu, surghiuniţii au fost găzduiţi în casa mică şi 
săracă pe care vodă Brâncoveanu o avea, pentru olăcari, pe 
ulița pescarilor. 

Fiind vinerea mare, postiră, cu toţii, post negru. După ce 
hodini un ceas, vodă scrise, cu mâna sa, lui Ștefan Cantacuzino 
ca unui caimacam şi-i ceru să-i păstreze toate moșiile, să nu 
cumva să se atingă de ele. Să nu cuteze a călca palatele și 
casele, să nu-i risipească turmele de vite sau grânele de pe 
câmp ori din hambare, să nu părăduiască vinurile din acest an. 
Ci să se strângă în crame, ca și până acum, iar cele din anii 
trecuți să se vândă la târguri şi oboruri; toate țesăturile şi 
covoarele din case şi din ateliere să se pună la un loc și să se 
prețuiască bine; broderiile, mai ales, să nu se piardă cumva. 

După ce svârși cartea, ceru un preot să slujească prohodul 
îngropării lui Hristos. 

La început imbrohorul se împotrivi; pe urmă se răzgândi și 
vru chiar să vadă cum plâng Brâncovenii la auzul jalnicelor 
cântări. În adevăr, au ascultat slujba în genunchi, cu multe 
lacrimi de căinţă. 

La sfârșit, imbrohorul îl pofti pe vodă în cămăruța hărăzită 
pentru odihnă și-l întrebă, cu batjocoritoare blândeţe: 

— Dacă vrei să nu ţi se cânte şi ție prohod de-ngropăciune, 
mărturiseşte unde mai ai ascunse averi: bani, aur, giuvaeruri, 
broderii, blănuri, stofe, ferecături în aur și argint, tipsii, vase 
scumpe și, mai ales, acea pafta cu diamantul basarab. 

— Imbrohoare, ori eu nu mai știu turcește, ori tu n-ai suflet? 
După ce-aţi scotocit toate casele mele, ați încărcat totul în 


harabale, numai voi știți ce şi cât, cum îţi vine să mă mai 
întrebi unde am averi ascunse? 

— Toate bogăţiile pământului aparțin măritului padişah; 
ghiaurilor le lăsăm doar ochii ca să plângă. 

— Cum crezi, imbrohoare, că eu, Constantin Basarab 
Brâncoveanu voievod, care de un sfert de veac domnesc şi 
stăpânesc o ţară, mă mai pot pleca în fața unui capugiu 
necuviincios? Crezi că dacă pierdui scaunul domniei, mă mai 
tem de primejdii şi mă mai înspăimântă răutatea oamenilor? 
Cel mult mă îngrețoșează mișelia și fățărnicia, fărădelegea și 
neomenia. 

Imbrohorul ar fi vrut, pentru asemenea vorbe, să-l supună la 
chinuri; dar n-avea poruncă. Și-apoi ştia că la Istambul acest 
ghiaur mai are şi prieteni şi averi. Și cine ştie cum se-ntoarce 
roata? Socoti că-i mai bine să-l lase în pace deocamdată și să nu 
cerce a-l mai trage de limbă. Toată ziua de sâmbăta mare îi 
tinu în Giurgiu, sub pază severă, iar el se întoarse la București, 
cu o ceată de spahii, să vadă ce ar mai putea scoate din mâinile 
Cantacuzinilor și ale lui Mustafa aga. La plecare a silit boierii 
care voiau să-l întovărăşească pe Brâncoveanu la Istambul să 
se întoarcă la casele lor. 

De la Sava Ușurelu, alăturat convoiului, beizadea Radu află 
câte ceva din cele petrecute prin ţară. În București norodul 
plângea după măria sa şi foarte se mira cum de nu s-a apărat, 
nu s-a tras la Târgovişte ori la Brașov. Cantacuzinii, zic 
oamenii de rând, sunt prea făloși, aşa că, în loc să ferească ţara 
de otomani, mai rău îi vor ațâţa, învrăjbi până vor ocupa-o și 
toată vlaga i-i vor dumica-o. 

— Caută, scotocesc mereu averi și înhaţă tot ce-i de preț. 


Sâmbătă, pe-nserate, întors din Bucureşti, imbrohorul Abdul 
porunci plecarea şi trecerea Dunării, măcar că toţi erau osteniți 
de veghe și frânţi de durere. În zadar beizadea Constantin şi 
Radu merseră la imbrohor şi-l rugară a-i lăsa să serbeze 
învierea aici, pe pământ românesc. Văzând asupra lui Radu un 
hanger cu mănunchi în lucrătură aleasă, imbrohorul i-l ceru, ca 
și cum ar fi vrut să zică: „De-l dai, vă iert de plecare în puterea 
nopţii”. Radu i-l întinse, ca pe un dar; turcul îl luă şi le făcu 
semn să plece. 

x 

În curtea domnească, Antonio Maria del Chiaro aduse lui 
vodă Ștefan Cantacuzino scrisoarea lui Brâncoveanu, cu toate 
că, împreună cu doamna, se pregăteau pentru participarea la 
slujba învierii, la Mitropolie. O ascultă și scăpără furios: 

— Îmi poruncește? Au nu înțelege că-i mazâl? Mai cutează? 
Mă înfruntă? întreba, și clocotea de mânie, şi simţea cum se 
stârnesc şi se întărâtă în el o dorinţă, o poftă, o sete de putere. 

În tot timpul slujbei de înviere, ajutat de pompa și slava, 
cinstirea şi tămâierea ce i se aduceau, gândi numai la asta. Și, 
pe când mitropolitul chema: „Veniţi de luaţi lumină”, ticlui în 
minte o scrisoare către toți patriarhii din împărăţia otomană, 
începând cu al Ierusalimului, spre a se jelui de purtarea trufașă 
a unuia care nu pricepe că nu mai este domn și n-o să mai fie 
vreodată. Scrisoarea urmărea să-l defăimeze pe Brâncoveanu, 
care, de bună samă, se va plânge la toți capii bisericii și ajutor 
va cere. Să vadă ei, patriarhii, ce tiran este cel pe care-l credeau 
un milosârdios binefăcător. 


Ea 


Privind la lumina celor zece făclii șirul de harabale pornit 


spre pod, vodă Brâncoveanu gândi câți bani, cât grâu, câtă 
miere, carne, unt, seu și sare, câte vite şi ce cantităţi de fân l-au 
costat toate scumpătăţile din ele, neguţate în Transilvania, 
Veneţia, Viena, Moscova: ...„Până la Ural au ajuns cupeţii mei 
și până la Lipsca ori Danzig... Şi-acum în ce hazna fără fund 
intra-vor? Doamne, de ce m-ai lăsat să le-adun, dacă acuma mi 
le arunci pe apa sâmbetei?” 

Când cocoșii cântară miezul nopții, Brâncovenii se aflau 
drept la mijlocul Dunării, întocmai cum poruncise Abdul 
imbrohorul cel mare. Dar podul era stricat şi mai-mai să se 
prăbuşească în valuri. Ci așteptând să se dreagă, puteau fi 
prădaţi sau ucişi de lotrii cei răi care mișună pe Dunăre. 
Doamna Maria avea la dânsa, în carâtă, lumânări și amnar, să 
le aprindă la ceasul învierii. Dar pe apă s-a stârnit vântul şi o 
ploaie rece s-a abătut asupra călătorilor opriți pe pod. Tineau 
lumânările în pumni şi se aplecau asupra lor, ci vântul tot le 
stingea. Auziră clopotele în Giurgiu și în Rusciuc și, 
tremurând, plângând, îngenuncheară și se rugară. Lui Radu i 
se părea că frântura de rugă „cu moartea pre moarte călcând”, 
se referea la însăși zodia lor. Împreună cu Uşurelu și cu încă 
șase dintre străjeri, beizadea Radu drese podul la lumina 
făcliilor, ca să nu stea până la ziuă în vânt, ploaie şi frig. 

În cetatea Rusciucului, imbrohorul, ca să nu mai aibă bătaie 
de cap, a dat prizonierii în sama pașei de acolo, iar el s-a întors 
iar la Bucureşti, să ajute, chipurile, înscăunarea noului 
domnitor, de fapt să adulmece și să se înfrupte încă mai gras 
din averea Brâncovenilor. 

La prânz, în ziua de paşti, sosi Radu Dudescu. 

— M-a trimis doamna Păuna să aduc cutia asta, se închină și 


puse darul în mâinile doamnei Maria. Vă urează grabnică 
mântuire din năpasta care v-a lovit şi să vă întoarceți cât mai 
repede, sănătoși. 

— Inele, brățări, salbe?! se miră doamna Maria. 

— Poate aveţi nevoie, pe drum, surâse Dudescu. Doamna 
Păuna doreşte să știe unde se află domnița Ancuţa, logodnica 
beizadelei Radu. Dacă-i în ţară, s-o ajute, s-o ocrotească de 
orice primejdie. 

Auzind asta, doamna Maria sta gata să creadă că Păuna avea 
inimă bună și nu uita că erau, cumva, rude. 

Dar Radu se împotrivi; întâlnirea cu Dudescu îl îngrijoră, 
deşi ar fi trebuit să-l bucure: prietenia și grija lui miroseau a 
viclenie; nu înțelegea de ce ţinea să-l întovărășească până la 
Târnovo. 

— Tu crezi, Dudule, că Păuna vrea, cu adevărat, s-o ajute pe 
Ancuţa? 

— De ce nu?... Ce-a fost, a fost... 

— Toată hârjoana și petrecerea mea cu dânsa mi-au arătat-o 
ca pe-o făptură vioaie, deşteaptă și, în toate, foarte pătimașă. 

Şi pentru că voia să ştie neapărat ce se întâmpla în București, 
îndată ce pașa Rusciucului îi luă în primire, fără a spune cuiva, 
îmbrăcă strai de slujitor, îl luă în șa pe nepotul său Constantin 
și, însoțit de Ușurelu, se strecurară până la Turtucaia, trecură 
Dunărea și galopară până la București. 

Când înțelese că Radu a dispărut, Dudescu încremeni: 
„Mă trage pe sfoară, șşiretul... Se duce să-şi ascundă logodnica 
mai bine. Sau, poate, vorbește cu Păuna; iar ea asta așteaptă... 
Nu-i pasă că vodă mă spânzură”... Cu asemenea spaimă în 
oase, grăbi și el spre București, convins că numai într-acolo a 


zbughit-o. 

Radu Brâncoveanu găsi orașul înțesat de ieniceri. 

Izbăviţi parcă de orice grijă, toţi cei din jurul noului domn se 
aplecaseră spre petreceri, cu risipă de mâncare şi băutură, cu 
plimbări din loc în loc, să-i vadă lumea în fală și mărire, să dea 
impresia de liniște şi bucurie ca şi cum țara ar fi scăpat de un 
tiran și că, abia de-aici încolo, începea marea fericire a tuturor. 

În vremea asta ciohodarii și slujitorii domniei continuau să 
scotocească și să răpească averi brâncovene de pe oriunde se 
aflau. „Dacă aş avea acum o mie de oșteni și zece căpitani ai 
mei, uşor aș închide, la Snagov, toată liota noii domnii. Și cu 
cinci sute tot aș face bună treabă”... L-a lăsat pe Uşurelu cu 
băieţelul în atelier la Andrei şi a pornit să-l caute pe căpitanul 
Drăgan; dar pe ulița Covacilor l-a zărit Radu Dudescu; l-a 
cunoscut şi-a început să-l urmărească... „Ăsta va să mă ucidă 
ori să mă dea pe mâna lui Ştefan?” L-a atras într-un gang și l-a 
întrebat în şoaptă: 

— Cu ce gânduri mă urmărești, Dudule? 

— Păi, acum chiar că ţi-ai găsit... beleaua, beizadea! 

— Vrei să mă dai Păunei sau lui... 

— El, vodă, mi-a poruncit să te-aduc viu și, iată... venişi 
singur-singurel. 

Radu Brâncoveanu se prefăcu a se da prins; dar când îi veni 
bine, îl izbi cu pumnul în lingurica pieptului, îl dobori, îi mai 
dădu și o lovitură în tâmplă cu călcâiul ciubotei, să-l amețească 
de tot, țâșni din gang şi grăbi spre atelierul lui Andrei. Se 
strecură, cu băieţelul, și, urmat de Ușurelu, grăbi până la casa 
stolnicului Ion Balș. 

— Şi vouă vi-i nepot acest micut Constantin, singurul urmaș 


de sânge drept brâncovean. Ascundeţi-l până s-or mai limpezi 
lucrurile; pe urmă trimiteţi-l, cu cumnată-mea Aniţa, în 
Transilvania, la Sâmbăta ori la Făgăraş. 

Bătrânii Balş îl îmbrăţişară şi-i mulțumiră din inimă. 

— Îl luăm cu noi în Moldova, că, iată, am venit la nuntă și 
peste ce pacoste am dat. 

— Mă duc s-o caut pe Ancuţa. 

Dar Sava Uşurelu îl povăţui să nu cerce: 

— Eşti urmărit, măria ta. Şi-acum Dudescu nu te mai cruţă: 
dacă se ia cu o duzină de arnăuți pe urma noastră, descoperă și 
ascunzișul domniţei Ancuţa. 

— Ai dreptate, Uşurelule... Iar dacă pașa află de lipsa mea îi 
pedepsește pe ai mei, cine știe cum... Hai la Rusciuc, deși îmi 
ard călcâiele s-alerg spre munte. 

Din fericire, străjile otomane, cam tălâmbe, nu-i zăpsiseră 
lipsa. Ci Radu, în cugetul lui, nu era cu nimic mai împăcat ca 
înainte. Dimpotrivă. ÎL durea gândul că n-a văzut-o pe Ancuţa: 
...„Dacă mi-i dragă de ce n-am curajul să înfrunt orice 
primejdie?” Furișarea spre Bucureşti a fost și o încercare de a 
vedea cum se poate scăpa de sub privegherea strajei otomane 
și hălădui prin București, deși dușmanii îl urmăresc fără preget 
și fără cruțare. Ar fi vrut ca stolnicul Ion Balş, cuscrul măriei 
sale, să spună: „Ridic Moldova în sprijinul lui Brâncoveanu”... 
El abia a îngăimat: „Ce să-i faci, dacă marele vizir... N-avem 
nici cutezare, nici putere”... În noaptea aceea a mai căutat și pe 
câțiva prieteni: Pârvu Greceanu, Alecu fiul lui lanache 
Văcărescu, dar niciunul nu mai era în București. lar Drăgan, 
căpitanul de străjeri, l-a sfătuit ca și Sava Ușurelu: „Fugi, 
beizadea; avem poruncă să te ucidem oriunde te-am afla”. „Și 


de ce nu mă ucizi?” „Nu pot... Am fost prieteni”. „Și nu mai 
putem fi?” „Ba da, dar...” „Drăgane, eu mai vin; fă-ți prieteni 
printre căpitani și seimeni. Cu cinci sute cucerim iar puterea”. 
„Prea bine, măria ta”... Toată vorbirea asta o depăna din nou 
în gând, dar n-o destăinuia nici părinților, nici fraților. 

x 

Temându-se să nu afle că beizadea Radu hălăduiește prin 
București, Radu Dudescu s-a dus de-a dreptul la vodă. 

— De unde vânătaia din tâmplă? 

— M-au găbuit nişte necunoscuți... patru, într-un gang. Şi... 
după ce m-am luptat... Pe Radu Brâncoveanu nu l-am aflat în 
Rusciuc. 

— A fugit? Unde? 

— Nu putui afla! 

Veni şi doamna Păuna, foarte supărată. 

— Aud că beizadea Radu a fost prin București şi tu... 

— Daaa? Atunci el a pus pe acei tâlhari să mă ucidă... 

— Măria ta, rosti Păuna, cred că-i bine să trimitem o 
capuchehaie la Istambul. 

— Pe cine? 

— Pe Constantin Ştirbei și pe acest cumnat al meu, Radu 
Dudescu. Acolo îi duc pe Brâncoveni. Dar să le dai bani mulți, 
să plătească, repede, peşcheșurile şi plocoanele domniei și să-l 
pârască pe mazâlit într-atât, încât să nu scape cu viaţă. 

— Ce zici, Dudescule? 

— Zic că Păuna are cap de doamnă, iar cu... „beleaua 
beizadelei”, acolo pot mai bine să împlinesc porunca măriei 
tale. 

— Dar să ajungeţi la Țarigrad înaintea lui Brâncoveanu! 


— Amândoi suntem buni călăreți. Galopăm! 

— Vistierul să vă dea banii; plecaţi, chiar în noaptea asta. 

Apoi a poruncit să fie spânzurați câte trei slujitori în fața 
curților brâncovenești de la Târgoviște, Potlogi și Mogoșoaia, 
ca tăinuitori ai averilor mazâlitului. 

— Să fie aduși oameni din cât mai multe sate și moșii 
brâncovene, ca să vadă şi să răspândească spaima în tăinuitori. 
Nu vreau să pierd o lescaie din ce-au avut Brâncovenii. 

x 

Când au aflat că Radu a fost cel care a luat nepotul și l-a 
adăpostit în ţară, Brâncovenii s-au liniștit și bucurat. 

— De ce nu ne-ai spus şi nouă? a întrebat beizadea 
Constantin. Crezurăm că ni l-au răpit otomanii. 

— M-am temut că n-o să-mi îngăduiţi, de-aceea... l-am răpit. 


v . 


Cea mai bucuroasă era doamna Maria; îl îmbrăţișă și-l sărută 
pe Radu, mulțumindu-i: 

— Eşti un băiat dee ispravă, şi iubeşti mult neamul... 

— Tată, vreau să-l ascund și pe Matei. 

— Nu, Radule, se împotrivi vodă, după ce chibzui îndelung. 
Matei e mărișor; în ţară, viaţa i-ar fi în mai mare primejdie: un 
fecior de Brâncovean e o ameninţare pentru orice domnie. Ci 
nădăjduiesc să-l adăpostesc în Constantinopol, la patriarhul 
Hrisant Nottara ori la ambasadorul Colyer. 

Dar veștile proaste se țineau lanț. Imbrohorul a confiscat 
toate condicile şi catastifele vistieriei și a început schingiuirea 
asupra lui lanache Văcărescu: să mărturisească unde mai are 
Brâncoveanu ascunse averi. 

Sava Ușurelu a aflat că doi Cantacuzini au şi plecat la 
Brașov, să pună mâna şi pe averile de acolo. 


— Au luat chiar și pecetea măriei sale și-o folosec pentru 
scrisori şi hrisoave măsluite. 

Când paşa Rusciucului a binevoit să-i poftească la dânsul, 
vodă i-a trimis răspuns: 

— L-am primit de mai multe ori în casa mea, la București, la 
Târgoviște şi la Potlogi. L-am cinstit ca pe un înalt dregător al 
împărăției, ca pe un vecin şi ca pe un om. Om adevărat. Acum 
mă aflu bolnav, amărât foarte și neînstare a-l vizita. Poftească 
el la mine, aici, în sărăcia în care mă prăbuşiră viclenii și 
mișeii. 

Cu asemenea cuvânt s-a înfățișat beizadea Radu la paşa 
Rusciucului. I-a vorbit atât de răspicat şi demn, atât de frumos 
în limba turcă, arăta așa de mândru, așa de bărbat, încât paşa 
s-a pătruns de respect și în cugetul lui au izvorât numai 
gânduri bune. Şi-a amintit că, la o vânătoare în Rucăr, Radu și 
slujitorul lui goniseră, de-a călare, cerbii şi căprioarele spre 
flintele şi sulițele vânătorilor și toți avuseseră mare dobândă. 

— Nu uit, beizadea, nici friptura pregătită de oamenii 
domniei tale. Hai să-ţi vizitez părintele, căzut în nenorocire. 

Aflându-i înghesuiți într-o singură odaie, în întuneric și frig, 
porunci să le dea o casă mare, în oraș, la un bulgar bogat, cu 
care Brâncoveanu a făcut de multe ori negoţ cu vite și ceară. 

Neguţătorul i-a primit cu bunăvoință şi cu înlăcrămare 
pentru nenorocirea în care au căzut. Doamnele s-au încălzit şi 
s-au spălat, au îmbrăcat rochii bune și s-au uns cu miresme. 
Gospodina i-a hrănit cu pască și miel fript și i-au poftit a ciocni 
ouă roșii, după obicei românesc. 

— Sărbătorim paștele odată cu... blajinii, a surâs doamna 
Maria, dar s-a întristat repede; şi-a amintit că, la începutul 


acestui an 1714, a pus fetele din casă și ea însăși, cu domniţele, 
a lucrat şase broderii acoperăminte de mormânt. „De ce șase? 
Una pentru domnița Safta, dar celelalte?” Ca să uite aceste 
cernite întrebări, privi cu înduioșare la Radu. 

— Unde-o fi și ce-o fi făcând Ancuţa, Răducane? 

— La dânsa gândesc şi eu, mamă. Şi plănuiesc a mai trece o 
dată Dunărea... 

Doamna se temea de soarta neastâmpăratului cocon, cu 
mereu nestinsă flacără în inimă: ..., Mult samănă, doamne, cu 
unchiu-său, Șerban voievodul; pentru dragoste face muntele 
șes şi Dunărea gârlă. 

Neguţătorul bulgar a sfătuit îndelung cu Brâncoveanu şi 
feciorii săi: 

— Noi tragem mult folos de la domnitorii români. Şi, mai 
ales de la măria ta: ne-ai ajutat să zidim case și biserici, ne-ai 
dat cărți și bune socoteli de negoț încheiem între noi, cu 
învoirea otomanilor și, mai ales, fără. Ei, dacă ne-am scutura 
povara din spate, bine am duce-o noi... 

Vorbirea cu gazda a întărit gândul beizadelei Radu de a 
trece iar Dunărea, să-și caute prietenii, să se împace cu o samă 
de boieri, să rânduiască cete de oșteni și să răscoale țara. 
Ștefăniță şi Constantin să meargă soli la împăratul Carol și la 
ţarul Petru, după ajutoare. Și atunci... 

— Cu averile pe care le avem ne cumpărăm arme şi întărim 
cetăţile. 

Constantin vodă se bucura de gândurile îndrăznețe ale 
feciorului, deși, deocamdată, nu se puteau împlini: 

— Suntem prizonierii sultanului și nu pot scoate, din 
ghearele lui nici harabalele cu avuţie, nici viețile. 


— Tată, dacă vrem, dacă ne ţinem tari, izbutim! 

— Eu nu mă simt în stare să fug, câine pribeag pe la porți 
străine, se crămălui Constantin, fratele mai mare. 

— Eşti un năzărelnic! îl mustră Ștefăniță. Sameni cu acel idol 
grecesc, Belerofon numit, carele alerga după Himera, fata ce 
nu putea fi găsită de nimeni, niciodată. 

Vodă nu știa cine avea mai multă dreptate. Totuşi gândea: 
„Patru feciori ca Radu de-aveam, slobozeam ţara; eu îi 
povăţuiam şi ei făptuiau: capul meu cu inima şi braţele lor, şi 
nu ne-ar mai fi doborât nici intrigile şeităneşti, nici nemernicia 
și viclenia atâtor dregători otomani. Mai am averi în Olanda și 
la Zecca din Veneţia, la Braşov... Şi în ţară, dacă nu le fură 
scotocitorii pe toate... Pe domnița Bălașa, înțeleaptă și 
frumoasă, aş trimite-o la curtea din Viena, iar pe Ancuţa, nora 
cantemirească, la Moscova, unde se află unchiul ei, prieten cu 
ţarul”... Gândind aşa Brâncoveanu se scălda într-o undă de 
bucurie curată, tinerească şi parcă în suflet îi răsăreau muguri 
de nădejde. „Dar dacă feciorii cei mari au dreptate? i se 
răsuceau gândurile. Numai cu bani dacă scăpăm... Pungi, mii, 
sute de mii de pungi cu aur!” 

Ci, ieșind în uliţă, însoţit de cinci străjeri otomani, beizadea 
Radu se întâlni iar cu Dudescu, întovărăşit de data asta de 
Știrbei. Îşi simțiră învrăjbirea, ci vorbiră liniștiți: 

— Dacă te-ai tocmit la alt stăpân, Dudescule, de ce mă mai 
urmăreşti? Ti-am greşit cu ceva? 

— Ce să fac? Sunt căpușa trecută de la berbec la oaie. Și-am 
s-o sug până i-or seca țâțele de istov. M-am încredinţat că nu te 
pot prinde decât cu momeală. Și momeala se numește Ancuţa. 

— Om hiclean, înșelător și mare mincinos şi ucigaş!... Mi-ai 


mâncat pita prieteniei și-acuma vrei să te hrăneşti cu cozonacul 
lui Ştefan Cantacuzino, frământat cu sângele meu? 

Şi s-ar fi încăierat acolo, în uliţă, dacă nu săreau străjerii și 
Constantin Știrbei să-i despartă. 

— Avem treburi mult mai însemnate decât sfada, rostirea de 
cuvinte împotrivnice cu coconul unui mazâl... Și de ce să-l 
aibă vodă pe cuget, când sultanul are călăi mai buni? 

x 

În zorii zilei de duminica Tomei, din porunca imbrohorului, 
caravana Brâncovenilor a pornit din nou spre miazăzi. Vremea 
se răbzunase: seninul lumina câmpia bulgară, iar cețurile se 
topeau pe lunca Dunării, printre sălciile şi plopii cu fragedă 
înfrunzire. Făcând cercetare la harabale, beizadea Constantin a 
aflat că, în cinci dintre ele, s-a umblat şi s-au răscolit lucrurile. 
Asemenea semn rău îl înspăimântă pe Brâncoveanu aşa de 
tare, încât ameţi și-l duseră pe brațe până la trăsură, o harabaie 
mare, încăpătoare, dar veche, ponosită şi jerpelită. 

Ţăranii bulgari și unii români din Sviştov, amestecați printre 
dânșii, se mirau de atare convoi ciudat, trist, mergând încet, ca 
la înmormântare; nu era nici caravană de neguţători, nici de 
oaste, nici de vreo solie. Era trist convoi de voievod pribeag. 
lar când auzeau c-ar fi vodă Brâncoveanu nu credeau: 

— ÎI ştim noi pe acela: totdeauna merge la Țarigrad cu alai 
împărătesc. Aista-i prea jalnic ca să fie el. 

Auzind ce zic localnicii, vodă Brâncoveanu își aminti iar de 
acea zi de la jumătatea lunii iunie 1703: ...„Mă însoțeau 
beizadea Ștefăniță, unchiul Mihai Cantacuzino, vărul Toma 
Cantacuzino, cumnatul Paul Negoescu şi alți douăzeci şi șapte 
de boieri. Aveam cu mine şi pe doftorul Iacov Pylarino... Eram 


îmbrăcaţi în straie strălucitoare. L-am uimit pe padişah și pe 
marele vizir cu bogăţia şi scumpătăţile de pe noi. Atunci 
sultanul căftăni treizeci de boieri, iar mie îmi puse pe umeri 
caftanul domniei pe viață... Fericită zi... Mai pot ajunge acum 
în fața sultanului?”... 
x 

Deşi domnia cea nouă a început în săptămâna mare, 
Cantacuzinii cei tineri, lacomi de dezmăţ şi risipă în toate, n-au 
așteptat săptămâna luminată ca să petreacă. Revenit în scaunul 
de mitropolit, Antim Ivireanu se îngrijora și rostea aspre 
didahii. Dar zadarnic: în fruntea petrecăreţilor sta Ştefan vodă 
însuși, iar doamna Păuna îi ținea hangul, fără a izbuti. De când 
îl ştia pe beizadea Radu plecat, o bântuiau simțţiri și gânduri 
tulburi și înfricoșătoare. Vădit lucru că dacă ea, Păuna 
Cantacuzino, voia să domnească aici, în țara asta, vodă 
Brâncoveanu trebuia să piară acolo, la Constantinopol. Dar 
cum să-l desprindă pe Radu dintre Brâncoveni și să-l aducă în 
preajmă-i? Cum? Şi dacă-l aduce aici, frumosul și ambițiosul 
beizadea i se supune?... „Poate bărbat ca acela să mă mai 
cuprindă în brațe când mă prenumăr printre nimicitorii 
neamului său? Şi Ştefan, cum îl mai rabdă? Unii au şi început 
să cârtească, șuguind: «Poartă pe cap prea mândre coarne de 
cerb ca să mai aibă loc şi pentru coroana domnească»...” 

Socotind moşiile Brâncovenilor, spătarul Mihai Cantacuzino 
era uimit de mulțimea lor. Descoperea, ca şi Păuna, că ura lui 
Ştefan vodă împotriva Brâncovenilor a mocnit sub coaja firii 
lui de om molâu, iar acum s-a aprins, vâlvătaie, în bătaia 
vântului fierbinte a poftei de putere, cum s-aprinde șira de 
paie. Nu vorbea decât de averile ce trebuiau smulse, acaparate, 


și de pierea, grabnica pieire a neamului brâncovean. 

Urcând în scaunul domniei, Şerban vodă Cantacuzino a 
căutat să se împace cu Bălenii. Și-a căsătorit chiar pe cea mai 
dragă fiică, domniţa Smaranda, cu Grigore Băleanu. 

Vodă Ștefan, dimpotrivă: în fiecare ceas și-n fiece zi îşi 
sporea ura. Învrăjbea, cu mânie, pe toți. ÎL aţâţa, cât putea, pe 
imbrohorul cel mare împotriva Brâncovenilor. Parcă trăia 
anume ca să-i piardă. Dar dacă ura asta îi săra inima, totuşi nu- 
i tămăduia niște răni numai de el știute. Când i se părea că 
imbrohorul sau ceilalți dregători otomani nu se arătau destul 
de nemulțumiți de domnia Brâncoveanului, trimitea ștafetari 
prin satele din calea lor şi îndemnau țăranii și mai ales săracii, 
betegii, schilozii, neajutoraţii la minte să se plângă. „Strigați 
așa: Ne-a prădat! Ne-a făcut numai silnicii! Ne-a jumulit ca pe 
țărci!”... „Dar nu-i adevărat... Nu ne-a asuprit cu nicio 
răutate” „Dacă nu vă tânguiţi, vă jefuim noi, nepricopsiţilor!” 

În trei sate din preajma Târgoviştei, unde ţăranii n-au vrut 
să iasă cu jalba-n proțap înaintea dregătorului otoman, 
oamenii lui vodă au plătit câţiva neajutorați, trândavi ori beţivi 
ca să împlinească această poruncă. Unii veneau să se jeluie că 
Brâncoveanu le lua mierea şi ceara, deşi ei n-avuseseră 
niciodată prisacă; alţii că le-a luat mai mult decât zice legea din 
dijma la oi, deşi ei n-aveau nici măcar o oaie; iar alții se ridicau 
împotriva goștinei: „Ne iau porcii îngrăşați pentru Crăciun”, 
cu toate că musulmanilor nu le plăcea să audă despre 
asemenea dobitoace spurcate. Îndemna pe unii să-i învinuie pe 
Brâncoveni de urâte fărădelegi: beizadea Răducanu a batjocorit 
zeci de fete, pe alese, cele mai frumoase, lăsându-le cu prunci 
din flori. Beizadea Ştefăniță se ţinea după călugărițe și 


smulgea, cu sila, ocinile moşnenilor. Şi beizadea Constantin, 
aşa de domol, de cumsecade cu toată lumea, era ponegrit și 
ocărât pentru trufie. „Ne-au pricinuit Brâncovenii răni 
nevindecate şi pagube prin judecăţi nedrepte.” „Osânda cea 
mare!” striga o femeie deșuchială, plătită ca să spună c-a 
pângărit-o beizadea Răducanu, deși, în fapt, nu-l văzuse în 
viaţa ei. 

Şi tot aşa: unul că i-a luat o casă, altul niște prăvălii, altul o 
moară. Trei boieri din Buzău s-au plâns că „hapsânul” le-a 
răpit moşiile „prin silnicie.” Ca să izvodească tot mai multe 
alte pricini, Ştefan vodă a mers până acolo încât a ciuntit o 
samă de hrisoave, spre mirarea şi indignarea sfatului domnesc. 

— Sunt domn şi fac ce vreau! 

L-a chemat pe del Chiaro, într-o dimineaţă şi l-a întrebat: 

— Spune, secretario, care era gândul cel mare al înaintașului 
meu? 

— Să apere neştirbirea și libertatea ţării şi să apropie pe 
români între ei. 

— Dar cum izbutea, ştii? 

— Numai el a ştiut să ţină cumpăna între trei mari puteri. 

— Şi noi acelaşi lucru îl vrem. Atunci de ce l-am răsturnat 
din scaun? 

— Ei, măria ta, au și Cantacuzinii pricini multe. Ştiaţi, de 
pildă, că împăcarea lui Brâncoveanu cu sultanul nu mai putea 
dura. Și-atunci l-aţi jertfit. Dar ieri, la Afumaţi, am auzit o 
țărancă tinerea cântând cu jale: „Brâncoveanu Constantin, 
boier vechi şi domn român...” 

— Mda... Dar dacă nu-l jertfeam sultanul trimitea un pașă 
turc să ne ocârmuiască. 


— Ca să nu vină acel paşă trebuie să se aşeze pacea între 
români, așa cum zicea beizadea Radu. 

— Zicea bine; dar tu, dacă-i mai pomenești o dată numele, 
nu-mi mai ești secretario, ci un întemnițat la seimeni. 

— Ei, ar fi foarte rău. Dar te-aș ruga, măria ta, să-mi îngădui 
a avea hârtie și călimară, ca să termin de scris Storia delle 
moderne rivoluzioni della Valachia... 


Cristalul fericirii se sfarmă tocmai atunci când 
strălucește mai tare 


...„„Socotească dar fieştecine în cât necazu şi zdrobire a 
inemii și domnul, și toată boierimea să afla”... 
(Cronicarul RADU GRECEANU) 


a Târnovo, caravana de harabale brâncovene a mas trei 
zile; dar prizonierilor nu li s-a îngăduit să umble prin 
raş decât sub strajă armată cu pistoale. 
Ci rânduirea caselor pe coastă cu coperișuri roşii, cu ferestre 
împodobite cu flori cu zarzări și cireși micuţi, roz și albi de 


floare, cu oamenii care urcă pe ulițele numai trepte de piatră, 
parcă oglindindu-se în apa limpede a lantrei, totul părea o 
nălucire a ochilor. 

Radu Brâncoveanu își aminti vorbele mitropolitului Antim, 
rostite atunci când vodă l-a scos din scaun şi l-a trimis la 
schitul Frăsinet, întru pocăință: ...„ Nu lăsa pe unii și alții să-ți 
spurce auzurile cu vorbele cele otrăvicioase”... „Îl dojenea pe 
tata pentru încrederea în duhovnicul măriei sale, în Mitrofan... 
«lară măria ta fă ca un domn creștin şi milostiv şi nu mă lăsa să 
ies obidit şi cu lacrimile pe obraz... Nu te pripi că răul a face 
este lesne, iară a-l desface este cu nevoie... Nu zavistui binele 
și cinstea altuia... Mi-am slujit vremea după putinţa mea şi 
după proastă ajungerea minţii mele»”... 

Nu ştia de ce, dar zisele prelatului se potriveau, ciudat de 
bine, cu priveliștea, cu zbuciumul inimii şi-i venea să le tot 
rostească în veliglas. 

Şi aici, în Târnovo, Brâncovenii cunoşteau bogați neguţători 
bulgari, greci şi chiar români. ÎI cunoşteau bine pe mitropolit. 
Dar straja nu le-a îngăduit să-i viziteze. 

Totuși vestea sosirii lor s-a răspândit repede şi curând patru 
neguțători, trei stareți, trimiși ai mitropolitului, au venit la 
hanul unde poposeau, aducându-le hrană, îmbrăcăminte, 
vorbe de încurajare şi urări de sănătate. Își aminteau că au 
câștigat bine în negoțul cu Ţara Românească și că, de multe ori, 
au găzduit români în drum spre Istambul. 

Ba un neguţător tânăr s-a apropiat de Radu și l-a întrebat în 
șoaptă: 

— Ce mai face jupâneasa aceea frumoasă cu care ai petrecut 
măria ta trei zile la noi? E sănătoasă? 


— E... doamnă, a surâs, stingherit, beizadea Radu. 

— Cum adicătelea? 

— E soţia celui care acum însuşi se miră cum de-a ajuns 
domn, în locul tatei. Puterea otomană și mulţi boieri preferă 
domnitori nătângi! 

— Atunci sigur c-o să domnească ea. Au mai fost, în veac, 
femei nesătule de dragoste, de putere și măreție. 

— Da, dar nu cred c-o să aibă grijă de mine: doar să mă pună 
sub satâr... 

În drum spre Gabrovo s-au oprit cinci zile în casa 
brâncoveană de la Arbănași. Ştirea mazâlirii ajunsese aici 
înaintea măriei sale. Un agă venise și înșfăcase tot ce-a fost mai 
de preț în casa asta. Slujitorii l-au primit pe Brâncoveanu cu 
dragoste și durere, căinându-se pentru silniciile săvârșite de 
ismailiteni. Doamna Maria a răcit pe drum, iar domniţele o 
îngrijiră cu dragoste, fierbindu-i ceaiuri, frecând-o cu unsori, 
descântându-i de gâlci şi năjit. 

Şi în casa de aici beizadea Răducanu își aminti de nişte zile 
petrecute cu Păuna, în vremea unei călătorii la Constantinopol, 
după cumpărături. L-au lăsat pe Ştefan beat, la un negustor 
gabrovean, au grăbit până la Arbănaşi şi s-au desfătat trei zile 
și trei nopți. Când s-a întors Păuna la Gabrovo, Ştefan 
Cantacuzino dormea; habar n-avea unde-i este soţia. Unii 
ziceau însă că bănuia ceva, pentru că tot repeta: „Orice 
dulceaţă ţine trei zile, pe urmă se acreşte"... Vremuri de belșug 
și răsfăţ, de huzur și zburdălnicii. Dacă vodă ar fi aflat atunci, 
foarte l-ar fi dojenit și iar l-ar fi închis în biserica Dintr-un 
Lemn: „N-avem noi destule năcazuri cu Șeităneștii? Ne mai 
trebuie și un război din pricina unei muieri fluşturatice?” 


Așa ar fi zis. Dar măria sa nu știa, nici cu spatele, iar Radu a 
ajuns la Târgoviște cu patru zile înaintea lui Ştefan. Savu 
Uşurelu chiar s-a mirat: „Se vede, măria ta, că... Păuniţa asta te 
hrănește cu jar nu cu dragoste, de poţi goni să crape armăsarul 
sub măria ta"... 

Ci acum totul s-a stins. Gândul la Păuna îi stârneşte doar 
scârbă. Cum de-au trecut, s-au topit în neființă toate acele 
clocotitoare clipe de desfătare? Acum în inima lui nu încăpea 
decât o singură şi suavă dragoste, iar în mintea lui un singur 
nume, ca un clinchet subțire de zurgălău de argint: Ancuţa. 

Asemenea gânduri și simțăminte nu-l lăsau să asculte 
povestirea părintelui său decât în frânturi: 

— ... Atunci, în leat 1691, iară m-am aflat în împrejurări 
foarte încurcate şi grele. Nemţii se așezau temeinic în 
Transilvania, înlocuindu-i pe otomani și chiar pe nemeși. 
Asemenea faptă nu-mi priia nici mie, nici românimii. Eu 
totdeauna m-am temut de vecinii prea mari şi prea puternici. 
Drept aceea l-am ajutat pe Tokoly Emeric să se facă iară 
voievod la Transilvania și-am căutat şi pe seraschier să-l 
înduplec a-i da ajutor. Dar, vedeţi voi, în același timp, mă 
îngrijorau foarte armiile turco-tătare, puhoi flămând revărsat 
de peste munți, iar cetele lui Tokoly, după ce le-am ajutat, 
multe răutăţi şi hoţii săvârșiră, stricară ţara și fără milă uciseră 
norod. Ba, în vara aceea, s-a năpustit asupră-ne și potop de 
lăcuste. Ci eu, fără sabie tare să-i înfrunt, ce puteam face? 
Folosii dibăcia și nu mă lăsai până nu-i scosei pe toţi din țară! 
Da, cu dibăcia și cu aurul. Că mai scump ca orice e moșia ta 
fără stăpân străin și cerul senin fără hultani prădalnici... 

— Pe-atunci eu aveam un an, zâmbi Radu. Ci cum facem să 


nu se uite acele trecute vremi? 

— Multe însumi le-am însemnat în izvod. Apoi tocmii 
cronicar pe Radu Greceanu, dar nu i-am cercetat încă scrisul. 
Aş fi vrut să-l rog pe stolnicul Constantin să scrie, dar am 
băgat samă că trage spuza numai pe turta cantacuzină, iar pe 
mine mă înnegrește, temător să nu-mi câștig nume neuitat și 
slavă multă pe acest pământ. Că atunci când intră dihonia 
între oameni toate le otrăvește și omoară virtutea. 

— Părinte al nostru, cronica ta s-a scris pe trupul ţării, cu 
slovă de piatră şi cărămidă, zise Radu. Că tu eşti cel mai mare 
ctitor din câți au fost pe la noi. Mă uit și compar: Matei Basarab 
ridica doar pridvoare cu tari stâlpi de cărămidă; măria ta i-ai 
înlocuit cu sprintene coloane de piatră ori marmură, cu arcade 
lărgite, aşa că pridvoarele bisericilor și logiile zidirilor tale au 
devenit luminoase, pline de aer, de tinerețe, adevărate flori şi 
minuni de piatră... 

Privindu-și părintele şi frații cum ascultau şi lăcrimau, Radu 
vru să glumească, şi-l întrebă pe Matei: 

— Tu ce zici, frățioare? Părintele nostru și-a câştigat un 
nume neuitat? 

— Eu? De bună samă! Măria sa-i voievod strălucit. Dar nu 
înțeleg; de ce ne-au smuls din casele noastre cele mari și ne duc 
prin străini, în trăsuri proaste, pe vreme rea? Ce-am greșit? De 
ce ne lăsăm aşa, duși, târâţi, și nu zicem nimica? 

Asemenea întrebări loviră inima beizadelei ca trei suliți. 
Intră în odată doamnei vrâd să afle dacă leacurile i-au fost de 
vreun folos. 

— Da, Răducane; nădăjduiesc ca poimâine să putem pleca. 

— Crezi că-i bine să ne grăbim, mamă? 


— Măria sa zice că da. Așa, hălăduitori pe drumuri, nu mai 
putem văcui mult. Trebuie să știm ce va fi cu noi. Că dacă 
domnia-i pierdută, barem să ne îngăduie a sta, întru odihnă, în 
casele noastre din Consantinopol sau să ne întoarcem în 
Transilvania, la Braşov ori la Făgăraș. Nu știu cum gândiţi voi, 
dar eu așa gândesc! 

— Mamă, mai întârziaţi aici trei-patru zile, apoi mergeţi 
încet, peste munţi, șopti beizadea Radu. Eu va să vă ajung la 
Adrianopol. 

— Răducane, fiule, ce nebunie vrei să mai faci? 

— M-am cumințit, mamă: mă duc să-mi văd logodnica. S-o 
știu așezată la adăpost, ferită de primejdii. 

— Cum ai s-o aperi primejduindu-te? 

— O apăr și pe ea şi giuvaerurile dăruite de tine. 

Doamna Maria n-a mai avut când veni cu vreo povaţă, că 
Radu s-a și făcut nevăzut. Împreună cu Ușurelu, în strai de 
neguțători gabroveni, în zorii zilei următoare au și ajuns la 
Dunăre şi-au trecut-o, cu bărci pescărești, la Zimnicea. S-au 
întâlnit, la Călugăreni, cu Abdul, imbrohorul cel mare: 
călătorea în trăsură, cu patru spahii în laturi, urmat de zece 
harabale încărcate vârf. 

— Averi brâncoveneşti... suspină Sava Uşurelu și numără 
câţi slujitori armaţi le păzeau: douăzeci şi patru. 

— Ușurelule, măcar unul să fie iar al nostru... 

— Care? 

— Cel din urmă... Ne ascundem caii în pădure. Urcăm într- 
un copac și sărim pe haraba. 

— Nu, măria ta: sărim de-a dreptul pe cai, îi cârmim cu mare 
putere și gonim înapoi spre sat. Ne ascundem printre țărani. 


Le-a venit în ajutor un bivolar, ale cărui dobitoace au 
încurcat drumul, iar beizadea Radu şi slujitorul au făcut 
precum au hotărât: o izbitură haiducească, nu alta. Gonind 
înapoi cu harabaua cu patru cai, nu i-au mai ajuns străjerii 
încurcaţi în cireada bivolarului. Au slobozit trei pistoale, dar 
plumbii s-au împrăștiat în văzduh, fără ţintă. 

Temându-se să nu fie lovit și de alţi lotri, imbrohorul a 
poruncit slujitorilor să gonească înainte, să iasă din pădurea 
asta blestemată şi să ajungă mai repede la Giurgiu. Adăpostiţi 
în sat la Hulubești, beizadea Radu și slujitorul său au cercetat 
harabaua şi au aflat șapte broderii de aur și argint, talere şi 
căni de argint, icoane ferecate și împodobite cu perle, rubine și 
smaragde, zece covoare și opt blănuri de preț. Beizadea a vrut 
să le împartă ţăranilor, ci ei s-au ferit: 

— Iertare, măria ta, dar nu ne pedepsi cu asemenea daruri 
scumpe. Nu-s de noi. Că de vin musulmanii și le află în casele 
noastre, ne pradă, ne schingiuesc și cu moartea ne pedepsesc. 
Adăposteşte-le într-o mânăstire ori schit, în munţi. Că tot de- 
acolo ori fi fost luate. Ori poate din Curtea domnească, de 
unde cic-au prădat tot: au jupuit şi aurul de pe pereţi... Ne 
părea rău când vodă ne cerea dări peste dări, dar acum şi mai 
rău ne pare când vedem cum cară păgânii tot, spre Ţarigradul 
lor cel proclet. 

Întâlnirea cu convoiul imbrohorului a schimbat drumurile 
lui beizadea Radu. A ocolit Bucureştiul şi-a gonit spre Pitești, 
să ajungă la Stânişoara. Harabaua cu averi a trimis-o la Cornet, 
cu Ușurelu, iar el, singur, a trecut munții, călare. În drum a stat 
de vorbă cu țărani și moșneni, cu ciobani și negustori: îl lăudau 
pe vodă Brâncoveanu că a scos toate angaralele, mâncăturile, 


mucarerurile, huzmeturile, bumbaşirurile, şi a pus o singură 
dare, știută dinainte, pe mai mulți ani. 

— N-a scăzut dările, dar le-a rânduit mai bine. Știe omul ce 
are de făcut. Şi dacă ştie se chibzuieşte. 

În Stânișoara a sosit pe-nserat şi mare a fost bucuria Ancuţei. 

— Mă cheamă părintele meu, Radule. Ci hotărâtă sunt să 
rămân aici până scapi tu din năpasta asta; mi-ai dat în pază trei 
giuvaeruri și inima ta, ci țin să le păstrez până la moarte. 

Îndelungă vreme sfătuiră, cu amar și durere, că hainii le-au 
strivit fericirea și bucuroşi totuşi că mai pot fi împreună măcar 
câteva clipe. 

O ploaie repede, cu picuri mari a împrospătat văzduhul, 
înfrumuseţând încă şi mai mult înserarea de primăvară. În 
ograda schitului începură să dănţuiască, scăpărând, luminițe 
galben-verzui, mii de licurici zburători. 

Ci beizadea Radu spuse: 

— La sfârşitul lunii mai ne cununăm, la Hurez. Vin, chiar 
de-ar trebui să ies din iad. 

S-au despărţit cu frângere de inimi, dar și cu nădejdi. Radu 
s-a abătut pe la Hurez, zidire măreaţă sub poală de codru şi de 
munte, unde numai huhurezii îşi fâlfâie aripile moi și-și 
huhuie glasurile a spaimă, în văzduhul marilor singurătăți. Se 
gândea ce bine a ales Pârvu Cantacuzino acest loc de 
mânăstire, în preajma Arnotei lui Matei Basarab, a Govorei, a 
Bistriţei zidită de Craioveşti și nu departe de Cozia lui Mircea 
voievodul cel Bătrân, toate înfrumuseţate de părintele său, 
Constantin Basarab Brâncoveanu voievod. 

În casele domnești de aici, așa prădate cum erau, a sfătuit cu 
călugărul Rafail, cum să atragă de partea lor căpitani din straja 


domnească și cum să înfiripe o oaste. Dar n-au putut schimba 
nicio sută de cuvinte, că a şi apărut starețul Neonil. Aflase de 
Ia călugări şi nu-i venea a crede. 

— Maria ta, pleacă! Altfel nevoit sunt să te fac prins. 

— Popo, dacă mă scoţi, cu sila, din ctitoria părintească, 
însamnă că şi inima ţi s-a turcit. 

După ieşirea starețului, a reluat sfatul cu Rafail. Dar trei 
străjeri armaţi s-au năpustit în casă. Noroc că Rafail le-a ținut 
piept, a încurcat iataganele cu rantia lui de şiac gros şi a dat 
vad lui Radu să iasă în cerdac, să sară balustrada, să încalece şi 
să gonească la vale. S-a îndreptat spre Cozia, unde avea 
întâlnire cu Uşurelu. De la dânsul a aflat că de averile din 
Transilvania nu s-a atins încă nimeni. Manu Apostol are grijă 
și de cele din Sibiu și Viena. Socotea beizadea Radu în sinea-i: 
„Cantacuzinii nu pot trece ușor peste munți. Şi-apoi Ștefan şi 
Păuna știu că dacă socotesc acele averi nu le rămân lor; le 
înhaţă otomanii, făr' a-i întreba. Nu-i oare păcat să cadă pe 
mâna neprietenului o avere cu mare trudă strânsă, ca el, 
neprietenul, s-o folosească apoi împotriva noastră? 

— Ştii ce-am făcut, măria ta? întrebă Ușurelu. O poznă: am 
vândut lucrurile de preţ starețului de la Cornet. El a zis: să le 
plătesc ca să rămână mănăstirii. 

— Şi? 

— Am făcut târgul: opt mii de galbeni, gheaţă. 

— l-ai luat? 

— Nu; trebuie să iscăleşti un înscris. Pentru asta va să mergi 
măria ta acolo. Cu banii, cumpărăm arme și tocmim oșteni, 
seimeni. E bine? 

— Bine, Uşurelule Hai la Cornet. 


Ea 


Acum, la două săptămâni de la ungere, Ștefan vodă 
Cantacuzino nu râvnea și nu urmărea decât un lucru: să 
rămână domnitor până la sfârşitul vieţii. I se deschisese pofta 
și socotea că-i foarte bine înzestrat pentru asta; făcea voile 
tuturor rudelor cantacuzine, bătrâni sau tineri; căta să nu iasă 
din cuvântul părintelui său Constantin stolnicul, iar pe fraţii și 
verii săi îi dăruia cu moşii, case şi prăvălii, podgorii şi turme, 
luate de la Brâncoveni; silea ţara să plătească imbrohorului o 
sută de pungi, prețul tamazlăcurilor de vite, al hambarelor de 
grâu și al vinului de pe moșiile brâncoveneşti, neîncărcate de 
ciohodarii, gelepii sau neguțătorii năpustiți ca lăcustele asupra 
a tot ce se zicea că fusese brâncovean. 

Umblând să afle prieteni și oşteni, beizadea Radu nu 
întâlnea decât case golite, părăsite, lăsate pradă răufăcătorilor. 

— Câtă sălbătăcie, măria ta! se jeluia Ușurelu. 

— ŞI ce ucigașă greșeală fac acei români care prilejuiesc celor 
preaputernici stăpâni să jăcmănească țara! Ba se mai şi bucură 
când văd că averile cele cu sudoare multă adunate aici, la loc 
adăpostit, fie pentru hrana trupului, fie pentru cea a sufletului, 
sunt încărcate şi duse spre nesătulul Istambul, acel sac fără 
fund şi pântece mai mistuitor decât pântecele chitului. Ori iată 
că, după ce un ocârmuitor se străduieşte un sfert de veac să 
facă țara înfloritoare, trecând peste ani de secetă şi de ciumă, 
de lăcuste şi de înghețuri, de puhoaie și de jafuri tătărești și 
otomăneșşti, de molimi în dobitoace şi grindini peste vii, livezi 
și prisăci, trecând prin ani grei de lungi războaie, poate zidi 
totuși atâtea curţi și case, atâtea ateliere și hanuri, mori, pive şi 
prăvălii, atâtea mănăstiri și tiparnițe unde se scriu mii de cărți 


și se răspândesc în lume, vine un nevrednic care n-a gândit 
nicicând să fie domn și lasă slobodă jefuirea ori se așază în 
capul ei. Zic că acel nevrednic este o năpastă mai mare decât 
toate năpăștile. 

Vorbind aşa, beizadea Radu Brâncoveanu își rândui straiul 
de neguțător, apoi scoase punga şi numără galbenii daţi de 
stareţul de la Cornet. 

— Ușşurelule, galop la căpitanii Cernat și Drăgan; cu bani să 
adune seimeni, cât pot mai mulți. 

x 

Galopând spre Târgovişte, beizadea Radu n-avea de unde ști 
că și doamna Păuna se îngrijora că nu putea stăvili jaful. Când 
a auzit că în caseta doamnei Maria Brâncoveanu aga Mustafa a 
găsit giuvaeruri prețuite la 500 000 taleri, a răbufnit: 

— Auzi, zgripţoroaica! Mai bogată ca sultana valide! 

Dar a doua zi, aflând că aga și le-a însușit pe toate, se mustră 
singură: „Rău făcui că amestecai pe acești lupi lacomi în 
răfuiala dintre noi.” lar când aga i-a arătat un inel de aur, cu o 
piatră mare de rubin, cum nu mai văzuse otomanul nici în 
haznaua sultanului mai frumos, pe doamna Păuna a cuprins-o 
mila și durerea: „Nu era mai bine ca acea frumuseţe să 
împodobească o femeie de-a noastră decât o cadână din 
harem?” 

Ci dojana târzie era. Mai ales că, îndată după asta, Mustafa 
aga a poruncit, cu amenințare în glas: 

— Mi-aţi spus că Brâncoveanu a avut trei giuvaeruri de preț: 
o pafta, o pereche de cercei și un inel. Să le aflați! Le vrea 
marele vizir Gin Ali pașa. 

— N-am auzit de asemenea... 


— Soțul măriei tale a auzit şi mi-a spus și mie. 

— Rău a făcut... a mormăit supărată, cerând tălmaciului să 
nu tălmăcească. 

— Le caut din ziua mazâlirii și nu le găsesc, a urmat aga, iar 
fără ele nu mă întorc la Istambul. Trebuie să mi le aduceţi aici, 
numaidecât și repede! 

Doamna Păuna a îngălbenit de ciudă; un ghimpe dureros a 
înțepat-o drept în inimă și i-a venit să plângă. Și foarte tare ar 
fi plâns dacă în faţă-i s-ar fi aflat el, Radu Brâncoveanu; numai 
el ştia să-i îmblânzească simţurile și să-i fie alean, în furişe 
întâlniri de dragoste. Şi, dacă n-a lăcrămat, a jurat în sinea-i să 
afle ea unde sunt acele giuvaeruri, dar în ruptul capului să nu 
le dea capugiului. Dacă le găseşte, să nu ştie nici Ştefan, 
domnescu-i soţ, că iată s-a împătimit de pofta domniei și-i în 
stare să le dea marelui vizir, fie și numai pentru o zi de 
domnie, chiar dacă acolo se află și mult căutatul diamant al 
Basarabilor. Şi iar s-a gândit la Radu... „Să văd strălucind acel 
diamant în paftaua care-mi cuprinde mijlocul. Ce vis mai înalt 
mă poate hrăni?” Răpită de asemenea gânduri, uitase că a 
chemat meșterii cu planul casei pe care voia s-o ridice aici, în 
curtea domnească: o casă mare, numai a ei. Iresări când o fată 
din casă i-l vesti pe meşterul arhitecton Andrei: 

— Așteaptă de un ceas! 

— Să intre, dacă a învăţat ce-i aşteptarea; că la Brâncoveni 
intra ca la el acasă. 

După ce se închină, cu plecăciune, Andrei îi ură sănătate, se 
minună de frumusețea-i și, cu mișcări dibace, îi desfăşură și-i 
lămuri schițele zidirii poruncite. 

După ce-l ascultă, după ce puse mai multe întrebări și primi 


răspuns, Păuna îl privi drept, ţintă: 

— Ai înălțat case durabile și frumoase pentru Brâncoveni. Te 
laud. Ci voiesc ca pentru Păuna doamna să te întreci pe tine 
însuți. Pereţii mi-i împodobeşti cu stuc mai frumos ca la 
biserica Fundenii Doamnei. 

— Așa vom face, mărită doamnă, dar stucul e foarte scump. 

— Doamna Păuna Cantacuzino știe să plătească ceea ce îi 
place. Şi vrea să fie ctitoră mai mare ca Brâncoveanu. Voiesc 
oglinzi, multe oglinzi de la Veneţia şi candelabre... 

— Dar... 

— Să nu zici că-s scumpe, că te spânzur! Şi sobele, tot de la 
Veneţia... Nu, de la Florenţa! Să-mi fie cald în patul moale, 
mătăsos, să-mi desfăt privirea cu stucurile și zugrăvelile din 
tavan... 

Auzindu-i patima cu care vorbea şi văzând-o cum înălța 
capul, umerii, sânii și cum mișca boiul şi brațele, cum da ochii 
peste cap și-și mușca buza de jos, meșterul Andrei înțelese de 
ce beizadea Radu îi aținea calea așa de des. 

După ce se încredinţă că poruncile i-au fost înțelese, Păuna 
ieși în ograda curții domnești şi arătă locul, înspre latura de 
miazănoapte, unde poruncea să i se ridice palatul. 

Meșterul Andrei găsi locul bine ales şi adaose câteva 
schimbări în planurile lui, privind mărimea ferestrelor, 
acoperișul, cerdacurile, pridvoarele. 

— Stâlpii să fie ciopliți mai bine ca la Mogoşoaia, mai iscusit. 
Văzându-i, să simţi porunca de a-i strânge în braţe și a-i săruta. 

Cu asta socoti vorbirea încheiată și se întoarse cu fața către 
Turnul cu ceas, să audă cele cinci lovituri care însemnau 
curgerea vremii. Şi, deodată, în poartă, i se păru că-l vede 


călare pe slujitorul beizadelei Radu. 

— Ușurelule! strigă nestăpânindu-și emoția și îmbujorându- 
se toată, ca focul. Ușurelule! 

Călărețul struni calul, se înălță o clipă, drept, parc-ar fi vrut 
să dea răspuns; dar în clipa următoare se topi ca o nălucă. 

Doamna Păuna încremeni... „Ăst om e umbra lui Răducanu; 
însemnă că şi el e aici... Vino, vino Răducane! Doresc şi vreau 
să vii aşa cum de-atâtea ori ai venit”... 

Meșterul Andrei o privi foarte mirat; înţelese că doamnei i s- 
a întâmplat ceva neobișnuit, dar nu putea pricepe ce anume. 
Ceru voie s-o sprijine, iar ea primi și se îndreptă spre scările de 
marmură ale curții domnești. 

x 

În scurta-i pătrundere în ţară beizadea Radu atât mai putu 
să facă: să trimită doi slujitori la Stânișoara, să străjuiască în 
preajma chiliei unde se adăpostea Ancuţa. Unul, Pârvu, trecut 
de treizeci de ani, înalt voinic, tăcut, cu ochi mici, iscoditori, 
mare meşter în orice fel de luptă, cu orice fel de armă, de la 
bâtă până la flintă. Celălalt, Manole, tânăr, tăcut, „omul de 
fier”, cum îi spunea Sava Uşurelu. Pe amândoi îi înzestra o 
mare putere de a lua înfățișarea dorită: neguțători, călugări, 
țărani, bătrâni şi chiar pehlivani. Primiră poruncă de la 
beizadea Radu să ia galbenii dintr-un sipet de la Brâncoveni, 
să-i ducă Ancuţei şi s-o ocrotească de orice primejdie. 
Totodată, prin Alecu Prăjescu și prin căpitanul Drăgan, să 
trimită știri la Constantinopol, la doctorul Anton Corais, în 
cazul când surghiuniții nu vor fi găzduiți în casele 
brâncovenești, pe malul Cornului de Aur. 

leşea Radu din București, împreună cu Uşurelu, grăbindu-se 


și furișându-se să ajungă până-nserează la Dunăre. ÎI 
frământau gânduri multe şi-nvrăjbite. Şi, dintr-odată, coti spre 
Afumați. 

— Încotro, beizadea? 

— La... naşul meu, Constantin stolnicul. 

— Nu se poate! Are strajă;ne prinde şi... călăul. 

— N-are el inima asta. Numai de-ar fi acolo. 

Îl aflară în chioşcul din grădină, cu ciubuc, cafea și cărți, cu 
călimară, hârtie şi pană pe masă. 

Se uită la musafiri ca la niște arătări de pe altă lume: 

— Cum de-aţi pătruns aici? Am strajă domnească și... 

— Nașule, rogu-te, nu pedepsi străjerii. Mă cunosc de când 
făceam muştru și pozne împreună. l-am rugat să nu-mi pună 
lăncile în piept întru poprire și mi-au ascultat ruga. 

— Ce cauţi la... la mine? 

— Am venit să aflu ce se mai întâmplă prin ţară și să cerc a 
ruga rudele noastre, cele mai vrednice şi mai iscusite rude ale 
noastre, să binevoiască a stâmpăra mânia şi prigoana 
împotrivă-ne. Ales că făgăduitu-mi-ai să mă cununi şi naș să- 
mi fii! 

— Te-a trimis taică-tu? 

— Nu. El te crede și prea viclean și prea neînduplecat 

— Şi... tu? 

— Eu zic că domnia ta eşti om drept, cinstit; atunci când 
celălalt are dreptate i-o dai. Părintele meu a săvârșit mult mai 
multe fapte bune decât rele. Sub oblăduirea lui s-au petrecut în 
ţara noastră schimbări mari; revoluzioni, cum zice del Chiaro, o 
îmbogăţire, o înfrumusețare a ţării, o cunoaștere a ei la alte țări 
și noroade, necunoscute până la el. 


— N-a trudit numai el întru asta. 

— Nu, ferească sfântul! Întreaga ţară şi mai ales domniile 
voastre, Cantacuzinii, l-ați ajutat și-ați pus umărul, o vreme. Pe 
urmă... 

— Se făcuse tiran fălos! 

— Dacă n-a fost om al spadei, ca acel Mihai vodă, și-a făcut 
faimă ctitorind, tipărind cărți pentru toată românimea, pentru 
cei care dintr-o fântână au izvorât și cură precum domnia ta 
ne-ai arătat. Într-un sfert de veac a făcut ţara rodită şi 
desfătată. A apărat omenia. Pe egumenul Tismanei l-a ocărât 
că rumânea ca un hapsân. Pe mulți din cei care s-au vândut la 
mare nevoie de foamete i-a slobozit precum au fost. Sub 
domnia lui țăranii ieșiră din bordee și-și rădicară case 
deasupra pământului, la soare și lumină. 

— Şi asta-i bine? 

— Luară pildă de la casele noastre și noi de la ale lor. Și toți 
înfrumusețarăm tara. 

— Şi noi, Cantacuzinii, stăturăm în nelucrare? 

— Dimpotrivă; văd gospodăria asta; cunosc ce-aţi făcut la 
Mărgineni. Unchiul Mihai a ctitorit bisericile de la Colțea, de la 
Fundeni, de la Sinaia. Lucrai și eu cu dânsul la cioplit piatră. 
Deşi mici, bisericile cantacuzine sunt adevărate giuvaeruri. 
Așa spune și tata. 

— Te crezui un fluşturatec, ci văz că la multe te pricepi şi 
vorbeşti ca bine-glăsuitorul Demosthene. 

— Mulţumesc pentru laudă. Am fost flușturatec, dar ştiu a fi 
și cuminte. Ci acum voi să te-nduplec a-l ruga pe vărul Ştefan 
să înceteze asupririle împotriva noastră, a Brâncovenilor; 
prigoana, pârile și jaful. 


— De ce nu-l rogi tu, îndrăznețule? 

— Din două pricini: întâi că-i eşti părinte şi-l epitropești; al 
doilea că-l bănui mânios pe mine şi mă dă în sama gâdelui, 
ceea ce domnia ta n-ai s-o faci nicicând. 

— De unde știi? 

— O simt, nașule; cu inima o simt. 

— Ci tatăl tău jură că nu mai vrea domnia ţării, nici pentru 
el, nici pentru urmaşii lui? 

— Unchiule, cum poţi cere asemenea jurământ? 

— Cantacuzinii n-au primit nici căimăcămie, nici domnie cu 
împrumut de la Brâncoveanu. Dimpotrivă: Brâncoveanu a stat 
în scaun pentru că noi l-am pus; și-a stat cât am vrut noi să-l 
lăsăm. 

— L-aţi schimbat cu mişelesc ajutor de la Mustafa aga. Dar 
nu băgați sama că așa scădeți numele țării şi sporiți puterea 
dușmanului? 

— Fără jurământ, cum am zis, nu făgăduiesc nimic. 

— Deci trebuie să plec înfrânt? 

— V-aţi trudit şi-aţi huzurit destul un sfert de veac. A venit 
ȘI vremea ispaşei. 

— Eu nu știu din ce pricini anume a pierit unchiul meu şi 
fratele domniei tale Şerban vodă, ca să fie nevoie de ispașă. 

— Cutezi a mă-nvinui? 

— Am spus că nu știu. Și nici nu vreau să cred ce zic unii şi 
alții despre uciderea lui prin otravă, dată cu meșteșug. 

— Taci! 

— Tac. Dar trebuie să spun că de câte ori am fost la Hurez, 
unchiule, am privit mărețele chipuri ale Cantacuzinilor 
zugrăvite acolo. De ce uiţi că părintele meu v-a așezat în 


pronaos, pe toți, la loc de cinste, întru nemurire, ca un 
pomelnic de chipuri semeţe. lar dacă n-o să ajungeţi împărați 
la Bizanţ... în slavă o să staţi așa cum tata v-a așezat. Adică un 
Brâncovean, pe care acum... 

— De ce-mi ţii oraţia asta? 

— Ca să-ți moi inima și să te-ntorci cu prietenie spre cel care 
ti-i nepot şi domn vrednic ne-a fost tuturor. 

— Să văd ce zice și fiul meu, Ștefan vodă... 

Pleca înfrânt; dar, uitând primejdiile ce-l păștea, trecu și pe 
la casa lui Mihai Cantacuzino, de pe Podul Mogoşoaiei. ÎL știa 
om cu vederi înalte, inimos, mărinimos, de la care a învăţat 
multe şi alături de care și-a pus şorțul de pietrar, a luat dalta şi 
ciocanul și-a cioplit încrustături la chenare de ferestre ori de 
uşi. l-a sorbit, cu nesaţ, povestirile despre călătoria lui în Italia. 
De la el știa cum pot fi palatele şi casele îndemânoase, plăcute, 
frumoase. „Întâi chipul pe dinafară trebuie să fie atrăgător, 
armonios în toate trăsăturile lui; să ți se lipească de suflet. 
Ferestrele să aibă chenare înflorate. Stâlpii din marmură, 
sculptați ca o horbotă. Ușorii nu numai cu flori, vrejuri şi 
struguri, ci și cu chipuri omeneşti. Că, la urma-urmelor, omul e 
floarea florilor, aşa cum, uneori, şi fiara fiarelor este”... Dar, 
spre marea-i durere, Mihai spătarul Cantacuzino nici n-a vrut 
să-l asculte. 

— Te-ai lăudat că poţi să ridici ţara împotriva lui vodă 
Ştefan? N-ai înțeles, neghioabe, că țăranii sunt niște sălbateci? 
Şi, chiar dacă ar sări să vă apere pe voi, cu ce? Cu pumnii și cu 
bâta? Vezi-ţi de treabă până n-au pus mâna pe tine seimenii 
domneşti. 

Asemenea ameninţare l-a oprit de a mai deschide uşa 


vreunui Cantacuzin. S-a îndreptat grăbit spre Dunăre. 
x 

La trecerea munţilor Balcani numărul străjilor din jurul 
convoiului brâncovenesc se înmulți cam de cinci ori. Semăna 
cu un alai; dar în fapt era o pază strașnică pentru niște osândiţi 
primejdioși. Conducătorul strajei a numărat prizonierii. Nu-i 
ieșeau la socoteală și s-a răstit: 

— Unde-i? 

Doamna Maria a scos un inel din deget şi i I-a întins; 
conducătorul l-a luat, a tăcut și n-a mai vrut răspuns. Străşnicia 
avea cheie. 

l-ar fi părut doamnei și mai bine ca Răducanu să nu-i mai 
ajungă din urmă; era înțeleaptă dacă-l sfătuia să treacă la 
Făgăraș, apoi să ajungă la Viena, la Carol împăratul. Să-i ceară 
ajutor pentru părintele său care-i principe al împărăției şi nu se 
cuvenea a fi lăsat la bunul plac al sultanului. Orbit de 
dragostea lui, Radu a plecat furiș și tot furiș se va întoarce, 
temându-se să nu pățească părinţii ceva din pricina lui. 

Vodă Brâncoveanu s-a mâniat şi foarte s-a îngrijorat: 

— Dacă-l prind otomanii? Dacă-l lovesc lotrii? Dacă încape 
pe mâna Cantacuzinilor?... Ce zile amare ajunsei... Coconul 
pe care cu cea mai frumoasă domniță voiam să-l nuntesc şi 
cununie cu trei patriarhi să-i fac, în ceasul când trebuia să se 
afle pe stepena cea mai înaltă a fericirii, rătăcește hăituit prin 
cine ştie ce locuri silhui, temându-se de cel din urmă spahiu cu 
suliță și pistol la brâu... Ci dacă m-a părăsit ca pe unul ce-am 
intrat în nemernicie și-am început să gust din moarte? Ce 
adevărată-i zicala turcească: „fericirea-i asemeni cristalului: se 
farmă tocmai când străluceşte mai tare”... 


La miazăzi de Balcani, ocârmuitorul caravanei începu a se 
purta tot mai obraznic şi mai rău. Noroc că doamna Maria a 
mai avut un inel. 

Beizadea Constantin simţea arșița din inima părintelui și în 
mers ori în popasuri cerea să-l mângâie cu amintiri de altădată. 

— Nu uit, tată, acea zi de 30 ianuarie 1696, cum ai însemnat 
și tu pe tartajele Cazaniei, când, pentru slujbele cele 
diplomaticeşti, măria ta și cu mine primirăm hrisovul de 
principe al Sfântului imperiu romano-german, hrisovul de 
boieri transilvan și titulușul de ilustrissimus... 

— Vremi de aur... 

— Dar acum opt ani când, împreună cu fratele nostru Radu, 
împrumutam cetatea Braşovului cu 3 000 de taleri, iar 
burgmeșterul te cinstea zicându-ţi gratiosus nostros dominus et 
magnus patronus? Eram foarte mândri... 

— Sașii sunt negustori buni: își vând dragostea numai pe 
câștiguri grase. lar eu, prin Manu Apostol, i-am ajutat de multe 
ori la nevoie. Şi pentru asta Carol împărat mi-a dat indigenatul 
Transilvaniei. Aşa am putut cumpăra case în Brașov, case bine 
întemeiate, cu grădini, grajduri şi pivnițe. Au unde găzdui 
oamenii noştri când umblă pe-acolo, după negoţ ori după 
treburi politiceşti. Și poate n-ar fi rău să mă trag în casa de la 
Sâmbăta și să-mi sfârșesc bătrâneţile, iar voi să vă pregătiți de 
domnie. Că mulți voievozi veniră prin Transilvania peste 
munţi. Că rudele cantacuzine nu se poate să nu se certe între 
ele, curând-curând... 

— Ai dreptate, tată, încuviință beizadea Constantin, 
întinzindu-i o bucată de pâine cu caș bulgăresc să mănânce 
înainte de a porni iar la drum. Moşia de la Poiana Mărului e 


bogată, iar oierii de-acolo cresc turme de mii de capete... 

Se liniștea și se mângâia Brâncoveanu grăind așa, față cu 
ginerii și cu doamnele. Aducerile-aminte şi nădejdile iscate din 
ele îl făceau să creadă că nu-i căzut jos de tot. De obicei 
beizadea Ștefăniță tăcea, înnegurat. Părea asemeni micuţului 
Matei, care nu înțelegea cum, tocmai când se pregăteau de 
sărbătoarea învierii și de însurătoarea lui Radu cu o zână, s-a 
ivit un turc hain, ca un zmeu, cu un ochi mai mic şi gros ca o 
bute, a răcnit ca un smintit la măria sa, i-a închis pe toți în 
două odăi, a încărcat lucrurile de preț în harabale și, în loc să 
pornească spre Târgoviște în carâte aurite, călătoresc, de trei 
săptămâni, spre Constan- tinopol, în nişte droaște hodorogite, 
cu mare jale și lăcrămare, şi nu mai ajung. Nu pricepea de ce s- 
au răsucit lucrurile atât de ciudat. Nu cumva acea Ancuţă pe 
care toți o laudă neţărmurit, iar lui Radu îi sfârâie călcâile 
după dânsa, e o zână rea, de năpastă aducătoare? Ar fi vrut să 
întrebe, dar nu cuteza. Mintea lui e mult în urma fraților mai 
mari; s-a născut târziu și-i tare neștiutor şi-nfricoşat. Atât ştie: 
să suspine și să plângă pe-ascuns. 

Ci tăcerea lui Ștefăniță alt tâlc avea: îl nemulțumea 
copilăreasca încredere a lui Constantin, iar încercările lui Radu 
de a „ridica ţara” împotriva neprietenilor și deci şi a 
sultanului, râvna lui de a hrăni domnescul părinte cu nădejdi 
deşarte i se păreau o necuviință, dacă nu o neiertată greșeală. 
„Cum? A orbit? Nu vede că ne duc la moarte? Decât să se 
îmbete cu apa chioară a speranţelor fără temei, mai bine ar 
avea curajul primejdiei şi s-ar pregăti să le înfrunte bărbăteşte 
ori cu dibăcie să le ocolească. Radu, bezmeticul, tot în 
dragostele şi-n muierlăcul lui se-nfundă. Unde-o fi hoinărind 


acum? Noi mergem cu juvățul de gât să dăm ochi cu gealatul 
și dumnealui se desfată-n săhăidacul dragostei. Halal cocon 
domnesc... Niciodată n-a stat alături de noi; a trăit numai 
pentru el”... Și aşa, împins de-un demon vânăt, pornea a zice, 
imputând: 

— Tată, măria ta asta ai făcut: ai chibzuit, ai cântărit şi ai 
șovăit, ai cumpănit mereu lucrurile, şi pe față și pe dos. Ai fost 
un fel de... chibzuială, de Cumpănilă vodă... 

— Şi-a fost rău? 

— Nu, dar iată că vorba „cumpănă” mai are și înțeles de 
necaz, nenorocire. Şi... cumpănă mare trăim noi acum. 

— Dar nu-i rău dacă ne amintim ce-am făcut bine. 

— Am citit într-o carte ce-i zice „ladul” că nu-i durere mai 
mare decât să-ți aminteşti de vremuri fericite când ești în 
nenorocire. 

— Pentru mine amintirile-s mângâieri: văd că n-am trăit 
degeaba. 

— Numai că otomanii cei mari n-au uitat că Toma spătarul 
Cantacuzino, în iunie 1711, părăsi tabăra noastră de la Albești 
și trecu de partea moscalilor, împreună cu ceaușul Ghinea şi cu 
acel viclean Teodor Corbea. 

— Adevărat; trecerea spătarului alături de țar m-a 
descumpănit. Eu voiam să mai aştept încă o lună, până când 
ţarul își aduna toată oștirea și-l putea înfrunta pe seraschier, 
biruindu-l. 

— Dar zahereaua? De ce n-ai trimis-o la moscali? 

— Nu se putea; o răpeau turcii ori oamenii lui Gavriliţă, care 
nu voia a trece de partea ţarului. Lui Petru i-am înapoiat cele 
300 de pungi date pentru zaherea. 


— Numai că generalul Şeremetiev avea nevoie de pâine, nu 
de aur. 

— ÎI cred; dar de ce a lăsat oștile în Lehia, când i-am trimis 
știre că seraschierul vine cu 250 000? Și nimeni nu ştie ce mult 
m-am temut de răzbunarea lui Baltagi pașa... 

— lată: n-a întârziat nici trei ani. Atunci aveam soarta lui 
Cantemir. Acum... 

— L-am trimis, ştiţi bine, pe Radu sol tainic la Dimitrie 
Cantemir, cu povaţa de a nu da bătălia când oastea țarului era 
încă răsfirată, flămândă, obosită, însetată pe-o vreme de secetă. 
Ci mi-a răspuns: „Prinţul Evghenie de la Savoia a zdrobit, la 
Zenta, pe Tisa, 200 000 ai lui Kara Mustafa vizir, cu numai 16 
000 de nemți!” 

— lar de-atunci puterea sultanului scade mereu. 

— Adevărat, frate Constantine; dar scăderea-i mult, mai 
înceată decât s-a crezut a fi. lar din iunie 1711 noi, Brâncovenii, 
ne-am cununat cu primejdia şi cu moartea. 

Popasurile prin hanuri, pe la cișmelele de pe cale, le 
petreceau tăcând, oftând ori sporovăind despre ce-au săvârșit 
în viaţă, bun sau rău. Despre ce va fi se fereau a vorbi. Doar 
prorocirile întunecate ale lui Ștefăniță dacă mai lăsau a se 
înțelege că străbat drum negru spre primejdia cea mare. Totuși 
vodă și doamna Maria mereu își aminteau de scrisoarea 
marelui vizir Gin Ali pașa și de bunăvoința cu care a îngăduit 
căsătoria lui Radu cu Ana Cantemir, așa după cum nu uitau 
toate veştile bune și cuvintele de laudă primite de la Istambul 
prin capuchehaie, prin Colyer ambasadorul Olandei, prin 
bailul Veneţiei ori prin patriarhul Nottara. 

— Dar ne-am îmbătat, ne-am amăgit și ne-am amețit cu 


vorbe și laude mincinoase, gemea Ștefăniță. Toţi și-au bătut joc 
de noi; plătiţii cu aurul nostru îi slujeau pe duşmanii noștri... 

La Adrianopol au aşteptat patru zile, dormind în corturi 
proaste, mâncând doar pâine uscată și neputându-se odihni 
din pricina murdăriei, a purecilor, a gândurilor şi a fricii. O 
singură sclipire de bucurie: vodă a primit învoirea de a-l 
trimite pe lanache Văcărescu înainte, să rânduiască, în grabă, 
casele din Fanar, de pe Cornul de Aur. 

Şi sclipirea asta a sporit când l-au văzut iar pe Radu aici, în 
cort, şi l-au auzit povestind despre cele văzute și auzite în ţară. 
Dar foarte s-au mâniat aflând despre chipul în care Ştefan 
Cantacuzino s-a aşezat în fruntea jefuitorilor și a 
ponegritorilor, cuibărindu-se în scaunul domniei, corb lacom și 
croncănitor. 

— Îl văzui, în mare taină, și pe Antonio Maria del Chiaro, 
mi-a destăinuit ce ştia el despre felul cum Șeităneștii ne-au 
pârât și ne-au vândut lui Gin Ali, marele vizir. Mihai și mai 
ales Constantin Cantacuzino a cunoscut toate tainele măriei 
tale. Le-a cunoscut pentru că el a scris ori a tălmăcit multe din 
epistolele către împăratul Carol, către ţarul Petru și a păstrat 
copii pentru sine. Am înţeles că vizirul a îngăduit nunta mea 
numai ca să ne adoarmă și mai mult veghea și să ne facă a 
crede în prietenia lui. 

— Hm, murmură Ștefăniță, ce lucruri noi spui... Eu le știam 
de vreo doi ani. 

— De unde și de când? se înspăimântă voievodul. 

— De la... domnul de acum, Ştefan Cantacuzino. 

— Şi de ce nu m-ai înştiințat? 

— Pentru că nu m-ai fi crezut, cum nici eu nu le-am crezut. 


Îmi ziceam că pizma lui Ștefan nu merge mai departe de pâra 
măruntă; să ne mai dea peste nas, să nu-l ţinem prea sus, în 
semeţie, iar el, ca un Cantacuzin sadea, să nu uite obiceiul 
uneltirilor tainice. 

— Eu nu-mi pierd nădejdea că vom scăpa cu bine, se rosti 
Constantin, ca să alunge norul negru din privirea măriei sale. 

Pe Radu, întâia oară, îl cuprinse un soi de teamă fără nume, 
ca un venin de viperă strecurat în inimă. Şi trei zile a stat în 
tăcere şi în mâhnire. Îşi depăna aducerile-aminte și se judeca 
pe sine: „... Ce-i voi fi destăinuit Păunei? Venea ca ibovnică ori 
iscoadă?” Şi asemenea întrebări nu-i mai îngăduiau să 
povestească despre vizita la cei doi unchi Cantacuzini... „M- 
am umilit în darn. Oameni cu inimi de șacali...” Totuși o undă 
de încredere, oricât de becisnică, i se izvodi în cuget: „... Ce 
vreau eu? Împăcarea. lar pacea-i râvna înțelepților, cum 
vrajba-i a nebunilor. Au nu era mai bine dacă, în joia mare, mă 
trăgeam, cu câți seimeni găseam, în casa întărită de la Potlogi? 
Aveam hrană şi odăi de găzduit cinci sute de oşteni, și bolți 
mânăstireşști sub care să ne apărăm și cuhnie mare. Dacă 
înfruntam potrivnicul, măcar până-n toamnă, ne veneau în 
ajutor oamenii lui Carol împărat.” Aşa se trezi grăind, cu 
încredere: 

— Aflai în ţară că mai mulți caută giuvaerurile dăruite de 
zestre. Și asta mă îndatorează s-o apăr pe Ancuţa până la 
moarte. 

Văzându-l cum se aprinde de-un fel de mândrie bărbătească, 
vodă Brâncoveanu şi beizadelele gândiră că Radu al lor, dacă 
are o spadă în mână, nebiruit se cheamă. Și, în aceste momente 
de mare și adâncă durere, gândul că au un atare fecior şi frate 


îi mângâia cu o adiere de alin. 

Dar îndată Ștefăniță își aminti că s-au întâlnit cu Știrbei şi cu 
Dudescu: 

— Deci pârile au sosit înaintea noastră la Constantinopol... 

— Cum de-a încăput atâta viclenie și ambiţie în acel om 
molâu și parcă îmbătrânit înainte de vreme? 

— Constantine, când nu s-au mai dușmănit cu Bălenii, 
Cantacuzinii prinseră a se mânca între dânşii. Că, pe un sfert 
măcar, și noi suntern Cantacuzini; iar în orice casă cantacuzină, 
pe lângă multă înțelepciune şi savantlăc, dragoste de moșie și 
de mărire, am simțit și un iz de cucută ori mătrăgună. De altfel 
poate tocmai asta mă atrăgea în casa lui Ştefan Cantacuzino: 
otrava. 

Radu îl asculta și se-ndurera: „Suntem sau am fost 
unsprezece copii și n-am semănat niciunul cu celălalt. Biata 
mama... auzindu-ne, se simte precum cloșca blajină care a 
clocit ouă de rață, de gâscă, de curcă, de cuc și de cucuvaie. Şi 
niciunul de șoim...” 

x 

Sta pe prispa chiliei și broda o rochie. Gândea la urgia în 
care a aruncat-o sclipirea, scurta sclipire a fericirii: căsătoria cu 
Radu Brâncoveanu. Dar nu-i părea rău. Şi nici înfricoşată nu 
era. Dimpotrivă: o hrănea mândria că i s-a ursit o viață 
zbuciumată, că nu era silită să mucezească într-o casă 
boierească, alături de un soţ bătrân, bolnăvicios și nevolnic, 
care știa doar să câștige ori să cheltuiască aurul. Așa, în lumina 
soarelui de chindie, printre mușcatele roșii, se înfățișa încă mai 
frumoasă; semăna la chip cu neamul ceaurilor, deși mulți 
spuneau că avea agerimea minţii şi gingăşia sufletească a 


unchiului Dumitraşcu Cantemir. 

Slujnica, pășind neauzit, purta o cană cu lapte spre cuhnie 
să-l fiarbă pentru domniţă. În trapeză, o călugăriță rânduia pe 
masă, cu îndemânare, străchinile de lut și lingurile de lemn. 

Când simți miros de lapte cald, Ancuţa lăsă rochia pe 
spătarul jilțului şi intră în trapeza îngustă şi joasă. Smaranda o 
pofti pe scaunul de lemn, îi turnă laptele peste pâinea fărâmată 
și ospătară, înghițind încet, liniștit, printre rugăciuni cântate 
aproape în șoaptă. 

— Mi se pare că ţi-i milă de mine şi mă compătimeşti, 
Smaranda. 

— Nu mi-am închipuit că nora celui poreclit Altânbei va 
ajunge că mănânce din strachină de lut, pe masă de brad, la un 
schit de maici, într-o pustietate de pădure silhuie. Şi asta doar 
la câteva zile după şederea la Mogoșoaia, unde a fost slujită în 
vase de porțelan nemtesc ori venețian și cu tacâmuri de aur şi 
argint. 

— Ai dreptate, Smaranda; ci nu mă jălui. Dacă Radu ar fi 
fost un bătrân ştirb și fonf, bucatele din vase scumpe amare 
foarte mi s-ar fi părut. Ci, când gândesc la logodnicul dăruit de 
Dumnezeu, şi lingura din lemn de tisă pare-mi-se de aur curat, 
iar laptele-i drept ambrozie din care sorb zeii grecilor, la 
ospățul lor de pe muntele Olimp. 

— Dar aici, la poalele istui Olimp, Cozia numit, cât va să 
stăm, domniță? 

— Nu știu; ci inima-mi spune că nu multă vreme. 

— N-ar fi mai nimerit să mergem la domnie și să cerem a 
pleca la Istambul, lângă măria sa Antioh vodă? Mai ales că, 
după câte înțeleg, şi beizadea Radu se află acolo, acum. 


— Îmi aştept mirele și cred că veni-va iară, fără întârziere. 

— Merită acel bărbat jertfa asta? 

— Am auzit o vorbă la un grec din Fanar: mai scumpă-i 
mierea dacă o lingi de pe spini, și mai dulce... 

Sfârşiră cina, își clăti fiecare strachina şi lingura, le aşezară în 
blidar și ieşiră în ograda schitului. 

Ancuţa gândea să-l roage pe Radu, îndată ce va fi iar tihnă, 
să zidească aici, la Stânişoara, biserică din piatră, drept 
mulțămită c-a adăpostit-o în aste vremi de urgie. Şi rău îi părea 
că n-a învăţat mai bine călăria: acum ar cumpăra doi cai, ar 
îmbrăca strai țărănesc şi-ar hoinări prin toată Loviştea, ar trece, 
pe la Câineni, în Transilvania și... 

Firul gândurilor i l-a tăiat ivirea a doi călugări cu desagi pe 
umeri, voinici, spătoși; dădură bineţe și poftiră a grăi cu maica 
stareță. 

— Uite-o colo, în cerdac, arătă Smaranda. 

După câteva minute, stareța îi înfățişă Ancuţei. 

— Pe măria ta te caută, domniţă. 

Grăi cel mai în vârstă: 

— Suntem slujitorii măriei tale, trimiși de beizadea Radu, se 
plecară amândoi odată. Pe mine mă cheamă Pârvu, pe ista, 
Stan. Şi fericiți ne credem a sluji o stăpână aşa de tânără și 
frumoasă. 

— Mulţumesc, Pârvule, și ţie, Stane. Dacă Radu v-a trimis, 
vă socot bunii mei păzitori şi prieteni. 

A doua zi, de dimineață, domniţa Ancuţa şi Smaranda, 
ajutate de cei doi slujitori îmbrăcaţi ciobani, învățau să 
strunească, bărbătește, caii apăruţi ca din senin; semn că 
slujitorii gâciseră dorul Ancuţei. 


— Ştiut-ai, domniţă, că primi-vei cai blânzi și cuminţi și 
dascăli de călărie? întrebă Pârvu. 

— Nu. Dar Radu ştie bine ce nevoie am. 

— Într-o săptămână va să călăriţi ca nişte spahii. Mai ales că 
amândouă ați mai urcat în şa, iar îndemânarea, sprinteneala şi 
corajul nu vă lipsesc. 

— Te pomini că ne faci ostaşi, surâse Smaranda. 

— Ei, dacă va trebui... Povestea spune că Mihai cel Viteaz a 
avut chiar o vitează căpităneasă, Maria numită. 

x 

Pe cerul limpede ca lacrima începeau să plutească păsările 
mării, în dimineaţa aceea senină şi caldă, când Brâncovenii se 
apropiau de Constantinopol. În cugetul lor această apropiere 
stârnea bucurie şi neliniște. Toţi, afară de Matei, cunoșteau 
bine priveliştea: o cetate cu ziduri înalte, din care ieşeau, 
rotunde, cupolele moscheelor și pădurea de ţepi a minaretelor 
ascuţite la vârf, ca nişte uriaşe piroane, gata să fie înfipte în 
bolta albastră a lumii. 

Când intrară pe poarta Adrianopolului, pe toţi îi trecură un 
fior de gheaţă. 

Caravana se opri și căpitanul străjii porunci coborârea din 
trăsură. 

Așteptau să-i îndrepte spre Fanar şi gândeau că schimbă 
straja. Cu o ciudată strălucire în ochi, vodă cuvântă: 

— Coconii mei, vă rog să vă amintiți că, în casa din 
Mogoşoaia, zugravii au scris pe ziduri frescul cu călătoria de la 
Adrianopol, acum treisprezece ani: drumul, primirea la sultan, 
întoarcerea biruitoare acasă! 

— Da, cum să nu ne amintim?! surâse Radu. De câte ori 


intru și mă uit la acea zugrăveală mă umplu de mândrie: tata, 
priceperea, norocul şi slava. 

— Să nădăjduim că ne vom mai întoarce şi a doua oară, 
zâmbi beizadea Constantin. 

— Nu cumva ați şi pregătit un perete, și mai mare, pentru 
frescul celei de-a doua... întoarceri a Brâncovenilor? mușcă 
Ștefăniță, cu un fel de zamă de pelin în glas. 

— Da, frate; vom înălța o casă mai mândră pentru minunea 
unei atari zugrăveli, căută Radu să-i zăgăzuiască zeflemeaua. 

— Asta-i; dar întâi trebuie să se petreacă minunea, nu se lăsă 
Ștefăniță. 

Când Radu chibzuia ce răspuns să-i dea, văzu că harabalele 
cu averile brâncovene o luau înainte și se îndreptau spre serai, 
iar lor străjile le făceau semn să pornească spre dreapta. 

Măria sa se târgui un ceas cu capugiul ieșit întru 
întâmpinare și-i dădu o pungă de galbeni până-i făgădui că-l 
duce în casa din Fanar. 

Dar după ce a pus banii în chimir s-a făcut nevăzut. S-a ivit 
în locu-i Osman, aga Istambulului, înzorzonat şi aurit, călare 
pe-un cal sur, cu șa bătută în pietre scumpe. A privit spre 
gloata dezorientată a Brâncovenilor, a surâs și-a făcut semn 
ceaușilor să-i împresoare și să-i urce înapoi în trăsuri. Au 
pornit cu pocnete de harapnice, dar în loc s-o ia pe ulița din 
stânga, spre Cornul de Aur, au cârmit tot spre dreapta. Și, în 
mai puţin de un sfert de oră, i-au şi coborât în fața închisorii de 
la Edicule — Şapte Turnuri. 

— Unde-aţi dus harabalele cu averile noastre? întrebă 
beizadea Radu pe aga Osman. 

— La haznaua padișahului, în sama lui hazna aga, dădu 


răspuns dregătorul otoman, cu oarecare bunăvoință. 

— Ne-aţi sărăcit! se crămălui beizadea Constantin, cu 
deznădejde. Cum vă-ngăduiţi? 

— Încetişor, frate, că nenorocirile-s abia la început, proroci 
Ștefăniță beizadea. 

— Cumplit! gemu vodă Brâncoveanu, amețit de vedenia 
groaznică a zidurilor roșii şi 'nalte până la ceruri. Ca pe 
ucigaşi... 

— Mă trec fiorii morții..., se scutură beizadea Radu. 

Doamnele amuţiseră. 

Străjile îi traseră din trăsuri, cu smucituri și brânci, îi 
dezbrăcară de  straiele scumpe, le smulseră inelele și 
giuvaerurile și-i împinseră cu atâta repeziciune și aspreală, că 
n-avură când rosti nici măcar un cuvânt de împotrivire. În 
ghionţi îi coborâră pe-o scară întunecoasă, cu trepte de piatră, 
tocite, pravalatice şi umede, sparte de vechime și de mult 
umblet. Mirosea a mucegai, a spaimă și a moarte. 

Toţi Brâncovenii s-au zăpăcit, au ameţit, s-au speriat aşa de 
tare, că abia când se aflară în întuneric îşi dădură sama că i-a 
despărțit şi i-a înghesuit în temnițe înguste, sub pământ. Şi, în 
acea clipă, toți patru bărbaţi Brâncoveni hotărâră, fără a-și 
împărtăşi gândurile, să nu spună nimic, chiar de i-ar strivi în 
teascul de stors ulei. 

— Vreau să vorbesc cu aga Istambulului! Şi mai cer să nu 
schingiuiți femeile şi pruncul. Ele nu știu nimic, iar Matei 
nevinovat este. 

Mulţi și teribili, paznicii nu le răspundeau. De altfel erau 
harapi din partea de miazăzi a Eghipetului şi știau prea puţine 
cuvinte turcești. 


„De aici numai dorul pentru Ancuţa dacă mă mai scoate”, îşi 
zise în sine beizadea Radu, încrâncenându-se de teamă, de 
surpriză, de absurditatea întâmplărilor; nădăjduiseră aici, în 
Țarigrad, izbăvirea şi aflau carcera cea neagră a iadului. Totuși 
îşi scociori în creier să-și amintească prietenii dintre 
musulmani. Şi nu-i veneau în minte decât chipurile agăi 
Mustafa, al lui Daltaban pașa și al acestui Osman, aga 
Istambulului, cu care, acum doi ani, s-a împrietenit la pescuit 
și vânat păsări pe Dunăre şi pe lacul Greaca, dar azi nici nu s-a 
uitat la el, ci sta țanţoş în şa, mai ceva ca un sultan. 

Beizadea Constantin se întreba mereu unde i-au dus soţia, 
iar întrebarea rămânea fără răspuns; rău îi părea că, pe drum, 
de la Giurgiu la Istambul, n-a schimbat nici douăzeci de 
cuvinte cu dânsa: „Bine că Radu mi-a dus coconul în țară... Nu 
mi-am închipuit că marele vizir e atât de parșiv”... Își strângea 
straiul pe el și nu-și putea opri tremurul de frig, de supărare și 
de groază. 

Apăsat de negrele-i presimţiri, beizadea Ștefăniță nu mai 
avea grai. Gândea doar: „Să nu mor de frica morţii... Numai 
Radu dacă ar putea afla unde-s femeile... Poate pe doamna s-o 
scutească, dar pe cele tinere, surori și cumnate, le bagă în 
vreun harem, să slujească otomanilor veniţi de pe câmpurile 
de luptă cu nepotolită foame de trup de muiere”... 

Ca să-și mai ostoiască un pic năucitoarele usturimi din 
inimă, așa, în chip ciudat, voievodul își aminti că, în 1703, 
marele vizir Rami pașa l-a îmbiat să urce tot el, Brâncoveanu, 
și în scaunul Moldovei. Ci stolnicul Cantacuzino s-a 
împotrivit: „De ce să iei asupră-ți și povara asta? Nu ţi-o dau ei 
de florile cucului ori de alte plăceri, ci pentru că te știu bogat 


mare și vor să plăteşti și haraciul Moldovei.” „Dar așa unesc 
două țări române și”... „Nu, e un meșteșug diavolesc de a te 
smulge de parale”... „Să pierd hatișeriful unirii de teama că nu 
voi putea plăti? Unchiule”... „Vorbeşti ca să nu taci! Eu știu că 
nu dai doi bani pe unire, ci te-ai îndătinat la năravul puterii şi 
al îmbogăţirii și cauţi în toate numai dobânda măriei tale, încât 
noi, cei mai săraci, nu știm ce drum vom apuca”... „Da, 
unchiule Constantin, asta era: te temeai de puterea și de 
bogăţia mea. De aceea te-ai tras tot mai mult de-o parte, te-ai 
închis la Afumaţi, între cărți, și ai ajutat ca între Cantacuzini să 
dospească şi să fumege aburi acri de ură... Vă temeaţi de mine 
și mă urâţi pentru că aveam în mână hatişeriful domniei pe 
viață. Ei, dacă ar fi fost domnia a două ţări... lată pentru ce m- 
aţi pârât voi, rudele mele, părinţii care m-aţi crescut și care ştiţi 
foarte bine că şi în Moldova și în Transilvania tot români sunt 
și trăiesc... Nu vă venea bine nici că, o vreme, prin Constantin 
Duca și apoi prin Mihail Racoviţă, am ocârmuit, din umbră, și 
Moldova, așa după cum cercai să mă strecor și în Transilvania, 
cumpărând case și moșii, ctitorind și ajutând ortodoxia 
oropsită de nemți... Domnia pe viață m-a costat mai mult de 
600 000 de taleri. Păcat că «viața» asta a durat doar zece ani... 
Zece ani! E mult? E puţin?... 

Când văzui cum mă primea norodul, cu sobor de preoți, în 
frunte cu Atanasie, patriarhul Antiohiei, parcă mă înălțăm în 
cel de-al nouălea cer... Am mers atunci spre doamna, ca un 
înviat din morţi, şi i-am sărutat mâna și-am îmbrățișat și 
sărutat toate domnițele și coconii și toate jupânesele boierilor; 
săltasem din gheara morţii în măreţia cea mai strălucită. Şi toți 
mi se închinau şi-mi lăudau priceperea, înțelepciunea, 


îndrăzneala, dibăcia... Şi-a fost, în acea zi de 11 iulie 1703, 
mare bucurie în toată casa şi în toată țara mea. Ci ascultând 
trâmbiţele, psalmii şi tunurile de slavă, văzând veselia cea 
mare a norodului și amintindu-mi câtă spaimă am tras și ce- 
am pătimit, am spus că mai bine mor sau cerşesc pribeag prin 
ţările creştine, decât să mai trec o dată Dunărea, să merg la 
Constantinopol şi să mă tem pentru viața-mi şi pentru țara 
mea cum m-am temut atunci, la Arnăutchioi...” 

Era primăvară luminoasă pe Bosfor; adia vânt înmiresmat 
printre chiparoși şi sicomori; dar cei care îşi făcuseră 
gospodării atât de bune și de frumoase, acolo, pe malul 
Dâmboviţei, Ialomiței sau Oltului, şi chiar aici, pe țărmul 
Cornului de Aur, zăceau acum în mucegaiul rece şi rău 
mirositor de la Edicule. 

x 

În noaptea când ceaușii îi prăbuşeau pe Brâncoveni în 
carcerile de la Edicule, domniţa Ancuţa n-a putut ațipi; măcar 
că toată ziua alergase de-a călare „ca un spahiu”, cum zicea 
Pârvu, şi obosită foarte era. Au chinuit-o neliniști și presimțiri 
rele. Îl vedea parcă pe Radu sus, pe-un cleant de stâncă, "nalt și 
prăpăstios, gata să se prăbușească și nu-l putea vesti de 
primejdie; de acolo de unde era nu vedea hăul cel fără fund 
spre care mergea. „Visez? se întreba. Nu. Sunt trează... Dar 
unde-i stânca? Și, dacă-i o nălucire, care-i este tâlcul?” 

În zori chemă pe Pârvu și Stan și le ceru: 

— Mă puteţi duce la Constantinopol în trei-patru zile? 

— Dacă-i poruncă... La călărie ţineţi; și măria ta şi 
Smaranda. 

La prânz Ancuţa, cu trei însoțitori, cu cărți legiuite de la 


starețul Coziei, porneau în hagealăc la Ierusalim. 

Nu ştia ce va face, dar cineva, de departe, îi spunea că Radu 
e în mare primejdie și că ea, împreună cu părintele său l-ar 
putea ajuta. 

Înainte de a pleca, Ancuţa s-a furișat în poiana de lângă 
schit, să se roage, în deplină singurătate. Şi nimeni n-a băgat 
samă că, în desaga unde ducea cartea de rugăciuni, era un 
hârleţ, iar coada lui îi slujea ca sprijin la umblet şi urcuş. 

x 

Cele două oglinzi aduse din casa Brâncovenilor de la 
Doiceşti și aşezate în iatacul ei o arătau, seara, la culcare, în 
toată frumuseţea-i trupească. Își despletea părul şi-l lăsa să 
curgă, râu de smoală, peste sâni. Îşi admira boiul, braţele, 
șoldurile, picioarele. Se asemăna cu cele mai fără cusur statui 
din lume; o statuie vie, în care clocotea sângele arzător, 
încărcat de fulgerile patimilor... „Uite-mă! Şi el nu vine... 
Unde ești tu, Răducane?”... Se răsuci, întinse brațele în lături, 
zvârli picioarele ca la un danț păgân, își scutură capul, simţi 
gâdilarea molatecă a șuvițelor de păr, își supse pântecele și-și 
roti șoldurile ca o baiaderă, se privi iar în oglinzi și se găsi 
neîngăduit de frumoasă. „O chem pe mătușă-mea, maica 
Olimpiada, să-mi facă vrăji de dragoste: să mi-l aducă pe el, 
perechea mea cea nenuntită... Mă înconjoară zeci de tineri 
boieri, țin casă mare, deschisă tuturor frumoșilor cavaleri, ca 
doamnă tânără ce sunt, dar niciunul nu-mi place. Niciunul! 
..”. Se mai răsuci de câteva ori și se prăbuși pe covor, 
plângând cu sughițuri. 

După o vreme se ridică liniștită, dar tristă, istovitor de tristă. 

Se vâri sub plapuma de puf, uşoară, moale şi se încălzi, parc- 


ar fi fost lângă neuitatul ei ibovnic. 

În zori se trezi tot mâhnită şi îngrijorată. Nu ştia dacă Ştirbei 
și Dudescu și-au împlinit datoria de pârâtori la marele vizir 
Gin Ali. Domnescul ei soț era aşa de preocupat să descopere 
averi brâneovene, să le înșface și să le care în casele 
Cantacuzinilor de la Afumaţi, de la Mărgineni ori de la 
Fundenii Doamnei, încât parcă uitase de cele ce se întâmplau 
la Istambul. ...„Se cam fereşte de mine... Ci sunt încredințată 
că mă iubeşte, în felul lui, și nu se leapădă el de-o sfetnică 
isteață și curajoasă ca mine, chiar dacă știe că inima mea a 
zburat după un Brâncoveanu. Știe că nu-i bărbatul care-mi 
trebuie și închide ochii. Ei, dacă Răducanu ar fi, ar putea fi 
aici... Dar dacă mai rătăceşte tainic prin ţară şi mă caută?...” 

În fapt, îngrijorarea cea mare a doamnei Păuna, ca și a 
voievodului, era că, odată ajuns la Istambul, bătrânul 
Brâncoveanu ar putea găsi şi aur și prieteni care să-l aducă 
iarăși în scaun, cum l-au mai adus. Şi-atunci Cantacuzinii se 
pot duce singuri la Snagov, să-și aştepte osânda și călăul, 
precum osândit a fost acel Constantin postelnicul Cantacuzino, 
de la moartea căruia a izvorât tot războiul între neamurile 
marilor boieri din Ţara Românească. 

Intră în iatacul soțului, în cămaşă de borangic, străvezie, și-l 
ispiti cu dezmierdări muiereşti. Apoi întrebă: 

— Ce-au făcut pârâtorii la Constantinopol, măria ta? Întâia 
oară îi spunea aşa, vrând parcă să arate că-i o întrebare de cea 
mai mare însemnătate. 

— Au făcut bine, fii liniştită. Tu vezi de curte; de Brâncoveni 
văd eu... 

— Trebuie să aflăm unde-au ascuns inelul, cerceii și paftaua. 


Diamantul Basarabilor numai pe fruntea sau pieptul 
Cantacuzinilor stă bine, linguși doamna Păuna. 

— Da, ai dreptate, doamna mea. Și dacă acum, în această 
primăvară, nu vom fi puternici şi fericiți, nu văd când și cum 
vom mai putea fi. Poate dacă voi ajunge împărat al Bizanțului, 
cum vor ai mei Cantacuzini! 

— Adevăr grăiești! Pofteşte a ne plimba în grădina curții 
domneşti, că mult mi-i dor de vorbă bună și de dragoste. 

Ştefan vodă o cercetă cu coada ochilor, fulgerător; de multe 
ori o auzise că-i e dor de dragoste. Dar asta, în loc să-l bucure, 
să-l stârnească, să-l întărâte la îmbrăţişări, îl înfurie: „...Aha, îi 
duci dorul... Du-i tu, că nu-l mai vezi”... 

Ca să nu i se gâcească gândurile, surâse blajin și-o pofti să se 
îmbrace şi să coboare scările. 

Întâlnind salahorii care lucrau la casa doamnei Păuna, își 
urmă gândul sub coperișul zâmbetului nevinovat: „Aici o să 
te-nchid. Temniţă aurită, să fii numai a mea şi numai mie dorul 
să-mi duci”... 

Plimbându-se, Păuna se surprinse gândind tot la beizadea 
Radu, la ochiadele şi hârjoana lor furișe, prin boschete şi 
chioșcuri, şi iar se neliniști: „Unde-o fi? Dacă-l ucid?” 

x 

În a treia zi de zăcere în carceră, Constantin vodă 
Brâncoveanu fu adus în fața pașei Osman, aga Istambulului, a 
tefterdarului şi a lui Mustafa aga. 

— Paşă, unde mă aflu? 

— În „Groapa sângelui” din Edicule. 

— Pentru care pricini? 

— Le vei afla, dacă nu le ştii! 


— Coconii? 

— Fiecare în... iatacul lui. 

— Doamnele? 

— Bine sănătoase, într-o odaie mare, luminoasă. Își îngrijesc 
pruncul. Şi nu se tem de nimic mai mult decât de viața voastră, 
a bărbaţilor. Cuminţi și înțelepte, precum le știi, au spus multe 
din tainițele unde ţi-s adăpostite averile. 

— Le-ai schingiuit, nelegiuite! 

— Nuuu... Jur pe Coran! Dar și eu și marele vizir Gin Ali 
paşa ştim că soțiile voievozilor cunosc prea puțin din tainele 
ocârmuirii. Și că voi, ghiaurii, vicleni şi lacomi cum sunteți, 
ascundeţi, cu mare grijă, averi și bunuri care sunt ale măritului 
padișah, trimis de Alah să stăpânească lumea cu toate bogăţiile 
ei. 

— Ce mai vreţi? Tot ce-am avut mi-ați luat, răspunse 
voievodul cu dureroasă mânie. Cu ce drept? 

— Cu dreptul de a pedepsi pe trădători. 

— Când şi cu ce trădat-am eu împărăţia otomană? 

— E-adevărat că prin bani te-ai făcut principe al așa-zisului 
Imperiu roman? 

— N-am dat bani, ci daruri, obișnuite în asemenea 
împrejurări. 

— Da, dar asta însamnă că nu vrei a ști gândul înaltului 
padișah Ahmet şi al marelui vizir Gin Ali, care socotesc că 
adevăratul imperiu roman este împărăția otomană, cu drepturi 
de la Constantin cel Mare. Dacă împăratul german îndrăzneşte 
să-și zică împărat roman, e un şarlatan, căci Carol, aşa-zis 
Mare, s-a făcut, pe nedrept, împărat roman, prin viclenia și 
ambiția papei, ca să pedepsească Roma. 


— Și cine-ar putea crede că-i legitimă proclamarea ca 
împărat roman a lui Mahomed el Fatih, care a făcut ca sângele 
creștin să plutească în Sfânta Sofia până la genunchii calului? 

— Ei, vezi că ești un răzvrătit? Te-ai făcut, tot cu bani, nobil 
transilvan și-ai purtat titlul de „ilustrissimus”. 

— Lucrul acesta îl știți de cel puţin cincisprezece ani. lar 
mulți înalți dregători m-au și fitirisit și lăudat pentru asta. În 
această calitate v-am ajutat, împreună cu Mavrocordat 
Exaporitul, la iscălirea păcii de la Karlowitz. 

— Lasă asta! Până și pe clopote ai scris numele tău: 
„Constantin Bassaraba de Brancovan Valachiae Transalpinae 
Princeps...” 

— Așa-i obiceiul: clopotele să poarte numele plătitorului. Și 
ce rău vezi în gândul meu de a uni o ţară, tot română? Voiai s- 
o ia, pentru totdeauna, nemţii? De ce-mi cătați pricină și 
pentru lucruri făcute și în folosul vostru? Cum de v-aţi amintit 
de vechile pâri ale lui Staicu Merișanu şi Preda Prooroceanu, 
oamenii lui Bălăceanu? Îmi luaţi domnia, îmi jefuiți casa de 
avuţii; ce mai vreţi de la mine? 

— Aurul, Altîn bei! apăsă tefterdarul. Aurul cel mult pe 
care-l ai; că nu degeaba lumea te-a poreclit așa: beiul aurului. 

— Poreclă batjocoritoare şi mincinoasă. Dușmanii m-au 
mânjit cu ea, ca să mă jefuiască și pe mine și țara. Nu-s mai 
bogat decât tine, tefterdare, și decât oricare din viziri ori 
paşale. Numai că averile mele le-am strâns muncind, nu 
jefuind ţări și noroade. 

— Călăii! răcni Osman aga. Să te lucreze cu meşteşugul lor, 
până ţi s-o toci obrăznicia şi până-i spune tot, tot! 

— Paşă, te-ai smintit? Sunt voievod! Sunt prieten cu... 


— Eşti mazâl!... Luaţi-l și stoarceţi-l, tescuiți-l ca pe-o 
măslină, să iasă tot... aurul din el! 

L-au chemat apoi pe beizadea Constantin. 

— Auzi cum urlă părintele tău sub tortură? 

— După care lege îl chinuiți? 

— Legea suntem noi; voi, ghiauri! Unde aţi ascuns aurul? 

— Nu cunosc ca părintele meu să fi ascuns undeva aur. lar 
eu am doar două moşii sărace. Pentru că... n-au încăput în 
harabale, puteţi trimite să le vadă; mici și sărace. 

— Muti, câine? 

— Nu pot. Dar vă încredinţez că de-aţi vinde și cărămida 
zidurilor din casele mele tot nu vă acoperiți cheltuiala 
drumului până la ele. Așa că... 

Au chemat și pentru el chinuitorii. 

După ce s-au sfătuit între dânşii, anchetatorii l-au adus pe 
Radu. Întrebă tefterdarul: 

— Ştii unde te afli? 

— Da: în cazanul cel satanic, unde se fierbe drăceasca 
țesătură de intrigi nedescâlcită decât vremelnic, cu gârle de 
aur. 

— Unde-i aurul vostru trebuitor... aici? 

— Toată averea ne-ați încărcat-o în harabale și numai voi 
știți unde le-aţi descărcat. 

— Auzirăm că eşti voinic, îndrăzneţ și știi călări ca nimeni 
altul. 

— În două zile și două nopți, cu cai de olac, ajung până la 
București. 

— Nu minţi? 

— Nu! Dorm iepurește în șa, iar calul galopează nebunește. 


— Nu te cred! 

— Am învăţat ist meșteșug de la un român poreclit badea 
Ușurelu, care... 

— Nu te cred! zise și Osman aga. 

— Dacă vrei să ştii, şi acum, în drumul de la Rusciuc la 
Istambul, eu am părăsit caravana și am galopat, de două ori, 
până la București. Ceaușşii însoțitori nici n-au avut când afla 
lipsa mea. 

Aga Osman rămase câteva minute pe gânduri: tânărul 
Brâncovean vorbea cu îndârjire, dar și cu demnitate, cu o 
ciudată căldură care-i făcea pe anchetatori să-l privească mai 
cu interes și chiar cu simpatie. Aga Osman nu voi să se lase 
înșelat de simţăminte omenești. 

— Am auzit de niște giuvaeruri meşteşugit lucrate, pe care 
le vrea marele vizir pentru soţia sa. Unde le-ai ascuns? 

— Sunt ale logodnicei mele, dar de nuntă. Deci vă rog nu-mi 
mai chinuiți părintele și fraţii pentru ele. Acelea sunt 
giuvaeruri vrăjite. Cine le are, câștigă prietenia mai marilor, se 
îmbogățește, scapă din orice primejdie şi fericit trăiește. Așa că 
nu vă atingeţi de mine: stăpânesc diamantul miraculos al 
Basarabilor. 

Tefterdarul tăcu iar câteva clipe, privindu-l pe Radu, din ce 
în ce mai mult, ca pe o ființă deosebită, cu puteri magice. Se 
întoarse spre ceilalți și șoptiră în taină. 

Mustafa aga încuviinţă, dând din cap. 

Apoi aga Osman porunci strajei să-l aducă pe Ștefăniță. 

— Adevărat că acest frate al tău ştie unde sunt ascunse 
giuvaerurile de preț pe care le vrea marele vizir? 

— Nu știu ce știe fratele meu, care nu-mi mai este frate din 


clipa când săvârşeşte fapte care lovesc în părintele și în țara 
unde s-a născut ca Basarab și Brâncovean. 

— Ai auzit cum chinuitorii store mărturiile tatălui tău? Nu te 
înspăimânţi? Nici tu, Radule? 

— Noi am avut slugi ca tine și-i plăteam bine să ne păzească 
de hoți şi răufăcători ori ucigași. Aşa că noi, care am ocârmuit 
o țară, nu putem îngădui unui slugoi necioplit, să ne spună pe 
nume. Mai vorbesc cu tine numai dacă-mi spui „măria ta”. 
Sunt beizadea, cocon domnesc: Radu Basarab Brâncoveanu! se 
răsti dârz. 

— Când îţi voi frânge oasele ai să uiţi și cine ești și cum te 
cheamă! 

— Dacă îndură părintele meu, care are șaizeci de ani, 
chinurile voastre mişele, şti-voi și eu să îndur. Mai cu samă că 
diamantul magic mă ajută, mă face invulnerabil. 

Înfruntarea asta i-a pus pe gânduri pe anchetatori și mai 
tare. Se întrebau în sinea lor: „Dacă acest ghiaur are, în adevăr, 
puteri drăcești? Altfel cum ar cuteza să fie atât de obraznic? Şi 
dacă vrăjitoriile lui îl fac pe marele vizir să-și schimbe 
gândurile? Atunci intrăm noi la carceră, cât suntem de mari 
dregători?” 

„Poate asta îl făcea pe acest fecior brâncovean, gândea 
Mustafa aga, să subjuge, să cucerească toate femeile”... 

Pe Osman aga îl fulgeră un gând: să-l trimită pe Radu, 
însoţit de doi ceauși, să aducă giuvaerurile cele mult și de 
mulți râvnite. Şi, fără să mai cheme schingiuitorii, îl trimise pe 
Ştefăniţă în carcera lui. Din ușă se întoarse și aruncă lui Radu, 
cu fulger de mânie, o singură vorbă: 

— Mişelule! 


Iscodindu-l pe „mișel” cu ochiul lui cel mic, Mustafa aga se 
încredință că, peste o săptămână, va avea cele trei giuvaeruri; 
și rău îi părea că nu i-a trecut prin cap să-i poruncească, încă 
de la Bucureşti, să i le-aducă; acum s-ar înfățișa cu ele marelui 
vizir ori le-ar păstra pentru sine. Mai ales dacă au puteri 
miraculoase... „Atâţia au ajuns mari şi puternici, ajutați de 
giuvaeruri vrăjite”... 


Altinbei, Altinbei, de ce nu te-ai născut 
cerşetor? 


„Eu numai faptele măriei tale cele mai lăudate și 
de toată suflarea ţărei aceştia cinstite și iubite, numai pe 


acela am pus gând să le povestesc prin condeiul meu.” 
(Cronicarul RADU GRECEANU) 


ÎN carcera întunecoasă și rece, Constantin vodă Basarab 
Brâncoveanu a îndurat batjocoră, umiliri și dureri; palme şi 
pumni în piept, în coaste, în splină, bătaie la tălpi, răsucirea 

brațelor și călcarea unghiilor. Omul anchetatorilor întreba 

mereu: 

— Unde-ai ascuns averile? Unde-s giuvaerurile?... Unde-i 
aurul?... Spune!... Spune!... Ci spune odată, dacă nu vrei să te 
ucid... 

Brâncoveanu s-a închis în el și a tăcut; a tăcut cu în- dârjire. 
Când umilința şi durerea îl copleșeau, gândea să spună; dar, 
îndată ce durerile amorţeau, se răzgândea... „Am trăit șaizeci 
de ani... Am domnit aproape douăzeci și şase... Atât mi-a fost 
să trăiesc și să domnesc. Să fiu mulțumit, chiar dacă mi se 
încheie viaţa în arşița chinurilor păgâne”... 

Dar călăii născoceau mereu alte cazne. De mai multei ori a 
leșinat de durere. Trezindu-se, gândea cu mânie: ...„Se vede 
că-i păcat mare averi să aduni. Porecla de Altînbei e un 
blăstăm... Să spun unde mai am comori, să nu mă vând 
aurului; să mă închin vieţii, iară nu viţelului de aur... Ah, de ce 
n-am rămas sărac? De ce nu sunt cerşetor?”... 

Şi aşa, fără voie, se trezea mărturisind: 


— Scobiţi în beciurile de la Mogoşoaia... În zidul 
pridvorului dinspre miazănoapte la schitul Polovraci... În 
peştera de lângă mânăstirea Tismana. 

— În alte locuri? Unde-ai mai ascuns? 

— Nicăieri... Nu mai am nimic!... Nimic!... 

Îndată ce afla câte ceva, tefterdarul trimitea știrea, în mare 
grabă, la cancelaria marelui vizir; iar acesta răpezea ştafetari 
iuți până la Bucureşti. 

Aici, Ştefan vodă Cantacuzino îi primea în taină şi, cu 
slujitori credincioși, bine plătiți, spărgea ziduri, scormonea 
prin peşteri și plesnea de ciudă că nu afla nimic. Ba, în goană 
până la Polovraci, i s-a răsturnat trăsura și şi-a frânt braţul 
stâng, că a trebuit să-l pună în lopăţele, să-l lege de gât și să 
umble așa prin mânăstiri. A vârât spaima în călugări; dar n-a 
scos nimic nici de la ei. Unul l-a îndemnat să caute și în Peştera 
Muierii. Dar un vânt de neștine le-a stins făcliile și, orbecăind 
prin întuneric, s-a izbit cu fruntea de o stalactită și-a căzut jos, 
leșinat. L-au găsit slujitorii şi l-au transportat, în grabă, la 
București, betejit şi înspăimântat. 

La Edicule aceleași chinuri se aplicau şi beizadelelor Ştefan 
și Constantin, ci ei tăceau ca lemnul. Atâta doar: 

— Părintele nostru nu obişnuia să spună unde îşi ţine 
comorile. 

Anchetatorii nu l-au supus la chinuri pe beizadea Radu, ci i- 
au îngăduit să plece în Ţara Românească, însoțit de doi ceauşi. 

Cu iscusința şi farmecul lui greu de înfrânt, beizadea l-a 
înduplecat pe Osman aga să mai rămână cinci zile în Istambul. 
De altfel otomanii din Edicule începeau să-l privească nu ca pe 
un prizonier, ci ca pe un om deosebit, cu puteri tainice, 


diavoleşti. Radu a priceput că vor să-l folosească în scopurile 
lor, dar și-a zis: „Primesc orice, numai să mai ajung o dată în 
ţară.” 

Îndată ce a ieșit, cu ceaușii după dânsul, l-a căutat pe Sava 
Ușurelu şi l-a găsit la casa din Fanar. 

Slujitorii de aici, speriați, au povestit că, din ziua de paşi, 
după ce s-au întors de la liturghie, domnița Bălașa a fost 
închisă la Ceauş Emini, în temnița femeilor, iar pe soțul ei, 
Manolache Lambrino, la  Başbachi Culi, închisoarea 
datornicilor. 

— Deci tot pentru comoara Brâncovenilor suferă și ei... 

A alergat acolo; pe uliţă s-a întâlnit cu Ali musaip, adică 
slujitorul de încredere al marelui vizir; era un om mărunțel, cu 
mers repede, cu vorbă rară și domoală, cu ochi mici, aplecaţi 
spre rădăcina nasului, cu suflet bun, mult înțelegător la nevoie; 
îl cunoștea din timpul războiului lui Baltagi pașa cu ţarul 
Petru, când a stat mai mult de jumătate de an în București, 
Târgoviște, Buzău. Radu uitase de dânsul; ci acum s-a bucurat 
foarte şi i-a povestit despre mazâlire și despre tot ce păţea 
neamul brâncovean la Edicule. 

— Să cerc a te ajuta, beizadea; acum trei ani mi-ai fost de 
mult sprijin și, deşi erai cocon domnesc, mi-ai primit prietenia, 
împreună cu acest Uşurelu, slujitorul măriei tale. 

Cu ajutorul lui Ali musaip a pătruns la Ceauș Emini şi-a 
aflat-o pe Bălașa: speriată, slabă, despletită, cu maloteaua 
ponosită; frumuseţea ei împrumutase trăsături de mucenică. 

— Ce s-a întâmplat, Radule? De ce m-au întemnițat, m-au 
bătut şi mi-au luat tot: inelele, salbele, brățările pregătite 
pentru Ancuţa, tot? Şi nu s-au săturat: cer mereu și mereu aur, 


bani, aur... Întreabă: „Unde a ascuns vodă comoara?” 

Când a aflat că toată familia era închisă la Edicule, s-a 
cutremurat de groază şi de plâns. 

— De ce? De ce? Ce au cu noi, Răducane? 

— Se văd înfrânți și cată să sugrume tot ce-i creștin mai 
răsărit, mai dornic de slobozenie. 

— De ce ne osândesc şi pe noi, femeile? 

— Cruzimea deznădăjduiţilor n-are margini. 

S-au sfătuit ce să facă şi au hotărât să alerge la Ion, fiul lui 
Alexandru Mavrocordat Exaporitul, să-l roage pentru sprijin, 
deşi era sfădit cu vodă Brâncoveanu. 

Întovărășit de Ali, a putut pătrunde uşor în casa 
Mavrocordat. L-a găsit rânduind biblioteca rămasă de la 
părintele său, sporită cu multe cărți noi. Intrând, Radu s-a 
simțit, câteva minute, bine, ca în casa dascălilor greci, când 
însuși era spudeu. 

Ion Mavrocordat auzise despre nenorocirea Brâncovenilor, 
dar nu arăta îndurerat, ci mirat: 

— Şi... ai ieşit teafăr din „Groapa sângelui?” 

— Da. Şi nădăjduiesc, cu ajutorul domniei tale, să-mi scot și 
părintele şi fraţii şi muma și surorile și cumnații și pe toţi cei 
care ne-au fost credincioși, iar acum sunt munciţi ca niște 
Hristoși, ca de pildă lanache Văcărescu, vistierul. 

Cu toate că Mavrocordat îl privea cu răceală, dacă nu cu ură, 
totuși Radu știu să-i grăiască atât de fierbinte despre cununia, 
de acum cincisprezece ani, dintre domnița Ilinca și Scarlat 
Mavrocordat, despre plăcerea acestui frate de a locui în casa 
domnească din Târgoviște, despre bucuria cu care mergeau la 
pescuit pe iazurile de pe Ialomiţa și la vânătorile din pădurile 


Pietrei Craiului, despre serile petrecute vara la Hurez și despre 
cântecul privighetorilor din pădure, despre vorbirile din 
filosofii și poeţii greci, încât inima lui lon Mavrocordat a prins 
să se moaie. 

— Da. Îmi amintesc... Şi parcă i-a zâmbit. 

Simţind înmuierea inimii, Radu a zis, cu lăcrămare în glas: 

— Închipuieşte-ţi, cinstite dragoman, că domnia ta, al cărui 
părinte de mai multe ori ne-a scos din grele primejdii, 
închipuieşte-ți, zic, că ar trăi fratele dominei tale și cumnatul 
meu, Scarlat Mavrocordat, și ar fi muncit acum alături de noi, 
în „Groapa sângelui”. 

Înfiorat de-o undă de spaimă, Ion Mavrocordat a întrebat: 

— Cu ce te pot ajuta? 

— Cu un cuvânt bun la marele vizir. 

— Cu neputinţă! Eu am fost împotriva lui taică-tu, încă din 
1711, când și-a dat coatele cu țarul și cu împăratul nemţesc. 

— Te ocupi de mai mulți ani de treburile împărăției; îl 
urmezi, în dregătorie şi pricepere, pe părintele domniei tale, 
Mavrocordat Exaporitul, omul cel mai dibaci în pacea cu 
împăratul nemţțesc, acolo la Karlowitz, unde, într-un anume 
fel, ai apărat şi creștinătatea. 

— De unde le ştii pe toate? 

— De la părintele meu și de la unchii mei Cantacuzini. Și 
mai ştiu că tata, de multe ori, l-a măgulit pe Exaporit cu daruri 
scumpe şi chiar cu leafă. I-a fost tatei şi sfetnic bun, de taină. 
De asemeni noi, oricât de tineri, tot știm că dumnealui la mulți 
boieri români din Ţara Românească și din Moldova le-a fost 
dascăl. A fost cel mai de nădejde sprijinitor atunci, la leat 1703, 
în tabăra de la Arnăutchioi, când părintele meu a dat marea 


bătălie cu pârâșii Cupărești şi cu marele vizir. Pentru ajutorul 
dat, părintele meu cu daruri bogate l-a dăruit: o blană de 
samur, o mie de zloți, un cal frumos împodobit și alte lucruri 
de preţ; pe unele le văd chiar aici, în această mare bibliotecă. 

— Părintele tău te-a învăţat să vorbeşti așa? 

— De bună samă. Ci multe am deprins și de la dascălii mei 
greci, pe care părintele meu i-a ocrotit totdeauna și cu bani 
buni i-a plătit. Ci întreb totuşi: au nu-i cu putință a domoli 
stihiile urii celor mai mari dintre otomani și a ne izbăvi de 
primejdii? Şi aur dăm, că ne va mai fi rămas pe undeva. Am 
douăzeci şi patru de ani, iar smulsu-m-au capugiul de lângă 
logodnica mea, şi în „Groapa sângelui”, cu cazne mă munciră 
temnicerii. 

— Dar cum de ești slobod? 

— Am făgăduit lui aga Osman să-i aduc niște giuvaeruri de 
preț de a cărui ascunzătoare numai eu ştiu. 

— Şi crezi că dacă le-aduci salvezi viaţa prizonierilor? 

— Mi-au făgăduit şi aga Osman și tefterdarul şi Mustafa 
aga. Şi, dacă omenia n-a pierit de istov, trebuie să-și țină 
cuvântul. 

— Tinere, acești trei dregători sunt prea mici, prea 
neînsemnaţi ca să poată scoate neamul Brâncovean din 
Edicule. Ei vă supun doar la tacriruri și schingiuire. Sunteţi în 
puterea marelui vizir și numai a lui. 

— În numele vechii înrudiri, al vechilor legături și al 
omeniei, din suflet te rog, cinstite dragoman, ajută-mă să 
pătrund la marele vizir. 

— Mergi cu mine..., se-nduplecă, dintr-odată, Mavrocordat, 
cucerit de vorbirea aleasă, din inimă, a tânărului Brâncovean. 


Radu sări în sus de bucurie: parcă l-ar fi prins pe Dumnezeu 
de-un picior. În mintea lui îşi și vedea părintele cu caftan de 
domnie pe viaţă, ca în 1703. 

După o jumătate de ceas, lon Mavrocordat era îmbrăcat şi 
urca în trăsură. Din Fanar la Serai, la chioșcul unde lucra Gin 
Ali paşa, făcură un sfert de oră. 

Se întâmplă ca tocmai acum marele vizir să aibă nevoie de 
slujba dragomanului și să-l poftească la dânsul, fără multă 
așteptare. 

— Cine-i tânărul? se miră Gin Ali pașa, văzându-l însoțit. 

— Sunt Radu, al treilea fiu al lui Constantin vodă Basarab 
Brâncoveanu. 

— Și cum de nu eşti în temniță? Cum de cutezi a mi te- 
nfățişa? 

— Am ieșit din „Groapa sângelui” anume ca să mă plec 
înaintea măriei tale şi să cerșesc înțelegere, milă și îndurare 
pentru tot neamul Brâncovean, încarcerat la Edicule din pricini 
necunoscute nouă, cei care ne-am străduit, de când ne știm, cu 
credinţă să slujim măritului padişah. 

Marele vizir privi la tânărul valah, măsurându-l și 
prubuluindu-i însușirile: nalt, spătos, îndrăzneț, bărbătos, 
plăcut la înfățișare, bun și dibaci grăitor în limba otomană. Îi 
plăcu și simţi că-i trece furia pe dragoman că a venit însoţit de 
un pui de ghiaur, care abia s-a înclinat la intrare. Așa cum stă 
cocoțat pe jilţ, cu picioarele sub el puse, pe cap cu turban mare, 
galben cu verde, îmbăcat cu ișlic de mătase galbenă cu 
înflorituri verzi şi negre, beizadea Radu înţelese că Gin Ali era 
om încă tânăr, mic de stat, dar vârtos, lat în spete, pieptos și 
trufaș. Cu capul mare și ochii mici, oleacă pieziși, barba rară, 


spânatecă, amestec de fire negre şi roșcate, buze groase, 
răsfrânte, mustăţi pleoştite ca niște aripi de lăstun rănit, sub un 
nas în plisc de bufniță, avea glas aspru, spăimos la furie, 
mieros la lingușire. Mâinile-i erau mari și pline, cu degete 
scurte şi încărcate de inele, ca să ascundă nodurile pretimpurii. 
Măgulitorii îi spuneau „viteazul Gin Ali” şi-i lăudau nespus 
isprăvile în războaiele din munții Dalmatini şi vânătorile de lei 
din pustiurile Africei. Îi pomeneau, ca o pildă, plăcerea cu care 
ucidea crocodili pe Nil sau cerbi în Balcani. Dar mai bucuros ca 
de orice era când gâtuia păsări ibis, din cele sfinte pentru 
locuitorii de pe malul Nilului, plăcere care se extindea și la 
oameni, parc-ar fi avut părinte un călău. Zicea: „Nu este alt 
mijloc de a reface puterea împărăției otomane decât teroarea; 
gloria se lustruiește numai cu sânge cald de ghiaur.” 

Astea le știa beizadea Radu din auzite. Ceea ce ştia numai 
Ion Mavrocordat era vorba zisă când i s-a spus că Brâncoveanu 
vrea să-și căsătorească feciorul cu Ana Cantemir: „Nuntă?... 
Vicleană nadă pentru berbecul cel bătrân și gras”... 

Dojeni cu oarecare îngăduinţă: 

— Dragomane, cutezi să-mi înfățișezi acest pui de lup? Nu 
ştii câte necazuri ne-au făcut ghiaurii de la Kara Eflak? 

— Ştiu, mărite. Ci priveşte-l: mi se pare că, după chip și 
minte, merită altă soartă decât cea pe care i-ai pregătit-o. 

Marele vizir rămase, câteva clipe, pe gânduri. Bătu încet din 
palme; beizadea Radu auzi mai mult cum se lovesc inelele 
între ele decât mâinile cu degete ciotoroase și crezu că a 
chemat călăul. 

Apărură trei eunuci. 

— Să vină Osman aga!... 


La auzul acestui nume, lon Mavrocordat a început a se teme 
și el pentru soarta tânărului Brâncovean. Cum aga întârzia, îşi 
îngădui a deschide vorba despre unele lucruri privitoare la 
războiul cu nemții. Nu se ferea de beizadea Radu; îl privea ca 
pe-o rudă, cum a şi fost până acum unsprezece ani, când s-a 
stins fratele său Scarlat Mavrocordat. Tânărul Brâncovean îi 
inspira ciudate simțăminte de părere de rău, ceea ce i se 
întâmpla doar foarte, foarte rar. Ascultându-l pe marele vizir, 
se gândea și la fratele său Nicolae, domn la Moldova, care ar 
putea ușor ajunge, pentru vreo pricină oarecare, tot la „Groapa 
sângeâli”... „Cum să-i spun acestui tânăr, eu, feciorul celui 
care a fost dascăl atâtor tineri români, de la acel Neculai 
Milescu spătarul la Dimitrie Cantemir, eu care mă înrudesc cu 
mari familii de români, eu care sunt dragoman al împărăției 
sultanului, cum să-i spun acestui tânăr cu inimă neîntinată că 
otomanii cei mari îi jumulesc pe români, ca şi pe alţi creştini, îi 
jumulesc de cel din urmă fulg de avere, apoi le iau viaţa, ca să 
nu mai aibă prilej a plânge?”... 

Intrând, aga Osman s-a plecat cu fruntea până în dreptul 
genunchilor şi-a primit întrebarea: 

— A mărturisit ceva mazâlul? 

— Prea puţin, înălțimea ta, răspunse cu mare teamă, văzând 
că Radu Brâncoveanu se și afla în chioșcul marelui vizir. 

— Dă-l în sama unor temniceri mai pricepuți... Și, după ce 
schimbă o privire, cu înțeles, cu aga: Lasă acest tânăr să plece 
la Kara Eflak, să afle ascunzătoarea averilor și să vină a ni le 
destăinui. 

Înţelegând porunca, beizadea Radu stătu în cumpănă; apoi 
grăi cu îndrăzneală, dezlănţuit: 


— Mărite vizir, nu pot împlini astă poruncă; întâi pentru că 
nu mi-i îngăduit a trece peste voința părintelui meu; apoi, dacă 
vor mai fi fiind ceva averi, nu pot ști unde le păstrează. Aș 
minți dacă aş spune că ştiu. Şi nu vreau să mint. lar dacă aș 
putea ști ceva, nu cred că-i drept să ne luați bunuri pe care le- 
am strâns cu munca noastră, în ţara noastră. 

Mavrocordat se înspăimântă la auzul acestor vorbe; dar 
marele vizir râse, înveselit și descoperindu-și gingiile nefiresc 
de roșii. 

— Nu te temi de moarte, tinere? 

— Ba mă tem!... Al dracului mă mai tem! Dar ăsta-i 
adevărul şi gândul meu. Dacă v-aș minți azi, mâine m-aţi 
prinde și m-aţi osândi şi mai rău; ați avea o pricină adevărată. 

Gin Ali clipi din ochi și deschise gura să poruncească 
întemnițarea tânărului Brâncovean, înapoi, la „Groapa 
sângelui”. 

Dar în clipa aceea un eunuc îl vesti că Ali musaip vine a-i 
vorbi. 

— Ei, alt prieten al valahilor... Să intre! 

Când musaipul intră, marele vizir îi zâmbi. 

— Care ţi-i râvna? 

— Capuchehăile noului domn de la Kara Eflak venit-au la 
Istambul ca aprigi pârâtori, nu ca voitori de pace. Vor să-i 
piardă cu totul pe Brâncoveni. 

— Aha... Și-ţi pare rău, musaipe? 

— Neîndoielnic; împărăţia pierde un gospodar de nădejde. 
Nu crede ce spun pârâșii, înălțimea ta! 

— Pentru mine nu-i bucurie mai mare decât să văd ghiaurii 
hărăţindu-se între ei precum câinii; mi-i mai ușor să-i prind în 


șfac. 

— Ci eu venii la ruga beiului mazâl Antioh Cantemir, să 
supun milei tale, mărite vizir, pe feciorul Brâncoveanului 
numit Radu. Socrul lui îl laudă ca pe-un tânăr de multă 
ispravă. Fiica lui Antioh, aflată în Bucureşti la mazâlirea 
Brâncoveanului, s-a strecurat până aici. 

— Ancuţa? se miră foarte beizadea Radu. Îngăduiţi-mi să... 

— Musaipe Ali, vreau s-o văd și eu. 

— E alături, mărite vizir; aşteaptă mila măriei tale. 

— Să vină aici! 

Când un eunuc intră cu Ancuţa în chioșcul marelui vizir, 
întâi toți se luminară la faţă, apoi înmărmuriră: nu se aşteptau 
la atâta frumusețe, drăgălășenie și cochetărie firească. 

Ochii marelui vizir se holbară, gata să plesnească; scăpărară 
și repede se traseră înapoi, asemeni coarnelor de melc, 
devenind iarăşi mici şi oleacă pieziși. Cât a avut ochii holbaţi, 
Gin Ali gândea s-o și trimită în haremul său. Ci micșorându-și 
luminile ochilor îşi potoli poftele şi-şi mută gândul: soţia, sora 
sultanului, nu-i îngăduia să-și împrospăteze haremul fără 
îngăduinţa ei... „Mai târziu poate”... Şi tare, către beizadea 
Radu: 

— Du-te şi adă giuvaerurile de care vorbeşte Osman aga! 
Poți să-ţi iei și logodnica. Zăloage rămân toți ceilalți 
Brâncoveni. Dacă cerci să fugi, îi tai pe toţi, ca pe berbeci, iar 
pe tine te prind şi te-ndop cu carnea lor. Plecaţi!... Și arătaţi-vă 
mai vrednici în aflarea bogățiilor decât beiul cel nou, 
Cantacuzin! 

Ion Mavrocordat socoti că a săvârşit o bună ispravă; mai 
întâi s-a arătat omenos, săritor la nevoie, în fața unor tineri cu 


inimă şi gând curat; apoi, şi mai cu seamă, s-a încredinţat că 
nici domnia lui Ștefan Cantacuzino nu poate mulțumi toți 
boierii și, mai ales, toţi turcii cei mari; deci nu poate dura. Că, 
pornind războiul cu nemții, sultanul are nevoie, acolo, la 
Dunăre, de nişte bei foarte credincioși, nu vicleni ca acel filosof 
și scriitor Dimitrie Cantemir sau ca Brâncoveanu... „Și, adică, 
eu n-aş fi bun de domn în Ţara Românească?” 

Necuprins de bucuros c-o are pe Ancuţa lângă dânsul și că 
marele vizir le-a poruncit: „Plecaţi!”... beizadea Radu a uitat 
necazuri, ameninţări, spaime, tot, şi-a intrat iar în împărăţia 
fericirii. A mers la casa lui Antioh Cantemir din Galata, să se 
sfătuiască. Doamna Catrina se afla tot în pat, bolnavă, cum o 
lăsase Ancuţa încă din martie; s-a bucurat mult de-un ginere 
bărbat frumos, înțelept, curajos, dar și mai mult s-a întristat, a 
plâns şi a jelit că toți Brâncovenii zăceau în „Groapa sângeâli” 
și că beizadea Radu însuși dobândise slobozenie numai ca să 
aducă giuvaerurile dăruite Ancuţei. 

— Le-am ascuns în loc tainic, numai de mine cunoscut, aşa 
că trebuie să te-nsoţesc în țară, Radule. 

— Mi-ai gâcit dorinţa cea mai mare și ruga cea mai fierbinte, 
Ancuta. 

Dar Antioh Cantemir i-a încuviințat călătoria, numai după 
ce a aflat că-i poate întovărăşi măcar până la Dunăre. 

Doamna Catrina o povăţui să nu se mai întoarcă în Istambul: 

— Noi așteptăm răspunsul ţarului Petru, să plecăm în Rusia, 
la cumnatul Dumitraşcu. Ne întâlnim în București și-om sfătui 
acolo. 

— Dacă scăpăm din năpasta asta, venim și noi, zise Radu. 

— Să dea Dumnezeu! se rugă Antioh. Ci nici naiba nu-i 


satură pe otomani. Eu căutam să le-mplinesc voile toate şi, 
împreună cu slujitorii şi cu boierii, însumi săpam şanţuri la 
Tighina și ajutam la dresul zidurilor, iar paşa tot mă mazâlea şi 
mă lua în surghiun. 

— Suntem vinovaţi şi noi: ne sfădim și ne pârâm unii pre 
alții, parcă n-am fi din același neam şi creştini. 

— Ai dreptate, Radule. Îmi amintesc că acum nouă ani am 
jurat, împreună cu Ştefan Cantacuzino, că vom ţine cu 
sfinţenie înțelegerea dintre Cantemireşti şi Brâncoveni, să 
încetăm orice pâră între noi și să daţi voi, Cantacuzinii și 
Brâncovenii, zece pungi ca despăgubire pentru moșiile 
doamnei (Casandra, soția fratelui meu Dimitrie. Ci 
Cantacuzinii au ţinut acele jurăminți cum țin câinii vinerile... 

— Ştiu, şi mă mâhnesc foarte pentru asta. Dar tocmai de 
aceea, părinte al nostru, noi vrem să schimbăm lucrurile și să 
prețuim, să cinstim prietenia și pacea dintre români. Pavel din 
Tars zice: „Pe cât stă în puterea noastră, să trăim în pace cu toți 
oamenii”... Și cred că această trăire în pace trebuie începută cu 
fraţii de sânge... 

— Vino să te sărut, a întins doamna Catrina brațele albe. 

Radu a îngenuncheat lângă jilțul său, i-a sărutat mâna și s-a 
minunat de frumuseţea ei, măcar că era slăbită de boală. Și, 
privind-o printre lacrimile duioșiei, se fericea că i-a dăruit-o pe 
Ancuţa, tot așa de frumoasă și împodobită cu harul cel 
neprețuit al drăgălășeniei. 

— Îngenunche și tu, Ancuţa, surâse doamna Catrina, gâcind 
parcă gândul lui Radu, să vă binecuvântez: Să fiți unul al 
celuilalt și în fericirea dragostei fără sfârșit să viețuiți... 

În aceeaşi zi Radu Brâncoveanu a alergat la contele Colyer, 


ambasadorul Olandei în Constantinopol, l-a informat despre 
păţaniile neamului său și l-a rugat să stăruie, cu un cuvânt 
bun, întru salvarea din „Groapa sângelui”. Colyer l-a ascultat 
cu luare-aminte, l-a compătimit sincer, şi-a netezit cu 
amândouă palmele părul galben ca paiul și i-a făgăduit ajutor. 

— Nu ştiu de-oi avea izbândă; sultanul Ahmed e zgârcit şi 
crud, iar lăcomia lui e o boală fără leac. Și ştiu că marele vizir 
nu face nimic alta decât se străduiește să sature setea nefirească 
de aur a stăpânului. Şi, ca să găsească aur, în fiecare zi ucide 
cel puțin un creștin bogat și în fiecare an poartă câte trei 
războaie ca să aducă pradă multă. 

Patriarhul Hrisant Nottara l-a primit pe Radu cu greutate şi 
fereală. 

— Să nu afle marele vizir c-ai trecut pe la mine... 

— Înalt prea sfinte, părintele meu a zidit atâtea biserici, din 
Carpaţi până la Sfetagora și Sinai, a tipărit mormane de cărți în 
patru-cinci graiuri, a dăruit zeci de moșii mânăstirilor... 

— Ştiu... Știu... Dar dacă Gin Ali se supără mă-nchide și pe 
mine la Edicule şi-mi rămân enoriașii fără păstor! 

— Daniile părintelui meu, nu se lăsă Radu, au curs, belşug 
neîntrerupt, spre lerusalim, Athos, Alexandria, Liban, Epir, 
Antiohia; pe unde însumi am călătorit, am văzut şi-am dăruit. 
Ci acum, noi, Brâncovenii, din a căror pungă toată biserica 
răsăritului bogat s-a înfruptat, nu putem fi numărați printre 
enoriași? 

— Ba da... dar, vezi, cruzimea sultanului margini n-are. 

— Și nu crezi, înalt prea sfinte, c-ar trebui să se afle oameni 
care să-i pună margini și stavilă? 

— Îmi dau seama că mă răpui, dar... 


— De atâtea ori ai fost în casa noastră. Însumi ţi-am purtat 
banii până la Athos sau până aici, la Istambul. Ne-ai ajutat să 
întemeiem școală înaltă și cu aur greu ţi-am plătit dăscălia. 
Cum de-ai ajuns aşa de lipsit de putere tocmai acum, când 
avem iataganul deasupra grumazului? 

— Brâncovene, ești tânăr şi crezi că oamenii sunt toţi bravi și 
miloși, buni și apărători ai celor slabi. Or, în fapt, cruzi și 
neomenoși sunt. 

— Un înalt prelat al bisericii ortodoxe refuză ajutor unui 
domn creștin? Atunci de ce mai stă în scaun înalt? 

— Nu uita că eşti în casa mea, Brâncovene. 

— Da, în casa unde-am așteptat să găsesc mântuirea pentru 
neamul meu. Rău îmi pare că nu-i aici acea mult râvnită 
mântuire. 

— Şi ce vrei să faci acum? întrebă înaltul prelat, cu un soi de 
neputincioasă milă în glas. 

— Nimic alta decât să zădăresc, cu un băț, viesparul 
otoman... 

Mai avea ceva de spus, dar se opri; îi tremurau buzele și un 
nod ghimpos îi astupa gâtlejul. S-a închinat cu mâhnire și a 
ieșit. 

În ușa de afară a zis călugărului de slujbă: 

— Spune-i înaltului că afară m-au păzit doi ceauși, puși de 
marele vizir să vadă pe unde umblu. Uite-i!... 

Pe Cornul de Aur pluteau corăbii şi se legănau pescărușii, 
scânteind în lumina soarelui de asfinţit. Minunea priveliștii 
stârni în inima lui Radu Brâncoveanu o undă de nădejde. 

Intră în cafeneaua „La lani din Chios”, unde știa că veneau 
mulți creștini, reprezentanți ai feluritelor țări. După port gâci 


că doi erau moscoviți... „Ce-ar fi să mă duc și la ambasadorul 
rus?” Se apropie de măsuța moscoviţitor; le vorbi turcește, 
greceşte, italienește. 

— Nicevo... 

— Dar în ce limbă să ne înțelegem, fraților? zise, mai mult 
pentru sine. 

— A, român? 

— Da. Voi? 

— Ruşi. Puțin rumânski de la Teodor Corbea! Colo. 

— Plecăciune cu minunare, beizadea Răducane! se apropie 
Teodor Corbea, ridicându-se de la o măsuță unde-și bea 
cafeaua. Ce faci? 

— Nu prea bine... după cum vei fi ştiind. Și-i povesti cum a 
ieșit din Edicule, apoi îi arătă ceaușii care-l așteptau, alături de 
Ușurelu, în ușă. Știu că ai trecut de partea Cantacuzinilor; 
totuși te rog să mă ajuţi a vorbi cu ambasadorul țarului Petru. 

— Hm... Să văd dacă binevoieşte. E cel cu care-mi beau 
cafeaua. 

Când a auzit cine-i, rusul s-a arătat foarte binevoitor. l-a 
oferit o cafea şi l-a întrebat cu ce-l poate ajuta. Corbea 
tălmăcea. Cu multă grijă, Radu căuta să-şi dezvinovățească 
părintele pentru cele întâmplate în 1711. 

— Teodor Corbea, te rog să tălmăcești aidoma. 

Când sfârşi pledoaria, ambasadorul îl ţinti cu ochii lui ca 
floarea inului și-i zise: 

— V-aş ajuta cu toată inima, dar... Dar aveţi răbdare: începe 
războiul cu Austria, iar sultanul are nevoie de neutralitatea 
Rusiei. Și-atunci vă salvăm... 

— Mulţumesc, dar mă tem ca nu cumva călăii să fie mai 


harnici decât diplomaţii! 
leşi în uliţă şi, mâhnit, furios, spuse către Ușurelu: 
— Hai în ţară, Sava. Mă cunun și fugim în Transilvania... 
x 

Îndată după plecarea lui Radu și a lui Ion Mavrocordat, 
marele vizir, după firea și obiceiul său, porunci lui Osman aga 
să înteţească schingiuirea Brâncovenilor. 

— Aurul! Tot aurul, în haznaua înaltului padişah! 

Anchetatorii au stat de vorbă între dânșii și au adunat tot ce 
aflaseră despre averea Brâncovenilor. Ca să nu fie întrebaţi cât 
și-au însușit din averea mazâlitului, Mustafa aga și imbrohorul 
au născocit o poveste cu ascunzători tainice în Curtea 
domnească din Târgovişte. 

— Tinea acolo aurul ca să-l treacă mai ușor peste munți. 

— Trebuie scotocite și casele mai mici de pe moșiile 
brâncovenești. 

După asta au chemat pe Ştirbei și Dudescu, capuchehaiele 
lui Ștefan Cantacuzino și pârâtorii Brâncovenilor. 

— Mai au multe avuțţii ascunse, spunea Dudescu, aşa cum 
avea poruncă de la noua domnie; dar trebuie să-l siliți pe cel 
bătrân să destăinuie tainiţele. 

— Adică să-l schingiuim? se făcea a întreba imbrohorul. 

— Numai să nu-l ucideți înainte de a mărturisi, că rămân 
averile pierdute. Feciorii nu ştiu; bătrânul era om foarte șiret și 
ascuns. 

Ca să strângă și mai multe mărturii, Osman aga o aduse şi 
pe domniţa Bălaşa la Edicule, îi puse zeci de întrebări, care de 
care mai îndrăcite; se răsti la dânsa, o pălmui, o ameninţă cu 
tortura în obadă și pentru că nu izbuti să-i scoată nicio 


destăinuire o sudui urât, o dădu unui străjer negru s-o 
batjocorească, acolo în faţa lor, sfâșiindu-i rochiile şi chinuind- 
o până leșină. 

Așa, bătută şi ocărâtă, aga Osman însuşi o duse în camera 
doamnei Maria şi a celorlalte femei. 

— Ca dânsa o să păţiți toate, dacă nu spuneţi unde vi-s 
averile! 

Apoi a poruncit ca toți bărbaţii Brâncoveni să fie adunaţi în 
încăperea caznelor. Cu toate că plângea de spaimă şi 
deznădejde, nu l-au cruțat nici pe micuțul Matei. 

— Pârâșii voştri ne-au spus că aveți aur ascuns în 
Transilvania și bani depuşi la banca Zecca din Veneţia. 
Mărturisiţi ori vă ardem cu fierul roșu! 

Toţi tăcură, încruntați; coconii așteptau cuvântul părintelui, 
iar părintele pe al coconilor. 

— Nu vorbiţi? Nu spuneţi? 

— De unde să mai avem aur? întrebă vodă, stăpân pe sine. 

— Din biruri! Ai jumulit ţara ca pe-o gâscă. 

— N-am ascuns niciodată: birul țării a fost între patru şi 
cinci sute de mii de taleri. 

— Vistierul tău spune că era de două milioane. 

— Ori tu, ori el minte. La mine totul a fost trecut în catastife. 
Şi catastifele-s la voi: cercetaţi! Catastifele mele spun că am 
plătit în fiecare an peste o sută mii de lei birul cel mare al 
haraciului, din care zece mii ploconul sultanului şi două mii 
cinci sute darul sultanei valide, cinci mii al vizirului, o mie al 
chehaei, apoi ploconul hanului și alte multe plocoane date 
altor slujitori şi dregători, unii ca să-mi fie prieteni, alţii ca să 
nu mă dușmănească. lar domnia pe viață, acum unsprezece 


ani, m-a costat 600 000... 

Tefterdarul se mira de buna ţinere de minte a voievodului, 
când a spus că birul lui Ali pașa s-a plătit numai în ianuarie 
1696, treizeci de mii de lei. Şi-apoi când l-a auzit: 

— Dar nu uitaţi că în fiecare an, în fiecare lună, un vizir, un 
înalt dregător își căsătoreşte o odraslă, călătorește spre o 
graniță, pornește la un război, îşi serbează ziua de naștere, eu 
trebuie să-l dăruiesc cu bogate daruri. Şi să le dau zâmbind, nu 
scrâşnind. Dar mucarerul mare și mucarerul mic, plătite în 
fiece an? 

— Ce te mânii? Ori ai uitat că toate bogăţiile acestui pământ 
sunt ale măritului padişah? Cine și le însuşește îl dăm 
gealatului, ca tâlhar. Gealaţi, ardeţi-i cu frigarea!... Ardeţi-i 
pân-or spune și țâța suptă de la mume! Cu fierul roșu la tălpi şi 
pe piept... 

Urlau Brâncovenii de durere şi printre dinţi scuipau sânge, 
sudălmi şi blesteme, amestecate cu nume de locuri unde știau 
c-au mai adăpostit ceva lucruri de preț. Cel dintâi beizadea 
Constantin, gemând de usturime, mărturisi banii ascunși în 
pivnițele de la Potlogi. Ceru voie să meargă însuși să-i scoată, 
dar aga Osman nu-i îngădui. 

— Avem noi ciohodarii noștri! 

— Să nu-mi dărâmaţi casa, căutând... 

— N-avea grijă! Și mai ales să nu minţi, că te jupoi! De viu te 
jupoi, şuviță cu șuviţă. 

Când fierul înroșit îi sfârâi în carne, vodă Brâncoveanu 
gemu și se rugă până leșină. Îl treziră cu apă rece și-i puseră 
iară frigările pe piept; atunci destăinui că are lucruri de preţ 
sub podeaua iatacului său din casa din Târgovişte. 


Asteptând să-i vină rândul la cumplitul tacrir, beizadea 
Ștefăniță gândea la povestirea, auzită în casă, despre felul cum, 
acum cincizeci şi cinci de ani, Mihnea vodă a strâns într-o 
seară toți boierii cei mari, a pus tabulhanaua să cânte, iar călăii 
să-i sugrume şi să-i arunce pe ferestre. Și așa pieriră toți în 
zicerea tabulhanalei, care n-a tăcut până când călăii n-au 
isprăvit toți boierii. ...,„ Atunci pieri și străbunicul nostru, Preda 
Brâncoveanu... La sugrumarea noastră, nici tabulhanaua n-o 
să zică... Ce soartă! Barem Radu a trăit, a petrecut, s-a desfătat 
ca un om lumet ce este. Pe când eu? Sau Constantin? Murim de 
pomană, după un trai de pomană”... Ci, dintr-odată, către 
tefterdar şi către aga Osman: 

— N-aţi mai sfârşit cu tacrirul? 

— Nu! Unde ai averi? 

— Le-am urcat pe toate în cer. 

— N-o fă pe nebunul! 

— Eu, nebun? Toate stelele sunt ale mele. Și-s de aur! Așa 
că-s mai bogat decât padișahul. Stelele-s ale mele, cu luceafăr 
cu tot... 

Crezând că s-a smintit de frică, aga Osman amână 
schingiuirea acestui tânăr gras, nădușit şi năucit de groază. 

x 

Deși călătoreau spre Dunăre în mare grabă, străjuit de doi 
ceauşi, dar însoţiţi și de Uşurelu, Pârvu, Stan și încă doi 
slujitori ai lui Antioh Cantemir, Radu avu totuşi vreme să se 
încredințeze că, la cei șaptesprezece ani și jumătate câţi îi avea, 
Ancuţa era nu numai înțeleaptă și frumoasă, ci şi curajoasă și 
lesne se descurca din împrejurările cele grele. Cu cei doi ceauși 
a ştiut să se poarte așa fel, încât au devenit prieteni cu care se 


ajutau la drum, în hanuri și mai ales în faţa străjilor de pe 
drumuri, care umblau mai mult după mituire și pradă, decât 
să țină liniştea şi pacea călătorilor. 

Antioh vodă Cantemir nu stăpânea nici pe departe ştiinţa şi 
filosofia, retorica şi poligloţia fratelui său Dimitrie, spudeu și 
mare învățat la Țarigrad, mult iubitor de libertate și adânc 
cunoscător al împărăției otomane, bărbat cu trecere în fața 
marilor dregători, prieten cu mulți diplomaţi din apus şi 
răsărit, domnitor nenorocos la Moldova. Totdeauna l-a 
invidiat ori admirat pentru însușirile lui şi a vrut ca măcar 
fiicele și fiii săi să ajungă oameni învăţaţi, încredinţat că 
învăţătura e cea mai de preț comoară; nu ruginește, ci 
totdeauna strălucește frumos, iar de furat, nimeni n-o poate 
fura. De aceea s-a îngrijit ca Ancuţa și Maria, fetele lui dragi, să 
aibă dascăli buni, iar acum ştiu limba italiană și greacă, 
vorbesc binișor turcește, cântă frumos și, mai ales, cunosc 
oamenii, nu se tem de primejdii și sunt vesele și încrezătoare în 
viață. Așa, la Gabrovo, Ancuţa singură a târguit un împrumut, 
în numele familiei Cantemir, la un neguțător bulgar, cu care 
Cantemireștii lucrau încă din vremea lui Constantin vodă 
Cantemir bătrânul. lar când a ajuns la Rusciuc și s-a despărțit 
de părintele său a hotărât: 

— Merg cu tine, Radule, dar nu ca o povară, ci ca să-ți fiu 
ajutor întru împlinirea gândurilor tale, gânduri care acum și 
ale mele sunt. 

Apoi, după trecerea Dunării, călărind alături, pe calea spre 
Călugăreni, întrebă: 

— Crezi, Radule, că, ducând cele trei giuvaeruri, poți scoate 
neamul tău din temniță? 


— Tu ce zici, Ancuţa? 

— Stareţa de la schitul Stânișoara, Pârvu, omul nostru de 
credință, turcul care vinde bragă pe ulița noastră din Galata, 
toți spun, ca şi tata, că, de-o vreme, sultanii şi vizirii nu mai au 
cuvânt: mint de-ngheață apele şi calcă în picioare orice 
jurământ. lar mincinoşii sunt cei mai răi hoți şi înșelători. 

— Deci să nu mă mai încred în cuvântul lui Gin Ali? 

— Nu. Încrede-te în dreptatea ta şi a neamului. 

— Ci dreptatea-i fără putere în faţa tâlharilor şi a tiranilor. 

— Puterea noastră stă, deocamdată, doar în iscusinţa minții. 
Deci găsi-vei calea. Eu te-ajut cu toată ființa mea. 

Zise și-și apropie calul de al logodnicului, scară lângă scară, 
și-i prinse mâna. 

Trecură pe sub plopii şi sălciile, stejarii și gorunii de la 
Călugăreni, locul unde s-a războit Mihai vodă cu Sinan pașa. 
Radu îi arătă Neajlovul şi podul, îi povesti ce auzise de la 
cronicarul Radu Greceanu despre acea mare bătălie. 

— Deci... se poate, nu? grăi Ancuţa, gândind adânc și trist. 

— Oştire! Asta îmi trebuie. 

— O vei face, Radule... Așa spunea și cumnata Bălaşa. Deși-i 
numai cu doi ani mai mare decât mine, am aflat-o foarte 
frumoasă şi pricepută în toate ale vieţii. Seamănă mult cu tine. 
lar eu îi voi fi veșnic recunoscătoare pentru că m-a scos din 
mărăcinii îndoielilor. 

— Ce fel de îndoieli? 

— Știind ce bogaţi sunt Brâncovenii, mi te închipuiam trufaș, 
răsfățat, cu fumuri de mărire ori molâu și nepăsător. Și foarte 
mă temeam. Ci Bălaşa mi te-a înfățișat cu atâta frățească 
dragoste şi adevăr, încât am pornit spre Bucureşti cu deplină 


încredere c-am să întâlnesc bărbatul meu și dragostea mea. 

— Nu știu, dar poate Bălașa a umflat mult însușirile mele. Îi 
place firea mea şi mă iubește prea mult. 

— Văzând cum te zbați pentru neamul și țara ta, mă 
încredințez că Bălaşa n-a vorbit numai din dragoste pentru 
fratele ei, ci și pentru adevăr. 

— Acum, când suntem iară pe pământul nostru, gândese 
încă mai adânc la potolirea urii între frați. Că dacă nu-i hrănită 
de-aici, din ţară, ura otomanilor seacă. Dar cum fac? Cu ce 
cheie descui cele inimi drăcește învrăjbite? 

x 

După fiecare destăinuire de ascunzișuri cu averi, aga Osman 
îi lăsa câteva zile, până când ciohodarii se încredințau c-au 
spus adevărul și arsurile mai prindeau coajă, ca să le ardă din 
nou tălpile și piepturile cu frigări înroşite. În unele zile îi 
închideau pe toţi bărbaţii în aceeași temniță, lăsându-i anume 
să se sfătuiască, dar aşezând la ușă pânditori știutori de limbă 
română sau greacă, în care credea c-ar putea vorbi. Asta se 
numea „sistema Osman aga”. 

După ce scăpau de sub cazne, o vreme zăceau ca leşinaţi, în 
durere, usturime, cu sânge negru-vâscos, năcleit pe trupuri, pe 
cămăși şi pe straie. 

Apoi, când, cu încetul, li se mai limpezea creierul și durerile 
amorțeau, îi cuprindea un nestăpânit chef de vorbă, greu de 
înțeles. Mai ales că vorbeau și voiau să afle despre lucruri ce 
păreau fără legătură cu ceea ce îndurau aici și acum. Poate 
numai ca să uite unde se află şi ce dramă trăiesc. De pildă, 
îngrijindu-și arsurile de pe piept, beizadea Ștefăniță vru să știe 
cum a fost atunci, la 1700, când veniră boierii moldoveni să se 


plângă împotriva cumnatului lor Constantin Duca. 

Vodă povesti, cu un fel de stranie plăcere că era pus aminte 
să-şi aducă. 

— Am cetit şi în cronica lui Radu Greceanu, ca să-mi 
amintesc unele, uitate... L-am înduplecat pe marele vizir să 
dea domnia Moldovei ginerelui meu, dar vrui să ocârmuiesc şi 
această moşie românească, după cum făcusem și în întâia 
domnie a lui Duca. Ci, lacom fiind, nepricopsitul meu ginere, 
fără sfat, ci numai cu rea mintea lui cea măruntă, spori darea 
pe vin și puse din nou văcăritul, dare ștearsă de Antioh 
Cantemir, sub strașnic blăstăm. Boierii veniră şi se plânseră, iar 
eu foarte îl dojenii pe Duca și-l silii să se împace cu boierii 
moldoveni şi să-i cheme din pribegie... Am avut trecere, 
putere şi dragoste la oamenii din toate țările române. Jumătate 
din cele douăsprezece schimbări de domnie la lași eu le-am 
făcut. Și numai stolnicul Constantin, cum știți, mă opri a primi 
domnia a două ţări române. Apărat-am, cu toată puterea, pe 
românii din Transilvania; am stăruit la curtea din Viena pentru 
dreptul şi credinţa lor... 

Deși pe Ștefăniță îl supăra vorbirea despre ce-a făcut și ce s-a 
întâmplat cândva, totuși înțelegea că asta îi mai alina 
domnului durerile cele trupești și duhovnicești şi-l lăsa ori 
chiar îl îndemna să povestească: 

— Povesteşte, tată, cu veselie; lasă-mă pe mine să râd și să 
mă ocărăsc pentru tristețea și proorocirile mele negre. 

Vodă Brâncoveanu, dacă nu s-ar fi ferit de pânditorii pe 
care-i simțea pe la uși, ar fi povestit cum a cumpărat casele din 
Cetatea şi din Şcheii Brașovului, cu pivnițe vechi în care 
strânge, mai în fiecare an, balerci de vin, pe care, după ce se 


învechesc și bine se limpezesc, omul său de încredere, Manu 
Apostol, le vinde cu preţ bun. Gândea şi la prietenia pe care i-o 
arătară, în anii din urmă, generalii nemți, care de multe ori îl 
poftiră să se adăpostească în Transilvania. Socotise, cu pana în 
mână, câte ceasuri făcea până la Bran, ca să treacă munții şi să 
scape de primejdie. Avea străji tainice la Rusciuc, la Giurgiu, la 
Călugăreni, la București, care, de multe ori, l-au vestit de 
primejdii, iar măria sa s-a tras spre Târgovişte, dacă se afla la 
București, ori și-a pregătit calabalâcul să se adăpostească la 
Brașov, dacă era în Târgoviște. 

Ci iată că, ştiind despre străjuirea asta, Mustafa aga s-a ivit 
în Bucureşti cu patru sute de ieniceri, iar el, vodă, n-a aflat 
nimica. 

— Cum naiba a făcut? 

— Ai uitat, tată: zicea că merge la Hotin. 

— Oricum straja trebuia să mă vestească: venea doar un 
prieten. 

— Un drac, nu un prieten! sudui beizadea Constantin. 

— A, mi-am amintit... se lovi Ștefăniță peste frunte, simțind 
însă mare usturime la rănile din piept. Radu a aflat de la 
căpitanul Drăgan, în slujbă la Giurgiu, că el a trimis doi 
ștafetari la curtea domnească. lar dacă n-au ajuns... mână, tot 
mână cantacuzină. 

Bătrânul plecă fruntea; Constantin sudui, apoi, ca s-o 
dreagă: 

— Mi-aduc aminte de solia acelui William Paget, de la 
Englitera; cum l-am întâmpinat la marginea Bucureştilor, eu cu 
Ștefăniță, cu trei boieri de cei mari, și i-am făcut alai cu cinci 
sute de ostași. Şi ce oraţie frumoasă i-am rostit... Eram tare 


fudul! 

— Nu ştiu de ce ne mai chinuim ori ne mai amețim cu 
asemenea aduceri-aminte, îşi pierdu iar răbdarea Ștefăniță. Pe 
mine foarte mă întristează şi mă sfâșie durerea când gândesc 
ce-am fost și nu mai suntem. 

— Cu-adevărat spunea Radu: „Amarnic mai dor fericirile 
pierdute”... Unde-o fi acum? 

— Dacă nu s-ar fi dus s-o vadă pe Bălaşa la închisoare, l-aş 
crede un vânzător care totdeauna a trăit numai pentru el: 
petreceri, călătorii, vânători. 

— Numai el, dintre noi, a știut să soarbă viaţa și să se bucure 
de ea. lar dacă ajunge la Viena ori la Veneţia... 

— Tată, nu cumva ai de gând să-i dai lui ce ai la Zecca și la... 

— Nu-l pizmuiţi! E cel mai vrednic cocon al meu!... Nu-i 
niciun an de când patriarhul Nottara îl numea pe Gin Ali „prea 
creștinul vizir”... 

— Cum se poate prosti un cărturar ca el? se miră beizadea 
Constantin, înțelegând că părintele lor cârmise anume vorba, 
ca să-l cruțe pe Răducanu de învinuirile fraților. 

— Dar parcă Antim mitropolitul nu este o comoară de 
înțelepciune? Ca să ne amăgească și să ne prindă-n laţ, marele 
vizir a folosit tot felul de năzi, care... 

— Plătim greşeli vechi, părinte al nostru. 

În ziua aceea Osman auzi de la pânditori un nume: Zecca 
din Veneţia. Înțelese ceva, dar nu deplin. Și-atunci schimbă iar 
tactica. Îi aduse în camera doamnelor și-i lăsă patru zile să-şi 
mai tămăduiască rănile și să mai pună la cale una și alta, sub 
privegherea și iscodirea temnicerilor. 

Beizadea Constantin și măria sa nu voiau să creadă că nici 


patriarhul Nottara, nici ambasadorul Colyer al Olandei, nici 
ţarul Moscovei, nici împăratul de la Viena nu le vor sări în 
ajutor. 

— Nu ştiu! Încă n-au aflat cum se poartă cu noi, cum ne 
schingiuesc. Altfel ar sări să ne scoată de-aici. Dar cine-i 
vesteşte, dacă Radu... 

Doamna Maria era de aceeași părere: 

— La vremea potrivită, noi, Brâncovenii, i-am ajutat pe toți: 
cu moșii, cu bani, cu zaherea, cu sfat, cu cărţi, cu odoare 
scumpe, cu ctitorii. Nu cred că au uitat. Nu pot uita. 

Domnița Bălaşa ceru voie să scrie patriarhului Hrisant 
Nottara, bailului Veneţiei, lui Ion Mavrocordat, dogelui 
Veneţiei, ţarului, împăratului din Viena. 

— Am găsit un străjer care, dacă-i dau cerceii din ureche, îmi 
aduce hârtie şi călimară. 

În adevăr, a doua zi, domniţa Bălaşa a dobândit cinci coli de 
hârtie. Cu multă nădejde a scris beizadea Constantin scrisorile 
cu litere latine, iar vodă a iscălit. 

Același străjer, după ce i s-a mai dăruit un inel, a făgăduit să 
le ducă la patriarhul Nottara, iar acesta să le trimită, cum va 
ști, la destinație. Și trei zile nădejdile le-au îmbobocit în inimi, 
odată cu slovele semănate pe hârtie. 

Doamna Maria și Bălașa se îngrijorau însă foarte de soarta 
lui Radu, deşi n-o spuneau. Beizadea Constantin se temea ca 
nu cumva fratele său să facă vreo faptă necugetată. Se întreba: 
„De ce, la câteva zile după ieşirea lui din Edicule, temnicerii 
ne-au pedepsit cu fier roşu? Nu cumva...” Şi pentru că nu 
cuteza să pună întrebarea asta cu glas tare, o răsuci: 

— Cum nu s-a dus el pe la prietenii și cunoscuții noştri? 


— Era slobod; de ce să-şi mai vâre cap sănătos sub 
evanghelie, zise Ștefăniță şi nu-l cruță: Ne-a trădat, ca și alți 
mişei. Cine a fost prieten cu Radu Dudescu şi cu... 
Cantacuzinii? 

— Aici taci! se burzului Constantin. Că și tu ai stat în casa lui 
Ştefan Cantacuzino şi n-ai amirosit nimic. 

— De unde știi? 

— Adevărat; tu ţi-ai vârât nasul în cărţile stolnicului, iar 
Răducanu numai în iatacul Păuniţei, înmiresmat cu zamă de 
trandafiri Pe tine te-au năucit cărțile, pe el... fustele. 

— Și tu ştiai că... se ținea cu...? 

— Bănuiam; prea o lăuda. 

— Noi, dacă-i să dăm cărţile pe faţă, zise Safta, ştiam multe 
de la fetele din casă, dar nu voiam să afle părinții. 

— Ştiam, surâse domnița Bălașa, şi mă mândream în sinea- 
mi, aşa după cum frații mai mari îl pizmuiau. 

— Ce tot șoșotiți voi, acolo? întrebă vodă, supărat. 

— Știu unde s-a dus Răducanu nostru: să-și vadă ibovnica, 
vorbi, hotărât şi cu parapon, beizadea Ștefăniță. 

— Vrei să zici logodnica. 

— Nu, tată, ibovnica: adică Păuna, soața lui Ştefan 
Cantacuzino! Doamna Păuna, deh... Că de mai mulţi ani 
frățiorul nostru își încornorează vărul de pe unchi. Zeița asta l- 
a prins în mrejele ei, iar dumnealui i-a... zămislit doi plozi: 
Brâncoveni de sub tufă. 

— Nu chiar așa! Întâi precum știi pentru că nu sunt rude de 
sânge. Dacă ai căsătorit-o pe Ilinca noastră cu Şerban 
Greceanu, cu dezlegare de la mitropolitul Antim, îl puteai 
căsători şi pe Radu cu vara ginerelui. 


— Dar Păuna, fiind vestit de frumoasă și-mpătimită după 
bărbaţi, iar soțul cam neajutorat, cei doi n-au mai așteptat nici 
dezlegări, nici binecuvântări. lar casa Cantacuzino a sporit cu 
doi flăcăiași: Radu şi Constantin, care-ţi seamănă leit! 

— Nu mi-am închipuit că Radu... 

— Câte iscoade plăteşti, niciuna nu l-a pârât? Şi-aici bani 
azvârliți pe gârlă, măria ta! 

— Nu cumva și din pricina asta Cantacuzinii îmi poartă 
pică? 

— Habar n-au; Răducanu și Păunița, mari meșteri 
îmbroboditori. Oricum părinte al nostru, aşa a răspuns Radu la 
sfada măriei tale cu Cantacuzinii. Și dacă-i slobod vine în 
ajutorul dominei cantacuzine și-i... umple ograda cu odrasle 
brâncovene. 

Totdeauna încrezătoare în fiul lor cel mai năzbâtios, doamna 
Maria se mâhni, dar nu-l osândea; într-un anume fel, ea şi 
Bălașa, era chiar mândră. lar acum și-l închipuia zbătându-se 
prin Istambul să găsească o poartă deschisă spre marele vizir. 

— Răzbătător este, vioi este, deştept și dibaci la vorbă aşi- 
jderi. 

— Domnia ta, mamă, judeci oamenii după inima măriei tale 
cea prea bună şi prea îndurătoare. 

— Pe copiii mei, pe oricare dintre ei, nu-i pot judeca decât cu 
inima. 

— Radu una a știut: să trăiască el cât mai bine: adică să sugă 
la țâța cea dulce a tuturor fericirilor, răbufni iar Constantin. 
Frumuseţea,  voinicia,  bărbăţia,  berbantlăcul şi chiar 
deşteptăeiunea l-au răsfățat. lar norocul, ce să mai zic? Noi sub 
frigări de foc, el în braţele Păuniţei. Asta-i... dreptatea ta, 


Doamne? 

— Eu o cred pe mama, zise domniţa Bălașa. Voi, cei mai 
mari, v-aţi făcut casele voastre și v-aţi depărtat de tata, de 
treburile domniei; Radu, de la cincisprezece ani, nu l-a părăsit 
nicio zi. Este, tată? lar acum e singurul dintre noi care a izbutit 
să iasă din „Groapa sângelui”. 

— Vremelnic, se-mpotrivi Ștefăniță. Şi nu-l lăuda înainte de 
a ști preţul acestei izbânde. 

— Eu cred că Răducanu nostru, dacă nu poate să ne scoată 
altcum de-aici, se duce și răscoală ţara, prooroci Bălașa. 

— Ai zis-o! râse Ștefăniță, dar repede se strâmbă de durerea 
din piept. Dacă pe mine mă porecliți Casandra cea vânătă, pe 
tine, Bălașa, va să te botezăm Casandra albă şi fără de prihană 
întru înțelegerea oamenilor. Şi-apoi ce răscoală? Cu ce şi cu 
cine? Pentru toate trebuie aur. Aur! Or noi, lefteri! 

— Ai dreptate; dacă săvârşeşte prostia asta, a doua zi marele 
vizir ne-a și atârnat în ștreang. 

— Trebuie să cercăm orice, numai să scăpăm. 

— Ne zbatem, tată, că ne place să trăim; dar scăpare nu-i! 
Totuși poate-i mai bine s-o credeți pe Casandra cea albă! 
Săracii cu duhul sunt fericiți. 

%* 

Deşteaptă, ambițioasă, şireată, pricepută în mânuirea 
oamenilor şi, mai ales, frumoasă fiind, doamna Păuna şi-a 
tocmit repede o curte strălucită. Toate Cantacuzinele, 
Grecencele, Goleştele, o parte din Bălăcene prindeau a se roti 
în juru-i ca bibilicele la căușul cu mei, dornice să fie poftite la 
serbările și petrecerile cu care este dăruită, după datină, orice 
domnie nouă. Fetele lui Mihai spătarul Cantacuzino veneau să 


vadă cum a orânduit noua domnie această curte, vestit de 
strălucită și de luxoasă în vremea Brâncovenilor, dar căreia 
capugiii îi lăsaseră doar pereţii goi. În trei săptâmâni noul 
domn ajunsese să împodobească iară odăile doamnei și iatacul 
lui vodă, spătăria mare, cea înstelată și cea mică, păstrând 
mesele, scaunul domnesc, jilțurile, aducând însă din casele lor 
și, mai ales, din alte case brâncovene, oglinzi, icoane, covoare, 
vase, argintărie, sfeșnice, candele și candelabre scumpe. 

Dar nimeni nu ştia că doamna Păuna nu se putea odihni în 
curtea domnească. Nopți întregi veghea, în neliniște şi 
frământ. Când urca treptele de marmură, când se plimba prin 
grădină ori intra în chioşcul cel de toată lumea lăudat, când 
cerceta cuhnea ori auzea ceasul din turn, când se îmbăia în 
baia turcească, atât de plăcută și de tihnită, când se așeza pe 
sofalele de catifea, să soarbă în linişte cafeaua, sau gusta 
dulceaţă din chitre în iatacul voievodului, când sta singură 
lângă iconostas ca să-și spună ruga ori între fetele din casă, la 
migălit broderii, nu-l vedea decât pe Răducanu. O urmărea ca 
o umbră mută, plutitoare, amestecată în toate. Greu i-a fost 
totdeauna să intre în patul soțului când nu era domn; ci acum 
îi era aproape peste putinţă; nu l-a iubit niciodată, ci acum îl 
scârbea. Nu-l dorea decât pe Radu. lată-l, alături de vodă 
Brâncoveanu, diriguind zugravii şi pietrarii, la zidirea unei 
case sau biserici... „El, prieten cu zugravul Pârvu Mutu, cu 
Manea vătaful de zidari, arhitectonul mânăstirii de la Hurez. 
El mi-a arătat atunci horele și tarafurile de lăutari acolo, în 
frescurile cu sfinţii din pridvorul de la Cozia. Zicea: «Tot s-au 
născut ei, sfinții și mucenicii ăștia, prin Siria, Eghipet ori 
Grecia; de ce n-ar învăţa și hora românească? Să mi-o zugrăviți 


cum nu este alta asemenea»... Ci cum de-l văd pretutindeni și 
în toate când îl ştiu închis la Edicule? Dar dacă l-au ucis? Nu, 
nu cred... Dacă-l ucid acolo, atunci chipul lui va să mi s-arate 
într-o floare de trandafir...” 

La porunca doamnei Păuna, maica Olimpiada şi-a părăsit 
chilia din mânăstirea Dintr-un lemn și cu coșteele ei pline de 
buruieni, de flori, de aripi de liliac, de pene de bufniţe și 
cucuvăi, de păr de la fel de fel de lighioaie, de piele de șerpi 
sau şopârle s-a așezat în casa cantacuzină de pe Podul 
Mogoşoaiei, doftoroaie de inimă rea, de neliniște, de dureri 
fără rană văzută și de dragoste neîmplinită, măcar că vodă a 
mârâit potrivnic. 

Voia averi și doamna Păuna; dar mai ales domnitorul. Se 
răscolise în el o neostoită sete de îmbogăţire, împerecheată cu 
pofta de mărire. Dorea, voia, râvnea să domnească. 

— S-a trezit în tine sângele împărătesc al Cantacuzinilor, 
spunea cu mândrie Constantin stolnicul. Cuvine-se cu fapte a-l 
hrăni. Şi cea întâi faptă mare se cheamă dobândirea libertăţii 
acestor ţări. 

— Dar... asta a vrut şi Brâncoveanu. 

— Da, cât a ascultat povaţa mea... În cel mult doi ani trebuie 
să fim în tabăra creştină, alături de moscali și de nemți. Că, 
iată, războiul izbucnește iară și mai aproape de noi. Şi, dacă la 
Zenta creștinătatea a bătut toată păgânătatea şi toate avuţiile și 
armele le-au luat, acum şi mai tare o va bate, ajungând până la 
Țarigrad. 

Ştefan Cantacuzino își asculta părintele şi foarte se mira: 
„De când mă știe așa războinic? Mă prepune cu unchiul 
Şerban? Ori cu feciorul lui, vărul meu Gheorghe, care învaţă 


meşteşugul oştirilor la nemți? Sau poate cu Radu Brâncoveanu 
cel setos de cai și călăreț iute, ca un mutafaraca din aceia care-l 
însoțesc pe sultan în călătorii şi-n războaie?... Părintele meu e 
mare cărturar: cunoaște toată ştiinţa lumii, dar nu cunoaște 
oamenii. Eu... sunt prea gras ca să fiu un ghenărar mare. Aud 
că Evghenie de la Savoia e-un prichindel de cinci palme, dar 
se-nvârte ca o sfârlează, ca un spiriduş şi-i şi spulberă pe 
otomani ca pleava-n vânt. Tot, numai inimă! Şi pe toţi îi 
însufleţeşte spre fapte de ispravă: ghenărarul cel mic câștigă 
biruințe mari. Pe când eu... Vreau averile Brâncovenilor: toate! 
Şi de trei ori mai multe. Averi nenumărate și domnie lungă! 
De două luni, de când m-am suit în scaun, am înţeles că 
Brâncoveanu avea dreptate: aici, între trei mari împărăţii, sabia 
nu mai umblă decât dacă-i de aur. Stăpânii de la Istanbul știu 
să ceară, să sugă, să smulgă, să jefuiască. Bunăvoia celorlalte 
împărăţii tot cu aur o putem dobândi. Ei, dacă nu împărţeam 
averile cu Mustafa aga, cu imbrohorul, cu sultanul, azi eram 
cel mai bogat voievod din câţi au stat în acest scaun. Dar așa, 
nici a douăzecea parte nu mi s-a cuvenit. lar moșiile 
brâncovenești, până s-or orândui iar și-or da rod, mai trec 
cinci-șase ani. Deocamdată trebuie să plătesc haraciul, 
mucaretul, plocoanele şi cele o sută de pungi, cât a prubuluit 
imbrohorul că fac turmele, cirezile şi hambarele cu pâine de pe 
moșiile brâncovene, pe care otomanii n-au putut să le ridice”... 

Cea dintâi, Păuna doamna a observat că în domnescul 
măriei sale soț nu s-a zămislit nici nu s-a trezit îndemnul spre 
vreo altă faptă de ispravă decât pofta și sârgul spre strângerea 
averilor. Şi cu cât sporea în el această poftă, cu atât îi dospea în 
inimă ura împotriva Brâncovenilor. Întâi, pentru că au fost 


mult mai bogați decât era el acum. Al doilea pentru că, deși au 
trecut două luni, lumea, norodul, tot despre Constantin vodă 
vorbește şi rău îi pare după dânsul. 

Chiar și părintele său, stolnicul, i-l dă ca pildă. Şi-apoi, 
oriunde se-ntoarce tot de ce-au făcut Brâncovenii se izbeșşte: 
treptele de marmură și stâlpii curții domnești Brâncoveanu le- 
a tocmit; chioşcul din grădină, după gustul lui l-au înălțat 
meşterii; turnul cu ceas el l-a poruncit; şi clopotele tuturor 
bisericilor din oraş tot numele lui îl îngână: Brân-co-veanu — 
Con-stan-tin... Brân-co-veanu — Con-stan-tin... Cu banii, cu 
porunca și cu priceperea lui s-au zidit biserica și hanul cel 
mare de la Sf. Gheorghe; el a podit Podul Mogoşoaiei, cu bârne 
groase de gorun; el a ctitorit Hurezul și-a pus pe meșterul 
Constantinos să-l zugrăvească... 

„Oriunde mă duc, oricum mă întorc nu văd, nu aud decât 
despre lucrări brâncovene. Nu! Trebuie să mă îmbogăţesc de 
zece ori mai mult ca el. Să dărâm tot ce-a clădit el în ţara asta și 
să zidesc eu, pe loc gol. Dacă nici Păuna nu se simte bine în 
curtea domnească gâcesc pricina... Dar asta-i altă socoteală... 
Răfuiala cu dânsa, la urmă. Deocamdată să-i fac casa ei, casa 
doamnei Păuna, și s-o închid acolo. Ci, pentru toate astea 
trebuie să pun mâna pe giuvaemrile cu diamantul basarab; 
numai așa pot domni îndelungă vreme, ca Brân... Ptiu! Iaca şi 
eu mi-l iau ca pildă... Tata spune că, din pomelnicul 
voievozilor, au avut asupră-le acest diamant numai Basarab 
întemeietorul, Mircea cel Bătrân, Neagoe Basarab, Mihai Vodă 
cel care a unit țările române și... iar trebuie să rostesc numele 
ce nu voiesc a rosti... De aceea te pomeneşti că și-a adăugat și 
numele de Basarab... Basarab Brâncoveanu...” 


În clipa aceea intră Cernat, căpitanul străjii de seimeni. 

— Măria ta, iscoada noastră din Giurgiu vesteşte că beizadea 
Radu Brâncoveanu a trecut în ţară, cu o... o muiere şi cu cinci 
slujitori, din care doi sunt turci. Până la Rusciuc i-a călăuzit 
Antioh vodă Cantemir. 

Asemenea știre lovi ca trăsnetul în inima lui Ştefan vodă 
Cantacuzino. Întâi vru să strige: „Prindeţi-l şi spânzuraţi-l” 
Dar limba-i era ca de piatră, iar fălcile zăvorâte. Gândul însă îi 
umbla și-l furnica un noian de mânie amestecat cu o ciudată 
undă de bucurie.:... „Ea l-a adus! Se însoară cu o cantemirească, 
dar adulmecă tot vechiul miros de fustă... fustă de doamnă”... 
lar unda asta de bucurie îi clinti limba și-i deszăvori fălcile: 

— Dacă l-aţi văzut de ce nu l-aţi prins? Netrebnicilor! 

— Am aflat abia acum, după patru zile, de la niște 
neguțători cu care au trecut podul peste Dunăre, la Giurgiu. 

— Să-l prindeţi! Tu să-l prinzi... la-ţi ajutoare câte vrei și 

câte-ți trebuie. Cred că întâi va merge la Hurez; acolo 
plăcea... 

Şi dintr-o dată iar încremeni... „Păuna a plecat ieri la 
Govora; nu cumva...? Îi prind, îi hăcuiesc, îi toc cu satârul, le 
amestec carnea şi-i ard... Că așa i-a ars dragostea şi și-au 
amestecat trupurile în patimă și păcat...” Căpitanul seimenilor 
a aşteptat ca măria sa să dobândească iar culoare de om viu și 
a mai adăugat încă una, de spaimă: 

— Prin ţară umblă vorba că vodă Brâncoveanu ar fi 
dobândit slobozenie de la sultan și că l-a trimis pe Radu 
înainte, să gătească țara, să răscoale satele și meşteşugarii cu 
care-i prieten, negustorii, care așa de bine au câștigat în 
vremea lui, și chiar ţăranii miluiţi de el. Aşa zic oamenii, măria 


ta... 

Vorbele căpitanului căzură pe cugetul lui Ștefan vodă 
Cantacuzino ca o ploaie de foc şi de gheaţă. Se scutură şi, 
săltând în picioare, răcni: 

— Fă ce ţi-am poruncit! Viu sau mort! Nu - nu... numai viu! 
Urmăreşte-l pas cu pas, că se va duce acolo unde a ascuns 
lucruri de preţ... Mi-l aduci, cu giuvaeruri cu tot. 

Alergă la părintele său, la Mărgineni, şi-i povesti stăruind 
mai ales asupra răscoalei pe care, de bună samă, ar putea-o 
pregăti zăludul Brâncovean. Stolnicul îl privi cu luare-aminte, 
măsurându-i îngrijorarea și spaima, apoi grăi calm: 

— Zvonuri neroade... Ostoieşte-ţi frica. Răducanu a fost 
căpitan în tabără la Urlaţi. Avea, îți amintești?, mulţi prieteni 
printre oșteni. Ci acum toţi acei oșteni sunt în slujba noastră. 
Şi-apoi Brâncoveni ocârmuitori de oști n-am prea văzut! 

— Tată, dar străbunica lui Radu a fost nepoata lui Matei 
Basarab, iar acesta a fost oștean ales și ghenărar de frunte. 

— Nu cred în însușirile ostășești moștenite prin muieri... 
surâse stolnicul, dar în sinea-i se îngrijoră totuși: „Acest 
beizadea Radu, bun alergător de-a călare — mutafaraca —, mare 
vânător, năzbâtios, zălud cum i-a zis Ştefan, a învăţat totuși 
meşteşugul soliilor de la David Corbea şi de la Antonio Maria 
del Chiaro. Da, da..., în vizita de acum câteva săptămâni mi-a 
zis: «Ştiu a fi şi fluşturatic, dar și oștean, la nevoie”... Ci 
trebuie să întăresc inima slăbănoagă a fiului meu; s-o fac inimă 
de viteaz”. 

x 

Ştiindu-se sub oblăduirea marelui vizir, beizadea Radu nu se 

ferea prea mult, dar nici nu dădea buzna; căta drumuri mai 


ferite. Ocolise Bucureștii şi poposise la Potlogi, apoi la 
Brâncoveni, pe Olt. Slujitorii și ţăranii îl adăposteau, îl 
ocroteau şi-i tăinuiau calea. Așa că domniţa Ancuţa şi 
Smaranda călătoreau în trăsură trasă de doi bidivii, străjuită de 
Radu, Ușurelu, Pârvu, Stan şi cei doi ceauși. De la Brâncoveni 
a urcat pe Olt în sus, spre Râmnicul Vâlcei. 

— Măria ta, zise Uşurelu, cu îngrijorare, oamenii stăpânirii 
se țin după noi. 

— Ai cunoscut vreunul? 

— Da: căpitanul Cernat. 

— Aha... Dacă poţi, în popasul de la han, adă-l la mine. 

La mai puţin de un ceas Cernat se afla în han, la aceeaşi 
masă cu beizadea Radu. 

— Ţi-ai schimbat stăpânul, Cernate? 

— Toată ţara are acum alt... stăpân. 

— Asta așa-i. Şi... vrei să mă prinzi? 

— Viu sau mort... Adică numai viu. 

— Atunci stai ici, să ne ospătăm cu ceva mâncăruri oltenești 
și să bem o bardacă de vin de la Drăgăşani, că-i păcat să plec 
pe lumea cealaltă flămând și însetat. 

— Măria ta, eu... 

— Înţeleg: slujba, porunca... Bea, nu te sfii... Îţi aduci 
aminte de tabăra de la Urlaţi? Ce bencheturi şi ce chefuri! 

— Dar şi ce muștru făceai măria ta cu noi... Ei, dacă atunci 
aveam prilejul să intrăm în război, ce ne-am mai fi bătut, 
Doamne, Doamne... 

— Şi nu vrei, Cernate, să mai vină prilej ca acela? Hai noroc! 
Soarbe toată bardaca, viteazule! 

— Cum naiba să nu vreau? întrebă ștergându-și buzele și 


mustaţa cu mâneca. Dar singuri — singurei nu putem: otomanii 
sunt mulți, ca frunza şi ca iarba. 

— Au nu crezi că noi cu nemții, cu venețienii, cu moscalii 
suntem și mai mulți? 

— Cred; dar cine-i acela care ar putea să ne unească? 

— Se va ivi și acel om. N-am avut noi un Mihai vodă? Și 
chiar părintele meu, dacă țarul Petru asculta sfatul nostruu și 
amâna cu o lună bătălia de la Prut... 

— Așa-i... Dar măria ta nu ştii că eu l-am pârât pe Drăgan că 
umblă să răzvrătească seimenii şi să intre sub porunca măriei 
tale. 

— Aha!... Şi ce-a pățit Drăgan? 

— Atârnat în șfac, împreună cu încă patru răzvrătiți. 

— Şi-acum vrei să mă spânzuri şi pe mine? 

— Dacă s-o putea... Trei pungi primesc pe capul măriei tale. 

— leften, căpitane! Batjocoră, nu preț... Uită-te la capul meu: 
numai atâta prețuiește?... Mai bea! Noroc! Și, zâmbind ca la o 
glumă proastă spusă de-un nătărău, l-a îndemnat iară să bea, a 
urmat vorba despre noul domnitor, despre doamna Păuna, 
despre stolnicul Constantin Cantacuzino, apoi despre cum l-a 
făcut căpitan şi l-a însurat cu Profirița, fata unui bogat 
negustor de abale. 

— Profiriţa o cheamă, nu? 

— Păi... măria ta ne-ai cununat. 

— Da? Credeam că ai uitat. Dar, Cernate, nu ești singurul 
trădător... Hai să mai bem... Poate n-oi mai simţi usturimea 
ștreangului. Nu mă tem de moarte, ci de durerea 
premergătoare. 

Beat fiind, căpitanul a dat drumul gurii. 


— Lui vodă-i trebuie capul măriei tale, dar... dar numai 
după ce o afla unde-i ascunsă comoara Brâncovenilor... 

Şi sporovăind aşa, beizadea Radu l-a tot îndemnat cu 
bucatele şi cu bardaca, până l-a îmbătat crunt. După asta l-a 
închis într-un chiler strâmt, l-a legat de pat, cu căluș la gură, 
iar el a plecat, în grabă, spre Stânișoara, însoțit de Ancuta. 
Ușurelu a rămas, cu ceaușii, să-l păzească pe căpitanul Cernat. 
Ajutoarelor le-a spus: 

— Căpitanul vostru a trecut cu măria sa beizadea Radu în 
Transilvania. Risipiţi-vă prin ţară. 

La Stânișoara Ancuţa și Radu au dezgropat cutia cu cele trei 
giuvaeruri şi, pe cărări de munte, au trecut de-a dreptul la 
Hurez. Cu Ușurelu s-au întâlnit la Cozia. 

— Măria ta, căpitanul Cernat ne va fi dușman necruţător. 

— Puteam să-l ucid; dar eu cred că, în fapt, mă iubeşte. Şi- 
apoi, atâta vreme cât are poruncă să afle unde am ascuns 
lucruri de preţ, Ștefan Cantacuzino nu se atinge de viața mea; 
mă cruţă şi chiar mă ocroteşte. 

— Cum adică, măria ta? 

— Adică așa: mă spânzură numai după ce pune mâna pe 
diamantul basarab. Înţelegi? 

x 

La 15 iunie Osman aga i-a scos pe Brâncoveni din „Groapa 
sângelui” și i-a strămutat într-o cameră, sus, la lumină, alături 
de soţii. Doamnele s-au bucurat şi-au plâns amarnic, dar mai 
ales s-au îngrijit de tămăduirea rănilor, a arsurilor cu fierul 
roșu de pe piept și de la tălpi. Tinerii se tămăduiau repede. 
Vodă însă suferea foarte mult: rănile supurau, sângerau, iar 
durerile nu mai conteneau; nu putea dormi şi slăbea văzând cu 


ochii; părul îi albise ca neaua și se rărea ca suflat de vânt. 
Strădania de a lua legătura cu prietenii din afară se dovedea 
zadarnică. Străjerul care primise misiunea de a duce scrisorile 
la patriarhul Nottara nu s-a mai ivit de-atunci. Se temeau să 
nu-l fi prins aga Osman şi să-l fi pus în ştreang. De altfel acum 
străjile se schimbau repede: n-aveau nici cum, nici cu ce 
cumpăra un om mai de încredere. 

— Că ne lipseşte o făptură a lui Dumnezeu, se tânguia 
beizadea Constantin, cum îl avea Radu pe Sava Ușurelu: trup 
și suflet pentru stăpânul lui. 

Ci, în ziua de 17 iunie, după-amiază, minune cerească: apăru 
patriarhul Hrisant Nottara. 

Toţi săriră în picioare, uimiţi şi bucuroși; se plecară adânc, ca 
în fața mântuirii. 

Numai beizadea Ștefăniță șugui înspăimântător: 

— Ai venit, înalt prea sfinţite să ne cânți prohodul? 

— Ferească-mă Domnul!... Am venit, feţii mei, să vă alin 
durerea și suferința. Vă știu căzuți în grele nevoi şi scârbe. 

— Avem mare trebuință de alinare și mângâiere, înalt prea 
sfințite, suspină vodă Brâncoveanu. Ci și mai mare nevoie 
avem de ajutor: să scăpăm din Edicule. 

— Ai primit scrisoarea noastră? întrebă beizadea Ștefăniță. 

— Nu, n-am primit nicio scrisoare. 

— Ai venit deci din bunăvoința înalt prea sfinției tale? 

— Da. A fost la mine beizadea Radu şi... m-a rugat şi chiar 
m-a dojenit, cum fac tinerii când deznădejdea îi sileşte să 
piardă măsura și bunăcuviinţa. În atari împrejurări bine este să 
dezbraci haina trufiei și să intri în straiul blândeţei și al 
smereniei. 


— Cer iertare pentru acest cocon al nostru, s-a ridicat încă o 
dată Constantin vodă Brâncoveanu, emoţionat şi îndatorat, 
deşi mult îl dureau arsurile de pe piept. Tinereţea lui și 
nedreptatea, cruzimea cu care ne îmbie marele vizir și care 
izvodește mânie și într-o inimă de piatră! Ci poate știi unde se 
află acum acest fecior al nostru? 

— Nu ştiu. La plecare a zis: „Mă duc să zgândăresc cu un 
băț viesparul otoman”... 

— Vorbă de tânăr semet. 

— Este vreo scăpare, înalt prea sfinţite? întrebă beizadea 
Constantin. 

— Numai Dumnezeu face minuni. 

— Unde face minuni? se răsti cu întrebarea Ștefăniță. Ori 
poate socoți că muncirea noastră cu bătaia și cu frigările 
înroşite e o minune? 

— Nu săvârși, fiule, păcatul răzvrătirii! 

— Răzvrătire? Arunc doar vorbe neputincioase. Răzvrătire 
ar fi dacă fratele nostru Radu ar ridica acum ţara, cum a 
ridicat-o la luptă acel Mihai voievodul. Noi ne tărâm în 
genunchi, ca mișeii. Și nici măcar nu avem bucuria de a ști că, 
prin  schingiuirile din „Groapa sângelui”, vom ajunge 
mucenici... Îl blestem pe Radu, dar îl și fericesc și-l pizmuiesc, 
deşi ştiu că, orice-ar face, tot zadarnic este. Nouă scris ne este 
să murim de satâr. 

— Ștefăniță, tu totdeauna ai cobit, s-a supărat Maria 
doamna. Slăvitul patriarh a venit să ne-ajute întru dobândirea 
dreptății și a milei de la stăpânirea asta prea aspră şi prea 
strâmbă. 

— Cere milă, îndurerată doamnă. De asta am venit să vă rog 


și să vă îndemn la supunere și pocăință. 

— Te-a trimis marele vizir? întrebă beizadea Constantin. 

— El vă povăţuieșşte să dați averile întru mântuirea 
sufletelor. 

— Dacă averea este un păcat, se răzvrăti iar Ștefăniță, atunci 
de ce ne-ai lăsat, înalt prea sfinţite s-o adunăm și chiar s-o 
împărțim cu biserica? Aurul nostru era sfânt când îl trimiteam 
la Ierusalim şi diavolesc dacă-l păstrăm pentru noi? lar dacă 
venit-ai la noi să ne propovăduieşti umilința și supunerea, 
spun că mare nevoie nu era: ne-au umilit și ne-au supus aga, 
tefterdarul şi călăii lor. Înalt prea sfinţite, dacă poţi, ajută-ne să 
dobândim iar mândria şi libertatea. Despre umilință și 
pocăință să vorbim când n-om mai fi robi. 

Înfruntările astea nu aduceau nimica bun: stârneau doar 
supărări şi mânie. De aceea voievodul ridică fruntea și grăi cu 
mare şi multă durere în glas: 

— Team așteptat ca pe Mesia, patriarhe Nottara. Şi, de cum 
ai intrat, am simţit că n-ai venit cu gândul cel mai curat. Spune: 
ne poți ajuta cu ceva, au ba? 

— Cât am putut am şi făcut: l-am rugat pe Osman aga să vă 
scoată din „Groapa sângelui” şi să nu vă mai căznească. 

— Scutirea de cazne am plătit-o cu toate averile avute, cârti 
beizadea Ștefăniță. Dar nu scutiți ori iertați de cazne suntem. 
Ci doar amânațţi: îndată ce vor găsi lucrurile de preţ 
destăinuite, vor porni noi schingiuiri și mai groaznice. Ei cred 
că averea, comoara brâncoveană-i nesfârșită, nesecat izvor. Ei, 
otomanii, l-au poreclit pe tata altîn bei, iar acum nu mai vor să 
creadă că asta-i o poveste de ei născocită, poveste 
preschimbată într-o batjocoră ucigașă. 


— Numai mâhnirea şi durerea cea neostoită silește pre 
coconul nostru a grăi într-acest chip, interveni iară Constantin 
vodă, cu mare osteneală în ascunderea durerilor şi a sângelui 
scurs din răni. Averile agonisite în ţară ni le-au luat toate. Dar, 
dacă ne lasă slobozi, avea-vom priceperea și hărnicia să 
strângem alte averi. 

În fapt așa era firea patriarhului Nottara: nu spunea nicicând 
lămurit ce a făcut sau avea de gând să facă. 

Brâncovenii rămaseră trişti şi înverșunați atât împotriva 
prelatului, cât și împotriva lor înșiși, că nu s-au putut stăpâni şi 
nu l-au rugat cu umilință să-i ajute. 

Ci a treia zi zece slujitori încărcară toată gloata brâncoveană 
în trăsuri şi-o mutară în Vlah Serai — Casa română. 

Când se văzură iară pe ulițele Istambulului şi mai ales când 
intrară în Casa română, parcă uitară că au fost batjocoriţi şi 
schingiuiți în carcerile de la Edicule şi se simţiră fericiți. Se 
aflau în casa lor și slobozi se credeau, cu toate că străjile 
păzeau la uși și la porți. Ceaușii se purtau cu ei ca și cum ar fi 
fost iertați. 

Brâncindu-i pe scări, au scos afară capuchehăile lui Ştefan 
vodă Cantacuzino: Constantin Ştirbei şi Radu Dudescu. 
Constantin beizadea le strigă: 

— Pe apa Sâmbetei, cu tot calabalâcul vostru, mișeilor! 

Repede a scris vodă Brâncoveanu la București și la Brașov, a 
luat legătura cu ambasadorul Olandei și al Rusiei. Îl rugă pe 
Osman aga să-l ajute a grăi cu marele vizir și cu sultanul 
însuşi. 

— Am cugetul curat și cutez a mă înfățișa și înaintea celui 
mai înalt judeţ, spunea vodă Brâncoveanu. 


Primiră învoirea de a aduce un doctor să le ungă rănile cu 
alifii tămăduitoare și trimiseră după Anton Corais. 

Doamnele dereticară prin casă, spălară albiturile, rânduiră 
treburile la cuhnie și oblojiră rănile bărbaţilor, pe cât se 
pricepură. 

Dintre otomani, a doua zi se ivi Mustafa aga. Grăi ciudat de 
mieros: 

— Marele vizir nu te poate primi decât peste câteva 
săptămâni. S-a încredinţat că ați dat tot ce-aţi avut. Și fără aur 
nu mai puteţi face niciun rău împărăției. 

— Dar ce știi de coconul nostru Radu? întrebă doamna 
Maria. 

— A, Radu? Tefterdarul l-a trimis, cu îngăduința marelui 
vizir, să aducă giuvaericalele de preţ despre care au povestit și 
Constantin Cantacuzino și capuchehăile lui Ştefan vodă. Cum 
a ajuns în ţară, beizadea Radu a destăinuit și alte tainițe unde 
mai aveați dosiți bani și lucruri de preţ. Toate s-au adunat în 
haznaua stăpânului legiuit al oricărei bogății din hotarul 
împărăției. 

Spusele agăi Mustafa amărâră foarte inimile Brâncovenilor. 

— Pierdurăm averile şi pe Răducanu, suspină doamna 
Maria. Răducanu, adevărata noastră comoară... 

— Aur calp, mamă, nu se putu stăpâni Ștefăniță. 


Dragostea răzbate şi prin ziduri 


„Aici în ţară Ştefan vodă cerca averea lui 
Constantin vodă să o găsească cu mare pohtă și 
oa şi găsit”... 

(CRONICĂ ANONIMĂ) 


e înserate, cu giuvaerurile în cutiuța dăruită de doamna 
Maria, Radu și Ancuţa intrară în mânăstirea Hurez. 
Socoteau că, de la Dunăre, s-au oprit în şapte sate 
brâncovenești şi, cu tinerii de acolo, hotărâseră să se strângă în 
cete de câte șapte-opt, să se sfătuiască între ei și să-și făurească 
arme: topoare, furci, coase, suliți, ca, atunci când va veni 
îndemn şi poruncă, să alunge oamenii lui Ștefan Cantacuzino 
și să fie gata a-i primi pe Brâncoveni. „Spuneţi tuturor că eu, 
beizadea Radu Brâncoveanu, am jurat slobozenie deplină celor 
care ne ajută; iar celor care strâng un pâlc de câte o sută de 
tineri și vin cu noi, le dăm și câte o falce de pământ, cu hrisov, 
în regulă.” 

În satul Brâncoveni, Ancuţa a adăugat: „Pe acei căpitani de 
stol eu îi cunun și le fac câte o casă cu trei odăi și acareturi 
potrivite pentru vite.” „Sunt întru totul de părerea domniței 
mele și mă bucur că s-a gândit la asta, a surâs Radu, încântat. 
Vă rog însă să păstraţi cea mai desăvârșită taină și să aşteptaţi 
semn de la noi.” 

Tot ce săvârşiseră prin sate și pe la conace le dădea nădejdi 
mari, aşa că intrau în Hurez aproape fără nicio teamă. 

Plouase la prânz și văzduhul îi învăluia albastru, curat. 


Clopotele de sfârșit de vecernie răsunau între ziduri, parc-ar fi 
cântat turlele, stâlpii chiliilor, crucile din vârfuri, rotundul 
ferestrelor, treptele pridvorului, arcadele ușii de la intrare; sute 
de glasuri de aramă din sute de locuri. 

Ancuţei i se părea că pătrunde într-o cetate a păcii şi 
bucuriei. 

Descălecară. 

Lăsară frâiele în mâna lui Ușurelu. Se prinseră de braţ şi 
intrară în biserică. 

Starețul Neonil îi zări drept în clipa când se ridica din strană 
să plece. Se cutremură ca de-o nălucă și căzu iar, la loc, 
ascunzându-se parcă între braţele stranei. Își făcu cruci 
repezite şi speriate, neştiind dacă să binecuvânteze ori să zică: 
„Piei, satano!...” 

Zâmbetul beizadelei Radu, binecunoscut de mulți ani şi, mai 
ales, chipul minunat al fetei de alături, îi izvodiră şi lui un 
surâs între spaimă, durere și veselie. 

— Plecăciune, stareţe Neonil! 

— Domnul... Domnul cu măria ta... cu măriile voastre, 
îngăimă călugărul, cunoscând că lângă dânsul sta o domniță 
cum nu se află mai frumoasă. 

— Părinte stareţ, nu-ți face spaimă: am venit să ne cununi. 
Chiar în seara asta. 

Starețul simţi că i s-au muiat picioarele. S-ar fi așezat iar în 
strană, dacă beizadea Radu nu l-ar fi înșfăcat de piept şi l-ar fi 
apropiat de sine, până-i simţi răsuflarea fierbinte şi mânioasă. 

— Nu şovăi, că te izbesc de iconostas şi... 

— Dar, măria ta... ești beizadea, nu haiduc. 

— Ci acum sunt mai rău ca un haiduc: mă hăituiește 


sultanul și domnia. Dânsa-i domnița Ana Cantemir și vrem să 
fim uniţi pe vecie, aşa cum e voia noastră şi a părinţilor noștri. 

— Da, dar... nu-i cu putinţă... Măria sa vodă Ştefan a 
poruncit să... 

— Popo! Ai uitat că Hurezul este ctitorie brâncovenească? Ai 
uitat că părintele meu te-a înzestrat cu moşii, cu odoare 
scumpe, cărți ferecate în aur și argint, icoane şi câte şi mai 
câte? 

— Multe mi-au fost luate de musulmani şi de... 

— De Cantacuzinii pe care tata uite cum a pus să-i 
zugrăvească aici, ca pe niște oameni vrednici, de neam mare, 
împărătesc. Număratu-i-ai vreodată, părinte stareţ, îi afli câți 
sunt? Vezi-i, ici, pe zidul pronaosului, cum stau faţă în față cu 
Brâncovenii? Sunt liniștiți și măreţi. Cineva a stârnit un război 
fratricid. lar tu, stareţe, de partea cui sşti? 

— Biserica-i totdeauna cu puterea pe care o trimite 
Dumnezeu. 

— Și dacă puterea-i trimisă de satana? 

— Nu vorbi aşa, beizadea Radu, că mă vâri în păcat... Şi- 
apoi această sfântă lavră Hurez este, de doisprezece ani, 
stavropighie: deci ocârmuirea o avem noi, călugării; ctitorii 
sunt numai cu supravegherea, cu controlul. 

— În control am venit, în numele ctitorului, stareţe, și-i 
poruncesc! 

— Eu știu că Brâncovenii au fost închişi la Edicul6; și cine-i 
închis acolo... 

— Şi tu ești gata să ne cânți prohodul înainte de a ne da 
obştescul sfârşit?... Ci n-am vreme de dispută teologică și 
politicească, stareţe. Ne cununi în seara asta. Mâine sărbătorim 


nunta. În zilele următoare adăpostești în mânăstire arme şi 
oşteni, cu care voiesc a lua, cu puterea, scaunul domniei, 
pentru părintele meu, așa cum a făcut strămoșul nostru Matei 
Basarab. De nu, de clopotniţă te spânzur! 

— Bine... Fac cum poruncești... Gătiţi-vă până sfârşeşte 
vecernia, tremură starețul de frică. 

Cât s-au înfruntat beizadea Radu cu starețul, Ancuţa a luat o 
lumânare și a privit şirul lung și măreț al celor două neamuri: 
Brâncovenii şi Cantacuzinii. Citi și cercetă, cu luare-aminte, în 
stânga intrării numele Cantacuzinilor, rude după mamă cu 
Radu: postelnicul Constantin Cantacuzino, Şerban vodă, Ilinca, 
Drăghici, Matei, Constantin, Pârvu, Mihai, lordache, Marica, 
Ancuţa, Bălaşa, Stanca... Apropie lumânarea şi se uită la 
Stanca, muma lui Constantin vodă Brâncoveanu: ...„Radu 
samănă cu dânsa? Poate... Ea a fost frumoasa frumoaselor din 
neamul cantacuzin şi a lăsat nepotului asemenea neprețuită 
zestre”... 

Când mută lumânarea în dreapta intrării, i se alătură şi 
Radu, lămurind: 

— Acesta-i strămoșul David, postelnicul din Brâncoveni; 
ceştialalți bunicii: Stanca și Papa, apoi unchii: Barbu și Matei. 
Tata-i înfățișat aici copil, împreună cu mătuşa mea Ancuţa. Ce 
mândră pare ea, în rochie de mătase trandafirie, bine potrivită 
cu încălțămintea galbenă. De altfel, priveşte: toți stau solemni 
și luxoși, înveşmântaţi în mantii de lastră şi camocat, ori 
canavăţ roșu, albastru, verde, naramziu, frumoşi şi măreţi în 
dulămi încă mai viu colorate, împodobite cu înflorituri de aur 
și argint, cu brâuri de mătase înflorate cu fir și încheiate cu 
paftale de aur. Femeile poartă sucme de taftă, feregele şi 


caftane blănite, ciuboţele galbene ori roșii, la gât șiraguri de 
mărgele, iar pe cap și pe umeri le înfăşoară sovonuri albe, 
străvezii... 

Şi vorbi așa, mai departe, parcă anume ca să se încredinţeze 
că se trage din două neamuri mari, iar dacă starețul Neonil 
cerca a i se împotrivi, e un dușman ori un nerod. Arătă 
Ancuţei chipul părintelui său, ctitorul, al doamnei Maria şi al 
surorilor: Ilinca, Maria... 

— Aceştia-s fraţii: Constantin, Ștefăniță şi eu. 

— Ce băiețaș drăgălaș ai fost... 

— Mă împrietenisem cu meșterii Andrei și Ioachim care 
zugrăveau sub diriguirea lui Constantinos. Şi zile întregi stătui 
în faţa lor să-mi prindă liniile chipului ori să mă minunez de 
frumuseţile izvorâte de sub penelul și dalta lor. Era vremea 
când părintele meu m-a pus să-i citesc toate cărțile din 
bibliotecă. 

— ŞI le-ai citit? 

— Pe cele mai multe! Şi mai repede, mai cu pricepere chiar 
decât frații mei mai mari. Ci părinţii mei, şi cu osebire taica, tot 
se temeau că nu voi fi decât un zburdalnic care crede în averi 
doar ca să le risipească repede, crede în cai ca să-l poarte ca 
vântul ca pe-un mutafacara, crede în arme ca să ucidă fiare la 
vânătoare ori să se bată cu boierii cei zăluzi, crede în vitejii 
ostășești și în fandazii nebunești ca aga Bălăceanu. 

— Radule, de ce se întâmplă uneori crudă războire între 
oameni așa de luminați? De ce, când pogoară din același 
strămoș și același sânge le curge prin trup? Când aici, în fresca 
asta, stau cuminţi şi înțelepțiţi, înfrățiți întru totul, de ce în 
viață se sfâșâie între ei precum şacalii? Doamne, și cu părintele 


meu şi cu unchiul meu Dimitrie mult s-a mai învrăjbit neamul 
tău!... N-o fi fost, de bună samă, numai vina voastră, ci şi a 
Cantemireștilor, în nepotolită foame de domnie. Dar întreb: de 
ce nu se pot înfrâna? 

— Ci vrana acestor vânturi vrăjmaşe vrem noi, cu dragostea 
noastră, s-o închidem. De aceea ea trebuie să fie fără vreo 
precupeție și fără de margini. Noi vrem să nu distrugem nimic 
din ce s-a făcut bun, ci să zidim mai departe. Părintele meu 
zicea: „Să nu las neisprăvit ceea ce a început Matei Basarab ori 
Şerban Cantacuzino.” Şi, în vremi atât de zbuciumate, tot a 
găsit timp şi bani să ridice palate şi mânăstiri ca asta. Toţi cei 
care vin să se închine la Hurez îl laudă şi-i slăvesc numele. Am 
auzit adesea ţărănci rugându-se: „Dă-i Doamne, sănătate şi 
putere să mai zidească frumuseți și minunății ca asta”... 

— Semn că norodul iubeşte marii ziditori. 

— Dar tocmai asta neprietenii nu-i iartă părintelui meu. ÎL 
pizmuiesc și pentru palate și pentru chioșcuri şi pentru 
mânăstiri şi pentru toate bogăţiile și odoarele cu care le-a 
înzestrat şi pentru cât a împodobit țara. 

— După câte știu din casă, părinții mei, Cantemireștii, de 
mai multe ori s-au apropiat cu gând bun şi curat de voi, 
Brâncovenii. De pildă, îmi spunea tata că acum patru ani, când 
unchiul meu Dimitrie a primit domnia Moldovei, sultanul, 
între altele i-a poruncit să... 

— Ştiu, să-l prindă pe părintele meu și să-l trimită, în obezi, 
la Constantinopol. lar el, în loc să împlinească asemenea 
poruncă, l-a vestit pe tata de primejdia ce-l paşte, și l-a poftit să 
treacă de partea creștinilor, a țarului Petru, cu toată oastea şi 
cu toată puterea ţării. Și ar fi trecut dacă... 


— Dacă biruia ţarul, nu? 

— Şi ţarul ar fi biruit dacă întâi și-ar fi adunat oastea toată şi 
apoi ar fi dat bătălia. Acel război a fost pentru familiile noastre 
începutul nenorocirilor. 

— Totuși cred în putinţa împăcării şi a păcii. 

Oprit în preajmă, lângă un stâlp, ca o umbră neagră, stareţul 
Neonil se mira despre vorbirea cestor doi tineri dornici de 
grabnică însoţire prin cununie. 

Deşi casa domnească de la Hurez era străjuită de cinci 
arnăuți trimişi aici de doamna Păuna, lui Sava Ușurelu nu i-a 
fost greu să-i înduplece a-l primi pa beizadea Radu și mireasa 
sa să găzduiască în odăile ei. 

— Poate s-a întors Constantin vodă, cu domnia, iar noi n-am 
aflat încă, a şuguit unul dintre străjeri. 

— Trei zile n-aveţi voie a ieşi din mânăstire, îi înștiință 
Uşurelu. 

— Păi... ce vom face aici? 

— Nimic alta, decât să fiți nuntași. 

— Nuntaşi? Cum adică? 

— Adică aşa: să beţi şi să mâncaţi; dar să nu vă împingă 
necuratul să vestiți domnia că beizadea Radu se află aici. Vin 
butoaie cu vin de la Drăgășani și bucate de la moşiile de pe Jiu. 
Le-aduc Pârvu, Stan și cei doi ceauși otomani. 

— Şi... turcii vin la nuntă? 

— De ce nu? Aici nu-i vede Mahomed proorocul să-i mustre 
pentru băutul vinului. 

Şi, în adevăr pe când domnița Ancuţa și beizadea Radu se 
pregăteau de cununie, pe poarta mânăstirii intrau Stan şi 
Pârvu însoţiţi de doisprezece flăcăi armaţi: aduceau două 


butoaie într-o haraba, iar în alte două merinde, ca pentru 
nuntă. 

Starețul se bucură măcar acum: nu va fi silit să dea din 
cămările mânăstirii. 

Mireasa s-a înfățișat în strai de mătase albă, împodobită cu 
inelul, cerceii și paftaua dăruite de Maria doamna. Smaranda îi 
luase de la Istambul o coroniță de aur și una de lămâiţă, 
împreună cu hobotul cel de datină, tot din borangic alb și 
străveziu, ca neaua pe culmi însorite. 

Călugării s-au minunat de frumuseţea mirilor și foarte s-au 
speriat aflându-le numele. Totuși teama nu le-a muiat glasul 
întru zicerea cea fierbinte şi înaltă a cântărilor de nuntă. 
Beizadea Radu gândea că dacă nunta ar fi fost slujită de trei 
patriarhi și de un stol aurit de mitropoliți şi episcopi, l-ar fi 
copleșit măreția ceremoniei şi nu s-ar fi putut bucura de ei 
înşişi. Așa, nunta asta prigonită le era mult mai aproape de 
inimă. La sfârșitul slujbei, starețul se arătă încă mai îngrijorat: 
observase inelul cu rubin, cerceii cu perle și, mai ales, paftaua 
cu diamante multe, cel din mijloc cât oul de hulubiţă și gândi: 
...„Dacă vin otomanii sau chiar oamenii lui vodă după pradă, 
ispitiți de scumpătatea istor giuvaericale, mă silesc să dau fi 
odoarele mânăstirii, așa de greu ocrotite până acum”... 

După ce au închinat câte o cupă de vin cu călugării, cu 
arnăuții și cu cei doi ceauşi, mirii s-au retras în casa 
domnească. Pereţii erau despuiați de podoabe; oglinzi, 
covoare, icoane de preţ, candele de argint, broderiile cele 
minunate, la care ţinea aşa de mult măria sa, lipseau. Radu 
privea cu jale: ...„Acolo a fost o icoană mare a Maicii 
Domnului cu pruncul, toată numai aur; dincolo, pe peretele 


dinspre miazăzi, strălucea în lumină un epitaf brodat cu fir de 
aur, argint și mătase, cu aplicaţii de perle, care  conturau 
chipul tatei, al mamei, al fraților mei şi al meu; toţi șase, în 
genunchi... Aveam pe cap coroană cu cinci colțuri şi în fiecare 
strălucea câte o perlă mare. Era un epitrahil lucrat de 
Despinetas, acum trei ani... Unde-or fi dus jilțurile cu 
minunată cioplitură în lemn: flori, frunze, vrejuri, fructe 
aurite? Au rămas doar trei taburete acoperite cu piele pictată și 
jilțurile din odaia sfatului de taină”... Aşa îl munceau 
gândurile, când Smaranda îi aduse mireasa deshobatată, 
îmbrăcată în lungă și străvezie cămaşă de borangic. Văzând-o, 
Radu înţelese că altă comoară mai scumpă şi mai frumoasă nu 
poate fi pe lume. 
x 

În aceeaşi seară de 26 iunie, aga Osman, însoţit de Mustafa şi 
de imbrohorul cel mare, intră în Casa română, urmat de 
doisprezece slujitori. 

Surprinşi, Brâncovenii uitară să se ridice în picioare. Cu glas 
foarte solemn, aga Osman grăi: 

— Măritul vizir este mulțumit cu banii și lucrurile de preţ 
luate de la măria ta; de aceea ne-a trimis să-ți aducem caftanul 
iertării. 

Inimile tuturor încremeniră câteva clipe; apoi începură să 
bată repede, ameţitor de repede şi de zvâcnit. Abia cutezau să 
se întrebe: ...,„Să fie adevărat? Nu cumva-i vreo momeală?” 

Cel dintâi, beizadea Ștefăniță grăi, ca pentru sine: 

— De-i adevărat, văd încă o dată ce mare-i puterea ta, sfinte 
aur... După o străveche lege musulmană, cine strigă de trei ori 
„aman-aman” este iertat chiar dacă-i ucigaş de rând. Ori noi... 


— Beizadea, rânji Mustafa aga, ţintindu-l cu ochiul cel 
micuţ, mila stăpânilor se primește cu temenele până-n podea, 
nu cu cârteli. 

— Să ne socotim fericiţi, se înclină beizadea Constantin că 
ne-aduc această veste tocmai capugiii care ne-au smuls din 
casa şi de pe moșia noastră. 

— Eu tocmai de asta mă tem: cine ne-a vândut o dată ne 
poate vinde oricând. 

Lui vodă Brâncoveanu nu-i plăcea că feciorii zeflemiseau pe 
cei trei dregători. Zise: 

— Cinstiţi dregători, dacă mai aveţi în voi un dram de cinste 
și de omenie, vă poftesc și vă rog nu vă jucaţi cu zilele unor 
oameni care n-au altă vină fără numai că vrură să trăiască, ei şi 
ţara lor, cât mai bine şi mai slobozi. 

— Cinstea şi omenia nu-i a noastră, Brâncovene, se scorţoşi 
Osman aga, ci a mărinimosului nostru padişah. Noi suntem 
doar biete slugi de porunci împlinitori. Venind cu caftanul 
iertării, am crezut că veți sări în sus de bucurie și ne veți săruta 
tălpile. 

— Am sări noi, nu se stăpâni Ștefăniță, şi ne-am temeni, dar 
nu ne lasă arsurile de pe piept, iar tălpile ni-s pline de răni. Şi 
nici nu ne-ar sta bine să țopăim cu picioarele legate în feşe... 

Osman aga se încruntă, gata să strige, dar imbrohorul, fără a 
întoarce privirea de la vodă Brâncoveanu, făcu semn 
slujitorului din spate să-i dea caftanul, îl desfăcu larg, cu dichis 
și luându-l el de un umăr și Mustafa aga de celălalt, se rotiră 
și-l aşezară pe umerii gârbovi ai voievodului. 

În toată această solemnitate era ceva caraghios, batjocoritor: 
caftanul iertării, cu margini răsfrânte de samur, nu se potrivea 


defel cu straiul prost, ponosit, descheiat, peste o cămașă de in, 
care nu acoperea de tot feșele pătate de sânge; în picioare n- 
avea cizme, nici iminei, ci tot feşe, învălătucite cam neîngrijit. 
Contrastul apăru și mai dureros, când imbrohorul rosti cu 
emfază: 

— lertat să fii! 

Vodă Brâncoveanu mulțumi, plecând fruntea foarte trist, și 
adăugă: 

— Voiesc să mă duceţi în fața marelui vizir și a padișahului, 
să-mi pună ei acest caftan. 

— Vei fi slobod să-l vezi și pe luminatul padișah, surâse 
viclean Osman aga, dacă vei dori, iar luminatul stăpân al lumii 
va binevaoi. 

— Doresc și rog! 

— Eşti într-o situaţie din care uşor poți urca iar în scaunul 
domniei, își mlădie Mustafa aga glasul și clipi din ochiul cel 
micuţ, parc-ar fi vrut să-și ceară iertare. Și s-ar putea ca tocmai 
capugiii să te-ajute, pe tine sau pe feciorul tău Constantin, să 
urcați în scaun. Că dacă puterea lumească schimbătoare este, 
de multe ori se preface în folosul celor urgisiți. 

Lui beizadea Constantin i se păru că Mustafa aga vorbea cu 
înțelepția şi prietenia de altădată, iar asta îl făcu să nu mai 
bage de samă caraghioslăcul în care se aflau. 

Înclinându-se, cei trei dregători își socotiră misiunea 
împlinită și ieşiră, urmaţi de liota de străjeri. 

Brâncoveanu suspină: 

— Prietenii nu m-au lăsat să pier de istov... 

— Scrisorile împliniră minunea asta, se rosti încrezător 
beizadea Constantin. 


Asta îl făcu pe Ștefăniță să nu mai cobească. Întrebă însă: 

— Cărei minuni ni se datorește „iertarea“? Patriarhului 
Nottara? Lui Osman aga care a fost mituit de Antioh Cantemir, 
așa cum a rânduit lanache Văcărescu? Ori în adevăr s-au 
mulțumit cu averile smulse? 

— L-ai uitat pe fratele nostru Radu, care ar fi putut duce 
marelui vizir giuvaerurile dăruite de mama. 

— Eu nu cred că Radu a dat acele daruri, Constantine, se 
împotrivi doamna Maria. 

Domnița Bălașa credea că şi soțul ei, Manolache Lambrino, 
va fi izbutit să moaie, tot cu aur, inimile câtorva dregători 
otomani, împinși să stăruie pe lângă marele vizir. 

— Dar oare s-au ghiftuit de aur ca să ne lase în pace? se 
întrebă Ștefăniță, tot bănuitor. 

Deşi nu ştiau de unde le venea iertarea”, vodă Brâncoveanu 
și beizadea Constantin gândeau s-o folosească, s-o lărgească, 
adică să ajungă înapoi în ţară. 

— Să nu ne mai zbuciumăm cu întrebările! 

— Ba, cu iertăciune, e foarte însemnat să știm de unde vine 
adierea asta de libertate, stărui Ștefăniță. Cine a pus-o la cale? 
Cu ce gând? Că una-i să fi venit „iertarea”, „amanul”, prin 
săturarea otomanilor cu aurul nostru, alta-i să ne-o fi dat la 
rugămintea cuiva, om de samă ori împărat, şi alta, cu totul alta, 
dacă ni s-a dat cu gând ascuns, hain, ca să ne tragă spre cine 
știe ce nouă şi ticăloasă capcană. 

Câteva clipe se temură toţi că beizadea Ștefăniță ar avea 
dreptate. 

— Nu ne mai aflăm în „Groapa sângelui”! se răsuci repede 
Constantin spre Ștefăniță. Ci în Casa română, cu cămări pline, 


cu paturi moi, cu oarecare podoabe. 

— Adevărat, dar străjile otomane ne păzesc la uși. 

— Ne apără şi de primejdiile care ar putea veni de la 
capuchihăile lui Ştefan Cantacuzino. 

— O, sfântă nevinovăţie!... 

x 

Lucra cu Antonio Maria del Chiaro, secretarul italian, când 
Radu Dudescu a intrat în spătăria mică, frânt și prăfuit de 
drum lung, tot în galop, din Istambul până-n București. 

— Tu aici? 

— Brâncovenii m-au alungat din Casa română. 

— Când? De ce? Cum? Ce-aţi păzit? De ce v-am trimis 
acolo? Să chefuiți? Să dormiţi? 

— Noi am făcut tot ce-am putut... 

— L-aţi făcut pe dracul! 

— Lasă-mă, măria ta, să spun. 

— Ci spune-odată! 

De fapt Radu Dudescu nu avea multe de spus. Vorbise cu 
Mustafa şi Osman aga, cu tefterdarul: toți au primit bani, au 
făgăduit şi la urmă a ieșit cu aducerea gloatei brâncovene în 
Casa română și cu alungarea lor, cu toate că se numeau 
capuchehăi. 

— Dar nu știi obiceiul turcesc? Primesc bani și de la o parte 
și de la cealaltă, chiar dacă... Ce zici de asta, secretario? 

— Zic, măria ta, că politica-i lucru greu, încărcat de surprize, 
de tunete şi fulgere, de prăbușiri și înălțări. 

Ca de obicei, Ştefan vodă a alergat cu rădvanul la Afumați, 
să primească sfat de la părintele său. Tremura tot, de 
îngrijorare şi teamă. 


— O faptă măruntă ca asta te-mpinge să iei câmpii? l-a 
înțepat bătrânul cărturar. 

— Ce să fac? 

— Ai întrebat-o pe Păuna? 

— Nu. 

— Rău ai făcut! Femeile au capul bine dedat pe intrigi şi 
urzeli, pe uneltiri și pâre. Cum te-o scărmăna o muiere ca 
Păuna nu te mai scarmănă nici Scaraoschi cel bătrân. De pildă, 
în împrejurarea asta ea ar spune: în Constantinopol mai sunt 
nişte Ruseteşti! Trimite-le bani ca să pârască Brâncovenii cum 
că mai au comori în țară și în cele țări străine. Ce? La Zecca aţi 
umblat? Dar în Olanda? Mormane de aur! Să spună că, în 
timpul războiului cu moscalii, Radu a fost sol tainic la Dimitrie 
Cantemir, să le aducă aminte că-i Brâncoveanu, principe al 
împărăției nemțeşti, că îl căsătorește pe Radu cu o 
Cantemirească, anume ca să-l facă domn la Moldova, cum l-a 
făcut pe ginere-su Constantin Duca, dar de data ista cu 
ajutorul ţarului, nu al sultanului. 

— Tată, după câte am auzit, Radu s-ar afla în țară. 

— Da? Nu credeam că ești atât de neajutorat la minte, încât 
să nu poţi zice că l-a trimis taică-su anume ca să se strecoare la 
Viena, cu averile din Transilvania, şi să se facă ghenărar 
nemtesc. Da, ce te uiţi aşa? Ghenărar nemțesc pentru oștirea 
din Ţara Românească. 

— Tată, ce m-aş face eu fără tine? 

— Te-ai sfătui cu Păuna, care ar mai avea și alte gânduri. De 
pildă: să afle mai repede unde-s giuvaericalele râvnite de soția 
marelui vizir. Să trimiţi la Constantinopol, în cea mai mare 
taină, pe verii tăi Pârvu și lordache, capuchehăi de nădejde. 


— Și dacă nu vor să mă slujească? 

— Le făgăduiești câte două moşii luate de la Brâncoveanu. 
Dar vezi și ce spune Păuna. Ai înțeles? 

Părându-i-se că părintele îl cam ia în zeflemea cu stăruința 
de a cere sfatul soţiei, Ştefan vodă orândui singur grabnica 
plecare a celor doi noi pârâtori, înzestrându-i cu destul aur ca 
să izbândească, şi cu cele povestite de secretarul Ladislau 
Teodor Dindar, care știa că, în 1698, a patra oară, Brâncoveanu 
a cerut îngăduința împăratului Leopold de a se refugia în 
Transilvania, dacă otomanii s-ar repezi asupră-i. Că asemenea 
cerere a făcut și lui Iosif și lui Carol împărat, urmaşii lui 
Leopold. Că, în aceeaşi vreme dobândea, de la ţarul Petru, 
tituluşul de principe și învoirea de a se așeza în Rusia, dacă 
sultanul va voi să-l prindă și „să-l jumulească”, precum se 
lăuda către marele vizir. 

— Aţi auzit? întrebă vodă pe cei doi Cantacuzini. Fiecăruia 
câte două moșii brâncovenești, dacă-mi împliniți porunca. 

Deși nu le plăcea să călătorească pe căldura lui iulie, totuşi 
nu putură răzbi ispita venită sub chipul a patru moşii și 
plecară în grabă. 


Neliniștea o chinuia tot mai mult pe doamna Păuna. Mai 
ales noaptea. Îl aştepta să vină, să-i intre pe fereastră şi, ca și 
altă dată, s-o frângă în brațele-i de oțel, așa cum de-atâtea 
fericite ori a supus-o și-a frânt-o. În multe clipe gândea așa de 
adânc la Răducanu al ei, şi-i simţea atât de aievea subjugarea, 
încât o cuprindea spaima. După asemenea noapte cu trăire ca 
de vis și de năluciri, simțea o greață nestăpânită față de 
domnescul ei soț. De altfel, gras și gros, greoi și adormit, 


ademenit de pofta averilor și a puterii, parcă uitase s-o 
cerceteze în iatacul ei. Dar asta n-o liniștea, ci îi pricinuia o 
ciudată gelozie: „Nu cumva începe să domnească singur? De-o 
vreme mi se pare că-mi ascunde ceva. Aducerea Brâncovenilor 
în Casa română l-a speriat; și totuşi pe Radu Dudescu nu l-a 
pedepsit. Pentru că mi-i cumnat? se întreba Păuna. N-aş 
crede... Mi se pare că între ei e o taină cu Răducanu. L-o fi ucis 
și nu vor să aflu? Mie Dudescu mi-a spus că-i acolo, cu toţi, în 
Casa română, că l-ar fi văzut când l-au brâncit și le-au aruncat 
bagajele în uliţă...” 

Era dimineață de vară, caldă, senină, și nu ațipise niciun 
minut, toată noaptea. S-a ridicat totuși din pat şi s-a pieptănat, 
singură, la oglindă, să-şi vădească ei înseși frumusețea și să-şi 
mai uite neliniștea şi neastâmpărul. 

Slujitoarele i-au adus cafeaua, dar nu s-a atins de ceașca. Se 
gândea să-şi cheme copiii, când, deodată, căpitanul de strajă a 
cerut voie să-i înfățișeze un sol ciudat și zorit de la mânăstirea 
Hurez. 

S-a îmbrăcat într-o clipă; în iatacul dinspre poartă o aștepta 
un călugăr prăfuit, cu opincile rupte, cu comarnicul soios şi 
decolorat, cu rantie de şiac vechi, ros în coate, flenduros la 
poale. 

— Vrea să vorbească numai cu măria ta, fără zăbavă, lămuri 
căpitanul, cerându-și iertare că a trecut peste orice țeremonie 
și-a tulburat-o așa de dimineaţă. 

Deși o izbi o duhoare iute de sudoare și de picioare 
nespălate, doamna Păuna nu-l goni furioasă, ci se apropie de el 
ca de-o făptură vrednică de laudă și, privindu-l cum sărută 
lespedea de sub tălpile ei, îl întrebă: 


— Vii de la Hurez? 
— Da, hi, hi!... Părintele stareţ spune că beizadea Radu-i 


aici. 
— Unde? Unde? 
— La Hurez. 
— La Hurez? Ce face? E sănătos?... Vrăjile maicei 


Olimpiada, ele l-au adus. 

— Da, sănătos, hî, hî!... Nuntește cu... hî, hî!, cu domniţa 
Ancuţa, răspunse călugărul cu glas gros și tâmp. 

Mirat şi înspăimântat de paloarea și încremenirea doamnei, 
călugărul se trase repede spre uşă, gata să fugă; crezuse că-i 
aduce o veste bună și, când colo, nenorocire. Îndată ce se 
dezmetici Păuna întrebă: 

— Ştie cineva c-ai venit încoace? 

— Numai părintele stareţ, hi, hî..., Neonil. 

— Şi... cum era îmbrăcată mireasa? se trezi întrebând, fără 
voie, poate ca să-și ascundă neliniștea și furia. 

— Cu rochie albă şi hobot străveziu, hî, hî..., de mătasă. 

— Și giuvaeruri? 

— Nu multe, dar... hî, hiî..., de preţ. O pafta cu diamante... 
Şi masă mare, cu bucate și băutură, hî-hî... Băutură multă, că 
băură și turcii cu care-a venit, pân'să turtiră și căzură sub 
masă... Dar eu nu băui, hî-hî... Încălecai și venii, cum fu 
porunca... Doi cai crăpară de galopare... Şi trebuie să-i 
plătească, hi-hi!... cineva de la domnie. Așa o zis starețul 
Neonil. 

Vorbele rostite tâmp, caraghios, o înfuriară pe doamna 
Păuna: ...„Ce olăcar nenorocit îmi trimite boaita! În loc să-l 
prindă și să mi-l aducă, legat cu frânghioară de mătasă, olăcar 


nerod îmi trimite”... 

Aspru, hain îşi muncea creierul şi nu găsea pe cine să trimită 
la Hurez. Îi trebuia cineva apropiat, să nu afle vodă, cineva în 
stare a se bate și a supune om ca acela. Aruncă trei galbeni 
călugărului ştafetar, şoptindu-i: 

— 'Te-ntorci la Hurez și nu mai spui nimănui ce mi-ai spus. 

Ca un făcut, peste zece minute se ivi Radu Dudescu. 

— Nu ţi-a tăiat vodă capul, nevolnicule? 

— După cum vezi, nu. Dar nici nu ştiu de ce mă cruţă. ie 
pot să-ţi spun că, după ce ne-au gonit din Casa română ca pe 
nişte slugi, ne-am plâns lui Osman aga; ci acesta ne-a întrebat 
în batjocoră: „Cu câţi bani aţi furat de la Brâncoveni nu puteți 
cumpăra ori închiria altă casă? Sau i-aţi băut pe toți?” 

— Cum adică? Biruiră iară Brâncovenii? 

— Aurul, mărită doamnă şi cumnată; aurul sparge şi 
zidurile cele mai tari din lume, cele de la Şapte Turnuri... 

— Lasă filosofia! se răsti doamna hotărâtă. Pleci în goană la 
Hurez. 

— Să mă călugăresc? 

— Taci, marghiolule! Mi-i aduci, vii, pe Răducanu și mireasa 
lui! Altminteri, capul! 

— Cum?... Sunt aici? Radu ăsta-i dracul gol... 

— Nu te mai mira, ci adu-mi-i, în grabă! Vreau să-şi petreacă 
luna de miere în ștreang! În ştreang!... Ai înțeles? Dacă nu mi-i 
aduci, pe tine te spânzur! Cu mâna mea trag șfacul!... 

Nu-şi închipuise vreodată c-ar putea rosti cuvinte de 
cumplită ură împotriva lui Răducanu al ei. Ciudat, dar 
asemenea cruzime şi ură izvorau din matca necuprinsei iubiri 
ce-i purtase şi i-o mai purta încă. Ba chiar începea să creadă că 


numai cu gheața mâniei și a urii sălbatece putea stinge pojarul 
iubirii din inima ei, din trupul ei. 

— N-ai plecat? Au crezi că mă răzgândesc? 

— Bani... Bani, să-mi tocmesc un pâlc de slujitori 
credincioși. 

— Poftim! Și pleacă odată... 

— Unde ti-i aduc? 

— La... la Mogoşoaia! Să nu te simtă vodă, pentru nimic în 
lume! 

— Ţara ştie că vodă-i sub papucul tău. Că din fire vodă-i 
bun, că are chip şi creștere de om înţelept, ci intrând sub 
puterea ta s-a făcut cam nestătător: făgăduieşte multe daruri, şi 
bani, și moşii, şi boierii; ci toate rămân făgăduieli deşarte. 

— Ce vrei să spui, belea afurisită? 

— Să nu-ţi pese; fii mai departe ce-ai fost. Eşti mai deşteaptă 
decât dânsul. 

— Pleacă odată! Nu mă mai scuipa cu laude. 

Abia se despărţise de Radu Dudescu și cerca să se 
liniştească, să-şi adune gândurile, când, în iatacul ei, se ivi 
Ştefan vodă. 

— Ştii că beizadea Radu Brâncoveanu umblă prin ţară? 

— Prin ţară? De ce?... De unde știi? 

— Da, nuntește la Hurez și... vrea să-mi ia domnia. 

— Cum?... Cum?... Domnia? 

— Te sperii că nuntește ori că va să mă dea jos din scaun? 

— Oho, eşti mult mai tare decât îmi închipuiam, îşi 
înzdrăveni doamna firea și își schimbă purtarea, cu gust de 
harțag. 

— Mi-am amintit că-mi curge-n vine sânge împărătesc, 


cantacuzin, nu bragă grecească. 

— Nu-s grecoaică, măria ta! Ştii bine: neamului meu i s-a 
spus Greceanu fiindcă bunicii se-ndeletniciră cu negoţ cu 
mărfuri de la Salonic. Ştii foarte bine asta, măria ta, de când te 
milogeai, cu tot neamul tău, să te primesc soț. Şi numai 
necazurile și gelozia te fac să mă cobori și să mă ocărăști în 
neamul meu. Adevărat, noi Grecenii nu avem sângele ales, 
împărătesc al Cantacuzinilor, dar suntem oameni tari, vânjoși, 
cu multe patimi în făptura noastră de gospodari, de cărturari, 
de oameni ai bisericii. 

Vorbea cald, frumos, cu simţire, dar și cu subţire batjocoră; 
vodă, în loc să fiarbă de ură, se așeză cuminţel în faţă-i, părând 
a deveni iar ginecolatrul de sub condurii doamnei Păuna. 
Gândi: „Iubirea fără măsură aduce după dânsa ură”, și-o lăsă 
pe doamna Păuna să plănuiască prinderea lui Radu 
Brâncoveanu: „Mai bine să-l spânzure ea, ibovnica, iar eu să 
mă fac a jeli o rudă și un prieten preschimbat în vrăjmaș”. 

— Ci eu zic așa: să-l urmărim până-i aflăm locul unde a 
ascuns inelul, cerceii, diamantul basarab. Acele descântate 
giuvaericale ne pot aduce norocul domniei lungi, cu strălucire 
ȘI pace... 

— Cred în înțelepciunea ta, Păuniţo. Dar cum facem să nu-l 
scăpăm în Transilvania? 

— Poruncesc străji care să-l urmărească pas cu pas. 

— Da? Așa? se miră vodă și numaidecât își schimbă 
gândurile: „Aha, vrei să-l urmăreşti cu oamenii tăi? Adică să-l 
faci scăpat...” Vezi tu, Păuniţo, în toate mă sfătuiesc cu tine și 
povața îți urmez. Așa zice și părintele meu că-i bine. Dar în 
prinderea lui Radu Brâncoveanu nu vreau să te amesteci: lasă-l 


în grija mea. Numai a mea! 

— Şi dacă-ți scapă? Acela-i zvârlugă și jder, nu om. 

— Ehei, nimeni nu ştie ce poate un ginecolatru furios... Că 
am lăsat a se deschide foarte larg poarta spre doamna, încât 
lumea zice că tu domnești, iar eu cetesc în cărți, trag din ciubuc 
și moțăi în scaun. 

— Lumea-i rea şi nedreaptă, măria ta; cel care domnește este 
socrul meu Constantin stolnicul Cantacuzino. Noi, pe de lături, 
ca pruncii sub epitropie... Ci să curmăm vorbirea aici, că în 
vremea asta s-ar putea ca Radu Brâncoveanu să fi ajuns la 
Brașov. 

— La Brașov? Ai vorbit cu el și... 

— Hm, măria ta, măria ta... adineaori ai spus: „Să nu-l 
scăpăm în Transilvania”... De ce te faci a uita că acolo 
Brâncovenii au multe averi și pe Manu Apostol care le 
chiverniseşte? 

— A, da-da... Uitai că taică-su are titulușul de principe al 
împărăției nemţeşti... 

Văzând că războiul acesta de fățărnicii și marghioleli nu are 
sfârșit, că domnescu-i soţ își bătea joc de dânsa delicat, dar 
sângeros, se mânie în sine, fără a izbucni. Ci îşi aminti că a 
sosit ceasul când trebuia să ia leacurile pregătite de maica 
Olimpiada şi părăsi brusc disputa. Dar, ajungând în prag, 
Ştefan vodă o pocni c-o vorbă pentru care de fapt intrase așa 
de dimineaţă în iatacul ei: 

— Mărită doamnă, bucură-te! La ceasul acesta Răducanu-i în 
drum de la Hurez la București. În lanţuri! Vrei să-l spânzuri tu 
ori călăul? 

Doamna Păuna văzu negru înaintea ochilor; se clătină şi se 


sprijini ușor, să nu cadă. Buzele i se strâmbară într-un fel de 
surâs, iar glasul i se scânci fără voie: 

— Bine... Cum vrei măria ta... 

x 

Ci tocmai în acel ceas al dimineţii, la Hurez, asupra lui Radu 
Brâncoveanu şi a domniţei Ancuţa se repezeau cinci seimeni, 
sub porunca unui căpitan. Pătrunseseră în casa domnească 
ajutați de-un călugăr care, părăsind masa cu băutură din 
trapeză, deschisese porțile mânăstirii. Dar nu ştiau atacatorii că 
Ușurelu, Pârvu și Stan vegheau, că beizadea Radu era cu 
spada alături și că, îndată ce-o avea în pumn, știa s-o 
mânuiască fără greș. Nu dormeau la acel ceas, ci, așa cum e 
legea tinerilor soți în întâia lor noapte după cununie, își 
povesteau unul altuia viața, în acea urieşească și nesătulă 
dorință de a se cunoaşte şi de a se cuprinde cu totul în vălul 
cald şi aurit al dragostei. Auzise zgomotul și năvala seimenilor 
îl află pe Radu Brâncoveanu în picioare. Dintr-o lovitură reteză 
mâna seimenului care ridicase iataganul asupră-i. 

În străvezie cămașă de noapte, despletită, înspăimântată, 
Ancuţa s-a lipit de stâlpul de lângă pat şi-a privit cu groază în 
jur: mâna rostogolită, cu iatagan cu tot, pe pardoseala din 
cărămizi hexagonale, iar sângele ţâșnit din trupul seimenului 
până în mijlocul bolţii, împodobită cu flori de stuc colorat 
albastru, galben și verde. Când înţelese că lupta era pe viaţă și 
pe moarte, înșfăcă o pernă şi-o ţinu în brațe, strâns, ca pe-un 
scut. Ci, zărind că un seimen da să-l izbească pe Radu pe la 
spate, azvârli perna asupră-i, abătându-i arma și dând răgaz 
lui Radu să se răsucească și să-l doboare şi pe acesta. 

Războirea a încetat când Sava Ușurelu, vestit de huetul din 


casa domnească, sări, cu Pârvu, cu Stan şi cu câţiva călugări 
povăţuiți de Rafail; înconjurară seimenii, legară pe cei doi 
teferi, iar pe cei răniți îi ridicară de pe lespezi şi-i pogorâră în 
pivnițele casei. 

Radu avea doar o ușoară zgârietură la umărul stâng. 
Tremurând de spaimă și bucurie Ancuţa își sfâşie mâneca de la 
cămaşă, oblojindu-i rana. 

— M-am temut totdeauna de sălbăticie şi sânge... Şi uite că 
tocmai în noaptea nuntirii... 


Ce v-a lipsit vouă, Brâncovenilor? 


„Lauda norodului, cea mai mare cinste.” 
(PROVERB ROMÂNESC) 


u toate că între „Groapa sângelui” și Casa română era 
deosebirea dintre iad şi rai, totuși și aici Brâncovenii 
stăteau ca în cușcă. Nu aflau nimic despre soarta lor de 
mâine. Le lipseau aproape cu totul știrile din afară. Aga 
Osman le trimitea bucate destule, dar trebuiau să şi le gătească 
singuri: nu le îngăduia slujitori, nici măcar o spălătoreasă. 


Străjerii ori nu se lăsau corupți, ori făgăduiau să îndeplinească 
vreo rugă, primeau bacșişurile şi se făceau nevăzuți. 

Într-o zi domniţa Bălașa l-a zărit la poartă pe Colyer, dar 
straja nu i-a îngăduit să intre. Doamna Maria a izbutit totuşi să 
scoată, prin doctorul evreu trimis să le îngrijească rănile, un 
pitac către Casandra Colyer. Răspunsul a fost bun: îi poate da, 
oricând, un împrumut, în contul banilor depuşi în Amsterdam. 

Așteptau toți vești de la Radu. Acum știau că l-a vizitat pe 
patriarhul Nottara: deci n-a pierit și nici n-a trădat. Și tot 
medicul aduse știrea, de la un neguţțător bulgar, că Radu se 
afla în Ţara Românească: să nuntească acolo. 

— Ţara piere şi baba se piaptănă... mormăi beizadea 
Constantin. Parcă habar n-ar avea că noi ne perpelim aici. 
Totdeauna a trăit numai pentru el. 

— Doctorul va să ne ducă un pitac la cuscrul Antioh, 
propuse doamna Maria, iar vodă îl și scrise. 

x 

Sfătuindu-se cu cei din jur, cu Pârvu şi Uşurelu, dar mai ales 
cu călugărul Rafail şi cu flăcăii care însoţiseră carele cu bucate 
pentru nuntă, beizadea Radu se încredință că nu poate folosi 
încă ajutorul norodului. 

— Toți: ţărani şi moșneni, neguțători și meşteri jelesc şi se 
frământă, se chinuie şi scâncesc în bocete ori plâng în doină pe 
vodă Brâncoveanu; dar mai mult nu pot. N-au cum. N-au 
arme și nici nu știu să lupte. Mihai vodă, Buzeștii și alți 
căpitani ai lui au avut măcar un sâmbure de oaste; iar acum o 
sută şi mai bine de ani și țăranii știau să lupte. Azi, nimic și 
nimeni. Chiar Matei Basarab s-a apărat cu seimenii, care atunci 
nu erau ticăloșiți precum cei de azi. Măria ta, nimic. 


— Aici zilele ţi-s primejduite în fiece clipă, zise tinăra-i soție. 

Cu astfel de sfat, în zori, beizadea Radu lăsă ceaușşii să 
doarmă în chilii liniștite și, însoţit de cei trei slujitori ai lui de 
credință, trecu munţii, cu Ancuţa alături, pe drumul oierilor, 
până la Sibiu. Călugărul Rafail a rămas să păzească pe cei doi 
ceauși, să doarmă tihniţi cât mai târziu, ca să piardă urma 
fugarilor. 

În cetatea Sibiului, Radu găsi ceva bani la neguţătorii saşi, cu 
care mai an vodă Brâncoveanu tocmise ceva afaceri. Cu trăsuri 
și cai buni, în două zile ajunseră la Braşov, în casele din Șchei. 

Pe Manu Apostol îl întâlni în cetate, pe uliţă, cu o condică de 
socoteli sub braţ. După sfat scurt, hotărâră să plece împreună 
la Viena, să ceară sprijin pentru măria sa, iar Ancuţa să se 
adăpostească în Șcheii Brașovului, să-și aștepte soțul și să 
păzească giuvaerurile pe care le poartă din ceasul cununiei. 

— Acum fac parte din făptura ta: nu mi te mai pot închipui 
fără ele. Dacă te ameninţă vreo primejdie le-ngropi unde crezi 
tu: aici, la Sfântul Neculai, la Sâmbăta ori în Cetatea Făgăraș. 

Durerea despărțirii sfâșia inima Ancuţei; își îmbrâţișă strâns 
soțul şi-i șopti: 

— Trimit știre părinților, la Istambul. Să te-ntorci repede, 
Radule!... Nu-mi purta grijă: ştiu a fi bărbată. O să plâng, tare 
o să mai plâng, dar numai când oi fi singură... 

x 

De mai multe ori Antioh Cantemir a cercat să intre în Casa 
română, dar străjile i-au pus sulițele în piept. Acum, primind 
pitacul lui Brâncoveanu, s-a dus, în grabă, la Osman aga și i-a 
cerut învoire să-l vadă. 

— Îngădui, dar cu grijă: să nu afle, cumva, marele vizir. Și... 


ceva bacşiș, după obicei. 

Întâlnirea a produs o bucurie neînchipuită: îmbrăţișări şi 
lacrimi, sărutări și mulțumiri. 

— Cuscre şi frate! Să ne iertăm și să uităm patimile cele 
vechi. Să ne iubim ca frații! 

De la Antioh Cantemir Brâncovenii aflară tot zbuciumul lui 
Radu în Istambul, despre primirea la marele vizir şi despre 
chipul cum s-au purtat Nottara și lon Mavrocordat şi despre 
călătoria până la Dunăre. 

— Vizirului i-a făgăduit trei giuvaeruri, pe care cuscra Maria 
le-a dăruit Ancuţei. 

— Şi-o să le dea? se îndureră doamna Maria. 

— Nu știu. Oricum, Ancuţa le-ngropase într-un loc numai 
de ea știut şi s-au dus să le dezgroape. 

— Să le dea, dacă vrea să-şi scape familia de la moarte! 

— Constantine, fiule, acolo-i diamantul basarab, giuvaer cu 
înțeles adânc, jurat să nu iasă din pământul, din moşia 
românească. 

— Lasă, mamă... înțelesurile şi jurămintele. Viaţa noastră! 

— Mai bine ar fi fugit la Viena ori la Veneţia..., vise vodă. 
Avem acolo ceva bani și, cu proteguirea lui Carol împărat, ne 
scotea și pe noi de-aici. 

— Aşa l-am povăţuit și eu. Zicea: „Nu vreau să-mi las capul 
în Țarigrad şi trupul hrană peştilor din Bosfor... Vreau să fiu 
mai dibaci decât Petru Cercel... Aniţa-i o domniţă frumoasă cu 
care mă pot înfăţişa, cu mândrie, la orice curte europeană. ÎL 
vizităm, zicea, pe unchiul Dimitrie la Mosc şi ne înfăţişează 
ţarului Petru”... 

— Te pomenești că... vrea domnia! sări beizadea Constantin. 


— Ei, ce bine-ar fi! exclamară, odată, doamna, vodă și 
Bălașa, ca la o poruncă lăuntrică, nestăpânită. 

— Şi eu? Eu? se răsti Constantin cu întrebarea. 

— Potolește-te, furiosule! zâmbi rău Ștefăniță. Că nu de alta, 
dar te aude ceaușul din poartă și te pârăşte marelui vizir. 

— Au mai sosit în Istambul doi Cantacuzini, cârmi Antioh 
vorba. Au grăit cu aga Mustafa și cu Osman aga. 

— Un nou val de pârâturi... gemu domnița Bălașa. 

x 

Cu cai de olac, Radu Brâncoveanu ajunse la Viena în cinci 
zile. Era încărcat de nerăbdare şi de nădejdi: ...„ Nu se poate să 
nu aflu înțelegere și ajutor la un împărat dornic să doboare 
împărăţia sultanului...” Nu-l găsi în Viena, ci la Neuburg 
Kirche, unde se construiau un palat și-o biserică uriașă. ÎI opri 
pe şantier și-i vorbi cu îndrăzneală, binecuvântându-l, în gând, 
pe Antonio Maria del Chiaro, că l-a ajutat să înveţe bine 
italiana. Împăratul auzise de nenorocirile abătute asupra 
Brâncovenilor şi arăta foarte îndurerat; dar atât. Războiul cu 
sultanul e ca și început şi nu crede că un cuvânt al lui ar ajuta 
la ceva. Dimpotrivă: i-ar înăspri tortura. 

— Mai răbdaţi până la toamnă, când îl voi alunga din Serbia 
și vom fi debușat spre Istambul. Atunci voi sta altfel de vorbă 
cu nefiresc de zgârcitul și crudul sultan Ahmed. 

— Românii au o vorbă: răbdarea și nădejdea, două surori 
bune. Numai să nu ucidă cineva pe una din ele. 

Împăratul își clătină zulufii perucii şi zâmbi. 

— Principe, răbdarea-i soră cu înțelepciunea, care văd că nu- 
ți lipsește. 

— Nu s-ar putea, luminate, să-l rogi pe ţarul Petru ca el, 


măcar el, să stăruie pentru viața unui cap încoronat, cu 
sălbătăcie torturat? 

— A, da: asta pot face până-n toamnă. Aşteptaţi! 

— Dar ştii, mărite împărat, călăii nu prea aşteaptă. 

— Dar tu, principe, ştii cât de departe-i Moscova? 

— Știu. Dar mai știu că dragostea înghite depărtările. 

— Îmi placi! Nu vrei să rămâi în armata mea, sub comanda 
prințului Eugen? 

— Ar fi o mare cinste pentru mine. Și aş rămâne chiar acum, 
dacă n-ar trebui să mă zbat ca să-mi salvez familia. 

x 

Vestea că Brâncovenii au fost mutaţi în Casa română l-a 
îngrijorat foarte pe Ştefan vodă, ca și pe toți Cantacuzinii. 
Doamna Păuna se zbătea între bucurie şi spaimă. Bucurie şi 
spaimă îi pricinui și vestea că Radu a scăpat de la Hurez: dorea 
să fie slobod, dar să vină aici, la dânsa, sub baldachin; o speria 
gândul că acea comoară se afla încă în mâna Ancuţei, pe care 
acum o ura ca pe duşmanca ei cea mai mare: „O 
Cantemirească să poarte la brâu diamantul basarab? Nu, nu se 
poate!”... 

O chemă pe maica Olimpiada, cu descântecul, vrăjile şi 
leacurile ei. Și aproape două ceasuri îşi lăsă trupul şi cugetul în 
sama acestei femei cu crucea pe piept şi cu diavolul în inimă. 
Ca și altădată, arşiţa din trup şi zbaterea din cuget i se mai 
potoliră: ...„Mi-i drag și nu pot fără el... Visul domniei el mi l- 
a insuflat și-acum îl urgisesc şi-l pândesc cu arma morţii. Au n- 
ar fi mai bine s-o prind pe Ancuţa și... Nu: mult prea mult o 
iubeşte, așa că, luându-i-o, nu-l câștig iară, ci de istov îl pierd. 
Să cred că el are oricând nevoie de-o ibovnică asemeni mie. 


Dacă mi-l aduce măcar acum Dudescu, îl ţin în cușcă de fier... 
Nu, de aur! Și noaptea mă strecor la el”. 
x 

În goană neîntreruptă s-a întors Radu Brâncoveanu în 
Brașov. Uşurelu se mira cu ce îndrăzneală a vorbit împăratului 
nemțesc şi se bucura că toți sfetnicii şi boierii, meșterii şi 
căpitanii de pe șantierul de la Neuburg Kirche l-au privit cu 
plăcere, cu admiraţie. Păcat că nu ştiu să fie mai săritori la 
nevoie. 

Bucuria domniței Ancuţa nu avea alte margini decât cele 
impuse de refuzul împăratului Carol de a-i ajuta în eliberarea 
familiei. 

— Furtună ești, nu om. 

— Dacă nu zorim, părinții și frații mei sunt pierduţi. 

— Veselește-te: acum două ceasuri Manu Apostol a primit 
scrisoare de la măria sa. 

— De la tata? Ce spune? 

— l-au mutat la Casa română și zic că s-ar putea să-i dea şi 
domnia înapoi. Marele vizir s-a săturat de Cantacuzini: nu 
trimit haraciul și peșcheșurile cerute. 

Curând se înfățișă Manu Apostol. 

— Doreşte, măria sa, să-i trimit bani la Istambul, să 
isprăvească lucrurile cu otomanii. Înţeleg, dintre rânduri, că 
setea lor de aur a ajuns la oarecare îndestulare. Mai cer totuși. 

Hotărâră ca, după masă, în casa lui Manu Apostol, să 
numere banii și să vadă cum îi trimit. 

— Merg și eu cu tine, surâse Ancuţa. Și pe tata îl ajut la 
socoteli. 

Cu catastiful în față, au adunat şi-au scăzut aflând ce-a mai 


rămas din visteria brâncoveană. Dând peste conturile de la 
Viena, Radu se gândi că ar avea cu ce trăi printre străini câțiva 
ani, până se mai schimbă vremile, iar împăratul Carol îi biruie 
pe otomani... „Ci trebuie să cumpănim așa fel lucrurile, încât 
să nu sărim din lac în fântână, adică să încăpem sub stăpânire 
nouă”... 

— Ancuţa, Carol împărat m-a întrebat dacă nu voiesc a intra 
în armata lui. 

— Şi de ce spui asta cu tristeţe în glas? 

O privi drept în ochi și-i răspunse cu un soi de pildă: 

— Tata spune că eu m-am născut în ziua și ceasul când a 
căzut în luptă acel Constantin aga Bălăceanu, pe al cărui cap l- 
a pus în prepeleac. Și mă întreb: sunt oare sortit să intru și eu 
în oastea cu care el voia să-l alunge pe părintele meu din 
scaunul domniei?... Ciudat se mai răsuceşte și se mai 
răstoarnă roata lumii... Ci noi nu vrem decât ţară slobodă. Așa 
că în darn ne osândesc unii şi alții, că nu ţinem jurămintele. 

Ochii Ancuţei se umeziră; Radu vorbea aidoma pribeagului 
unchi Dimitrie. Şi, pentru că nu găsi în mintea-i cuvânt atât de 
mare, de înalt, de gingaș, să-i tălmăcească  necuvântata-i 
dragoste pentru soț și pentru vălmăşitele lui gânduri, îi 
cuprinse mâna și i-o mângâie blând, alinător, cu fiorul 
nesfârșitului în față. 

Părea că se lasă liniştea și împăcarea peste sufletele tinerilor 
soți; dar deodată sluga lui Manu Apostol vesti sosirea unei 
ștafete de la Istambul. Toţi săltară în picioare. 

— Să intre! porunci gazda. 

Apăru un neguţător grec, Panaiot Dimo; făcea demult negoţ 
cu saşii din Brașov și cu românii din Şchei. 


— Jupâne Manu, am scrisoare de la stăpânul domniei tale 
Constantin vodă Brâncoveanu. 

— De la tata! nu-și putu Radu stăpâni bucuria și nerăbdarea. 

— A, domnia ta ești beizadea Răducanu? se înclină 
neguțătorul. 

— Spune, ce fac ai mei? 

— Locuiesc acum în Vlah-serai, dar nu-s încă slobozi. 
Povăţuiesc să vă feriți de oamenii lui Ștefan vodă: a trimis noi 
pârâtori la Constantinopol. 

Beizadea Radu mulțumi neguțătorului și-l dărui cu un inel 
de aur. Apoi se sfătui cu Manu Apostol unde și cum să 
ascundă lucrurile de preţ, să le ferească de jaf. 

— Tu, Ancuţa, te adăposteşti în Șchei; te apără Pârvu şi Stan. 
Să-ţi grijești sănătatea și frumuseţea. 

— ȘI giuvaerurile! 

— Comoara mea ești tu. Într-o zi, două vin și te iau. Și pe 
urmă vom mai vedea. 

x 

După descântecele și frecăturile cu unsori și miresme, Păuna 
stătu pe pat, sub văl alb de mătasă. Își urmărea bătăile jucăușe 
ale inimii şi însăși se minuna de catifelarea pielei, de liniile 
armonioase ale trupului, de patima ce-i clocotea în sânge. Nu 
auzi când a intrat soțul: o izbi neplăcut înfățișarea bugetă, 
năduşită de căldură; iar pofta flămândă pe care i-o simţi în 
ochi, în tremurul mărunt al buzelor, al mâinilor o îngreţoșă. 

Ştefan, în felul lui, se bucura, deși nu se aștepta s-o găsească 
goală sub pânza de borangic. Dar Păuna îl ţinti cu priviri reci, 
înghețându-l. Stătu înțepenit, parc-ar fi uitat de ce-a venit. 
Întrebă aşa, netam-nesam: 


— Ce tot caută Olimpiada pe aici? 

— Mă descântă. 

— De... dragoste ori de ursită? vru să zeflemisească vodă. 

— Şi de una și de alta. 

— Și cui te menește? 

— Bărbatului bărbat. 

Ştefan vodă vru să se laude: „Tot am să-l prind şi-am să te 
silesc să-l sugrumi cu mânuţele tale”... 

Păuna se sperie de gândurile soțului scrise pe fața-i; își 
încălzi privirile și-și îndulci glasul, mieunând o ispitire 
vicleană: 

— Te chem ceva mai târziu; acum trebuie să mă pătrundă 
miresmele şi unsorile... 

x 

La mai puţin de un ceas după plecarea Ancuţei, când Manu 
Apostol, împreună cu beizadea Radu, ajutaţi de două slugi, 
împachetau lucrurile de preţ, să le ducă într-un adăpost bun, la 
Sâmbăta şi la Făgăraș, o ceată de oameni armațţi înconjură casa, 
se năpustiră înăuntru, spărgând uşile. În frunte, Radu 
Dudescu tună: 

— Daţi-vă prinşi! A, și tu ești aici, beizadea Răducane? 

— Şi eu! îl înfruntă Radu, strângând pumnii, dar şi râzând: 
Ce vrei, beleaua dracului? Gândești a mă pedepsi că te-am 
lăsat a fi lotru? 

— Ce găsești de râs? 

— Râd că noi, Brâncovenii, avurăm parte numai de prieteni 
mişei și spurcaţi: tata de Mustafa aga, eu de Dudescu 
tâlharul... 

— Lasă palavrele! La Hurez mi-ai scăpat. Aici te-am găbuit, 


cu toate că nu mă aşteptam să... 

— Nu te-am văzut la Hurez, că sfârșeam atunci cu prietenia 
ta. 

— Am doisprezece arnăuţi cu mine. Uite-i! Şi armă n-ai... 

Radu Brâncoveanu privi în jur cum îl împresurau ochi cu 
săgeți de ură şi iatagane cu luciri de moarte. 

— Te-am prins, cum am poruncă: poruncă din două părți. 
Înțelegi? Dar vreau și acele giuvaeruri numite „comoara 
Brâncovenilor”. Ştii tu pentru cine... 

— Dudescule, voi numiți acele giuvaeruri drept „comoara 
Brâncovenilor”, ci noi ştim că ele întruchipează cele trei ţări 
române, pe care părintele meu, ca şi Mihai vodă, a vrut să le 
unească. Ele au blestem vechi şi nu pot ieşi din pământul 
românesc. Sunt ale lui. Cine le va scoate va fi lovit de osânda 
stingerii neamului. Or, știu că tu n-ai fost totdeauna un mișel şi 
un spurcat. Împreună săvârşirăm și fapte de laudă. De pildă, 
atunci când, venind din Moldova, soli la Dimitrie Cantemir, 
strașnic ne-am bătut cu un pâlc de spahii. Dacă nu mă înșel, 
atunci ţi-am salvat chiar viaţa. Ştiu, de asemenea, că vrei și tu 
să ajungi om de vază și neamul Dudeștilor să vieţuiască în 
veci, cu faimă în ţara asta. Or, uciderea unui prieten ţi-ar păta 
numele şi numai ocară ţi-ar aduce... 

Câteva clipe Radu Dudescu a uitat unde se află și cu ce 
poruncă anume. Simţindu-l în șovăială şi ştiindu-i priceperea 
în luptă, beizadea Radu se năpusti asupră-i, îl dobori, îi smulse 
iataganul şi, fulgerător, i-l puse cu vârful în dreptul inimii. 

— Porunceşte slujitorilor tăi să se depărteze de casa asta. 
Dacă nu, apăs şi te străpung! 

— Plecaţi... Depărtaţi-vă... scânci, sugrumat de furie şi de 


frică, o poruncă pe care arnăuții o împliniră murmurând, mai 
mult bucuroși decât supăraţi. 

Şi cum tocmai acum intra și Sava Uşurelu, cu Pârvu și Stan, 
toți se traseră în uliţă, repede și fără cârtire. 

În graba mare beizadea Radu și Pârvu îl legară pe Dudescu 
de un stâlp în cerdacul casei şi, încărcând avuţia în două 
căruțe, o porni spre Sibiu, sub privegherea lui Manu Apostol, 
să mai încarce și pe cea de acolo, aflată la Sebastian Hann. De 
la Sibiu, să treacă la Viena, unde va să aștepte poruncă 
domnească. 

— Vezi, Manu Apostol; soarta neamului brâncovean se află 
în mâna ta. Aceste averi nu trebuie să ajungă nici la turci, nici 
la Cantacuzini, nici la nemți. Să foloseşti toată iscusința din 
tine şi să te strecori, nevătămat, până la Viena. Eu cerc s-ajung, 
furiș, la Constantinopol. Aici sunt cerb încolţit de lupi. Ușurelu 
spune că au jefuit totul de la Doiceşti și de la Potlogi. Străjile 
puse acolo de Ştefan Cantacuzino sunt mai mult niște tâlhari: 
golesc totul. Şi aurul de pe ziduri îl răzăluiesc. Mogoșoaia, din 
palat semeţ, han pentru neguţători! Mă duc să văd, Apostole! 
... Mor dacă nu văd. De altfel pe acolo trec spre Dunăre. 

A trebuit însă să-l aștepte aproape o jumătate de zi pe 
Uşurelu. 

— Unde mi-ai umblat, flăcăule? 

— Eram dator cuiva și mi-a venit bine să i-o plătesc. O să afli 
măria ta, mai târzior, ce și cum. 

x 

Cei doi Cantacuzini trimiși de Ştefan vodă au pătruns la 
marele vizir Gin Ali pașa joi după-amiază. La pârele despre 
legăturile lui vodă Brâncoveanu cu împăratul german, înaltul 


dregător a strâmbat din nas: nu da nicio para pe asemenea 
Știri. 

— Bani!... Aur! Aur!... 

— A... a jumulit ţara ca pe-o ţarcă, dar fără să ţipe, se cam 
bâlbâiau noii pârâtori. A pus împrumuturi mari pe boieri, pe 
mânăstiri și biruri grele pe toată săraca ţară. Că, împovărată 
peste măsură, se văita şi blăstăma, dară numai în șoaptă. 

— Unde-a ascuns aurul?! 

x 

Abia se liniştise și parcă se împăcase cu sine, când i se 
înfățișă Radu Dudescu: mergea greu, sprijinit în băț. 

— L-ai prins? se răsti cu întrebarea. 

— Nu... Vin singur, înfrânt şi batjocorit, mărită doamnă. 

— Cum? lar l-ai scăpat? E teafăr? Spune! răcni cu o bucurie 
așa de nervoasă şi de nefirească, încât Dudescu crezu c-a 
înnebunit. „E atât de îndrăgostită, că ușor poate zărghi”... 

— Strigă, ocărăşte-mă cât vrei, dar scapă-mă de vodă, am 
jurat să i-l aduc viu, să-l pedepsească el însuși. Ci s-a întâmplat 
ca el să mă prindă şi să mă lege, iar sluga lui să mă..., să mă 
schilodească. 

— Nu înţeleg. 

— Să-ţi spun... În zburdălniciile mele, când eram prieten cu 
Răducanu, am necinstit pe sora slujitorului său, adică sora lui 
Ușurelu. Şi-acu, venindu-i la îndemână, ura lui veche a 
răbufnit şi... 

— Şi ce ţi-a făcut? 

— Ceea ce voia vodă să... facă lui Răducanu. Şi, dacă nu se 
afla iscusitul doctor sas Hans Schmidt, muream de durere și 
scurgere de sânge. 


— Capul să ţi-l fi tăiat... schilodule! 

— Ascunde-mă de mânia lui vodă, până i-o mai trece furia. 
Pe urmă ne-om înţelege, că... nici măria sa nu-i chiar aşa de 
bărbat; el din naştere, eu de la mila lui Uşurelu! 

— Mai ai chef de glume? 

— Ce să fac? Sunt schilod şi... gata. 

%* 

Nimeni nu știa mai bine ca Uşurelu cum pot fi mituiți 
vameșii de la Bran; așa că au trecut ca şi cum vodă 
Brâncoveanu nu ar fi fost mazâl, ci un prinț al împărăției 
nemțeşti. Şi, ocolind Târgoviștea, Radu Brâncoveanu s-a oprit 
la Mogoșoaia: voia să vadă, cu ochii lui, cum arată ca han 
pentru negustori. Ci vederea asta îl înfurie așa de tare, încât 
uită orice primejdie, urcă în pridvor şi începu să arunce peste 
balustradă tarhatul chiriașilor. Se stârniră ceartă, îmbrânceală 
și, deodată, șase străjeri, iviți ca din pământ, îl luară în suliți. 
Se răsuci și săltă peste balustrada de piatră; dar jos îl 
împresurară vreo zece suliți. Se zbătu, se luptă până-l 
răpuseră, îl târâră sus, în pridvor și-l legară de un stâlp, pe a 
cărui înfloritură de-atâtea ori a mângâiat-o. Atât mai putu: să 
facă semn lui Uşurelu să se ascundă. L-au ţinut cetluit de stâlp 
până la apusul soarelui. 

%* 

A stat Radu Dudescu în iatacul doamnei Păuna până a doua 
zi. Nu voia să plece, să nu-l afle vodă. 

Gazda nu era defel bucuroasă de asemenea musafir, dar nu 
se îndura să-şi spânzure cumnatul: prea mulţi boieri şi prea 
multe rude i-ar fi sărit în cap. Și-apoi mult mai rău i-ar fi părut 
dacă Răducanu ar fi fost prins... „Totuşi pe acest nevolnic va 


să-l pedepsesc cu asprime...Am să-l însor cu cea mai 
năbădăioasă muiere... Ori poate chiar cu... Ancuţa 
Cantemir...” 

Dar tocmai atunci vodă intră strălucind de bucurie, cum de 
mult nu strălucise. 

— L-am prins pe Radu Brâncoveanu! 

— Da?... Cum?... Cum ai făcut! 

— Bine: l-am trimis pe Dudescu drept momeală, iar în urmă 
o ceată mai mare de seimeni, îmbrăcaţi ciobani, l-au urmărit 
din Brașov încoace, până la Mogoşoaia. Aici, haţ!... Vrei să-l 
vezi? 

— Eu? 

— Da, tu, doamna mea; împreună cu acest fost... mijlocitor. 
Aduc şi călăul. Şi te înfăţișez la pedeapsă, să te văd leşinând de 
plăcere... Că-i frumos, dezmățatul naibei... 

— Niciodată n-ai fost aşa de batjocoritor, soțul meu cel 
legiuit. Înţeleg că acum în adevăr l-ai prins. Dară totuşi, dacă 
acel bărbat are un cal şi-o spadă, a lui e lumea. 

— Grăiești adevărul, doamnă, dar a fost un moment când 
acelui lotru de inimi muiereşti îi lipsiseră şi spada și calul, râse 
Ştefan vodă. Ci acum povăţuiește-mă cum să-l pierd: cu 
iataganul ori cu spada? 

— Zic să nu te pripeşti. Marele vizir nu-i ucide pe 
Brâncoveni, ci îi schingiueşte, ca să le afle comorile. lar de-l 
omori pe cel mai iubit dintre coconi, te poate învinui că i-ai 
călcat porunca și să te poftească la... „Groapa sângelui” din 
Edicule. 

— Deșteaptă eşti, doamnă!... Dar, pentru nimic în lume, n-ai 
să afli unde-i închis. 


leşi să dea porunci căpitanului de strajă. Doamna Păuna 
făcu semn lui Radu Dudescu să se ascundă. În scurt vodă se 
întoarse în iatacul doamnei, se apropie, o prinse de mână și 
cercă s-o îmbrățișeze. Era ciudat de vesel și nestăpânit de 
aţâţat. Dar când îi simţi în trup zvâcnet de împotrivire, se 
încruntă, o cuprinse de mijloc, o strânse cu dușmănie, 
minunându-se parcă de mlădierea trupului ei tânăr şi 
necuvântat de ispititor, şi se trezi brâncind-o puternic, 
hohotind într-un râs drăcesc: 

— Ai să-l vezi târându-se la picioarele mele!... ÎL voi sili să- 
mi lângă cizmele. Mă voi face că-l iert şi, când se va crede 
izbăvit, îl voi izbi cu gurguiul lins peste față, iar cu călcâiul în 
boaşe. Apoi... 

— Taci! Cum a putut dospi în tine atâta zeamă de ură? 

— Tu ai izvodit-o și-ai hrănit-o, în șapte ani de când... 

— Potolește-te, Ştefane, că nimeni nu ştie până la ce 
înfiorătoare culme te poate împinge setea de răzbunare. lar 
răzbunarea-i armă păgână, cu două tăiușuri. 

x 

Acolo, păziți în Casa română, unde-şi așteptau mila 
stăpânului, Brâncovenii au vorbit şi-au povestit cât nu 
vorbiseră şi nu povestiseră între dânșii vreme de douăzeci de 
ani. Acum și-a amintit doamna cum s-a născut fiecare cocon şi 
fiecare domniţă, cine au fost poftiți la botezuri și la nunţi, cum 
s-au minunat mosafirii de frumusețea Bălașei, așa după cum 
îşi aminteau de poznele și isprăvile lui Răducanu cu zăludul 
de Radu Dudescu. Pornind de aici, lui beizadea Ştefan îi veniră 
în minte didahiile mitropolitului Antim. 

— Multe din acele pilduiri le-a spus pentru Răducanu al 


nostru. 

— Nu numai pentru el, îndreptă doamna Maria; tinerelul se 
cam molipsise de boala dezmăţului. 

— Zicea mitropolitul: „Fata lui lair, ce au murit în casă, 
închipuiaște pre păcătosul acela care păcătuiaște cu mintea și 
cu voința..., dacă păcatul nu l-au isprăvit cu lucrul”... 

— Ăsta erai tu, Ștefăniță. 

— Parcă ție, frate, ce-ţi lipseşte? Și ne speria: „Deci precum 
Lazar zicea Mariei, «Doamne, iată pute» aşa mai cu cuviință 
putem să zicem și noi cum că acest păcătos este adevărat 
împuţit, de vreme ce nu patru zile, ci săptămâni și luni și ani şi 
vremi să află în groapa păcatului”... Auziţi? Răducanu se 
bălăci „în groapa păcatului”, iar noi arserăm în „Groapa 
sângelui”... 

— Nu, Ștefane, îl întrerupse Bălaşa; nimeni din voi nu 
cunoaşte sufletul cel bun și curat al lui Răducanu. 

— Ci tu, tu, cum de i-l cunoști? 

— I-s soră aproape geamănă; crescurăm împreună şi de 
multe ori l-am aflat ca pre un înţelept și bun apărător. Şi-a stat 
totdeauna lângă tata. 

— Nu totdeauna, ci numai când se desprindea de Păuniţa... 

x 

Ci stând legat de stâlpul pridvorului, între suliți, Radu 
Brâncoveanu privea sclipirea stelelor şi gândea la vorbirile de 
altădată cu Mihai Cantacuzino şi cu aurfăurarul Georg May II, 
despre zeii grecilor cei vechi și se închipuia asemeni cu acel 
Prometeu, pe care, fiindcă furase focul din cer pentru oameni, 
Zeus, mai marele zeilor, l-a legat de-o stâncă şi-a trimis un 
vultur să-i sfâşie viscerele, care la loc creşteau într-una, spre 


necurmata sporire a usturimii şi durerii... „Dacă voi mai scăpa 
vreodată de-aici, voi ruga aurfăurarul să-mi ciocănească chipul 
acestui Prometeu pe un potir de argint și, măcar că-i idol din 
vremea pagânătăţii, tot o să-l dăruiesc mânăstirii Hurez... Să- 
mi amintească despre acest ceas al suferințelor, iar cei care-or 
veni după noi să afle că ne-am zbătut din răsputeri și nu ne-am 
lăsat căsăpiţi ca nişte berbeci nătângi”... 

Şi, aşa, cu cât brațele şi trupul tot îi amorţeau de strânsoarea 
frânghiilor, cu atât gândul îi fugea mai departe. Trecea prin 
petrecerile de altădată, multe chiar de aici, de la Mogoşoaia, cu 
alergări de cai, cu plimbări în bărci pe lac, cu pescuit și 
vânătoare de păsări, apoi cu mâncăruri și băuturi alese, cu 
jocuri de noroc şi cu danţuri, ca la curțile cele mari evropenești. 
„Veneau jupânese şi jupâniţe vesele și petrecăreţe foarte. Era 
dezmăț şi nepăsare? Poate... Mitropolitul Antim se mai 
burzuluia și ne mai dojenea: ... «de slăbiciunea firii omenești 
fiind biruit, în cursele păcatului cazi»... Noi dănțuiam şi beam, 
ne sărutam şi pătimaş ne îmbrățișam prin tufișuri, ne bârfeam 
și ne pizmuiam prin iatacuri, puneam la cale multe năzbâtii şi 
lucruri rele, iar mitropolitul striga în pustie: «... Aveţi încă, 
iubiții mei, vreme de mântuinţă... Lăsaţi jafurile. Lăsţi 
strâmbătăţile, vrăjmăşiile, curviile şi scandalele... Nu fiți 
împietriți la inimă şi necăitori. Lăsaţi poftele cele rele, voile 
trupului. Nu mai fiți iubitori de desfătări, nici zavistnici, nici 
pizmătăreţi, nici clevetnici, nici trufași. Nu necinstiți cu 
clevetirea pre fratele vostru, nu hrăniţi vrajba în inima voastră, 
nu voiți răul altuia, nu vă trufiți asupra altora. Altfel nu veţi 
mai ieși din groapa păcatului. Vi s-a îngrășat inima întru 
nesimţire»... Hm... Din «groapa păcatului», în «Groapa 


7 


sângelui»... 
x 

În aceleași ceasuri ale înserării și ale nopţii, Brâncovenii 
aflaţi în Casa română de pe malul Cornului de Aur gândeau și 
vorbeau despre lucruri asemenea, ca o întâlnire de idei şi 
simțăminte sub uriașa boltă albastră și nesfârșită, împodobită 
cu milioane de sclipitoare stele. 

După ce plecă Antioh Cantemir, cu care iară multe amintiri 
au depănat, beizadea Constantin simți o mare plăcere să-și 
amintească de casa lui de la Potlogi. Asta stârni pofta lui 
Ștefăniță de a vorbi despre Mogoşoaia. 

— Mă văd în loggia ori în pridvorul acelei case... Știu că în 
dreapta porţii de intrare se afla cuhnia și de-acolo... 

— Aburea, totdeauna, miroznă de friptură și de cozonaci, îl 
sprijini domniţa Bălaşa. 

— Friptură gustoasă şi cozonaci dolofani, bine îmbibaţi cu 
mirodenii și rumeniți, Bălaşa. 

— În a doua curte se rânduiau grajdurile cu buieştrii noștri 
cei neastâmpărațţi şi nebuni după galopări nebune... 

— Astea erau pentru Răducanu, o opri beizadea Constantin, 
nu pentru o fată ca tine. 

— Așa-i... încuviință Bălașa, urmând: apoi a treia curte, 
grădina cea cu flori și arbori, cu lacul cel liniştit şi limpede ca 
lacrima, peste care se legănau, în zbor, rațele, gâștele sălbatece, 
pescărușii şi cocoril... 

— Răducanu era vânătorul lor... Și Radu Dudescu, 
nemernicul! Jefuia ţăranii înstăriți şi lovea chiar conacele 
boierești, ca un lotru, iar fratele nostru nimica nu-i zicea: 
numai pentru că era cumnatul Păuniţei. Aşa că lumea îl trecea 


și pe fratele nostru printre lotri şi batjocoritori, chiar dacă nu 
era. 

— Dar palatul? întrebă domnița Bălaşa. Nu știu de ce în 
clipa asta îl văd pe Răducanu în pridvor: cată spre stele și 
plânge... Ce încăperi largi, luminoase, boltite, cu pereți 
măiestrit zugrăviți, cu ferestre largi în formă de arc, cu loggia 
dinspre apus... Acolo unde, de mână cu Răducanu, de atâtea 
ori privirăm jocul rândunelelor și al lăstunilor, al berzelor şi al 
pescăruşilor... Dar de ce plânge fratele nostru Răducanu? 

x 

Rău mă doare strânsoarea funiilor... Dar ce minunat apunea 
soarele în clipele când stam lângă Ancuţa, în loggia acestei 
case. Ce voi fi gândit atunci? Când voi face aşa fel ca ţara asta 
să însemne ceva în lume?... Mai bine intram chiar în seara 
aceea de primăvară în biserică şi ne cununam... Biserica-i în 
afara zidurilor. Sunt aşa de strâns că nici măcar nu pot întoarce 
capul să-i văd turla. E micuță, pitită sub coroanele arborilor 
bătrâni. Aici în curte noi petreceam lumește, în voie, cu 
mâncăruri şi băuturi, cu danţuri și focuri, cu dragoste-nfocată 
pentru jupânese şi jupâniţe frumoase, cărora mult le place 
pătimașa  îmbrăţișare. «Biserica este casa bucuriilor 
duhovniceşti, zicea Balașa; sub coperişul ei întunecos intră 
bătrânii să se roage pentru tot ce-au păcătuit în tinerețe. Se 
roagă de iertare, pentru că nu mai pot săvârşi alte lumești 
păcate»...” 

x 

În aceeași noapte Ancuţa se plimba singură prin ograda 
bisericii Sf. Nicolae, adăpostul ei din Șcheii Brașovului, și nu 
gândea decât la Radu al ei. Ci inima-i era grea și amară; o 


durea ceva adânc și fără nume. Ar fi vrut să zboare spre 
dânsul. Dar încotro? Va fi ajuns la Dunăre?... Și aşa, pe 
nesimţite, gândul începu să depene chipuri din minunata 
înserare din loggia de la Mogoşoaia... „A, uite-l pe Radu... De 
ce ţii ochii spre cer și nu te uiţi la mine? Eşti în primejdie, tu, 
soțul meu?” 

x 

În zori, când îl văzu legat de stâlp, cu capul descoperit, cu 
părul căzut pe frunte și jilav de rouă, cu ochii roșii de nesomn, 
frânt după o noapte de chin în cătușe, căluş și frânghii, 
căpitanul străjii s-a îndurerat. 

— Vai, beizadea Răducanu, ce vremuri ajunserăm!..., l-a 
căinat şi i-a scos călușul din gură. 

— Slobozeşte-mi şi legăturile, că mi-au intrat înfloriturile 
stâlpului în oase. 

— Trebuie să te duc, în mare grabă, la curtea domnească. 

— Ei, dacă trebuie... Şi dacă amândoi suntem așa de 
nemernici şi de mişei întru împlinirea unei porunci neroade, 
atunci... du-mă, căpitane, du-mă! Ci vodă ar trebui să știe că 
eu mă aflu aici trimis de marele vizir și deci ocrotit de el. Și să 
nu se atingă de mine fără învoirea lui. 

Ca să curme vorba asta care semăna a ameninţare, omul 
stăpânirii ajută străjerii să-l dezlege de stâlp și-l porni spre 
căruța cu coviltir, pregătită de seara lângă poarta cea mare. 
Dar, când vrură să-l urce în căruţă şi să-l cetluiască iar în funii, 
Radu vorbi cu glas sfârșit: 

— Ştiu că mă duci la ştreang ori la butuc; dar dacă mai ai un 
dram de omenie în tine, îngăduie-mi, câteva clipe, să mă rog, 
ici, în bisericuţa părinților mei. 


— Du-te, îngădui căpitanul, fără şovăire. Străjeri, înconjurați 
biserica și păziți! 

Cu mâinile legate la spate, însoţit de doi străjeri, cu 
iataganele afară din teacă, Radu Brâncoveanu păși rar până în 
pridvor, urcă treapta greu, ostenit, păși înăuntru pe sub ușorii 
scunzi, pe sub care de zeci de ori pășise, la zile mari, împreună 
cu toată familia. Gândea, cu mare jale, că asta-i cea din urmă 
oară. Şi, deodată, în stânga, aproape de inimă, i se păru c-o are 
pe Ancuţa... Da, Ancuţa... Viaţa... În clarobscurul bisericuţii 
străjerii îl lăsară să îngenunche. Doi călugări se apropiară 
purtând în mâini câte un sfeşnic cu lumânări aprinse, 
îngânând rugi. 

Străjerii se proptiră în iatagane, ca oștenii puși să aştepte 
ceva mai îndelungă vreme. 

Când mâinile drepte porniră să însaile câte o cruce 
evlavioasă, cei doi călugări îi pocniră fulgerător cu sfeșnicele în 
frunte şi-i doborâră pe lespezi. Iute, lepădară mantiile și, cu 
hangerele trase de la brâu, tăiară legăturile lui Radu, îi puseră 
în mâini cele două iatagane ale străjerilor, îndemnându-l: 

— Hai, măria ta!... 

— Ușurelule..., își cunoscu slujitorul. Cum?... 

— Ştiam c-ai să ceri să te-nchini. leşim prin pridvor, la 
stânga. Sărim gardul în grădină. Trecem lacul: am, la stejarul 
cel bătrân, o barcă. Dincolo ne-aşteaptă caii! 

Au ţâșnit din bisericuţă tustrei, ca lăstunii, au lovit două 
străji şi-au zburat peste gard, gonind până la malul lacului. 

Când s-a dezmeticit căpitanul străjii, beizadea Radu şi 


ajutoarele lui galopau nebunește spre apus. 
x 


Până la amiază vodă Ștefan n-a spus nimănui că Radu 
Brâncoveanu a scăpat. Nu voia să râdă doamna Păuna de 
dânsul. Pe urmă, când a auzit cele douăsprezece bătăi ale 
ceasului din turn, i s-a părut c-o poate înfrunta. 

— Eşti fericită că... a scăpat? 

— Nu. 

— Ai fost mai tare decât mine. 

— Am aflat înaintea ta, dar jur că n-am niciun merit şi nicio 
vină: singur a căzut în laţ, singur a rupt laţul și-a ieșit, ca un 
jder. Nu mai cerca să-l prinzi: te faci de râs şi-i primejduiești 
viaţa în zădar. 

— De nu s-ar plânge lui Gin Ali pașa... 

— Trimite pârâși să spună c-a vrut să răzvrătească țara. 

— Așa voi face... Şi că l-am prins ca să-l sperii şi-apoi am 
slăbit paza anume, ca să poată fugi. 

— Ei, vezi? Te pricepi să... domnești. 

x 

Pe malul Argeșului, beizadea Radu și omul său au mas la o 
casă țărănească. Gospodina i-a omenit ca pe niște drumeți 
obosiţi de cale: patru ouă răscoapte şi o strachină cu mei. 

— N-avem cu ce vă-ndestula: suntem săraci. 

— Omul se mai hrănește și cu bucurii sufleteşti. 

— Din câte am, eu și pe tătar îl omenesc, dac-a fost flămând, 
trudit ori însetat și n-a fost căpcăun. 

— De unde-ţi vine bunătatea asta, femeie? 

— Nu-i bunătate, drumețule; e omenie. Așa m-am născut. 
Pe-aici trecură neamuri multe. Şi dacă nu ne-au jefuit, nu ne-au 
batjocorit, noi i-am socotit asemeni nouă. Și, primindu-i bine, 
s-au purtat şi ei bine cu noi. Ne-am temut doar de lifte și de 


căpcăuni; din calea lor ne-am ferit la codru. Cu ceilalți ne-am 
înțeles. Noi, cu omenia noastră, şi pe turci i-am făcut mai buni. 
lar dacă ai fi niscai om de samă în cine ştie ce cumpănă, după 
cum vădește calul în spumă, ți-i aminti domnia ta de strachina 
noastră de mei, de merindea noastră săracă, dată însă din 
inimă, şi-ai mai veni să ne vezi. Aşa rodeşte și creşte omenia pe 
ăst pământ român. 

Au dormit pe prispă; iar în zori, cu câte o turtă de secară în 
ștergar de in, au încălecat și-au gonit până la Zimnicea. 

Trecând Dunărea cu o barcă de pescar, beizadea Radu 
gândea: „Dacă sunt toţi ai mei la Casa română, însamnă că nu 
mă vor urmări nici pe mine cu sabie. O să mă întrebe marele 
vizir? Îi spun că încă n-am dat de... comoara Brâncovenilor. S- 
ar putea să fi scotocit Ştefan Cantacuzino acele giuvaeruri.” ÎI 
privea pe Sava Ușurelu și n-avea cuvânt să-i mulțumească: l-a 
smuls din ghearele morţii. Merită să-l socoată drept cel mai 
credincios slujitor din câte-au izvodit pământul. Dar admiraţia 
pentru Ușurelu spori când, în Sviștov, îl găzdui la un român, a 
cărui nevastă îi spălă şi-i obloji cu frunză de patlagină rănile 
pricinuite de căluș, ca să nu se mai obrintească de căldură și de 
colbul drumului. Şi mai ales îl lăudă când află că are la dânsul 
două pungi cu aur: pot călători în voie până la Istambul, 
plătind hanurile și hrana. 

— Nu cumva, mergând la Țarigrad, intru de bună voie în 
gura chitului, Ușurelule? 

— Cam aşa-i, măria ta; dar nici să-ți lași părinții şi fraţii în 
părăsire, nu-i bine și nu-i cinstit. 


— Numai banii din străinătate dacă ne mai ajută... 
x 


Doamna Păuna se afla în cea mai ciudată stare: se minuna de 
drăceasca iscusință cu care lucrase domnescul ei soţ, dar încă şi 
mai mult se minuna de îndrăzneala şi virtutea lui Radu că a 
izbutit să scape. Își privea hlamida din catifea vişinie şi samur 
alb, înspicat cu negru, o potrivea pe umerii ei frumoși și 
rotunzi şi-o încheia cu agrafa mare din aur greu. Se cerceta în 
oglinzi și se afla ca o împărătiță bizantină: ...,„ Nici Teodora n-a 
fost mai frumoasă și nici mai... cuminte ca mine: șase tineri 
boieri îmi şoptesc despre pătimașa lor dragoste. Ci mie numai 
la el mi-i gândul ”... Dar deodată o cuprinse teama că, 
biruitori, Brâncovenii îi vor smulge domnia. Cuprinsă iar de 
vânturile neliniștii, trecu în iatacul ei, să înghită leacurile și să 
primească descântecele Olimpiadei. După un sfert de oră simţi 
fior și cutremur în tot trupul şi parcă Răducanu a intrat pe 
fereastră, furiș i s-a strecurat sub plapomă şi-o face să trăiască 
dezlănţuitele bucurii de altădată. Maica Olimpiada o pândea 
dintr-un ungher și, cu plăcere, se gândea la pungile cu aur pe 
care avea să le primească de la această nepoată cu sânge-n 
veşnic clocot. 

x 

Ştia de mult că prin împărăţia otomană trece lesne cel care 
îmbracă rantie călugărească, strai de neguțător grec ori poartă 
iatagan de spahiu. Se făcură deci spahii. Când le osteniră caii, 
opriră lângă un stejar stufos să hodinească la umbră. Uşurelu 
adăpă caii și-i lăsă să pască iarbă de sub copaci. 

Deși îl mai dureau svârcile și strânsorile funiilor de la 
Mogoşoaia, totuşi beizadea Radu își buciumă calul și-l șterse 
de sudoare cu șumoioage de iarbă, frecându-l pe spinare, pe 
crupă, pe burtă. Apoi smulse smocuri de trifoi sălbatec şi-l 


hrăni, grăindu-i prietenește: 

— Să mă duci ca vântul şi ca gândul, murgule-murguţule... 

Şi aşa, într-un fel de rotire parcă, se gândi la Păuna și vru s-o 
vadă în hlamidă domnească. Când cercă să-i spună că-i stă 
bine și-i foarte frumoasă, băgă de samă că nu era Păuna, ci 
Ancuţa. Se așeză pe iarbă, neliniștit şi înciudat: demult nu se 
mai întâlnise, nici în gând, cu Păuna ...„Nici n-am avut când 
să-i povestesc Ancuţei despre... năzbâtiile mele. Dar la ce i-ar 
fi slujit?” 

Ușurelule, să-mbucăm ceva; apoi, pe rând, furăm câte-un pic 
de somn. 

Slujitorul, într-o clipă, se înfăţișă cu pâine şi carne de pasăre 
friptă şi dată prin mujdei. 

— De unde? 

— De la gospodina din Sviştov, măria ta: a auzit şi ea de 
Brâncoveni... Mi-a dat și pastramă de capră... 

Dar nu sfârșiră ospăţul când pe lângă dânșii trecură, la trap, 
doi spahii. Ușurelu tresări. 

— Ali și Murat, măria ta... oamenii noștri. Ei, Ali! 

Cei doi se opriră şi foarte se bucurară. 

— Fără măria ta ne duceam la tăierea capetelor, nu la viață. 

— Așa vă trebuie, dacă nu știți să păziți... glumi beizadea 
Radu. Și totuși de unde-aţi ştiut că vom trece pe-aici? 

— Omul măriei tale ne-a spus într-o sară: „Dacă vă rătăciți 
de noi, să ne așteptați în Sviștov”... Și ne săturasem de 
așteptare. 

După odihnă urmară drumul în patru. La Gabrovo aflară că 
vodă Brâncoveanu trăiește iar în bun prieteșug cu marele vizir. 
Ba, în două hanuri, un neguţător și un călugăr vrură să afle 


dacă au mai putut păstra ceva averi. Beizadea Radu gândi că 
Ștefăniță ar fi înclinat a crede că marele vizir a împânzit căile 
spre Tara Românească numai cu iscoade, să adulmece urmele 
Brâncovenilor şi lucirea aurului lor. Zâmbi în sine, zicându-și: 
„Nu-i dracul chiar aşa de negru”... 

După ce-a trecut Balcanii s-a întâlnit cu un neguțător 
gabrovean care, văzându-l armat şi crezându-l spahiu 
adevărat, pofti să-i fie strajă în valea Mariţei, unde s-au prăsit 
nişte lotri foarte primejdioşi. Ușurelu se tocmi pentru două 
pungi. Beizadea râse şi spuse cine-i. Gabroveanul se minună. 

— Eu făcui multă neguțătorie cu Pârvu ldiceanu din 
București şi chiar cu măria sa. 

Bun cunoscător de grai românesc, se sfătuiră mult pe cale. 

— Mă întreb, beizadea, de ce vă asupreşte marele vizir? Că 
nimic alta n-aţi voit şi nu vreţi decât slobozenia țării şi binele 
ei. 

— Tatei i-au pus poreclă, gabrovene, altînbei; și porecla asta 
îi stă acum ca o pecete a nenorocirii. 

— Beizadea, dar aurul i-a fost trebuitor întru înfrumusețarea 
casei şi a ţării lui, să aibă putere în sfada cu neprietenii și cu 
răuvoitorii. Între noi, neguţătorii gabroveni, așa de strâns 
legați de neguțătorii din Ţara Românească, vorbim adesea şi 
despre unii domnitori săraci. De pildă, auzii de unul numit 
Alexandru Ilieş; ăsta şi înainte și după domnie a trăit din mila 
românilor bogaţi din Istambul. Ci acel domn n-a putut ajuta cu 
nimic nici țara, nici împărăţia. Pe când părintele măriei tale, 
mană cerească pentru noi gabrovenii, ca și pentru toți creştinii 
din astă parte a lumii. 

— Adevărat: pe greci şi pe armeni, pe bulgari şi pe sârbi, pe 


toți v-a ajutat cu de toate. 

— Ştiu prea bine. În sipetul meu se găsește ceva aur primit 
de la vodă Brâncoveanu: plată cinstită pentru marfă cinstită. 
Iar în biserica din Gabrovo popa citeşte pe cărţi și urcă spre cer 
odoare de preţ dăruite de măria sa. 

— Din păcate, gabrovene, tocmai asta nu voiește sultanul: 
supuşi bogaţi; că ăştia nu numai că nu ascultă, ci uşor pot 
scutura jugul. 

— Da; la fel se poartă şi cu noi neguţătorii: ne lasă o vreme 
în voie, să muncim, să adunăm oarecare avere și, dintr-o dată, 
pornesc a ne jumuli ca pe gânsaci ori a ne tescui ca pe 
semințele de dovleac. 

— Asta-i doară și străvechea filosofie a politicii otomane. Ei, 
dar cu câte jertfe ne ţinem şi noi dramul de libertate... 

— Aţi fi mult mai câștigați dacă nu v-a ţi sfădi, nu v-aţi 
mânca între voi: când Bălenii cu Cantacuzinii, când 
Cantacuzinii cu Brâncovenii. 

— Şi asta, gabrovene, tot din pricina averilor, ambițiilor ori a 
poftelor de măriri. Sfâșierile dintre noi sunt bucuria şi puterea 
stăpânilor din Istambul şi din oricare parte a lumii. Cel tare e 
mai tare și pentru că noi, învrăjbiți între noi, suntem sau 
devenim mai slabi. 

— Ci mai aveţi acum ceva averi? întrebă de-a dreptul 
gabroveanul. 

— Nimic: cu desăvârșire săraci! se grăbi beizadea să 
răspundă, cu neplăcere și asprime, căci se temea să nu fie 
totuşi o iscoadă. 

— Îmi pare rău... Primește aste patru pungi de galbeni. 

— Gabrovene, sunt fecior de voievod și nu pot primi 


pomană. 

— Dar niciun neguţător gabrovean n-a dat vreodată putru 
pungi de galbeni drept pomană. Suntem vestit de zgârciți. Dar 
două ți le-ai câștigat, străjuindu-mă cu cești trei oameni ai 
măriei tale, iar două ţi le împrumut. Mi le înapoiezi când poți: 
la Gabrovo, la București ori la Istambul. 

Şi zicând i le şi vârî în chimir. 

— Dar nici nu ştiu cum te numeşti, gabrovene. 

— Nu-i nevoie: te găsesc eu pe măria ta. Şi să știi că un 
gabrovean zgârcit ca mine, nu împrumută nimic fără dobândă. 

— Şi ce dobândă poftești de la mine? 

— Dacă scapi cu bine din încercările în care se zbate întreg 
neamul măriei tale, n-ai să te scumpeşti la dobândă. lar dacă, 
doamne fereşte, se întâmplă vreo neplăcere, dobânda-i luată 
dinainte, prin tot ce-a făcut măria sa vodă Brâncoveanu pentru 
noi neguţătorii din Gabrovo. 

Asemenea întâmplare, ca şi ajutoarele primite la Vâlcea, la 
Hurez, la Sibiu ori Brașov îi arătau lui Radu Brâncoveanu că 
oamenii îl știu și-l privesc pe vodă Brâncoveanu ca pe un om 
cu priință acestei părți din lume. 

Cu atare inimă bună şi încredere a intrat beizadea Radu în 
Constantinopol și în Casa română. Toţi s-au bucurat nespus, ca 
de întoarcerea fiului rătăcitor și chiar pierdut. Povestind câte i 
s-au întâmplat, s-au umplut de mirare şi de încredere. 

Toţi, chiar și Ștefăniță, îl admirau pe acest Brâncovean 
curajos și iubitor al neamului său: 

— Puteai rămâne acolo: de ce n-ai rămas? întrebă Ștefăniță. 

— Nu voi să fiu mlădiță desprinsă de trunchi. 

— Eh, un trunchi cojit de orice suc de bogăţie: toată avuţia ni 


s-a scurs în haznaua padişahului. 

— Adevărat: averile ni s-au risipit, dar nicio ramură din 
bogatul arbore al neamului Brâncovean n-au rupt. Averi mai 
facem noi. Bine-i că suntem în viaţă și nădăjduim în slobozenia 
noastră şi a țării. De asta m-am întors: să ne salvăm împreună. 

— Nu în darn ţi-am adus mireasă pe Ancuţa, surâse 
mângâios Balașa. Din clipa când am văzut-o mi-am zis: 
„Răducane, ţi-am aflat comoara de mult căutată”. 

— Mult îţi mulțumesc, Balaşa; și nesfârșit îmi pare rău că n- 
ai văzut-o gătită cu cerceii, inelul și paftaua dăruite de mama. 

— Două comori în braţele tale. 

— Mie-mi pare și mai rău, că, în fapt, nici n-am văzut-o bine, 
se căina doamna Maria. Ziceam c-am s-o privesc mai cu luare 
aminte, la Târgoviște, la nuntă și la treburile gospodăriei. 

Beizadea Radu povesti, cu de-amănuntul, cum l-au primit o 
samă de oameni din ţară, cum a dus-o pe Ancuţa la Brașov și 
tot ce s-a întâmplat în casa lui Manu Apostol și la Mogoşoaia. 

— Bag samă că n-ai prea stat de vorbă cu boierii. 

— Cei mai mulți au fugit de mine; s-au ascuns ori, ca 
Prăjescu sau Goleștii, s-au plâns că li-i teamă de Ştefan 
Cantacuzino. Mi-au rămas câţiva prieteni printre căpitanii de 
seimeni. Am pus temei la şapte stoluri de oșteni; căpeteniile lor 
așteaptă doar semn de la noi, să sară asupra celui care ne-a 
uzurpat scaunul. 

— Adică tu crezi că poţi învia vechia oaste de țară? 

— Da, Constantine: trebuie să încercăm. 

— Şi cine să ia domnia? 

— Tata. Mă mulțumesc cu rolul de ghenărar al unui 
Brâncovean mai iscusit ca mine întru politiceşti treburi. 


Simţind piezişul întrebării beizadelei Constantin, domnița 
Balașa sări, îl îmbrăţișă şi-l sărută pe Radu, cu foc și cu lacrimi. 

— lar eu, ctitoră de zidiri folositoare și frumoase! 

— Te va ajuta și Ancuţa, precum l-a ajutat și mama pe tata. 

— Ștefăniță, tu nu te bucuri? a întrebat doamna Maria. 

— Acum n-am ce face: trebuie să cred și să zic ca voi. 

La dorința doamnei Maria, sărbătoriră cu o masă mai ca 
lumea lăsata secului pentru postul Sântă-Măriei. Petrecură, 
adică sporovăiră, împreună cu Antioh Cantemir, până-n zori, 
despre câte îşi amintiră, și bune, și rele. 

A doua zi, de cum se treziră și până noaptea târziu, bărbaţii 
tocmiră planuri cum să rânduiască totul ca să-şi câștige iarăşi 
libertatea. Furaţi de încrederea lui Radu, a Balașei, a doamnei 
Maria, bătrânul Brâncoveanu și beizadea Constantin deveneau 
mai veseli, mai vorbăreți. Cugetul li se întrema; şi li se 
vindecau și rănile parcă mai repede. Îşi dobândeau iară 
încrederea în ei, în dreptatea lumii, în norocul lor. Așa cum 
vorbea Radu despre dragostea lui pentru Ancuţa, despre calea 
prin care s-ar puteaa drege prietenia și rudenia cu 
Cantacuzinii, ca să nu se mai strice niciodată, totul părea bun 
și luminos. 

— ...Ci doar în fapt vrem acelaşi lucru: ţară bogată, 
frumoasă și cât mai slobodă. Cum să nu ne putem înțelege? 

— Teamă mi-i că ne-nvrăjbirăm prea tare, trase Ștefăniță 
înapoi. 

— Totdeauna, părinți și frați ai mei, după furtună şi năpastă 
vine vreme de pace senină. 

Inimile tuturor se încălzeau şi se umpleau de-o bucurie 
nouă, proaspătă. Totuși Ștefăniță mai cârti cu o întrebare fără 


răspuns: 
— Dar ştim noi oare când sfârșesc furtunile? 
— Am biruit furtuna și am trecut napasta. 
x 

Călătorind, în acele zile, însoțită de Smaranda și de Pârvu, 
purtând la șold taşca în care avea ascunse giuvaerurile, Ancuţa 
se hotărî: „Le îngrop în cetatea Făgăraş. Niciun neameş nu-și 
poate închipui că o biată româncă are cu ea o comoară. Dacă 
pe Radu l-a prins Ştefan vodă, altă scăpare nu-i. Și-apoi, poate 
de-aici a pornit acel Negru vodă cu diamantul basarab, şi-a 
descălecat Ţara Românească; tot aici, în Făgăraș, se cuvine să 
stea, întru adăpost. Așa gândesc eu, o Cantemirească de la țara 
Moldovei”... 

Ceru găzduire în cetate și, pârcălabul, un neamţ dolofan şi 
bălan ca laptele, o primi cu politețuri ca pe o domniță 
brâncoveană ce era. Trei zile, împreună cu Smaranda și cu 
Pârvu, ochiră locul iar în a patra noapte, când toţi dormeau, 
cobori în beciurile cele mai adânci și, împreună cu slujitorii ei, 
îngropă acolo comoara, aşezată într-o cutioară de plumb, cu 
pereți groși și capac bine închis. 

— E zestrea mea de nuntă, dar și întruchiparea ţărilor 
române. Gândul libertăţii mulţi îl vor plăti cu viaţa, cum spune 
unchiul meu Dimitrie. Ci de vom pieri și noi, comoara va 
rămâne acestui pământ, în cetatea din inima lui. Comoara 
Brâncovenilor s-a acoperit de lut, iar taina ei nouă ni s-a 
încredinţat. Îngenunchem pe lespedea asta şi jurăm că vom 
păstra-o până la venirea lui Radu. De la el am primit-o, lui 
trebuie să i-o înapoiez, nu atât pentru că-i din aur și pietre 
scumpe, cât pentru că întruchipează dragostea și inima 


noastră. 
%* 

Ca unul care nu suferise schingiuiri, Radu Brâncoveanu 
arăta sănătos, zdravăn, călit de drumuri, zbateri și lupte. Arăta 
mai bărbat ca înainte. Adusese ceva bani şi giuvaeruri dosite 
prin căptuşeli și prin coburi. A împrumutat de la socru-su, 
Antioh Cantemir, de la ambasadorul Olandei și de la un stareţ 
din Athos șapte pungi de galbeni. Niciunul din frați nu şi-a 
închipuit că se pricepe așa de bine la afaceri. Și chiar din 
întâiul ceas s-a pus pe lucru. Prin îndrăzneala lui și iscusința 
lui lanache Văcărescu, vodă Brâncoveanu a trimis ştiri la toți 
prietenii străini şi români; a mulțumit patriarhului Nottara, a 
scris din nou marelui vizir Gin Ali; a uns osia bunăvoinţei 
slujbaşilor otomani, care, în şoaptă, îi făgăduiau sprijin şi-i 
vindeau nădejdi — e-adevărat foarte scump - dar, oricum, 
nădejdi că va vedea fața marelui vizir și chiar a înaltului 
padişah. lar acolo ști-va a se dezvinovăţi și a dobândi iară 
domnia. 

l-au și vizitat câţiva binevoitori. De pildă medicul Anton 
Corais: i-a amintit de scrisoarea din martie, când îl vestise că 
fusese declarat hain și urma să fie adus, prin silă, la Istambul, 
iar avuţia răpită și vărsată în haznaua sultanului. 

— Am scris ca să afli, măria ta, și să fugi, cu familia și 
averile. De ce n-ai crezut? 

— M-am trufit; şi-apoi, în vremea din urmă, m-am grijit mai 
mult de zidiri, de zugrăveli, de cioplitul pietrei, de lucruri 
scumpe, de grădini şi chioșcuri cu priveliști încântătoare. Dar 
vinovat este, mai cu seamă, prietenul sperjur Mustafa aga; îl 
plăteam gras să mă ferească de orice primejdie și însuși îmi 


aduse năpasta. Mi-a mâncat banii ca un tâlhar și m-a vândut ca 
un netrebnic. Vinovat este și lanache vistierul, care, în fapt, 
avea în mână toate firele urzelilor mele aici, în Istanbul; el 
plătea pașale şi eunuci, cadâne și slujbași mărunți, anume ca 
să-mi vestească din vreme, orice primejdie s-ar auzi împotriva 
capului nostru. Am și eu, vraciule, mare vină: socotii că voi, 
grecii, aveţi nevoie de bani pentru sărbătoarea paştelui şi vă 
gândiţi să-i stoarceți de la mine; iar gândul acesta mi l-a 
insuflat unchiul meu, Constantin stolnicul. El m-a făcut să 
arunc scrisoarea ta, cu dispreţ, și să te socot o cobe. Mă căiesc 
că am gonit adevărul și-am crezut minciuna. Ci, iară, să 
bănuiești pe toți şi să ocârmuiești totuși este ucigaş de greu. 
Dacă nu mai crezi în nimeni, pierzi şi încrederea în tine și pieri. 

— Ai dreptate, tată, zise beizadea Radu. Acum știm că 
suntem jertfele lăcomiei de aur şi ale vicleniei celor mari de- 
aici, din Istanbul. Ne-au înşelat cu bunăvoință făţarnică şi 
prietenie mincinoasă. Dar o parte din treburile astea s-au urzit 
în ţară. În casele cantacuzine, unde și eu și fratele meu 
Ștefăniță ospeţeam deseori. 

— Eu, dacă intram, nu eram orb, ca voi! se grozăvi beizadea 
Constantin. 

— Se întâmplă însă și ceva mai greu de înțeles: acea 
zvârcolire și sfâşiere din sânul boierimii, căută Radu să 
lămurească. Moldovenii trăiesc greu și se pierd din pricina urii 
dintre Rusetești și Costinești; noi trăim sfada neostoită dintre 
Brâncoveni şi Cantacuzini. Însamnă că în tagma noastră 
boierească zace pricina răului şi a nenorocirilor. Şi-am zis-o de 
mai multe ori: pierim și ducem și țara de râpă. Spuneai odată, 
părinte al nostru, că pentru a potoli uneltirile ţesute împotrivă- 


ţi de acel pribeag Preda Prooroceanu, care purta chică frâncă şi 
bâjbâia pe la curtea regelui Ludovic, a trebuit să plătești, întru 
retezarea lor, o mie de pungi. 

— Da, am plătit și nu m-am lăsat până nu i-am adus pe acei 
pribegi la scaunul de judecată al sfatului domnesc. 

— Da-da, își aminti cu vădită plăcere și beizadea Constantin; 
i-ai vârât în temnita de desubt, la un loc cu tâlharii; iar măria 
ta, cu boierii, te-ai veselit, bând și petrecând până noaptea 
târziu. Apoi pe Prooroceanu l-ai spânzurat la Ruşii de Vede, la 
ziua târgului; iar pe Merișanu l-ai purtat prin tot oraşul cu 
lăcata de-a grumaji și l-ai spânzurat îmbrăcat şi încălțat, în 
Târgul de afară... 

— Încă o dovadă că tagma boierilor se macină, se sfâşie şi se 
întreucide, grăi a mâhnire Radu, ca să astupe bucuria fratelui; 
dar Constantin nu simţi dojana, ci urmă: 

— Eram băiețaș şi auzeam veselia și vorbirea: „Boierului 
care umblă împotriva domnului și a ţării să i se facă 
spânzurătoare mai înaltă cu un cot decât altor oameni 
proşti”... 

— Dar l-am iertat pe Dumitrașcu Corbeanu, cu toate că și el 
făcuse sfaturi împotriva domniei, zise măria sa, dând a 
înțelege lui Radu că dojana lui mâhnită e dreaptă. 

Urmă o liniște şi-un fel de cădere în deznădejde. Doamna 
Maria a intrat cu ceştile de cafea, mici, de aramă spoită, pe-o 
tavă de lemn. Lui beizadea Constantin îi veni în minte chipul 
minunat al ceştilor de porțelan chitait, de care se slujeau 
altădată, se amări și se îngrețoșă, că nici nu mai gustă cafeaua. 

Doamna observă supărarea fiului şi, ca să-l veselească, 
povesti că pruncul Saftei a început să gângurească și să se țină 


în piciorușe. Câteva minute vodă Brâncoveanu se simți ca 
acasă, la Târgovişte, la Doicești ori Mogoşoaia. Își aminti, poate 
a mia oară, că la moartea lui Şerban n-a vrut să fie domn... „Ca 
un domn sunt la mine acasă: ce-mi trebuie să fiu?”... «Ci fii!» 
mi-a poruncit sfatul țării. Puteam respinge porunca asta? După 
douăzeci şi şase de ani, câţi din cei care m-au cerut atunci să le 
fiu domn mai trăiesc? Şi câți din cei pe care i-am înălţat în 
ranguri și i-am înzestrat cu moșii mi-au luat apărarea? Prea 
puțini... Mereu ambiţii, harțag, ceartă, pizmă, pâră, ură, omor. 
Iar otomanii: aur și iar aur... Nici într-un an nu m-au iertat de 
bir, chiar dacă peste țară s-au abătut tătari, războaie, lăcuste, 
secetă, puhoaie”... Sorbea cafeaua și depăna neobosit firul 
aducerilor aminte. 

— Dar dacă, feţii mei, padișahul porneşte războiul în apus şi 
pune la București domn din Fanar, ca în Moldova? Ori chiar 
un paşă? Să fie oare marele vizir așa de nepriceput, încât să nu 
afle gândurile cele de taină ale Cantacuzinilor? 

— Tată, vizirul l-a primit domn pe Ştefan Cantacuzino 
numai până ne jefuiește pe noi cu mână cantacuzină. 
Pregăteşte un domn din Fanar ori un pașă. Nu-l poate lăsa 
domn pe nepotul lui Toma Cantacuzino, ghenărar la ţara 
Moscului. Asta o ştiu și pruncii... necărturari. Mă mir că ei, 
cărturarii, n-au aflat încă! 

— Deocamdată ţarul şi sultanul trăiesc în pace. 

— Nu se poate sultanul să-i lase în scaun domnesc la 
București pe Cantacuzinii pe care măria ta cu greu îi adunai de 
pe drumurile Vienei, acum când el duce război la Belgrad și se 
teme ca nu cumva țarul să-i sară în spate, zise și Ștefăniță, 
încredințat că spune un adevăr pe care-l știu toţi, dar nu 


cutează să-l creadă și să-l rostească. 

Totuşi Radu nu-și istovise tot pocalul de încredere ce-i 
izvora în inimă, încă din pruncie. 

— Ştiu că, acum vreo doisprezece ani, venise mare vizir 
Mustafa pașa Taltaban, om lacom și crud, rău și nebun, care 
amarnic ne pândea să ne sfâșie; dar a fost curând prins cu 
tâlhării, închis şi ucis, iar trupul târât prin noroi pe ulițele 
Ţarigradului, și-apoi aruncat în gunoaiele din spatele 
Seraiului, ca un câine mort de jigărae, să-l bâzâie mușştele și să- 
l sfâșie corbii cei negri. 

În mintea și inima celor patru bărbați Brâncoveni se zbăteau 
mii de gânduri şi simțăminte, care de care mai contradictorii și 
mai dureroase. Lui vodă îi era milă mai cu samă de Matei, că-i 
mic, neştiutor, nevinovat și nimeni nu știe ce soartă i se 
tocmește. Beizadea Constantin, dimpotrivă: îl fericea că, în 
atâta amar şi nenorocire, mezinul înţelegea cel mai puţin. Şi, 
dacă nu cunoștea, nu bănuia primejdiile, nici nu se temea de 
ele. Întreba totuşi adesea: 

— Când ne întoarcem acasă? Mi-i dor de Târgovişte şi de 
barca de pe iazuri... 

Când vodă puse ceașca goală pe tavă, se auzi zăngănit ușor, 
ca de gong atins cu un ciocănel de fier. Toţi tresăriră; în clipa 
următoare straja vesti musafiria lui Ali musaip. Radu săltă în 
picioare, ieșindu-i în întâmpinare. 

— Mare bucurie face vizita domniei tale, musaipe. 

După cuvenitele temeneli, în felul modei otomane, se 
așezară în jilțuri. Ali musaip își dădea toată silința să fie vesel, 
dar prea lesne se vedea că silința fără spor îi era. Punea 
mâhnirea pe sama durerii de cap, de care suferea de-o vreme 


încoace și a neînțelegerilor cu Gin Ali, al cărui om de încredere 
se numea. 

— E tânăr şi nepregătit, nestatornic şi neîngăduit de 
lingușitor. A ajuns mare vizir pentru că-i însurat cu fiica 
sultanului, o biată copilă de treisprezece ani, pe care zilnic o 
acoperă cu lucruri de aur, iar sultanul, seara, i le ia și le 
ascunde în haznaua lui. Va sta în scaun de mare vizir numai 
cât va hrăni pofta de aur a stăpânului. Greșirăți o dată 
încrezându-vă în cuvântul lui; feriți-vă, pe cât puteţi, de a greși 
a doua oară. Pe toți supușii sultanului marele vizir îi jumulește 
bine de cel din urmă fulg de bogăţie și-apoi le taie capul, să nu 
mai fie umbră pământului. 

Vorbea încet, liniștit, oleacă îngrețoșat, parc-ar fi povestit 
ceva fără nicio însemnătate. 

Cel dintâi, beizadea Ștefăniță simți arsură de flacără în ceafă. 
Gândi: ...„Zice că-i musaip, om de încredere al marelui vizir și 
se-nfățişează ca o cobe mai amarnică decât mine. Și asta 
întrucât cunoaște prea bine seraiul şi oamenii lui, şi grăiește 
despre ei adevărul cel cumplit.” 

— Ali, prietene, săltă în picioare Radu, ajută-ne să fugim! 

— De asta am venit. Dar cum? 

— Gândesc la asta din clipa când ne-ai vârât în „Groapa 
sângelui”: O barcă peste Cornul de Aur, o zi la ambasadorul 
Colyer și-apoi o corabie, până la Veneţia. 

— Ce zici, măria ta? Să încep tocmirea lucrului? 

— Da, în mare taină... tremura de bucurie măria sa. 
Vorbeşte cu bailul Ascanio Giustiniani. Banii se dau, îndoit, la 
Veneţia. 

Ali musaip a sorbit alene cafeaua adusă de domniţa Balașa, a 


admirat drăgălășenia lui Matei și l-a întrebat, așa, netam- 
nesam, dacă nu vrea să se facă ienicer; apoi l-a bârfit pe 
patriarhul Nottara că răspândește zvon nerod cum că Gin Ali 
ar vrea să se creștineze. Şi râse oțărât: 

— Cum nu vede, popa ăsta, că pe față vizirul îi vorbește de 
moștenirea imperiului roman, iar în spate mahomedanizează, 
cu satârul, mii de creştini? 

Zorit, Radu aduse iar vorba despre planul fugii din Istambul 
și nu se lăsă până nu statorniciră, întocmai și în amănunt, pe 
cine să se bizuie şi de la cine să ceară ajutor. 

— Ne trebuie o corabie olandeză; întâi pentru că ne sprijină 
Colyer, al doilea pentru că asemenea corăbii vin multe în 
Istambul, al treilea pentru că avem ceva bani și la Amsterdam. 

x 

Amurgea când, odată cu Smaranda, pe prispa chiliei 
mânăstirii de la Sâmbăta, se înfăţişă un tânăr nalt, cu chică 
lungă, castanie, sub o cuşmă rotundă, cu mustață abia mijită și 
vorbire răspicată: 

— Sunt State vtori spătar, fiul vornicului Stroe. M-a lăsat 
beizadea Radu să rânduiesc un pâlc de oaste. Am împlinit 
porunca. leri mi-a trimis veste că va scăpa curând, cu întregul 
neam, din robie și mi-a poruncit să te caut, domniță Ancuţa, 
să-ți aduc vestea, să te-ntreb de sănătate și să te rog a-i trimite 
știri despre măria ta, prin cine vei găsi om de încredere. 
Postelnicul Şerban Fierăscul care strânge oșteni, ca și mine, 
pleacă poimâine la Istambul. 

— Îţi mulţumesc, State. Șerban să-i spună că sunt sănătoasă, 
dar mă frige dorul să-l văd cât mai repede. 

L-a poftit să ospăteze din cina săracă pregătită de Smaranda. 


Şi, ospătând, grăiră despre vremea când domnea măria sa 
vodă Brâncoveanu: multă voie bună și veselie era în ţară. 
Mahalalele Bucureştiului, Târgoviştea, Craiova şi satele vuiau 
de lăutari, de cântece de nuntă. Naş era măria sa, cu multă 
cheltuială și blagoslovenie. Că era ţara bogată și oamenii 
sănătoși, cu multă poftă de trai vesel. 

— Toţi cei din neamul Brâncovean veneau la nunțile 
boierilor, neguţătorilor și chiar ale țăranilor. Stăteau în 
priveală, puneau să le cânte lăutarii, cântau ei înșiși ori 
schimbau vorbe de duh cu nuntașii. Ci beizadea Radu 
neîntrecut era la danţ, la cântec, la ciocnitul pocalelor ori 
bardacelor, cu șuguitoare oraţii. N-au fost și poate nici vor mai 
fi nunţi, botezuri şi zaiafeturi de pomină, ca atunci... 

Pe Ancuţa o bucurau povestirile tânărului vtori spătar și 
mult îi sporeau dragostea și dorul de Radu al ei. 


Coroanele de fier înroşit 


Niciun rău mai rău decât să învinovățești 
pe cel fără prihană. 
(ZICALĂ ROMÂNEASCĂ) 


u lădița lui cu scule doftoricești, cu feșe și alifii, 

doctorul Anton Corais a intrat în Casa română, să 

oblojească rănile măriei sale, că mai supurau încă. 
Arăta cât se poate de încântat. Fusese la Colyer și la bailul 
Veneţiei Ascanio Giustiniani. Vorbi în șoaptă: 

— Am găsit corabie. Va trebui, măria ta, să dai o arvună de 
patru pungi. Ambasadorul Colyer îți împrumută zece pungi 
până la Veneţia. Corabia-i cam veche, dar asta o ajută să treacă 
mai neobservată. Vă gătiți de drum: mâine noapte, plecarea. 
Vă strecurați de sub paza de aici şi ne întâlnim cu căpitanul 
corăbiei, la țărmul Mării de Marmara, în spatele Celor Șapte 
Turnuri. 

În cugetul Brâncovenilor nădejdile s-au copt, repede, ca 
rodiile la soarele verilor din Smirna. 

— Tot mai avem un dram de noroc! se bucura beizadea 
Constantin. 

— Mâine o trimitem pe mama, cu surorile și cumnatele la 


vecernie, la Patriarhie, își dezvălui Radu planul. Ali ne-a 
dobândit învoirea asta. Înnoptează și rămân la Colyer. Noi 
mituim straja. Am dat o pungă căpitanului. Mult doresc să mă 
legăn pe valurile Egeei și ale Adriaticei. Ne furișăm pe după 
ostroave, ca piraţii, corăbiile otomane să nu ne simtă. Corais 
mi-a şi găsit un olăcar care să ducă știrea la Ancuţa. Dacă 
porneşte la vreme din Brașov, putem ajunge odată la Veneţia. 
Ne întâlnim la banca Zecca. Adică acolo lăsăm însemnare 
unde-am închiriat casă. Înţelept ai fost, tată, c-ai pus bani la 
Zecca. Fii binecuvântat... 

Dar a doua zi străjerii treziră pe Brâncoveni foarte de 
dimineață. Şi, în mare grabă, îi încărcară în trăsuri, ca, sub 
strajă numeroasă, să-i ducă spre serai. După întâia poartă i-a 
oprit la Bostangibaşa, temniţa celor de rang, dar foarte strâmtă 
și păzită de sudanezi tuciurii, voinici, habotnici, osebit de 
neîndurători și de cruzi. Îi întâmpină aga Osman. 

— Aici ţinem numai dregătorii cei mari: paşale, viziri ori fii 
de sultan cu gânduri de răzvrătire. Priviţi cu luare-aminte 
străjerii: tigri şi elefanţi din Africa. Mai zilele trecute unul a 
ucis un pașă răzvrătit cu o singură lovitură de pumn izbită în 
creştet. Spun asta pentru beizadeaua care a fugit din Edicule 
și-a umblat hai-hui prin împărăție, fără să aducă acea comoară 
poftită de marele vizir, dar încercănd să răzvrătească 
prostimea împotriva beiului credincios padișahului. 

— Agă Osman, se trufi Radu, la deznădejde omul se bate şi 
cu tigrii și cu elefanții. 

— Cearcă şi-i vedea. 

Asemenea amenințări vădeau că Brâncovenilor li se 
pregătea, cum spusese un străjer la urcarea în trăsuri, „prânzul 


cel mare”. 

Cel dintâi, voievodul înțelese că răul cel mai rău de-abia 
acum a început. Toate visările de a scăpa din prinsoarea 
otomană, tot dorul legănării pe mare până la Veneţia s-au stins 
ca trăsnite și nici urmă n-a mai rămas. 

— Ci şi Ali musaip ne-a trădat, arătă Ștefăniță că ştia de ce 
ajunseseră la Bostangibașa. Ci mă întreb: Cum ne-am putut 
încrede în el, când slujba lui e cea de musaip, adică de om de 
încredere al vizirului? Mult îi mai prostește deznădejdea pe 
oameni... 

Mai întâi a venit un pașă tânăr, crunt, necunoscut, împreună 
cu un muftiu, care l-a întrebat pe vodă Brâncoveanu dacă nu 
vrea să treacă, împreună cu întreaga familie, la credința 
musulmană. 

— Am dobândit iertare, pentru tine și feciorii tăi, dacă vă 
închinaţi lui Alah și lui Mahomed proorocul. E un privilegiu 
pe care vi-l acordă Padişahul. Vi s-ar înapoia și o parte din 
averi. lar pe feciorul tău, Radu, dacă învaţă repede Coranul, l- 
ar face paşa la Eghipet ori la Kara Eflak. Ai putea ajunge chiar 
vizir. Vizir! L-am dibuit a fi iscusit şi neînfricat. 

În loc să se bucure, cum credeau dregătorii otomani, 
Brâncoveanu a lăsat capul în jos, a tăcut câteva minute, apoi a 
cuvântat, cu multă obidă: 

— Ar trebui să fiu foarte bucuros de asemenea cinste, dacă 
cinstea asta n-ar fi o bazaconie. Am fost, și cred că mai sunt 
încă, ocrotitorul şi binefăcătorul ortodoxiei. Am zidit zeci și 
zeci de biserici, am aurit sute de cruci, am tipărit mii de 
evanghelii şi în aur le-am ferecat iar acum, în pragul morții, să 
mă rog în geamie şi să cetesc din Coran? Cum vă închipuiţi c- 


ar fi cu putinţă? M-aţi ars cu fierul înroșit pe piept; şi tălpile mi 
le-aţi ars; iar rănile încă mă mai dor. Dar ce netăgăduită rană 
îmi faceți cerându-mi să mă lepăd de credința mea, tocmai 
când nădăjduiam să-mi vină dreptatea şi slobozenia. Să nu mai 
fiu român, după ce am fost voievodul românilor? După ce m- 
aţi ucis în trup, vreți să mă ucideţi și în duh? Nu, muftiule! 

— Dar dacă feciorii tăi primesc? 

— Întreabă-i, muftiule; nu-i pot opri, dar nici nu-i îndemn. 

Când cei patru feciori, Constantin, Ștefăniță, Radu şi Matei 
s-au rânduit, după vârstă, înaintea pașei, muftiul a întrebat: 

— Știți turcește? 

— Mezinul înțelege, dar nu ştie vorbi, răspunse beizadea 
Constantin. 

— Atunci o să ne înțelegem. Tatăl vostru vă întreabă dacă 
vreţi să treceţi la credința profetului Mahomed! 

— Tată! strigă Radu; tu ne pui asemenea întrebare? 

— Fiule, nu eu întreb, ci muftiul! 

— Măria ta ce zici, părinte al nostru? întrebă beizadea 
Constantin. 

— Nu-i cu putință să-mi batjocoresc nici bătrânețea, nici 
neamul, nici țara. Dar dacă voi... 

— Noi murim în legea noastră, română! strigă beizadea 
Ștefăniță, iar ceilalți încuviințară: 


— Murim! 

— ȘI tu, micuțule? întrebă muftiul, cu părintească mirare. 

— Și eu... a murmurat Matei. 

Muftiul s-a ridicat furios. 

— Vă vom îndupleca noi, cu satârul! 

Pe când dregătorii otomani ieșeau din încăperea îngustă, nu 


atât furioși, cât minunaţi de dârzenia unanimă, cei cinci 
Brâncoveni se strânseră aproape, într-un fel de îmbrăţișare. 

— De-acuma să ne ducem crucea până la capăt... a şoptit 

vodă și-a lăcrămat pe dinlăuntru. 
x 

În noaptea aceea doamna Păuna n-a putut dormi: s-a 
zvârcolit, parcă pernele ar fi avut urzici, iar plapoma furnici. 
La miezul nopţii o chemă pe maica Olimpiada, cu leacurile ei. 
Bău zeamă de viorele și de mentă creață. Primi frecţii cu alifii 
descântate. 

— Ard toată de când l-am auzit pe vodă că va să mă trimită 
la Istanbul, să fiu față la uciderea Brâncovenilor. 

— Adăpostește-te în mânăstirea Dintr-un lemn! 

— Mă vrei călugăriță?! Nu! Să mi-l aduci pe Răducanu. Să-l 
fac ghenărar, să m-ajute la oblăduirea ţării și-n războaiele ce 
voi a purta cu neprietenii... 

— Dar ești femeie, nu... 

— Au fost și doamne războinice: de pildă Chiajna. 

x 

Cinci zile nu s-a mai interesat nimeni de Brâncoveni. Şi nicio 
știre nu mai primiră, de nicăieri. Cerberii de la uși, 
neînduplecaţi şi fioroși. În zădar a căutat Radu să-i 
ademenească prin bani ori să-i încânte cu vorbe iscusite: 
rânjeau doar, parcă şi-ar fi arătat colții albi, gata să sfâşie; 
încolo surzi, muţi şi fioroși. Mâncarea le-o da cu dramul, în 
străchini ori talere de lut, pe care le smulgeau din faţă înainte 
de a fi gustat. Dar a cincea zi tefterdarul îi chemă pe rând la 
întrebări, începând cu Matei. 

— Unde-aveţi averi ascunse? 


— Nu ştiu. 

— Unde ţine taică-tu aurul de obicei? 

— În visterie. Atâta știu. 

— Dacă nu spui, te dăm călăului. 

— Dar nu ştiu... începu să plângă băiatul. Sunt prea mic ca 
să... și vorbele i se înecară în sughiţ și lacrimi. 

ÎI trimise înapoi, în odaia femeilor, și aduse pe Radu. 

— Ştiu că eşti cea mai iubită şi mai răsfăţată odraslă 
brâncoveană. 

— Şi că sunt cea mai răzvrătită n-ai aflat? 

— Ba da; de aceea vrem, cu binișorul, să ne spui: unde-a mai 
depus Brâncoveanu bani? 

— Nu ştiu. 

— Nu se poate! Ai fost de două ori la Kara Eflak. 

— De trei ori. 

— De trei ori? Hm... i-ai cercat a răzvrăti oastea 
domnească, ai atras de partea-ţi câţiva căpitani. 

— De unde știți? 

— De la cel care se teme să nu fie doborât din scaun. 

— Cum să nu-l dobori când stă ca momâia Cantacuzinilor 
bătrâni și a Păuniţei? Şi mult mă mir cum cinstitul meu unchi, 
pe care-l iubesc pentru că-i cel mai mare cărturar, pentru că 
nimeni dintre noi nu-i luminat ca el, mă mir, zic, că nu vede, 
nu pricepe că-i o unealtă pe care va s-o aruncaţi la gunoi 
îndată ce nu vă va mai folosi. Așa că, vezi? răzvrătirea mea are 
pricini temeinice și nepotolite. 

— Te mai întreb o dată: unde-ai ascuns „Comoara 
Brâncovenilor”? 

— Dacă vreți a mă munci pentru asta, greșiți: jur că nu ştiu 


unde-i. Se poate s-o fi aflat alţii, de pildă Ştefan, ginecolatrul 
care se crede voievod; că și el umblă după acea comoară. O 
adulmecă precum un copoi. Ştie că în ea sunt scule făcătoare 
de minuni și dătătoare de puteri supranaturale. Ştie şi o vrea. 

— Deci te-mpotrivești! Nu spui? Nu te sperie torturile 
călăilor? 

— Nu ştiu, nu pot şi nu vreau. Avem și noi demnitatea și 
cinstea noastră şi nu le vindem, nu le schimbăm pentru blidul 
de linte al trăirii, cu o zi-două, peste ceea ce ni-i dat a trăire. 

A stat tefterdarul în cumpănă o vreme, apoi a făcut semn 
strajei să-l scoată și să-l aducă pe beizadea Ștefăniță. 

— Fraţii tăi au destăinuit locurile unde ştiau că aveţi ascunse 
averi. Destăinuie şi tu! 

— Eu nu știu nimic. Şi sunt încredinţat că şi dacă spunem 
tot, absolut tot ce avem, voi tot nu ne credeți și mai vârtos ne 
dați călăului pentru tăinuire. Eu spusei părintelui meu că și 
scoaterea din Edicule şi găzduirea la Casa română a fost doar o 
momeală vicleană, tot întru mulgerea averilor. Dacă până 
acum vă potoleam foamea de aur cu câteva sute de pungi, 
acum ne credeți mai bogaţi decât Cresus împărat şi nici dracu 
nu vă scoate din cap prostia asta. 

— Deci nu spui? 

— N-am ce spune, tefterdare. 

— Nici dacă vă ucidem? 

— Din clipa când Mustafa aga a pus pe umărul tatei 
scârboasa pânză neagră și-a rostit vorba „mazâl” am știut că 
nu mai avem nicio scăpare. 

— Tu n-ai să mai scapi: te duci singur, prostește, cu gâtul în 
iataganul gealatului. Fraţii tăi, care au mărturisit... 


— De ce minţi, tefterdare? Tu îți închipui că eu cred în 
salvarea vreunui brâncovean? Să fiu bucuros că ne cruţaţi 
muierile. 

— Acesta ţi-i ultimul cuvânt? 

— Da; dreptatea-i a noastră, săracă până şi-n cuvinte. 

— Să vină celălalt ghiaur! a poruncit tefterdarul, şi, îndată ce 
intră beizadea Constantin, îl întâmpină cu aceeaşi întrebare, 
răstită, doar cu un adaos: 

— De ce-aţi încercat să fugiți? 

Mult mai speriat decât ceilalți frați, Constantin se clătină. 

— N-am ştiinţă despre nicio fugă, rosti totuși stăpân pe sine. 

— Unde-aţi ascuns averile înaltului padişah? 

— Peste toate averile noastre stăpân este părintele nostru. 
Dacă vrei să mă crezi, eu nu ştiu nimic şi nu mai am nimic, 
niciun capăt de aţă: au luat totul aga Mustafa și Cantacuzinii. 

Şi-a încleștat fălcile şi a tăcut, oricât s-a străduit, cu asprimea 
și cu blândețea, tefterdarul să-l facă a glăsui. 

— Aduceţi ghiaurul cel bătrân! În brânci și-n pumni! 

Dar când sosi, dregătorul otoman îi zâmbi: 

— Ei, Brâncovene, vor fi fiind feciorii tăi drept credincioşi şi 
prieteni cu cei de jos întru a-i răzvrăti, dar ţinla viață. Al 
dracului mai țin! De asta au destăinuit toate tainițele unde 
știau c-ai ascuns averi. Și în ţară şi în străinătate. Ce zici? 

— Zic că n-am eu astfel de feciori. lar dacă vreunul a spus că 
știe e născocitor, fricos ori mincinos și nu-l cunosc a fi coconul 
meu. 

— Totuși au spus, cu amănunte. 

— Născocire: feciorii mei n-au știut niciodată nimic despre 
avuţia mea. Numai eu am ocârmuit şi gospodărit totul. 


— Dar şi vistierul lanache a mărturisit tot, tot. 

— Dacă-i așa, de ce mă mai întrebi pe mine? 

— Pentru că trebuie să mai fie locuri numai de tine știute. 

— Nu mai am nimica! Nimica!... Şi lăsați-mă în pace, că-s 
bătrân și bolnav și nu mai pot îndura. Nu mai pot!... Mă 
urmărește vedenia morții... 

x 

În chilia lor, Ancuţa și Smaranda migăleau la o dveră pentru 
biserica Sf. Nicolae din Şchei. Se străduiau ca vrejii, frunzele şi 
florile din fir de aur să fie cât mai frumoase. 

— Pe tine te dor degetele, Smaranda? 

— Mă ustură, oleacă, buricele, de cât apăs pe fir. 

— Dar o să scoatem un lucru de laudă, ce zici? 

— Adevărat... Cât mai stăm aici, stăpâna mea? 

— Până va veni veste de la Radu. 

— Şi de ce întârzie? 

— Ei, dac-aş şti... Ţi s-a urât aici, cu mine? 

— Nu, dar... am o taină. 

— Te-ai îndrăgostit de Pârvu. 

— El de mine. 

— Și tu... nu? 

— A, oleacă, și eu. 

— Atunci să vă cunun, propuse Ancuţa, cu un fel de bucurie 
tristă. Adă-l încoace să-l întreb de te vrea. 

— Mă vrea!... Știe c-am mai fost măritată cu un arnăut şi s-a 
prăpădit în războiul de acum trei ani. Tot atunci un tătar i-a 
ucis şi lui soţia. Așa că se-nsoțeşte văduva cu văduvoiul, 
amândoi robii lui Dumnezeu... 


De la stareţul Neonil al Hurezului, doamna Păuna aflase că 
beizadea Radu a rânduit, în câteva locuri, sâmburi de oaste cu 
gând de răzvrătire. Ştia că Rafail călugărul, prieten cu 
Răducanu, se număra printre căpitanii rânduitori de 
răzvrătire. Dar tocmai în clipa când se hotărâse să-i spună și 
lui vodă despre asta auzi în curtea domnească bătăi tari de 
tobă, prevestitoare de rău. Sări la fereastră: pe podul 
spânzurătorii străjile ridicau un osândit. ...„ Cine-i? se întrebă 
cu îngrijorare. Și simți prin trup furnicăturile groazei când 
cunoscu pe căpitanul Drăgan, prietenul lui Răducanu. ...„Dacă 
l-a prins şi pe el?... Alergă la vodă, în spătăria înstelată. 

— Ce-a făcut? 

— Numai rele: a momit cete de seimeni, a adunat țărani 
tineri să-i oştească împotrivă-mi, a însăilat o răzvrătire. Ştii în 
folosul cui? 

— Nu, 

— Nici nu bănui? 

— Nu... Adică bănui. Dar... e aici? 

— Ai vrea tu!... De-o veni, îl vei vedea tot în ștreang. 
Deocamdată îl spânzur şi pe călugărul Rafail. 

— De ce? 

— Îşi spunea „căpitanul lui Radu Basarab Brâncoveanu”... 

x 

Trecuse de miezul nopţii: o noapte fierbinte de început de 
august. Pe Bosfor şi pe Marmara stăpânea liniștea cea mai 
desăvârșită. În tot Istanbulul s-auzeau doar cucuvăile de la 
Edicule și paşii foşnitori ai străjilor din serai. 

Şapte slujitori sudanezi treziră din somn toți Brâncovenii și, 
în mai puţin de jumătate de ceas, îi încărcară în căruţe, cu 


brânciri şi ocări. 

— Ne duce să ne înece în Marmara? tremura beizadea 
Constantin. 

— Nu, ne mută la Edicule, șopti Radu. Am aflat de la o 
strajă... 

Când se văzură iar în „Groapa sângelui”, toți căzură într-o 
înlemnire nevolnică; fără judecată, fără glas, prada unor 
vedenii drăcești şi groaznice. Radu se osândea pentru 
neghiobia de a fi venit singur îndărăt, la Istanbul, ca oaia la 
măcelar. Beizadea Constantin abia putea gândi: ...„„De-acuma, 
gata”... lar Ștefăniță: ...„De s-ar sfârși mai repede. M-am 
săturat să tot aștept un sfârșit pe care-l știu de mult, de când 
am apărut pe lume...” 

Doamna Maria, cuprinsă de-o sfâşietoare milă, plângea cu 
durere: 

— Tocmai când posteam şi ne rugam întru iertarea 
greșalelor noastre... 

Cum în gangurile din Edicule domnea întunericul cel veşnic, 
nici n-au aflat când a răsărit soarele. Nu le era nici foame, nici 
sete, nici somn; parcă se stinseră în ei orice dorinţă, orice poftă 
de viaţă. 

Deodată, în carceri s-au năpustit străjerii; i-au scos și i-au 
strâns, pe toţi, bărbaţi și femei într-o încăpere mai mărișoară, 
vecină cu cuptoarele fierarilor. Radu a vrut să-și îmbrățișeze 
muma și surorile, dar doi străjeri l-au smucit şi l-au împins pe- 
o bancă de piatră, unde au aşezat toți bărbaţii, la șir, în cap cu 
vodă însuşi. În spatele fiecăruia s-au înfipt câte doi străjeri. 
Radu a băgat de samă că, în colţurile peretelui din spatele lor, 
ardeau două făclii, parcă anume ca să-i lumineze și să-i vadă 


mai bine femeile strânse grămadă lângă peretele din față. 

— Câte ceasuri or fi? întrebă vodă, ca să afle dacă străjile 
îngăduie vorbirea. 

— Se schimbă străjile de miezul nopţii, răspunse doamna 
Maria. 

În clipa asta domniţa Balașa se repezi și-și îmbrățișă 
părintele, sărutându-l pe față, pe mâini, pe genunchi; îl săruta 
și plângea cu hohote şi sughiţuri. Toţi lăcrămau; singurur 
Osman aga, ivit pe ușa din stânga, râdea. 

— Vedeţi, câtă durere pricinuiește încăpățânarea voastră, 
Brâncovenilor? 

— De ce ne-ai adunat, Osman aga? Ce mai vrei de la noi? 

— Aur, altân bei! Tot aurul pe care-l ai. 

— Nu mai am nimica! 

— Tefterdarul ştie că mai ai bani la Amsterdam, la Viena, la 
banca Zecca din Veneţia. lar cele trei giuvaeruri, comoara 
Brâncovenilor, le-a ascuns, ca un tâlhar, beizadea Radu. 

— Ucide-mă, dar nu mă face tâlhar, agă! Că tu vâri mâna în 
buzunarul meu, nu eu în al tău... 

— Beiul de la Bucureşti, se prefăcu aga a nu auzi strigătul 
tânărului brâncovean, spune că în pereţii tuturor caselor 
voastre din Kara Eflak aţi zidit grămezi de aur. Spune unde 
anume? 

— Nu am nimica! N-am zidit nimica... 

— La Braşov, la Sibiu, la orfevrarii de acolo n-ai depus aur? 

— Nu! Nu! Nu! 

Radu nu mai îndura suferința, umilința, brutalitatea cu care- 
i chinuiau părintele. Se ridică în picioare. 

— Osman aga, cum ai uitat că și tu ești om? Că orice răbdare 


are margini? Părintele meu a fost un voievod bogat, dar i-aţi 
luat tot. Tot! Greşiţi amarnic crezându-l nesecat izvor de aur. 
Eu te rog să fii iar om și să înţelegi că... 

Surâzând, Osman aga îl opri: 

— Ehei, tâlharule, mai are mult pân-o seca. Poftim! şi-i puse 
în față un teanc de hârtii. lată scrisorile tale, Brâncovene, către 
Zecca și către banca din Amsterdam. Ştim deci că ai şi acolo 
aur. 

— Nu am nimic! 

— Ca să te scutim de orice alte cazne, am adus aici scrisorile 
către acele bănci. Sunt în italienește. Citeşte-le şi vezi că un om 
al nostru este trimis să ridice banii. Iscălește-le! 

— Nu am nimica! Nu iscălesc... 

— Toate avuţiile celor declarați ghiauri sunt ale măritului 
padişah. Iscăleşte! 

— Nu am nimic! Nu iscălesc! 

— Îţi mai poruncesc o dată: iscălește! 

— Nu... 

— Călăii! 

Şi, într-o clipă, se iviră patru gealaţi, nalţi, mătăhăloși, 
îmbrăcaţi în straie negre, cu glugi roșii; purtau în cleşte lungi 
câte un cerc de fier înroșit; le mişcau repede, ca niște pehlivani, 
făcându-le să strălucească și să împroaștescântei în jur. Ca la o 
poruncă, străjerii apucară prizonierii de umeri şi-i ținură cu 
capul în sus, iar călăii le apăsară cercurile înroșite pe creştete, 
repede şi cu meșteșug, cum pun rotarii cercurile roşii pe 
butucii roţilor. Cele patru victime urlară de durere așa de 
cumplit, că se zguduiră zidurile, iar făcliile pâlpâiră și 
fumegară mai mult, amestecându-se cu fumul de pe capetele 


arse ale osândiţilor. Dar, când își putură da seama că muma și 
surorile erau de față și priveau grozăvia asta, durerile îi 
usturară încă și mai cumplit. Urletele celor munciţi se întăreau 
cu ţipetele îngrozite ale femeilor. Safta și Balașa leşinară. 
Doamna Maria se lipi cu tâmpla de perete, stătu aşa câteva 
clipe, să-și răcorească un pic durerea, să se dezmeticească şi se 
repezi, îngenunche la picioarele soțului, îi sărută mâinile 
tremurânde, îi privi ochii ieșiți din orbite de durere, ca să 
șreargă sângele scurs pe frunte, pe tâmple, pe obraji, auzi 
sfârâiala fierului înroşit în carnea vie și, cu sughițuri de plâns îl 
rugă: 

— Iscălește... Iscălește, măria ta... Altă scăpare nu-i... Nu-i 
nu-i, mucenicule, nu-i... 

Vodă Brâncoveanu cercă să mângâie creștetul doamnei, dur 
nu izbuti: mâinile-i tremurau ca varga la vânt. Căută să se 
stăpânească şi întoarse privirea spre coconi, vrând să culeagă 
putere și îmbărbătare. Ci îi văzu încununaţi cu coroane de foc 
și se crezu în gheena. Gemu din străfunduri; simţi că-l îneacă 
fumul şi duhoarea de păr şi de carne arsă. Capul îi căzu, dar 
străjerii i-l ridicară, iar călăul apăsă și mai tare cercul de foc. 
Doborât de milă, de durere și de groază şopti: 

— Iscălesc... 

— Gata! porunci aga Osman și toți gealaţii ridicară odată 
cercurile de fier de pe capetele Brâncovenilor. 

Beizadelele Constantin și Ştefăniţă leşinară; Radu încleștase 
pumnii şi fălcile, iar din privirea-i ţinteșă, batjocoritoare, 
împroşcă osânditorii cu scântei de mânie: 

— Procleţilor! 

Doi străjeri turnară cofe de apă peste cei leșinaţi; și, când toți 


au putut sta drept, cu ochii deschiși, aga Osman a vorbit tare: 

— Sunteţi martori tuţi că Brâncoveanu iscălește scrisoarea 
către banca Zecca și Amsterdam, ca trimisul sultanului, pe 
nume Omir aga, să ridice banii. la pana! 

— Nu... nu pot... Nu văd... Sânge... Tremură mâna... 
Sânge... murmura vodă cu buzele arse de suferință. 

— Lasă-l să se liniştească, ceru tefterdarul. Iscălitura trebuie 
să fie bună, altfel banca n-o primeşte. Pecetea o va pune 
vistierul lanache. 

Fără cercurile de foc, cei patru Brâncoveni păreau legaţi la 
cap cu câte o panglică roșie, cu marginile destrămate. În 
liniştea coborâtă în încăpere se auzi pâlpâirea făcliilor, al căror 
miros și fum se amesteca, fără noimă, cu duhoarea de păr și de 
carne arsă. 

Radu îl privi pe Ștefăniță şi se văzu pe sine sluțit, iar asta îi 
înzeci durerea. 

Lui vodă Brâncoveanu i se părea ciudat că, dacă mâinile, 
genunchii, buzele, pleoapele îi tremurau nestăpânite, dacă 
vederea i se împăienjenea iar auzul i se îngreuna, în schimb 
mintea-i era trează, vie şi, aşa, printr-o ciudățenie a creierului, 
îşi aminti de acea zi de 18 iunie 1711, când spătarul Toma 
Cantacuzino, fără să-l vestească, a părăsit tabăra de la Albești, 
cu câțiva slujitori... ...„ Atunci, în acea clipă, s-a zdruncinat 
năprasnic cumpăna zidirii înălțată de mine cu răbdare şi 
migală în douăzeci de ani. Un unchi, un Cantacuzin, mă lovea 
drept în inimă: mă descoperea în faţa otomanilor şi mă 
pierdea. Pentru mine acela trebuia să fie războiul izbăvirii din 
stăpânirea sultanului. Dar voiam să-l fac fără pripeală, prin 
înțelegerea deplină a împrejurărilor... Că pe urmă m-am 


repezit cu osânda asupra Cantacuzinilor? Trebuia: altminteri 
Baltagi pașa mă tăia și aducea domn din Fanar, ca în Moldova 
pe Nicolae Mavrocordat în locul lui Dimitrie Cantemir.” 

— Gata, iscăleşte! răcni tefterdarul, întinzându-i el însuși 
pana și hârtiile. Aici, sprijină-te de-acest butuc. 

Brâncoveanu luă pana, vru să citească scrisoarea, dar îşi 
dădu sama că nu vede și nu înţelege nimic. Muie pana în 
călimară și, stăpânindu-și tremurul întregii făpturi, mușcându- 
și buzele, descâlci slovă după slovă pe hârtia albă, uşor 
zgrunţuroasă. Osteni mai tare decât dacă ar fi urcat până în 
vârful Făgăraşilor. lar inima îl ustură mai cumplit decât 
arsurile de pe frunte, tâmple și ceafă. I se părea că-şi iscălise 
singur osânda la moarte. 

— Semnat! strigă Osman aga, când Brâncoveanu trase liniile 
sub litere, aşa cum își făcea totdeauna iscălitura. 

Dregătorul otoman privi şi-o socoti bună. Îi întinse și 
scrisoarea către banca din Amsterdam. Brâncoveanu iscăli 
încet, istovit, gata să se prăbușească. În schimb, aga și 
tefterdarul erau în culmea fericirii: juraseră în faţa marelui 
vizir Gin Ali că-i vor smulge aceste iscălituri, în ciuda 
neobișnuitei lui îndârjiri. 

Toţi Brâncovenii, bărbaţi şi femei, stăteau, muţi, striviţi, 
pustii, parcă peste trupurile și cugetele lor ar fi călcat toată 
hoarda lui han-tătar și-ar fi împrăștiat numai jar și flăcări. Doar 
Radu beizadea mai descoperi în el un dram de putere și cercă 
să-și bată joc: 

— Adăugaţi: de bună voie şi nesilit de nimeni... 

— Nu-i nevoie; a avut grijă diacul să scrie dintru început, 
râse rău aga Osman. 


Radu se înduioșă de propria soartă: ...„ Aceștia nu merită 
nici zeflemeaua, nici ocara, nici ura, nici blăstămul nostru. 
Doar spada de le-o veni de hac”... 

— De-acum, spuse tefterdarul, veţi fi lăsați în pace. 

— Bineînţeles, după ce veţi da și acele giuvaeruri despre 
care... 

— Nu! se ridică Radu și-și şterse sângele care-i şuroia pe 
faţă. Comoara aceea întruchipează ţara. Şi o țară-i mai scumpă 
decât un milion de vieți ca ale noastre. 

— Vom vedea... mormăi dregătorul, ieșind triumfător, 
fericit. 

În urmă, vodă Brâncoveanu se prăbuși pe lespezi, frânt, 
istovit. Doamna își sfâșie rochia și cercă să-i oblojească rana, 
să-i oprească scurgerea sângelui. La fel făcură Balașa şi Safta. 
Aduseră apă şi le răcoriră frunţile. 

— Balașa, să nu uiţi clipa asta, o rugă Radu. Dar Ancuţei să 
n-o povesteşti. Să nu ştie c-am murit sluțit. 

— Ba am să povestesc: ni-i rudă şi-i româncă. lar asemenea 
crâncenă sălbăticie nu se cuvine a se uita, în veac de veac. 

Când se mai înzdrăveni, vodă Brâncoveanu vorbi încet, o 
șoptire parcă fără legătură cu ceea ce li se întâmpla, dar ca o 
spovodanie: 

— Ca să primesc domnia, rugatu-m-au sfatul boierilor, 
patriarhul Dionisie al  Constantinopolului, mitropolitul 
Teodosie, capugiul Ahmed aga. Cu greu am primit. Iar acum 
mă întreb: Am făcut rău? Bine am făcut primind? Cine poate 
da răspuns? 


x 


„Am să-i caut soția, plănuia doamna Păuna; la ea trebuie 


să fie acea comoară. lar dacă diamantul basarab ajunge la 
Răducanu, se face domn în locul...” 

Plănuia, dar neliniștea din cuget îi sporea mereu. leri i-a 
povestit Radu Dudescu, care a fost față la tacrirul căpitanului 
Drăgan, că a venit la dânsul o fată de moșnean cu un copil, în 
vârstă cam de patru ani, și i-a spus: „Căpitane, e al măriei sale 
beizadea Răducanu; îl cresc pentru oştire. Tu să mi-l înveți 
ostășia, că eu căpitan vreau s-ajungă”... „...O înțeleg: așa l-am 
iubit noi pe Răducanu al nostru... Și prunci i-am zămislit. Ce-o 
fi făcând acum? Cantacuzinii cei tineri au înfăţişat vizirului 
toate dovezile despre purtările cele potrivnice sultanului pe 
care le-au născocit Brâncovenii... Dacă-i... Nu, nu: îi duce în 
surghiun la Alep ori în vreun ostrov grecesc, iar de acolo 
Răducanu, dibaci cum e și destoinic în toate, scapă și vine, vine 
la mine, să-l fac ghenărar... Dar dacă a scăpat şi s-a aciuat la 
Veneţia cu Cantemireasca lui? Ce am? De ce tremur toată? De 
ce-l doresc așa de mult?... Dacă acum ar fi aici ne-am 
împreuna şi-n clipele dăruirii l-aş sugruma... Ce spun? Se 
vede că Olimpiada m-a adăpat cu zeamă din buruiana 
nebuniei... Plec din curtea domnească; mă duc la mănăstirea 
Hurez; postesc și cu evlavie să mă rog în singurătate.” 

Şi, în zori, însoţită de maica Olimpiada, de o slujnică şi trei 
seimeni, porni spre Vâlcea. Lui vodă îi lăsă vorbă că va să vadă 
cum merg morile și pivele de pe Olt și Olteț. Dar, când ajunse 
în Râmnicul Vâlcea, o învălui un fel de teamă amestecată cu 
mânie, cu gelozie: ...„Să mă adăpostesc acolo unde de atâtea 
ori am dorit să mă întâlnesc tainic cu el? Dar de ce nu m-o fi 
dus niciodată? lar acum să mă rog sub candelabrele sub care el 
s-a cununat cu Cantemireasca? Să intru în casa unde s-a 


desfătat în întâia noapte a nunţii? Nu!... Fierb de mânie”... 

— Vizitiu, cârmeşte spre Cozia! 

Ci, intrând în pridvorul adăugat de Brâncoveanu bisericii 
Cozia, şi-a amintit că acolo l-a văzut întâia oară pe Răducanu și 
neliniștea îi spori chinuitor. „Eram o copilandră, iar el un 
flăcăiaș prietenos şi bun... Deși pe-atunci nu-i prea plăceau 
fetele, cu mine a vorbit, mi-a arătat zugrăvelile făcute de 
meşterul Andrei, bun prieten de pescuit pe Olt și de vânat pe 
muntele Cozia. Zicea că una din fetele care joacă hora în 
colțurile bolții aș putea fi eu... «Nu te-asemăn cu vreo sfântă 
ori cu vreun înger, că eşti muiere, muiere în carne şi oase»... 
Nu, n-am tihnă nici aici”... 

Şi, cu toată mirarea starețului, își chemă straja şi porni spre 
Govora. Dar şi aici rămase o singură noapte, în veghe și 
frământ: ...„Oriunde mă întorc văd numai şi numai 
Brâncoveni”... 

A doua zi, așa cum o povăţțui maica Olimpiada, se opri la 
mânăstirea Dintr-un Lemn. 

— Te rogi la icoana Maicei Domnului făcătoare de minuni; 
poate s-o îndura să-ți potolească simţurile răvășite şi să-ți 
alunge gândurile cele dureroase și chinuitoare. 

— Mătușă, dacă eu îl visez pe Răducanu, înseamnă că-mi 
trebuie bărbat, nu icoană... 

— lart-o, Doamne, că nu ştie ce spune! se ruga maica 
Olimpiada. Nu cumva bogăţia și mărirea ţi-au furat minţile? 

— Maică, m-ai descântat și vrăji ai făcut să-mi vină ibovnicul 
în fapt de seară. De ce nu vine? Poruncesc să mi-l aduci, cum 
te-ai lăudat. Altfel te spânzur cât îmi ești de rudă! 

— Ca vraja să aibă putere trebuie să mai dai zece pungi de 


galbeni, să facem daruri la Sfetagora; iar dacă afli comoara 
Brâncovenilor, să mi-o dai tot mie, s-o trimet pentru Sf. Ana 
din biserica de la muntele Sinai. Așa să faci, dacă vrei să te 
vindeci de chinurile gândurilor pidosnice și să te linişteşti. 

— Ci eu nu doresc să mă vindec, ci vreau să vină el! EI! 

x 

Fiecare îşi închipuia cum arăta văzându-i pe ceilalți Rănile 
musteau sânge roş-negru, la tâmple, în ceafă. Fruntea şi 
obrazul lui Ștefăniță obrintiseră și se umflaseră, că aproape nu 
se mai cunoştea unde-i erau ochii. Pe toţi patru îi durea capul, 
că parcă le-ar fi bătut cuie în creiere. Cât nu fusese ars de fierul 
înroșit, părul lui vodă albise ca neaua, iar șuviţele din ceafă se 
năclăiseră de sânge negru. 

Lui Radu sângele i se prelingea pe frunte în jos, până la 
sprâncene, în râuri şerpuite, încât părea că poartă cunună de 
spini. Pe chipul lui bărbătesc, semeț, frumos, se întipăriseră 
semnele sluțirii și ale durerii fără leac. Balașa cerca să-l 
oblojească şi foarte se-ndurera că nu izbutea să dreagă nicio 
fărâmă din pocirea cu care-l nenorocise călăul; mâinile-i 
tremurau, iar lacrimile îi întunecau vederea. 

— Nu plânge, Balaşa, cerca el s-o liniştească. Asta ne-a fost 
soarta. Am visat coroana a trei țări române și, iată, pornesc 
spre lumea cealaltă purtând pe frunte cununa însângerată a 
cercului de foc... Focul pizmei, al discordiei și al urii, al urii 
neomeneşti dintre frați. 

— Şi al fioroasei pofte de aur a padișahului, întări Balașa. 

— Dar nu înţeleg de ce călăii ţi-au ferecat şi ție cunună în 
carne, cu fierul roșu, suspină beizadea Ștefăniță; tu care ai vrut 
împăcare, mereu împăcare şi pace... De ce nu te-au cruțat 


pârâtorii? Măcar pe tine, frumosul nostru Răducanu... 

Nimeni, niciodată nu l-a auzit pe Ștefăniță până acum 
grăind aşa de dureros, din dragoste și din inimă; de aceea toți 
izbucniră în hohote de plâns, ca la o înmormântare. 

După iscălirea scrisorilor, rușinat, înjosit, strivit, vodă 
Brâncoveanu s-a închis într-o muțenie neagră. 

Doamna căta să-l îmbărbăteze: 

— Să mai nădăjduim totuși în mântuire. Au n-am dăruit noi 
oare atâtea odoare şi-atâtea icoane la biserici și mânăstiri? N-ai 
înălțat tu atâtea lăcașuri de rugă? N-ai înzestrat tu atâția 
episcopi şi mitropoliți și patriarhi? 

— Da, mamă, dacă ar fi așa ar trebui să sălășluim numai în 
sânul lui Avraam. Dar lumea-i pe dos: chinuitorii noştri care 
jefuiesc mânăstirile stau în serai ca în rai, iar noi suntem 
schingiuiți mai cumplit ca în gheena. 

— Nu te răzvrăti Răducane, cercă beizadea Constantin să-l 
potolească. 

— Numai niște nerozi ca noi mai rabdă cruzimea călăilor! se 
împotrivi Ștefăniță. 

x 

În acele zile de început de august, domnița Ancuţa a plecat 
de la Șcheii Braşovului și s-a adăpostit la Sâmbăta, printre 
țărani. Pârvu aducea știrea că tinerii săteni învățau, seara, prin 
poiene, meşteșugul armelor, că vor a se însoți cu cei din Poiana 
Mărului şi cu alți făgărășeni, ca să treacă munţii, cum vor auzi 
că-i cheamă beizadea Radu. 

— Rău este că n-au arme, domniţă. Doar câteva, vechi și 
rele. 

Chiar în acea zi Pârvu primi porunca să meargă la Brașov cu 


trei căruţe. 

— Vreau să cumpăr arme, îl înștiință Ancuţa. 

De la slujitori, află că Manu Apostol a ajuns la Viena cu bine. 
Se duse întins la meşterul aurfăurar Georg May II. L-a găsit în 
atelier, cu șorț din piele moale şi subţire de căprioară, cu tichie 
brodată cu fir de aur; ciocănea şi cizela, cu meșteșugul lui mult 
lăudat, un taler de argint. 

— Zicem ciocănit, ci de fapt însamnă mângâiat, băgă de 
samă Ancuţa, şi vorba asta plăcu mult meşterului. 

— Aşa-i; noi mângâiem metalul cu mătasea din buricele 
degetelor. Cu ele ne ajutăm ochii. 

I-a dat banii ceruțţi, pe iscălitură și-a adăugat: 

— Bun client și mare iubitor de frumos mi-a fost vodă 
Brâncoveanu. În iarna, anilor 1708 și 1709 toată breasla 
argintarilor brașoveni a lucrat numai pentru măria sa: vase de 
aur, de argint, căni, cădelnițe, ferecături de evanghelie, potire, 
pocale... Au lucrat atunci și Johannes Henning Şi Georg 
Heltner. 

— Nu-l pierzi, meștere; socrul meu se știe drept și iubitor de 
ţară. 

— Da, dar în fața sultanului a fi drept și iubitor de ţară-i 
mare, mare păcat. 

— Nu se poate! 

— Ce bine-ar fi să nu se poată, tânăra mea domniţă! Se 
înduioșă bătrânul aurfăurar, ferind oleacă mai de-o parte 
talerul de argint, în care ciocănise flori și chipuri de sfinți. Dar 
iată că se poate; tot ce-i rău se poate mai uşor decât ce-i bine. 
Că eu mă sfădesc adesea cu breasla armurierilor și zic: Voi, 
mein Gott, de ce cătaţi a vă-mbogăţi din scule ucigașe? De ce 


nu vă faceţi brutari ori cojocari? De ce nu rămâneți covaci, 
adică potcovari? Arme! Arme trebuiesc numai atâtea cât să ne 
ferim cetatea de fiare și să speriem tâlharii... Dar, mein Gott, 
cine m-ascultă? Zic ei: „Tu, May zwei, atâta ştii, să ciocăneşti 
aurul, argintul şi arama, să faci lucruri întru desfătarea ochilor 
și nu ştii că Eugen von Savoia îi bate pe musulmani de-i stinge; 
iar ca să-i stingă de tot îi trebuiesc arme și iar arme”... Toți 
saşii sunt nebuni după Eugen von Savoia; îl cred minunea 
lumii. O să ne scape de turc! Ci eu zic: ori turc, ori austriac tot 
un drac! Şi vorba am auzit-o la valahii din Șchei. Înţelegi, 
domnița mea? Armurierii îl laudă până-n cer pe von Savoia, 
dar crezi că nu vând arme și marelui vizir? Vând, vând al 
dracului, dacă le plătește mai bine. Vând ca să-l bată pe 
dumnezeul lor, pe Printz Eugen von Savoia. Dacă mergi pe 
eâmpul de bătălie de la Peterwardein, te-ntâlnești cu arme 
făcute la Brașov şi-n mâini otomane și-n cele nemțești. Păi 
frumosu-i? Dreptu-i? Nu! Zic armurierii: „Ce, tu, May zwei, nu 
faci negoţ cu vizirul şi cu Printz Eugen von Savoia?” Fac. Sigur 
că fac! Dar se potriveşte o pușcă şi-un tun cu o cană ori o 
naforniță și o sabie cu o brățară? Ale mele mărfuri stau pe 
masa păcii ori pe sânul unei domniţe frumoase ca măria ta, pe 
când tunurile și spadele? Fărâmă și masa și casa, și ucid și 
domniţa... 

Vorbele meșterului Georg May s-au revărsat în inima 
Ancuţei ca un râu de lumină. A strâns pumnii ei mici, a 
apropiat sprâncenele și a zis: 

— Meștere, te rog mult, dă-mi pitac către doamna Păuna, la 
București; scrii că sunt slujnica ta şi mă numesc... Ana lui 
Dumitru din Sâmbăta. Călătoresc cu prietena mea Smaranda, 


să-ți aduc din Curtea domnească din București un model de 
ferecătură. 

— Vezi, domniţă, eu ţi-am vorbit de pace și măria ta te 
găteşti de războire... 

— Meștere, înțeleptule, fă-mă ucenica ta! 


Ciudatele și crâncenele vedenii de la Dintr-un 
Lemn 


Lemnul se usucă, piatra crapă, însă omul 
rabdă. 
(PROVERB ALBANEZ) 


PN camera lor, grămădite câte două într-un pat, chinuite de 
vedenia schingiuirii bărbaţilor, Brâncovencele mai păstrau 
un sâmbure de nădejde. Safta își mângâia copilul, îl curăța 

de păduchii care începuseră să fojgăiască și să-i mănânce pe 

toți. Fără averi, aveau impresia că sunt alți oameni. 

Domnița Balaşa socotea că nimic nu li se poate întâmpla mai 
rău decât ce li s-a întâmplat şi se pregătea sufleteşte pentru 
ceasul când vor ieși iarăși din temniţă: ... „Părul cel frumos al 
lui Răducanu o să acopere semnul arsurii. lar pe frunte, 
cicatricea va fi cununa suferinţei și a cutezării. Ancuţa va ști că 
are soț mucenic. E destul de înţeleaptă ca să nu-l hulească de 
va fi un pic mai urât... Nu; şi nici nu va fi mai urât. 
Dimpotrivă...” 

Doamna Maria chibzuia în mintea-i cum de n-a înnebunit de 
durere: ...„„Mult mai poate răbda, omul...” Şi se sfătuia cu 
fetele, în șoaptă, de la care rude ar putea împrumuta ceva bani, 
ca să se înzilească, până va veni iar ceasul dreptăţii. Ca să mai 
uite de durerile din cuget, deretica, spăla scutecele nepotului, 
îşi pieptăna fetele, le ajuta să se despăducheze. Dar când Matei 
întrebă: „Mamă, de ce tatei și fraților mei le-au pus coroane de 
foc? Vrea să-i facă hristoși?”, doamna Maria izbucni în plâns 
nestăpânit; domniţele se dezlănţuiră şi ele. Şi, o jumătate de zi, 
nimic și nimeni nu le mai putu potoli bocetele și jeluirea. 

Întins pe o laiță tare, acoperită cu o velință ponosită, bucşită 
de păduchi, Brâncoveanu tăcea, încremenit. Ar fi vrut să piară, 
repede, lovit de dambla ori să-i cadă ceva în cap şi să se 
sfârșească odată totul. lar când, din încăperea alăturată, auzi 
plânsetul femeilor, absolut totul se amări, se otrăvi în el. Îl 
durea prăbușirea şi-i ardea inima în smoala tuturor 


dezamăgirilor. ...„Am primit scrisori de laudă şi preţuire 
deosebită și de multă bunăvoință de la papa Clement al XI-lea. 
Mi-au fost prieteni bailii Lorenzo Soranzo și Ascanio 
Giustiniani, care foarte mă lăudau în scrisorile către dogele 
Veneţiei... Și-acum, singur... Nimeni nu mișcă niciun deget 
pentru mine... M-au trădat toţi... M-au lăsat mai sărac ca 
lov... Şi, ca el, zac la poarta bogatului, plin de răni şi mâncat 
de gângănii scârboase...” Îl ustura și gândul că feciorii lui tac, 
tac cu înverșunare. Nici Radu nu mai spunea nimic; iar când 
rostea câte un cuvânt, buzele-i tremurau a plâns și sunetele i se 
opreau în gât. Vinovat de tăcerea asta-i și Ștefăniță: l-a ocărât 
alaltăseară: „Cum poţi fi aşa de nătărău, încât să crezi că mai 
putem scăpa teferi de aici? Şi chiar dacă ai scăpa, printr-o 
minune, domn nu mai poţi fi: ești sluțit de ceatlău”... 
„Doamne, de ce nu i-am sfătuit să fugă? De ce i-am ţinut lângă 


s1 


mine, ca o cloşcă fricoasă și egoistă?... 
x 

Aflând că doamna Păuna s-a oprit la mânăstirea Dintr-un 
Lemn, Ştefan vodă i-a trimis și cei doi coconi: Radu și 
Constantin. 

— Poate o mai liniștesc și-i mai potolesc durerile cu veselia 
și copilăriile lor. 

Când și-a văzut coconii, doamna Păuna s-a bucurat și i s-a 
părut că voievodul o înţelege şi o prețuieşte. Dar își aminti că 
bine semănau cu adevăratul lor părinte şi neliniştea îi spori, iar 
durerile i se adânciră. Şi așa înţelese că nu din dragoste și 
prețuire i-a trimis măria sa, ci ca s-o știe şi mai mult în 
zbuciumare şi suferinţă, în mustrare de cuget până la smintirea 
minţii. 


Ea 


S-au oprit la Târgoviște şi-au cerut intrare la curtea 
domnească. 

— Ce-i cu voi pe-aici, transilvănencelor? le surâse căpitanul 
străjii. Sunteţi din Drăguş ori din Sâmbăta? 

— Din Sâmbăta. 

— A, eu fusei pe-acolo, cu beizadea Radu. Ce vânători! Ce 
petreceri)... 

— Da? Ne bucurăm; dar noi vrem a grăi cu doamna Păuna. 

— Numai cu doamna Păuna vreţi a grăire? Așa, de-a 
dreptul: de pe prispa casei din Sâmbăta taman în iatacul 
doamnei? Ehei, ţărăncuţelor, va să mai curgă apă pe Ialomița 
până veţi vedea voi prea frumoasa față a doamnei Păuna. 

— Suntem trimise de meșterul George May II, cu o vorbă de 
taină la doamna țării. 

— Mare meşter sasul! Nu-i aşa? 

— Întocmai; ci vrem să vorbim doamnei. 

— Păi măria sa, aşa se cere să-i zic acuma, că mai înainte i- 
am spus jupâniță și jupâneasă... măria sa, zic, nu-i 
Brâncoveană să vină și pe la Târgovişte. Căutaţi-o acolo, la 
curtea domnească din București. Când veţi auzi c-a venit 
domn vreun pui de Brâncovean, ca de pildă Radu, atunci să 
căutaţi pe doamna lui şi pe-aici. Până atunci... Lui vodă Ştefan 
îi cam place să stea cu nasul în... blidele vizirului, să i le 
potrivească din sare, piper și miresme; iar trebușoara asta o 
poate face mai lesne din Bucureşti. Dar noi auzim că doamna 
Păuna ar fi pe la mănăstirile Olteniei. A, nu, nu întru 
călugărire. Nu! Și nici întru pocăire nu s-o fi dus, ci pentru 
hodină. Că n-are liniște. În casa de la Mogoşoaia nu intră; de 


altfel a şi prefăcut-o în han. Şi-ar preface în han și curtea asta, 
dacă n-am mai fi și noi pe-aici. Că măriei sale îi vine rău 
oriunde bine le era Brâncovenilor. Ce credeţi voi, țărăncutțe 
transilvănene, că-i uşor să iei pe samă o domnie pe care a avut- 
o Constantin Brâncoveanu? Acela a fost voievod mare, mare 
nu glumă! Şi măcar că noi, cei din oaste, se cuvine să apărăm 
domnia pe care o primește sfatul țării, tot avem dreptul să ne 
pară rău după cea care a fost, dacă a fost de omenie, sau s-o 
ocărâm dac-a fost ticăloasă. Că noi, oștenii, suntem nevoiţi 
uneori să străjuim și domni ticăloși. Aşa ni-i zodia. A, arăţi 
nerăbdare şi te miri de pălăvrăgeala mea? Eşti tu, tinerico, prea 
frumoasă, da, prea frumoasă, ca să te las a pleca din față-mi 
fără să-mi desfăt, mai îndelung, privirea pe chipul tău. Dacă ar 
fi acum, aici, beizadea Răducanu, l-aş chema şi pe măria sa să 
te vadă. Că totdeauna spunea: „Muşate, cazacule — aşa-mi 
zicea măria sa, cazacule, deşi eu sunt moldovean sadea în 
steagurile de cazaci —, Muşate cazacule, când vezi o fată 
frumoasă, scoate căciula și pleacă-te în față-i, ca-n fața unei 
minuni a firii. lar de-ți îngăduie, sărută-i şi mâna, Mușate 
cazacule, și genunchii.” ...Aşa-mi zicea prietenul meu beizadea 
Răducanu, cu care multe ceasuri, şi zile, și luni am petrecut, 
eu, cu el și cu sluga lui, Ușurelu poreclit, în hodină şi visare, în 
cântece și zaiafeturi, cu fete tinerele şi băieţi veseli... Ce om! 
Cine l-a văzut nu l-a mai uitat: măreț și nefălos, cocon 
domnesc şi netrufaș cu cei de jos. Un singur lucru nu-mi plăcea 
la măria sa Răducanu: că-mi zicea „cazacule”. Când a trecut 
pe-aici, pe furiș, în mai, i-am spus supărarea mea şi s-a 
îndreptat, zicând: „Bine, Mușate, moldovene! Așa am să-ţi zic 
și n-am să mai greşesc”... Și, după ce-a grăit aşa, m-a prins de 


umeri, m-a privit lung-lung, m-a îmbrățișat şi m-a sărutat pe 
amândoi obrajii... Spuneţi şi voi, ţărăncuțelor, cum să nu 
iubeşti asemenea beizadea şi cum să nu-ţi pară rău că nu-i aici, 
în ţară? Ei... dar parcă plângi, ţărăncuţo?!... Te-a mișcat 
povestea mea ori te-ai uitat la soare? 

— Plâng... plâng, căpitane, de durere şi de bucurie. 
Îngăduie-mi să te sărut. 

— Mai e vorbă!... Ah, dulce sărut... O să-i spun şi 
prietenului meu, beizadea Răducanu... Și ce vajnic mă strângi 
în brațe... Nu te-aş mai lăsa gios, frumușica frumoaselor 
lumii... Da, ia stăi: nu cumva l-ai cunoscut și tu pe beizadea 
Răducanu, prietenul meu? 

— Care fată n-ar vrea, Muşate moldovene, să cunoască 
bărbat ca acel Răducanu, de care povestești tu?... 

— Adevărat! Şi, iaca, pentru vorbulița asta cuvine-se să-ți 
sărut mâna... Așa... Dar tu ai mână de domniţă, ţărăncuţo... 
Cum se poate? 

— Am lucrat numai cu acul... ii și broderii... 

— Mda... Să zicem... Ci dacă o vezi pe doamna Păuna, să 
nu-i pomenești de beizadea Răducanu, c-o apucă turbarea. 
Nici măriei sale Ştefan vodă să nu-i pomenești de-acel cocon 
brâncovean, că te-nchide la seimeni, iar a doua zi te urcă-n 
ștreang, cum o urcat pân-acu patru căpitani. M-ai înțeles? 

— Da, Mușate moldovene. 

— Atunci... drum bun; iar la întoarcere spre Bran, să mă 
cauţi iară, că poate-atunci știu mai multe şi mai proaspete 
despre prietenul meu beizadea Răducanu, acum închis și 
schingiuit în temniţă la Şapte Turnuri... Dar au mai stat și alți 
domni în acea închisoare şi tot au venit iar aici, la scaunul lor 


domnesc... 

Domnița Ancuţa o prinse pe Smaranda la braţ, ca să 
nimerească drumul până la caii rămaşi la hanul din coasta 
Curţii domnești. 

x 

Rănile de pe frunţi, tâmple și cefe se tămăduiau greu. Doar 
la beizadea Radu prindeau coajă; la ceilalți se cangrenau, 
obrinteau, sângerau, începeau să miroasă a putreziciune. Nu se 
puteau îngriji: niciun doctor n-a primit învoire să-i vadă. Îşi 
rupseră cămășile ca să se șteargă de sânge și puroi. Nu aveau 
nici apă, să se spele. Cât era beizadea Constantin de slab, de 
tras la față, pe-atât se umflase acum, gata parcă să-i crape 
pielea. Durerea îl înfuria, îl scotea din sărite; se zvârcolea şi 
vorbea fără judecată, cu deznădejde: 

— Ce-ai făcut tată?! La ce gheenă ne-ai băgat? O viață 
întreagă te-ai umilit în fața padișahului, mai rău ca o alugă. 
Aveam doisprezece ani când te-am văzut, acolo la Turnu, cum, 
la trecerea sultanului, ai descălecat, ai îngenuncheat și-ai pus 
fruntea la pământ... Mi-a fost frică, scârbă şi ruşine foarte mi-a 
fost. Tu, care cu atâta asprime și demnitate mă creșteai, care 
atâta respect cereai dregătorilor și boierilor din sfat, acum te 
prosternai și sărutai urma unuia care, păgân și trufaș, nici că se 
uita la tine... De ce-ai făcut așa? De ce te-ai umilit atunci, iar 
acum, când ne cetluiește cu cerc de foc, ești mândru și grozav? 
... Ce-ai făcut din noi, tată?! 

— Fiule, nu mă judeca strâmb. Fusese război şi sultanul 
venea biruitor. Eu stătusem în cumpănă; dar un pic mai 
înclinat spre nemți. Ci sultanul îl ucisese pe ghenărarul 
Frederigo Veterani, cu care eu fusesem prieten și pe care, de 


mai multe ori, pe sub ascuns, îl ajutasem. Și scrisori tainice 
trimesesem lui Veterani, rugându-l să apere românii din Banat 
și Transilvania. lar, dacă biruise padișahul, ce puteam face? Să 
nu-i ies în cale cu plocoane şi închinăciuni? Să-mi ţin grumazul 
drept şi să-l las să prefacă țara în paşalăc? Să mă fi grozăvit, ca 
să ne sugrume pe toți? 

— Te-ai temenit zadarnic. Uite unde-am... 

— Nu, fiule, n-a fost zadarnic: am mai ocârmuit țara 
nouăsprezece ani. De bună samă, mi se strivea inima sub 
povara umilinţei, dar îmi muiam cerbicia ca să-mi pot întări 
domnia. N-am ocolit temeneaua, ca o cale politicească de 
mântuire a ţării, cum nu m-am ferit nici de cumpărarea 
cugetelor, nici de viclenia cea mai vicleană, dacă a fost de 
trebuinţă. De trei ori am izbutit. A patra oară... 

— N-ai domnit, ci ai săvârșit doar greșeli... Greșelile tale ne- 
au adus pe toţi în „Groapa sângelui”... Tu şi Răducanu, care a 
făcut-o pe retorul în fața marelui vizir... 

— Nu mă ocări, frate, surâse Radu. Când am fost tinerei, 
tustrei arătam un pic retori și am scris grecește. Eu, „Cuvântare 
la patima cea mântuitoare” și „Cuvânt panegiric la Sf. 
Nicolae”, pe care am și tipărit-o la Râmnic. lar despre tine, 
Constantine, mitropolitul Antim a scris că ești „Învăţat între 
învăţaţi” şi bun orator. Au n-ai tălmăcit și tipărit tu, în greaca 
de azi, cartea lui Plutarh, „Vieţile paralele”? Aşa cum și 
Ştefăniţă a tipărit „Cuvânt panegiric la mucenicul Ştefan”... 

Vorbea Radu anume cu amănunțimi, ca să nu-l lase pe 
Constantin să-şi învinuie şi ocărască părintele, ca un zălud, să-l 
facă a-şi stăpâni mânia. Dar Constantin nu lua sama. 

— N-a fost domn, ci măscăriciul Cantacuzinilor! 


— Taci, Constantine! se-nfurie beizadea Radu. Taci şi pleacă- 
te de sărută mâna părintelui nostru care îndură fără cârtire 
aceste crâncene chinuri. 

— Îţi convine să strigi: „Laci!” Tu care ai trăit din plin, ai 
petrecut ca un bei, cu vânători, zaiafeturi și ibovnice. Tu poţi 
muri liniștit, împăcat. Pe când eu, eu care am stat, fiu 
ascultător, sub dulama părintească... Vinovat eșt, tată, că m-ai 
ţinut în leagăn de puf și în zgardă de aur, ca pe-un cățeluș și 
m-ai dădăcit, ca pe-o pruncă, până la treizeci de ani, hrănindu- 
mă cu gând mincinos c-o să fiu domn, într-o ţară în care tu 
însuți stăteai pe tron ca frunza pe apă. Se poate să nu mă ardă 
focul urii şi al răzvrătirii? Ai fost o cârpă! Te scuip! 

— Doamne, de ce mă pedepseşti și în feciorii mei? se jelui 
vodă, cu deznădejde. De ce mă lași să trăiesc ocara acestor 
clipe? De ce nu trimiţi călăul mai repede, zilele să-mi curme? 

— Tată, părintele nostru iubit, se plecă Radu, dacă fratele 
meu mai mare aruncă ocări asupră-ţi și scuipă obrazul tău de 
mucenic, eu îngenunchi și tălpile îți sărut... Ci rogu-te să-l 
înţelegi: e om, soț și părinte, și piere la vârsta când tu încă nu 
primisei domnia ţării. Dornic este a trăi, tocmai pentru că n-a 
fost un ușuratec ca mine; ci, iată, zăcură în el ascunse râvniri 
mari și pizme amare. Nu-i vinovat de asta numai el. 

Bătrânul îşi apropie feciorul şi, ţinându-l de mână, grăi: 

— Ai dreptate; la anii mei moartea mă va săruta cu sărutul 
izbăvirii, alinând toată usturimea ranelor trupeşti şi 
duhovniceşti. Pentru voi, tineri, cu viața netrăită, moartea vine 
ca sugrumătoarea sălbatecă a multor şi prea puternice dorinţi 
și râvne neîmplinite. De aceea te iert, Constantine. Te iert mai 
ales că la nașterea-ţi n-a fost om mai fericit pe lume cum fusei 


eu. Veneai după trei fete: Stanca, Maria, Ilinca și mă temusem 
pentru numele şi neamul meu. Tu, născându-te, m-ai izbăvit 
de teama asta. Mă blestemi că, în loc să-ţi pun coroană de aur, 
te-am dus la cunună de foc. Ci iartă-mă: sunt vinovat. Dară, 
precum vezi, nici eu n-am fost scutit de ăst canon. Să mă ierte 
și Ștefăniță, pe care de multe ori l-am poreclit Casandra cea de 
rău prevestitoare, când, în fapt, el avea dreptate. Și Radu să mă 
ierte, că prea mult dojenitu-i-am zburdălniciile și că n-am 
înțeles totdeauna cât de adânc și de limpede era șuvoiul 
sufletului lui. Doar Matei și Balașa nu m-ar putea ierta că, iată, 
pier din vina-mi, înainte de a gusta din paharul vieţii, dulce ori 
amar... 
x 

Pe doamna Păuna au găsit-o la mânăstirea Dintr-un Lemn. 
Când maica Olimpiada i-a spus că o caută două fete 
transilvănence, trimise de Georg May după modelul de 
ferecătură, s-a burzuluit: 

— N-am niciun model!... Ce vrea sasul? S-a smintit? Să mă 
lase în pace... Să vină la Bucureşti; aici vreau să mă odihnesc și 
să mă rog pentru pierdutul meu ibovnic. 

Ancuţa a primit răspunsul cu un zâmbet blajin, așa cum 
zâmbise şi mumăsa, Casandra, când a venit Antioh vodă 
Cantemir s-o pețească. 

Maica Olimpiada, femeie cu fire aspră, ciudat de învrăjbită și 
de bănuitoare, cu ochii cenușii, duşmănoși, cu buze vineţii sub 
un nas subţire și ușor îndoit în plisc de cucuvae, se miră de 
atâta blajinătate şi întrebă răstit, cu sictir: 

— Nu cumva venirăţi cu alte... treburi? Nu cumva sunteţi 
iscoade? Plecaţi! 


— Nu suntem iscoade și nu plecăm până n-o vedem pe 
doamna Păuna, a urmat să zâmbească Ancuţa. Aşteptăm. 
Așteptăm aici, la scară. 

Maica Olimpiada îi întoarse spatele, mânioasă. 

— Pun paznicii cu parul să v-alunge! Iscoade! 

Dar în clipa aceea doamna Păuna se ivi în cerdacul chiliilor. 

— Cu cine te sfădeşti, maică Olimpiadă? 

— la, ţărăncile astea obraznice... Nu-ş cum au trecut 
hotarul. Îmi par a fi iscoade brâncovene. 

— Doamnă Păuna, te rog să mă primeşti pentru o vorbă de 
mare taină, zise cu hotărâre și îndrăzneală Ancuţa, înaintând 
spre cerdac. 

— Ce taină? Ce taină? bolborosi Olimpiada. Spune-o aici, de 
față cu... 

— Las-o, mătuşă! ridică Păuna mâna și făcu semn Ancuţei să 
se apropie. 

— Vezi să nu aibă armă asupră-i! 

— Am... se răsuci Ancuţa şi scoase din bârnețe un pumnal 
cu mănunchi de argint, încrustat cu sidef. Dar ţi-o încredințez. 
Poftim! 

— Fereşte-te, Păuniţo! strigă cu spaimă Olimpiada. Pumnal 
brâncovean, cum am gâcit... 

Doamna Păuna făcu un pas înapoi și se sprijini de perete, 
îngălbenind. 

— Da, pumnal brâncovean. Dar ţi-l pun în mână, doamnă, şi 
altul nu mai am. lar taina-i de pace şi trebuie s-o asculți. 
Trebuie, măria ta! 

Şi, cu paşi repezi, urcă scara în cerdac; în fața doamnei șopti: 

— Sunt Ancuta, soţia lui Radu Brâncoveanu. 


— Tu?... Soţia lui... Nemaipomenit!... Îndrăzneşti? 

— Primeşte-mă în chilie. Te rog! Vreau să-mi duc solia de 
pace până la capăt. Chiar de-s primită cu bănuială și dușmănie. 

Domolită dintr-odată, doamna Păuna intră în chilie, făcu loc 
Ancuţei și închise ușa după dânsa. 

Maica Olimpiada și Smaranda se opriră dinaintea ușei, 
fiecare temându-se pentru stăpâna ei. 

Se apropiară şi doi străjeri cu suliți. 

— Şi dacă ești soţia lui... ce dorești de la mine? 

— Împăcarea, pacea. 

— Dar ce război duc eu cu tine? Nici nu te-am văzut 
vreodată. 

— Cel mai slut şi mai neîngăduit: războiul dintre frați. 
Bunicii şi părinţii noștri s-au învrăjbit mult, din pricini drepte 
ori vrednice de osândă. 

— Stăpânirea, puterea, avuţia sunt pricini de osândă? 

— Da, atunci când ele n-au măsură și slujesc doar trufia, 
îngâmfarea, patima aurului sau mișelia. 

— Taci! Vorbești ca un popă. 

— Nu vorbesc, ci cred, ca şi Radu, în nevoia și putinţa de a 
se înţelege toți oamenii români care, așa cum dovedesc şi 
socrul măriei tale, stolnicul Cantacuzino, şi unchiul meu 
Dimitrie Cantemir, sunt fraţi, obârșelnici din aceeaşi tulpină, 
măcar că, deocamdată, trăiesc în trei țări, încă neunite. 

— De unde ştii tu toate astea? 

— N-am cusut numai la gherghef şi n-am migălit numai 
broderii, cu fetele din casă; ci am ascultat ce spun cei mai 
bătrâni, am învăţat și cuvântul dascălilor mei, am citit cărți... 

— Aşa de tânără? 


— De doisprezece ani învăţ. Și-apoi, eu m-am născut în 
Moldova, am trăit în surghiun la Istanbul, am călătorit prin 
toate cele trei ţări române, m-am cununat în taină, la Hurez, m- 
am adăpostit la Făgăraș și Braşov şi pretutindeni am trăit 
numai între români. Chiar la Istanbul se află mulţi în surghiun 
și până ce le piere sămânţa tot după țara asta oftează. 

— Astea le cunosc şi eu, dar... 

— Dar îngădui soțului măriei tale să-și prigonească rudele 
cu pâri nedrepte și viclene, adică să le vâre sub satârul 
călăului, la Țarigrad. 

— Brâncoveanu a fost un tiran: a luat moşiile 
Cantacuzinilor, i-a înlocuit din dregătorii cu oameni de-ai lui, a 
strâns averi peste averi, sărăcind țara. 

— Doamnă Păuna, cât sunt eu de tânără, tot pricep că nici 
măria ta nu crezi în asemenea învinuiri. Altele sunt pricinile 
discordiei: mai rele și mai vrednice de osândă. Nu știu unde-i 
acuma soțul meu, Radu Basarab Brâncoveanu. Nicio ştire nu- 
mi mai vine de la el. Am trimis un slujitor al meu la Istanbul şi, 
iată, nu se mai întoarce. Şi am venit, nu să te supăr ori să ascult 
învinuirile ce s-aduc neamului meu, ci ţi-am trecut pragul să 
mă rog pentru soarta-i. Căci sunt încredinţată că dacă voi 
încetați pârile de aici, din ţară, lor li se îndulcește osânda şi 
ajung mai repede la aman cu otomanii, oricât de făr-de lege ar 
fi. 

— Au făcut prea multe răutăţi! 

— Dar oare domnia măriei tale şi a soţului măriei tale nu se 
arată lacomă de averi, aspră şi nedreaptă pentru prea mulți? 
Şi-n locul unde stam adăpostită s-a auzit că ați pus iară birul 
cel blăstămat numit văcărit. Ştiu de la Radu că averile 


Brâncovenilor le-aţi împărțit cu capugiii. lar pe drum aflai că şi 
măria ta ești așa de furioasă, încât... 

— Taci! 

— Tac; dar ştiu că am spus tocmai ceea ce am citit și în inima 
măriei tale. Şi, mă mir, bunăoară, că nu m-ai întrebat, îndată 
ce-ai aflat cine sunt, unde-am ascuns giuvaerurile dăruite de 
soacra mea. 

— Comoara Brâncovenilor? 

— Da; am ascuns-o în loc de mare taină, ştiut numai de 
mine. 

— O vrea soțul meu, Ștefan vodă Cantacuzino, și te vom sili 
s-o dai. 

— Nu, nu destăinui locul, chiar de-aş fi arsă pe rug. Aşa cum 
mi-a poruncit Radu, am adăpostit-o în pământul românilor. De 
va fi vrednic măria sa, acel diamant basarab va veni spre 
dânsul, cum a venit spre Mihai vodă şi spre socrul meu 
Constantin Basarab Brâncoveanu. Ci eu asta am avut de spus 
și cred că m-ai înţeles. Îngăduie-mi să plec. Cu pace, căci 
pentru pace ţi-am deschis ușa și cercat-am şi inima să-ți 
deschid. Şi rău îmi pare că n-am izbutit! 

— Stai! a poruncit doamna Păuna; deși vorba Ancuţei era 
aspră o liniștea totuși şi o cuminţea, o lumina: sie își părea alta. 
Deci tu, soața lui Răducanu, m-ai înfruntat, pe mine, doamna 
ţării, cu dojană aspră și cu ademenire de pace. Dar ştii că soțul 
tău, Răducanu, a fost ibovnicul meu? 

— Nu, surâse Ancuţa. N-am prea avut vreme să ne 
destăinuim întru toate. 

— Și-acum, când știi, nu simți că ţi se oțeteşte în inimă 
dragostea pentru el? 


— Nu, dimpotrivă: îl admir. 

— Cum așa? 

— Cum să nu admir pe cel care a fost ales de cea mai 
frumoasă femeie a țării? Așa am auzit vorbindu-se despre 
măria ta și, văzându-te, am înţeles că spusa nu amăgeşte. 

— Dar dacă m-a ales el pe mine? 

— Însamnă că știe ce să aleagă, iar eu îl laud și pentru asta. 

Doamna Păuna a tăcut îndelungă vreme, privind când la 
icoana Maicei Domnului din perete, când la Ancuţa. Apoi a 
zâmbit, aproape împăcată și măgulită în mândria-i de muiere 
fără potrivnică în nuri şi frumuseţe. 

— Ancuţa, chiar dacă nu ești mai frumoasă şi mai iscusită 
decât mine, mă birui totuşi. Și mă birui cu neprihănirea-ți. lar 
Răducanu, Brâncoveanu cel mai dornic de împăcare între 
neamuri, de neprihana ta avea trebuință, mare trebuinţă. Şi-i o 
minune că te-a găsit. Dar păcat, necuprins de mare păcat, că un 
gând ca al lui și ca al tău n-are, nu mai are, sorți de izbândă... 

— Nici dacă măria ta stărui să înceteze pârile şi ceri 
împăcarea? 

— Lasă-mă să cuget şi să mă rog în noaptea asta. Mâine îţi 
dau răspuns. 

Se ridică, deschise ușa, tresări văzând că maica Olimpiada 
asculta la uşă, se posomort, dar porunci cu glas curtenitor: 

— Mătușă, domnița Ancuţa să fie găzduită în cea mai bună 
chilie şi toate voile să i se facă. La vecernie fi-vom împreună: 
eu în strana din stânga, ea în cea din dreapta. 

x 

În Ediculă Brâncovenii au mai zăcut încă șapte zile. Li se 

părea că fuseseră uitaţi acolo, închiși, cu totul desprinşi de 


lume. În zădar cerca Antioh Cantemir să-l înduplece pe 
ambasadorul Rusiei să-i mijlocească o întâlnire cu Constantin 
vodă. Tot în zădar cerca şi ambasadorul Colyer să-l convingă 
pe Gin Ali că acum, de vreme ce au fost „jumuliți” de orice 
avere, Brâncovenii nu mai sunt primejdioşi şi că, pentru buna 
faimă a guvernului otoman, ar trebui să fie lăsaţi slobozi. 

— Dar dacă mai au averi ascunse, după cum pârăsc cei din 
Kara Eflak? întrebă marele vizir Gin Ali. Când voi fi 
încredinţat că-s lefteri... voi vedea. 

Cercând acelaşi lucru, patriarhul Nottara a primit răspuns: 

— Să mai aştepte până la sfârșitul lunei august. Răspuns 
asemănător a dat și bailului Ascanio Giustiniani. 

Așa trecu vremea până în ziua de 13 august: mâncare de 
temniță, murdărie și miasme otrăvite, trai înfiorător de trist. 
Safta s-a îmbolnăvit de stomac; copilul s-a umplut de bube. 
Matei urla de plictiseală și de teamă, întrebând mereu: 

— Nu se mai sfârșește odată? Mă înăbuş! Mor!... Când ne 
lasă să plecăm acasă? 

Toţi ceilalți tăceau, posomorâţi, parcă şi-ar fi luat rămas bun 
de la viață; parcă fiecare l-ar fi văzut pe celălalt pe catafalc. Ci, 
la 13 august, veni iar Mustafa aga și cu imbrohorul cel mare. 

— Piază rea! a scrâșnit Radu. Ce ne priveşti așa? Avem 
capetele bandajate, fețele ni-s umflate, obrintite, suntem slabi și 
storşi de durere, de umilință, de spaimă. Ce mai vreţi de la 
noi? 

Cei doi dregători rânjiră câinește, într-un dinte. 

— V-am adus caftanul iertării... 

Cei patru Brâncoveni se holbară la dânșii, cu ură mută și cu 
teama cea mai groaznică zugrăvită pe chipurile galbene- 


vineţii. Niciunul nu rosti un cuvânt, nu făcu niciun gest, niciun 
zvâcnet de bucurie. 

— Nu spuneți nimic? 

— Nu, răspunse vodă. Am uitat ce-i bucuria, iar amăgelile 
sunt alt chip, chip hidos al osândei. 

— Cu ce preţ vreţi să ne îmbrăcaţi în acest amăgitor caftan? 
a întrebat Radu, îmblânzindu-şi privirile, mai ales când văzu 
că un slujitor avea pe braţe caftan adevărat. 

— Eu tot am mai nădăjduit în dramul vostru de omenie... și- 
a dezghețat și beizadea Constantin glasul. Care-i preţul? 

Ștefăniță nu putu îngăima niciun cuvânt, dar pe fața-i 
schimonosită de dureri și schingiuiri îi jucă o ciudată undă de 
veselie. Când voievodul zări această licărire de speranţă, 
tocmai pe chipul celui care, dintru început, nu crezuse nicio 
clipă de izbăvire, se ridică și grăi cu blândeţea suferinței 
neţărmurite. 

— Întreb și eu care-i preţul? 

— Să dai împărăției douăzeci de mii de pungi de aur; când 
le aduci, padișahul îţi dă și domnia la Kara Eflak. 

Brâncoveanu vru să surâdă, dar buzele nu i se mișcară: erau 
ţepene și reci. Tăcu, amintindu-și că astă-iarnă socotind cu 
lanache Văcărescu vistierul cu de-amănuntul, moşie cu moșie, 
lucru cu lucru, scrise în toate condicile și catastifele, găsiseră c- 
ar fi prețuit cam această sumă. Dar acum, dacă au ridicat tot ce 
avea la Zecca, la Amsterdam... Totuși ceru răgaz de gândire. 
De fapt însemna să mai amâne osânda cu încă o zi ori măcar cu 
câteva ceasuri. Îşi zicea: ...„„Dacă aş mai avea douăzeci de mii 
de pungi, și le-aş da, peste o săptămână mi-ar cere patruzeci de 
mii... Cerui răgaz numai ca acești coconi ai mei să mai vadă 


lumina soarelui, fie şi numai câteva ceasuri mai mult...” 

— Până mâine la orele opt, îngădui imbrohorul, bucuros că 
va mai scoate ceva aur. 

— Şi spui și unde ai ascuns, tu sau feciorul tău, comoara 
celor trei giuvaericale, întări Mustafa aga, desfăcând caftanul, 
ca și cum ar fi vrut să i-l arate, îl flutură, îl puse pe braţele 
slujitorului și ieşiră. 

A doua zi, la opt, cei doi dregători se înfățișară din nou şi 
cerură răspuns; nu mai aveau cu ei caftanul momeală. 

— Nu mai am nimic, rosti Brâncoveanu. Şi, vă rog, nu vă 
mai bateţi joc de noi, cerându-ne noian de bănet pe care știți 
bine că nu-l avem. 

— Adică preferi să mori? 

— Nu, dar n-am cum să vă împiedic de a mă ucide. De altfel, 
mor împăcat că mi-am împlinit menirea: un sfert de veac am 
adus țării mele belșug, liniște şi cinstire între țările lumii. 

Deşi în noaptea aceea bărbaţii brâncoveni nu vorbiseră 
nimic între dânșii, bătrânul grăi în numele tuturor: 

— Nu mai avem nimic nici de spus, nici de dat. Şi nici nu 
știu cum vă închipuiţi că, după atâtea munci şi sălbatece 
schilodiri, noi am mai fi putut tăinui ceva. Suntem din carne, 
nu din stâncă. 

— Dar inelul, cerceii, paftaua, ce se zice... comoara 
Brâncovenilor? întrebă Mustafa cu un rânjet, frate cu cel de pe 
buzele imbrohorului. 

La întrebarea asta Brâncoveanu își privi feciorii, pe rând. 
Așa cum dorea, răspunse Radu, cu vorbe pe care parcă el i le 
insufla, din inimă smulse: 

— Ascultă, Mustafa, ai fost de multe ori în casa noastră. Şi 


noi cu omenie te-am înconjurat. Și cu prietenia noastră ţi-am 
împodobit numele și zilele. Împreună, noi doi, făcurăm vestite 
vânători. Am ospătat și ne-am odihnit, mai ales primăvara, 
vara și toamna, şi la Doicești, și la Potlogi, și la Hurez, şi la 
Brâncoveni, și la Cozia. Te-ai hrănit, ca şi noi, cu friptură de 
căprioară şi cu saramură de crap; ai băut, la rând cu noi, vin de 
Drăgășani ori de Dealul Mare; am cisluit îndelung despre 
Coran şi despre evanghelie, despre Mahomed și despre lisus; 
am ascultat de zeci de ori lăutarii şi doinitoarele de pe Argeş şi 
de pe Jiu. Ne-am simțit, de multe ori, în ceasuri de seară, 
prieteni şi frați, chiar dacă tu ești musulman iar eu creștin, 
chiar dacă tu eşti agă și ai cu cincisprezece ani mai mult ca 
mine şi veneai din partea împărăției care ne subjugă. Cinci ani, 
De când te cunosc, ai arătat că eşti om. 

— Te-am lăsat să vorbești, dădu răspuns aga, şovăielnic, 
cercând să-l înțepe cu ochiul cel mic; te-am lăsat ca să aflu... 
până unde mergi cu îndrăzneala. Și... 

— Cum? N-ai aflat că aici noi facem tacrirul, nu tu? îl 
întrerupse imbrohorul, văzând că aga se poticnește, fără 
răspuns tare. Unde-ai ascuns acea comoară de preţ? Spune! 

— Giuvaerurile acelea sunt prețioase, foarte prețioase, dar 
numai pentru noi, românii. Pentru voi ar fi lucruri obișnuite, 
podoabe de rând. Așa că ele cuvine-se a rămâne, așa cum sunt 
menite și cum am jurat, acolo unde-or fi ascunse. Intra-vor în 
comoara cea de obște și neștiută a ţării, îngropată în pământul 
ei, acolo unde ştiu că eu nu voi mai putea fi îngropat. Da, 
îngropată în acel pământ al țării mele, unde se află şi muntele 
Făgăraş, aga Mustafa, acolo unde te-am scos prietene al meu 
aga Mustafa, cu prețul zilelor mele, din ghearele unui urs 


uriaș... Tatăl meu poate zice ca Antim Ivireanu mitropolitul: 
„Nu m-am numărat în rândul leneșilor slugi și am silit, după 
putinţa mea și după proastă ajungere a minţit mele, să lucrez 
în via țării mele”... Eu și fraţii mei eram abia ucenici întru 
lucrarea viei. Nu știm unde și când primi-vom plata cea 
dreaptă pentru prea puţinul săvârșit. Pe cea strâmbă o vedem 
Și o simţim. Ci să știi: nu ne temem, nici nu ne căim, măcar că 
ne doare, crâncen ne doare... 

Vorbirea lui Radu avea ceva din acea bărbătească suferinţă 
și înlăcrămare, vrednică a muia şi inimile de piatră. 

Mustafa aga înmărmurise, holbat şi rușinat; imbrohorul îl 
tase cu un soi de mânie stearpă, neputincioasă şi se temuse că 
ghiaurul n-o să sfârșească înainte de a-l pune pe agă în 
genunchi, să-şi ceară pocăită iertare; îi şi suna în ureche vorba: 
„aman, aman”... Îl apucă de umăr și, trezindu-l pe agă din 
încremenire, ieșiră fără cuvânt. 

x 

— Cum? Doamna nu s-a întors încă? s-a răstit vodă la 
slujnica de la ușa iatacului Păunei, după ce-și plimbase 
privirea prin încăperea goală. De-o săptămână i-am trimis 
vorbă să vină... 

Grăbi spre spătărie şi porunci căpitanului de strajă: 

— Un rădvan și doisprezece seimeni s-o aducă pe doamna 
de la mânăstirea Dintr-un Lemn. Fără zăbavă! 

Abia după ce dădu, cu mânie și pripire în glas, asemenea 
poruncă, băgă de samă că părintele său, Constantin stolnicul, 
se afla într-un jilt în fundul spătăriei mari. Tinea pe genunchi o 
carte groasă, din care nu mai citea; se lăsase furat de gânduri, 
iar acele gânduri erau mult prea negre: capuchehaia îl vestise 


că la 15 august, de Sântă Mărie, Brâncovenii vor fi ucişi. 
Vestea, așteptată ca o izbăvire, îl speriase, îl încrâncenase, 

— De ce n-o lași acolo, la hodină, până şi-o veni în fire? 
vorbi cu îngrijorare. Bolnave-i sunt inima și cugetul. Când s-o 
însănătoși, vine singură, că-i setoasă de putere și-i plac 
măririle. 

— Dar, tată, nu pot fără dânsa. Nu mă descurc în hățișul 
domniei. 

— Au nu mă ai pe mine sfetnic? Deși n-am avut decât rang 
de stolnic, de peste treizeci și cinci de ani, cunosc toate tainele 
țării, căci sfătuitor a trei domni am fost: un frate, un nepot și 
un fiu. N-am rang mare, dar în divan niciun boier nu pășeşte 
înaintea mea. 

— Tată, fii logofăt ori vistier. 

— În treizeci și atâţia de ani m-am încredințat că-i mai bine 
unde sunt. De-aici domnesc pentru că ai nevoie de 
înțelepciunea, priceperea, deprinderea mea întru cele 
politieeşti. De altfel, citind eu mult în cărți, văzând ce se 
întâmplă în juru-mi, gândind la câte-au săvârşit strămoşii 
Cantacuzini, împărați bizantini, la câte a pătimit străbunul 
Mihai poreclit Şeitanoglu, am învățat că lumea asta-i o pădure 
sălbatecă, unde fiecare sfâșie pe fiecare. 

— Da; tocmai de aceea, acum când ştiu că marele vizir a 
hotărât osânda Brâncovenilor, o poftă de răzbunare mă 
îndeamnă s-o trimit pe Păuna să vadă cum le cad capelele. 

— Nebune! Vrei s-o pierzi de tot? 

— Nu, nu... Vreau s-o lecuiesc de dragostea pentru 
Răducanu. Să-l uite şi să mă aibă numai pe mine. 

— Cum adică? Ea... 


— Da. Și-am răbdat până acum, când mi-a venit apa la 
moară. 

— Te-am urcat în scaun, dar n-am ştiut ce nătâng urc... 

— Dacă-i va vedea frumosu-i cap sub satâr, fi-voi un nătâng 
răzbunat, deci un mare, cel mai mare deştept... 

— Hm... Și bietului nepot Constantin Brâncoveanu îi vor 
tăia capul chiar în ziua când împlineşte şaizeci de ani... Rău 
îmi pare. 

— Prea târziu, tată! 

x 

În noaptea aceea de 14 spre 15 august 1714 doamna Pătuna 
n-a lipit geană de geană; a privit icoana făcătoare de minuni, 
adusă anume în chilia ei, dar nu s-a putut ruga, cum n-a putut 
nici la vecernie; călugărițele se uitau la Ancuţa ca la o doamnă, 
nu la dânsa. Bătându-se cu nesomnul, a urmărit, ca şi în ceasul 
de vecernie din biserică, depănarea tuturor întâlnirilor cu 
beizadea Răducanu, de la ceasul când l-a întâlnit în pridvorul 
de la Cozia, până în martie acest an, când i-a mărturisit că 
părinţii au trimis-o pe domnița Balașa s-o aducă de la Istanbul 
pe Ancuţa lui Antioh Cantemir și să-i cunune. Nunta, în 
săptămâna luminată, nunta împăcării între neamuri. Le-a trăit 
pe toate, aievea, cu freamăt şi cutremur, în toată făptura-i 
dogorită de patimi și dorinți. Oarecum împăcată cu sine, își 
spunea: „Așa şi atât a fost să fie: măritată cu un nevolnic și să 
mă chinuie dragostea... A ajuns domn... Şi eu doamnă. Dar 
poate înțelege cineva suferința noastră, a femeilor cărora le 
lipsește bărbatul cuvenit?” 

Trăirea asta în veghe, cu împoncișare de gânduri, şi vesele şi 
triste, i-o întrerupse maica Olimpiada, intrând cu vestea: 


— Aşteaptă afară... Cantemireasca aia. 

— Cantemireasca? E Brâncoveană, acum, mătuşă... Pofteşte- 
O. 

— Vezi că i-ai înapoiat jungherul și-l poartă-n bârnețe. 

Surâzând, Păuna își pofti musafira pe jilțul din față. O rază 
de soare cădea pe chipul Ancuţei, înfrumusețând-o până la 
nefiresc. Iritată, apoi furioasă, o măsură de trei, patru ori cu 
privire iscoditoare, tăioasă: „...S-a îmbrăcat țărancă să mă 
sfideze?... Ce bâne-i stă...” Şi simţi, ciudat, că i-i dragă. Da, 
dragă... Ieri o pizmuia și abia îşi stăpânea mânia ş-i ura. 
Gândise chiar s-o trimită într-o mânăstire şi s-o închidă acolo, 
pe vecie. Ci acum simţea c-o iubește ca pe-o soră. Dar, când îi 
zări pumnalul de la brâu, tresări şi-o aţinti mai stăruitor cu 
privirea. 

Din clipa asta n-o mai văzu pe Ancuţa, ci numai pumnalul 
care se mări şi deveni uriaș. O cutremura spaima şi-o gâdila, 
pe față, aripa morții: ...„A venit să mă ucidă și să mi-l ia pe 
Răducanu”... 

Dar în loc să-i smulgă arma, cum făcuse Olimpiada, o privi 
ţintă, până când în luciul de argint şi sidef al mănunchiului, 
prinse a i se limpezi o întâmplare, care, deşi se petrecea în 
acele clipe foarte departe, ea, Păuna, o simțea aici, aievea; 
vedea şi auzea totul. Le urmărea pe toate în luciul de oglindă 
al mănunchiului... În Istanbul: piața din fața seraiului. Iată 
sultanul și marele vizir Gin Ali pașa; îi cunoaște bine, deși nu i- 
a văzut niciodată. Auriţi şi înzorzonațţi, așteaptă în chioşcul cu 
stâlpi subţiri din marmură roșie, cu capiteluri albe, bogat 
înflorate. Sultanul a urcat într-un tron aurit şi stă, posomorât, 
cu picioarele subpuse. Marele vizir, bărbat mărunţel și bondoc, 


și-a aflat loc, în picioare, în latura tronului; nu-i mai înalt decât 
padișahul așezat pe tron. Lumea din piață li se închină, 
îngenunchind de trei ori. Amândoi privesc spre podul înalt pe 
care un călău, cu iataganul afară din fărcuș, aşteaptă lângă 
butucul lui pătat de sânge. Răspunzând la privirea padişahului 
îndreptată spre el, călăul cearcă, uşor, cu buricul degetului 
mare, ascuţişul iataganului, apoi se pleacă până atinge 
scândura podului cu gluga neagră. 

În fund se văd clădiri constantinopolitane și un minaret de 
la Aya Sofya. 

Marele vizir face semn cu mâna și aga Osman se ivește în 
fruntea străjii de la Edicule, care ţine înconjurați șase osândiți. 
Sunt în cămăşi lungi, ca niște saci, desculți, cu capetele 
descoperite, slabi, osteniți, zdrobiţi, prăbuşiţi, parc-ar veni de 
pe un drum lung, istovitor de anevois. În cap, un băiețaș... 
„Matei”, șoptesc buzele Păunei, fără să se audă. Apoi, un tânăr 
înalt, frumos, care înalță fruntea și-și scutură capul mândru, 
sfidător. ...„El e... Răducanu... Dar ce are la frunte? Rană? 
Cunună de spini?... Uite-l şi pe Ștefăniță, şi pe Constantin, şi 
pe vodă Brâncoveanu... Toţi au cercuri roşii-negre pe frunte şi 
în jurul capului... A, uite-l şi pe lanache vistierul... Pe el îl 
împing întâi sus, pe eşafod, iar călăul, cu repeziciune și 
îndemânare de pehlivan, îi desprinde capul de trup... 

Când vede podul, călăul și capul vistierului rostogolit pe 
scânduri, Matei se frământă îngrozit, dă înapoi, strigă, se 
roagă: „Nu vreau să mor... Sunt mic... N-am vină... Mă fac 
musulman”... Padișahul întreabă: „Ce spune copilul?” Cineva 
îi tălmăcește. „Întreabă-l pe bătrân dacă îngăduie fiului să-și 
schimbe legea?” Întrebarea ajunge repede la urechea 


bătrânului brâncovean; clatină din cap: „Nu... Curaj feţii mei! 
Pierdurăm tot ce-am avut pe lumea asta; să ne mântuim măcar 
sufletele și să ne spălăm greşalele cu sângele nostru”... Străjerii 
îl înșfacă pe Matei şi-l urcă pe pod. Călăul îi așază capul pe 
trunchi şi, cu icnet, i-l retează scurt; apoi cu piciorul stâng îi 
împinge trupul într-o parte, lăsând butucul liber, împroșcat de 
sângele cald. 

Al treilea urcă Radu; cu mâinile legate la spate, stă drept, 
ţanţoș, ca atunci când umbla în conțăș polonez pe îi ulița 
Lipscanilor, prin fața bisericii Sf. Gheorghe sau pe Podul 
Mogoşoaiei, ca atunci când se afla în fața steagurilor din oastea 
domnească ori ca atunci când cobora de pe calul înspumat, 
dornic să nu întârzie nicio minută la întâlnire. Păuna nici nu-l 
mai vedea în cămașă lungă, descins și desculț, ci cu centură 
aurită, cu cizme roșii, cu pinteni de argint, cu cușmă de castor, 
cu surguci verde și cu privirea vulturească. Şi nu înțelege de 
ce-și așază frumosu-i cap pe trunchi, iar iataganul, dintr-o 
izbire, i-l desprinde de trup. Nu înţelege nici de ce a șoptit 
numele „Ancuţa”, care i-a venit pe buze ca un alin. Singura 
clipă de alin într-un puhoi de suferinţă. 

Din clipa asta Păuna nu mai vede limpede, dar ştie că 
gealatul taie, la rând, pe Ștefăniță, pe Constantin, pe vodă 
Brâncoveanu. Îi aude și gândul, întors înapoi, spre ceasul când 
l-au pus domn: ...,„Boieri dumneavoastră, bine știți că eu sunt 
la casa mea ca un domn... nimic lipsindu-mi și domnia aceasta 
eu nu o pohtesc... Ci dumneavoastră m-aţi pohtit şi, fără voia 
mea, m-ați pus domn în vremuri ca acestea turburate, 
înconjurați de oști fiind și de vrăjmaşi; ci acum iar întreb: este- 
vă cu voia tuturor?... Dacă pohtiți toți, mi-e voia şi mie, boieri, 


să-mi daţi un jurământ înaintea lui Hristos, precum că veţi fi 
cu dreptate și de-ar veni vreo primejdie domniei mele, despre 
vreo parte, să staţi cu mine, toți.” 

Ştie tot Păuna, luminată pe dinlăuntru ca un policandru. Şi 
nu se miră că aude gândurile osândiţilor. Acum îl vede și pe 
vodă Brâncoveanu: urcă singur, încet; e cel din urmă; podul e 
plin de capete rostogolite; păşeşte printre tigvele coconilor lui, 
pe care aşa de mult i-a iubit. Îl urmărește cum îngenunche, se 
înconvoaie şi-şi potrivește gâtul pe trunchi. Aude și şuierul 
iataganului. 

Se zguduie când vede că țâșneşte sângele, dar capul îi mai 
atârnă încă într-o bucată de carne și de piele de sub barbă. 

Cu fioroasă spaimă, vede apoi cum călăul înfinge capetele 
celor ucişi în suliți, iar străjile pornesc, cu ele sus, pe ulițele 
Istanbulului. 

Vede și mulțimea de pe uliţi, ca și cum ar fi acolo; o aude 
cum strigă mânioasă și suduie, ameninţă cerând să oprească 
numaidecât cortegiul. 

Călăul, ocrotit de străji armate, întoarce sulițașii cu cele şase 
capete spre serai. Mai vede cum alți slujitori ori gropari aruncă 
trupurile în mare. Și trupul lui Răducanu... Care-o fi trupul 
lui? Al lui, care a fost al meu...” 

Deodată nu mai văzu, nu mai auzi nimic. Întuneric orb şi o 
amară, o usturătoare, părere de rău: „... S-a gândit numai la 
ea, Cantemireasca”... 

O clipă mai zări stiletul de la brâul Ancuţei cum se micşora 
și-și stingea lucirea; gemu greu, din adânc, şi căzu cu capul pe 
spatele jilțului, apoi se prăbuși pe covor, cu răsuflarea grea, cu 
spaima zugrăvită pe chip, cu ploiță de nădușeală rece pe 


frunte, cu boabe mari de lacrimi pe obraz. 

Ancuţa o urmărise aproape o jumătate de ceas, bănuind că 
în făptura Păunei se petreceau lucruri cu totul neobișnuite. 
Speriată, sări s-o sprijine și s-o așeze pe pat. Apoi strigă, din 
cerdac, la Smaranda. Veni, gâfâind, și maica Olimpiada. 

— Ne-ai ucis doamna, vrăjitoareo! 

Întinsă pe pat, palidă, leşinată, Păuna respira scurt și-și juca 
bulbii ochilor sub pleoape, semn că mai vedea ceva ce niciunul 
din cei de față nu vedeau. 

Ancuţa îi puse mâna pe frunte și pe inimă, ascultă 
zvâcnetele vieţii și se bucură simțind-o spre domolire. 
Smaranda aduse apă rece și-i răcori obrajii şi sânii. Nici nu 
băgară de samă că maica Olimpiada dispăruse. 

Toaca şi clopotele mânăstirii porniră dangăt de polileu. 
Ograda răsună trist, ciudat de trist; călugărițele cântau 
prohodul Adormirii. 

Domnița Ancuţa nu știa ce să mai facă. Stătuse în fața 
doamnei Păuna și-i urmărise privirea ciudată, năzărelnică, 
pironită asupră-i; îi văzuse mișcarea mută a buzelor şi se 
încredinţase că vedea nevăzutul şi trăia ceea ce nimeni de-aici, 
din mânăstirea Dintr-un Lemn, n-ar fi putut trăi. Îi netezi 
fruntea fierbinte ca de pojar, îi şterse, cu podul palmei, apa de 
pe piept. 

Păuna deschise ochii, îi roti în jur, îi închise iar, strâns, 
încleştă fălcile, le descleştă, se zgudui ca de un fior lăuntric, 
mişcă braţele, apoi iarăși ridică pleoapele și, rotunjind buzele 
cu mare strădanie, întrebă cu glas stins: 

— Am dormit?... Am visat?... 

— Nu: ai privit adânc şi stăruitor asupră-mi, şi-ai stat 


încremenită. Da, ai stat așa aproape jumătate de ceas... 

— Cu ochii deschişi? 

— Da: aţintiți spre mine. 

— Crâncenă vedenie!... Ori fusei acolo?... Cât e ceasul? 

— Nouă și jumătate, răspunse Smaranda. 

— Tineți minte: la ceasurile acestea, în ziua de Sântă Mărie, 
s-a întâmplat ceva cumplit, crâncen... Am auzit, am văzut, am 
fost acolo... Înţelegi? Aproape o jumătate de oră am fost acolo 
și-am văzut tot... tot... Asta mi-i osânda... 

Ancuţa se răsuci spre fotoliul pe care stătuse, căzu în 
genunchi şi plânse zguduit, amar, fără nădejde. 

În acest timp, intrând în biserică, maica Olimpiada strigă: 

— Cantemireasca a ucis-o pe doamna noastră! 

Slujba s-a întrerupt. După o clipă de uluire, călugărițele 
ieșiră afară şi se strânseră în faţa chiliei, ca niște uriașe ciori 
speriate de hultanul cel mare. Când începură să strige, Ancuţa 
ieși în cerdac. 

— Ucigașo! 

— Eu?... De ce? Doamna voastră-i obosită doar; încolo, 
teafără. Poftiţi și-o vedeți... 

Trei călugăriţe, în cap cu stareța, pătrunseră în chilie. 
Doamna Păuna se ridică în picioare. 

— Liniştiţi-vă. Nu am nimic. O amețeală... 

— Te-a vrăjit Cantemireasca? 

— Nu; lăsaţi-o în pace. Altcineva-i vrăjitor aici... 

După plecarea călugărițelor, slăbită de puteri, cu totul 
vlăguită, doamna Păuna se întinse pe pat şi stătu așa până la 
prânz. A vorbit puţin, în şoaptă: 

— L-am iubit amândouă... Dumnezeu ni l-a luat... Soarta 


m-a pedepsit să-i văd capul în suliță... Tu ești scutită de 
asemenea osândă... 

Ancuţa nu ştia de unde lua puterea de a-şi stăpâni durerile. 
Când văzu că Păuna poate cobori din pat, își socoti veghea 
încheiată, își şterse lacrimile, își aşeză broboada pe cap și grăi: 

— Plec. Ci mi se pare că nu-i nevoie să te mai rog, doamnă 
Păuna, pentru împăcare. Ai înțeles că ni-i trebuitoare ca aerul 
și ca lumina; dacă dorim să mai trăim și să avem pace între noi. 

x 

După plecarea Ancuţei, maica Olimpiada a venit cu leacurile 
ei. Dar acele leacuri, în loc s-o liniştească, i-au pricinuit o 
cumplită criză de isterie: a plâns, a ţipat, a urlat, și-a sfâşiat 
rochiile de pe ea, şi-a sgâriat sânii şi obrajii, s-a izbit cu capul 
de pereţi, a spart oglinda şi fereastra cu un sfeșnic, şi-a smuls, 
părul din cap. Călugărițele îşi făceau cruce şi se fereau din 
cale-i. 

— A intrat necuratul în ea... Tot Cantemireasca... 

Apoi, încredințate că s-a smintit, au legat-o cu cerșafuri 
răsucite şi-au udat-o cu apă rece. Spre înserare s-a liniștit şi-a 
adormit greu, frântă. 

Îngrijitoarele și străjerii l-au vestit repede pe Ștefan vodă. 

Sosind a doua zi, a descoperit că maica Olimpiada, 
împreună cu cinci călugărițe, dosiseră toate bijuteriile, banii, 
lucrurile de preţ aduse aici de doamna Păuna. Cercetând, s-a 
lămurit că maica vrăjitoare i-a dat să bea zemuri de buruieni 
veninoase: deci a vrut s-o otrăvească. Foarte furios, a poruncit 
spânzurarea călugărițelor, iar pe maica Olimpiada a trimis-o la 
schitul Baţcov poruncind să fie zidită într-o chilie strâmtă, 
lăsându-i numai o ferăstruie îngustă, pe unde să-i dea pită și 


apă. Dar n-a trebuit să-i dea prea multă pită şi apă, că a murit, 
curând, sufocată. 
EL 

De la mânăstirea Dintr-un Lemn, domnița Ancuţa s-a dus la 
Stânişoara, în schitul unde a adăpostit-o Radu. 

Aici a aflat că, în adevăr, în ziua de Sântă Mărie, între 
ceasurile 9 şi 9 și un sfert, așa cum „văzuse“ şi „auzise” 
doamna Păuna, au fost decapitaţi, în piața din faţa Seraiului, 
cei cinci Brâncoveni și lanache vistierul Văcărescu. 

Era deznădăjduită şi cu desăvârşire singură. Voia să se 
călugărească; iar, de va avea prunc de la Radu, va să-l facă 
oștean. 

La Stânișoara a așteptat până la Sfântul Dumitru, când 
Pârvu, slujitorul cel credincios, s-a întors de la Istanbul cu veşti 
depline în toată crâncenătatea lor. Între altele aflase că și Ali 
musaip a fost tăiat, în aceeași zi cu Brâncovenii. Dar ei n-au 
mai putut ști că nu le-a fost vânzător. Cine i-a vândut, cu 
adevărat, nimeni n-a mai aflat. Și nici Ancuţa. 

x 

După acel ceas, când a „văzut” și „auzit”, din chilia ei de la 
Dintr-un Lemn, tot ce s-a petrecut cu Brâncovenii în Istanbul, 
după tot zbuciumul zălud din ziua aceea, doamna Păuna și-a 
schimbat mult firea: a devenit liniștită, înțeleaptă, foarte 
iubitoare de copii. Soţul Ștefan vodă, i-a făcut casa făgăduită, a 
împodobit-o cu multe lucruri de preţ și i-a dorit liniște. 

Mult a vrut Ștefan vodă Cantacuzino să-i piardă pe 
Brâncoveni. Ci nu și-a închipuit că sultanul avea să le dea 
osândă aşa de crâncenă. Și parcă neliniștea a trecut de la Păuna 
la dânsul. Mereu spunea: 


— Mă tem să nu am aceeași soartă... 

Antioh Cantemir n-a îngăduit Ancuţei să intre în mânăstire. 
De altfel nici n-ar fi putut: în februarie, în casa de la 
Brâncoveni, unde doamna Păuna a poftit-o să stea, a născut o 
fetiță. La botez doamna a venit însoţită de boierul moldovean 
Ion Paladi, om gospodar, cuminte, dornic să vindece rănile din 
inima Ancuţei. Cât a stat la Brâncoveni, Ancuţa s-a întâlnit de 
mai multe ori cu doamna Păuna; s-au împrietenit chiar. O 
singură dată au mai vorbit despre beizadea Radu: în ziua de 
Sântă Mărie, când Ancuţa i-a făcut parastas şi pomenire, în 
biserica din Brâncoveni. Au stat amândouă în genunchi. Apoi 
s-au plimbat prin ogradă şi și-au amintit despre cele 
întâmplate cu un an mai înainte, la Dintr-un Lemn. Doamna 
Păuna n-a avut decât un zvâcnet de cuminte cochetărie. 

— Nu, nu eşti mai frumoasă decât mine; dar eşti mai 
gingașă şi ai ceva, un nu ştiu ce, pe care eu nu-l am. Acest ceva 
mi l-a furat... Îmi pare rău şi-o să-mi pară toată viața că nu te- 
am lăsat să-l păstrezi... Mărită-te cu Paladi. 

— Mă mărit, și plec în Moldova, a zâmbit Ancuţa. Şi a cerut 
doicei să-i aducă fetița, s-o poarte în braţe în lumina soarelui: 
De la el atâta am, prunca asta, Rada. 

— Şi... comoara, giuvaerurile. 

— Nu, comoara e a acestui pământ! Am și uitat unde-am 
îngropat-o. 

x 

Dar nici pe doamna Păuna, nici pe Ștefan vodă nenorocirile 
nu i-au ocolit defel. 

La începutul lui ianuarie 1716, deci la mai puţin de doi ani 
după luarea domniei, un capugiu l-a ridicat pe Ștefan vodă 


Cantacuzino din strălucita Curte domnească din București, 
împreună cu doamna Păuna, cu coconii Radu și Constantin, 
precum și cu bătrânul Constantin stolnicul Cantacuzino, 
părintele măriei sale, împreună cu câteva harabale de lucruri 
scumpe și, întocmai ca pe Brâncoveni, i-au dus pe drum fără 
întoarcere, la Istanbul. Era mazâlit prin intrigile fraţilor 
Neculai și lon Mavrocordat. 

La Istanbul au fost şi ei găzduiți în Casa română. Mai bine 
de cinci luni de zile s-au temut aici că li se pregătește soarta 
Brâncovenilor, la a căror osândă contribuiseră din belşug. 
Teama asta s-a sfârşit în noaptea de 26 iunie 1716, când Ştefan 
vodă Cantacuzino şi părintele său Constantin stolnicul au fost 
duşi la închisoarea Bostangibașa şi spânzurați de grindă, din 
aceeași crâncenă poruncă. 

Doamna Păuna a trăit și-a pătimit ceea ce trăise și pătimise, 
cu doi ani mai înainte, Maria Brâncoveanu. Ca să nu-i ucidă și 
coconii, ai ei și ai lui Răducanu, s-a refugiat la ambasada 
Olandei. Şi a stat sub ocrotirea Catrinei, soția ambasadorului 
Colyer, femeie mult înțelegătoare și prietenă cu Maria doamna 
Brâncoveanu, până a putut scăpa din Istanbul. 

Apoi, truda cu care amândouă aceste doamne au căutat 
trupurile soților lor uciși de călăii sultanului e o poveste tare 
dureroasă și vrednică a fi cunoscută de orice om de omenie. 

Ci las altora s-o scrie. 

Mai ales că şi aceste nenorociri au vădit cât de trebuitoare a 
fost, în istorie, înţelegerea între frați, între cei de același neam 
şi-ntre oamenii de omenie. 

Dacă din 1720 trupul lui Constantin vodă Brâncoveanu se 
hodineşte totuşi în mormântul din biserica Sf. Gheorghe din 


București, trupurile celor patru  beizadele brâncovene, 
Constantin, Ștefăniță, Radu și Matei s-au topit în apa cea 
limpede şi adâncă a Mării Marmara. 

Unde-or fi acuma acele giuvaeruri: inelul, cerceii și paftaua, 
zise și comoara Brâncovenilor, nu știu. Pe la Făgăraș au trecut 
de-atunci mulți stăpâni: unii mai buni, alţii mai răi. Dar 
niciunul n-a spus c-ar fi găsit, în cetatea de acolo, asemenea 
comoară. 

Eu însă, drept să spun, cred în arheologi: au noroc, au mână 
bună, meşteşug ales în a scurma pământul şi ungherele 
zidirilor vechi, precum şi o răbdare fenomenală. Aşa că nu mă 
mir dacă într-o zi, într-o bună zi, vor scoate, din pământ, din 
iarbă verde, și comoara Brâncovenilor, cum au scos atâtea 
altele, cu mii de ani mai vechi. S-ar putea chiar s-o fi descoperit 
și să nu fi aflat eu. Mai ales că, așa cum am spus, comoara asta 
întruchipează, simbolic, tocmai țara și pământul nostru. Şi, 
după câte am băgat eu de samă, această ţară și acest pământ 
poartă la tâmple, la mâini, la mijloc talismanele vredniciei unui 
neam trăitor pe-aici de veacuri și care multe a văzut, şi bune și 
rele. 

Le poartă, chiar dacă noi nu le vedem neapărat asemeni 
unor cercei, inele ori paftale cu diamante cât oul de hulubiţă. 


SFARSIT 


